® UNIVERSITATEA DE STAT DIN MOLDOVA 
Sy Facultatea de Asistenţă Socială, Sociologie şi Filosofie 


Maria BULGARU 
— coordonator — 


SOCIOLOGIE 


(manual) 
Volumul I 
Aprobat de Consiliul 


metodico-ştiinţific şi editorial 
al Universităţii de Stat din Moldova 


Chişinău — 2003 
CE USM 


CZU 316(075.8) 
S 65 


Recomandat de Consiliul Ştiinţific 
al Facultății de Asistenţă Socială, 
Sociologie şi Filosofie 


Recenzent: Tatiana COMENDANT, doctor în sociologie, conferențiar universitar 


Lista autorilor: 
Maria BULGARU, doctor habilitat, profesor universitar 
Andrei TIMUŞ, doctor habilitat, membru-corespondent al AŞM 
Lidia DERGACIOV, doctor habilitat, profesor universitar 
Ludmila MALCOCI, doctor habilitat, conferenţiar universitar 
Vasile ONICOV, doctor în filosofie, conferenţiar universitar 
Stela MILICENCO, doctor în sociologie, conferenţiar universitar 
Tatiana SPĂTARU, doctor în sociologie, conferenţiar universitar 
Oxana ISAC, doctor în sociologie, conferențiar universitar 
Marcela DILION, doctor în sociologie, lector superior 
Diana CHEIANU, doctor în sociologie, lector superior 
Valentina FLOCOSU, lector-asistent 
Mariana BUCIUCEANU, lector-asistent 
Lucia BOLOGAN-SPOIALĂ, lector-asistent 
Angela MIRON, lector-asistent 
Liliana SÂRBU, lector-asistent 


Descrierea CIP a Camerei Naţionale a Cărţii 
Sociologie / Maria Bulgaru, Vasile Onicov, 
Oxana Isac, ..., coord. Maria Bulgaru; Univ. de Stat 
din Moldova. Facultatea de Asistenţă Socială, 
Sociologie şi Filosofie. — Ch.: Centrul Ed. al USM, 
2003. 
Vol. 1. — 2003. — 331 p. 


ISBN 9975-70-260-0 


100 ex. 
316(075.8) 
© M.Bulgaru, 2003 
ISBN 9975-70-260-0 © USM, 2003 


CUPRINS 


PREFAŢĂ 6 


SECȚIUNEA I. Sociologia ca ştiinţă despre universul social 11 


Capitolul I. Obiectul şi problematica ştiinţei sociologice (M.Bulgaru)._. 12 


1. Definirea sociologiei. Statutul şi obiectul ei de studiu ________...... 12 
2. Funcţiile sociologiei. Problematica sociologică şi 
aparatul ei conceptual 19 
3. Cadrele vieţii sociale şi condiţiile ei determinante... ................. 23 
4. Locul sociologiei în sistemul ştiinţelor socioumanistice. 
Relaţiile ei cu alte ştiinţe sociale... 25 
5. Sociologia generală — sociologii de ramură 31 
Capitolul II. Învățământul şi ştiinţa sociologică în Republica 
Moldova (M.Bulgaru, D.Cheianu) aaa 36 
1. Rolul Şcolii Sociologice de la Bucureşti în organizarea 
învățământului sociologic 36 
2. Dezvoltarea ştiinţei sociologice în Republica Moldova ............46 
3. Sociologia în învățământul superior... 56 
SECȚIUNEA II. Viața socială şi structura socială ______...........__ 65 
Capitolul I. Sistemul social (M.Bulgaru, M.Buciuceanu) 66 
1. Teoria generală a sistemelor. Conceptul de sistem social __! 66 
2. Tipologia sistemelor sociale. Subsistemele sociale... 76 
3. Mecanismul structurării şi funcţionării sistemului social. ......... 82 
4. Modelul metodologic în analiza sistemelor sociale 85 
Capitolul II. Structura socială (V.Onicov) 88 


1. Conceptul de structură socială. Caracteristici fundamentale. ___ 88 
2. Statusul şi rolul — elemente fundamentale 
ale structurii sociale 92 


3. Mobilitatea socială. Tipologia mobilității sociale 101 


4. Clasele sociale. Teorii fundamentale privind clasele sociale 104 


Capitolul III. Fapte, procese şi relaţii sociale (S.Milicenco, L.Sârbu) __...112 


1. Teoria faptului social 112 


2. Noţiunea de proces social. Tipologia proceselor sociale 115 


3. Relaţii sociale: delimitări conceptuale, tipuri de relaţii sociale 121 


se 


Capitolul IV. Grupurile sociale — mediu esenţial 
al activităţii umane (V.Onicov) 

1. Conceptul de grup social. Particularităţile grupului social 

2. Tipologia grupurilor sociale 

3. Structura grupului mic 

4. Sociometria — metodă sociologică de studiere 

a relațiilor interpersonale în grupul mic 


Capitolul V. Instituţiile sociale: rolul şi locul lor în organizarea 
societăţii (V.Onicov) 
1.Conceptul instituţionalizării. Caracteristicile instituțiilor 

sociale 
2. Tipuri de instituţii sociale 
3. Statul — principala instituție de organizare şi de conducere 
a societății 


Capitolul VI. Factorii existenţei şi dezvoltării vieţii sociale (T.Spătaru) _... 


1. Conceptul de viaţă socială 
2. Populaţia ca sistem şi factor al vieţii sociale 
3. Mediul natural şi societatea 


Capitolul VII. Schimbarea socială — parte componentă 
a vieții sociale (M.Dilion) 
1.Definiri şi conceptualizări ale schimbării sociale 
2. Teoriile schimbării sociale. Abordări sociologice privind 

schimbarea socială 


Capitolul VIII. Conducerea vieţii sociale (O.isac) 
1.Definirea conducerii vieții sociale. Structurile şi funcțiile 
conducerii 


3. Stiluri de conducere: definire şi clasificări 


Capitolul IX. Integrarea şi cooperarea în spaţiul social 
organizat (V.Onicov) 

1. Conceptul de integrare. Raportul dintre integrarea socială 

şi integrarea profesională 


2. Profesionalizarea ca relaţie socială. Strategii de 
integrare socioprofesională 

3. Cooperarea şi competiţia în cadrul grupului primar 
de sarcină 


SECȚIUNEA III. Comportamentul social 


Capitolul I. Componente de bază ale acţiunii sociale (S.Milicenco) ... 


1. Coordonate definitorii 
2. Teorii sociologice privind acţiunea socială 
3. Structura sistemului acţiunii sociale 
4. Manifestări practice ale acțiunii sociale 


Capitolul II. Comportamentul colectiv şi mişcările 


3. Mişcările sociale. Caracteristicile şi etapele 
mişcărilor sociale 


Capitolul III. Etiologia comportamentului delincvent: 
modalități de abordare teoretică (O.Isac) 
1.Devianţa şi delincvenţa: precizări conceptuale 


2.Principalele orientări clasice privind etiogeneza delincvenţei 299 


3. Concepții asupra determinismului social al fenomenului 
de delincvență 

4. Abordarea delincventei din perspectiva contradicțiilor 
socioculturale 


Capitolul IV. Narcomania — formă a conduitei deviante 
(M.Bulgaru, A.Miron) 
1. Semnificațiile flagelului drogului 
2.Dependenţa de droguri: tipuri şi caracteristici 
3. Dimensiuni sociale ale consumului de droguri 
4. Măsuri de prevenire a consumului de droguri şi 
de acordare a asistenţei sociale persoanelor 
dependente de drog 


302 


308 


PREFAŢĂ 


Astăzi trăim într-o lume care tot mai mult tinde să se transforme 
într-un sistem unitar global. Este o lume în continuă schimbare, plină 
pentru echitate şi bunăstare a tuturor. În acelaşi timp, este o lume 
marcată şi de adânci conflicte, tensiuni şi scindări sociale, de 
agresiunea distructivă a tehnologiilor moderne asupra mediului, de 
pericolul fără precedent al războiului nuclear. 

Cum s-a format această lume? De ce condiţiile noastre de viață 
sunt atât de diferite de cele ale generaţiilor precedente? În ce direcții 
se va produce schimbarea în viitor? Or, vechea întrebare, formulată de 
G.Simmel — “Cum e posibilă societatea? — rămâne a fi şi astăzi o 
preocupare primordială a omenirii, un domeniu de studiu cu un rol 
fundamental în cultura intelectuală modernă. 

Transformările contradictorii ce au loc în secolul globalizării 
înaintează cu toată acuitatea necesitatea cunoaşterii profunde a teoriei 
sociale, elaborării de noi concepte, paradigme prin care am putea 
pătrunde în esenţa proceselor sociale contemporane. În acest context, 
un rol aparte îi aparține sociologiei ca ştiinţă fundamentală despre 
realitatea socială. Sociologia este o ştiinţă ce se ocupă cu studiul 
socialului, ca formă generală de existență a vieţii umane, şi al 
societății globale, al organizării şi dinamicii sale, cu studiul 
subsistemelor din care se compune societatea globală şi al relaţiilor lor 
atât cu sistemul social global, cât şi cu celelalte subsisteme ale 
acestuia. 

Ca ştiinţă independentă, sociologia s-a constituit la mijlocul 
secolului al XIX-lea, având la origini pe marii gânditori A.Comte, 
Em. Durkheim, K.Marx, M.Weber. Spre sfârşitul secolului al XIX-lea 
şi începutul secolului al XX-lea sociologia este recunoscută 
instituţional, fiind introdusă ca disciplină de învățământ în 
universitățile din SUA (Chicago), Franţa (Paris), Anglia (Londra) etc. 
Chiar de la începuturi sociologia şi-a impus utilitatea prin studiul 
ştiinţific al comportamentului uman, prin cultivarea imaginaţiei — a 
capacitatății de a ne desprinde de imediateţea circumstanțelor 
personale şi de a ne reprezenta lucrurile într-un context mai amplu, de 
a sesiza legăturile ce se stabilesc între indivizi şi instituţiile sociale, de a 

înțelege forțele istorice care influenţează viața noastră, de a conştientiza 
că multe probleme ce par să privească doar individul sunt, de fapt, 
expresia unor vaste tendinţe sociale. Sociologia dezvăluie conexiunile 
dintre ceea ce face societatea din noi şi ceea ce facem noi înşine din 
noi, explică în ce mod ne creăm propria noastră individualitate, în ce 
mod activitatea noastră structurează, modelează lumea socială 
înconjurătoare şi totodată este structurată de ea. 

Procesul permanent al construcţiei şi reconstrucției vieţii sociale 
se bazează pe sensurile date de oameni acţiunilor lor. Ultimele însă 
pot produce rezultate diferite de ceea ce indivizii au preconizat. În 
acest context sociologia are menirea de a face o distincție clară între 
scopul comportamentului nostru — ceea ce intenţionăm să facem — şi 
consecinţele neintenţionate ale acestui comportament, de a studia 
echilibrul rezultat dintre reproducerea socială (felul în care se menţin 
în timp societăţile) şi transformarea socială (schimbările pe care le 
suportă societăţile). 

Sociologia are numeroase implicaţii practice. Ea oferă activității 
practice cunoştinţe teoretice despre mecanismele funcționării vieții 
sociale, despre consecinţele directe sau indirecte, intenţionate sau 
neintenționate ale diferitelor procese sociale, sau intervenții; 
informaţii empirice despre realitatea socială; predicții asupra dinamicii 
sistemelor sociale, a diferitelor tendinţe; diagnoza problemelor sociale 
şi soluţii la acestea; evaluarea variatelor programe de schimbare 
socială, inventarierea continuă a eficienţei diferitelor activităţi sociale. 
Rolul practic al sociologului s-a cristalizat în societatea actuală în 
contextul mecanismelor democratice. Sociologul este un expert- 
consultant al practicianului, oferind totodată cunoştinţele sale 
specializate întregii colectivități şi sprijinind prin aceasta participarea 
democratică. 

Sociologia îşi realizează menirea prin sporirea posibilităților de 
explorare, înţelegere şi practicare a libertăţii umane, prin oferirea de 
punți de legătură între personal şi social, între individual, comunitar 
şi global. Într-o lume în schimbare accelerată, într-o perioadă de 
cumpănă a tranziţiilor şi opţiunilor, sociologia este investită cu 
responsabilitatea de a analiza procesele din trecutul mai apropiat sau 
mai îndepărtat şi, mai ales, de a identifica şi a explica transformările 
prezente şi viitoare. 

Sociologia ne înzestrează cu conştiinţa de sine, cu capacitatea de 
a cunoaşte profund motivele acţiunilor noastre şi ale societății în 
general, ceea ce ne va permite să nu rămânem insensibili la 
inegalitățile existente, la lipsurile de care suferă astăzi milioane de 
oameni; prin urmare, să fim capabili de a influenţa propriul nostru 
destin. 

Profesia sociologului a devenit o componentă inalienabilă a vieții 
sociale din toate statele civilizate. Activitatea specialiştilor de acest 
gen este integrată în elaborarea şi promovarea politicilor de stat, în 
realizarea programelor economice şi sociale. Sociologii participă în 
calitate de experţi la elaborarea legislaţiilor, la luarea deciziilor de 
către organele administraţiei publice, la cercetarea complexă a pieţei şi 
a nevoilor de consum, la prognozarea evoluției fenomenelor 
economice, politice şi sociale, la argumentarea activităţilor 
organizaţiilor nonguvernamentale etc. În toate țările dezvoltate este 
conştientizat faptul că chiar şi cele mai bune legi şi politici publice 
nu pot avea sorţ de izbândă, “nu pot lucra”, dacă nu sunt axate pe 
o cunoaştere profundă a mecanismului funcţionării vieţii sociale — 
domeniu de cercetare şi explicare a ştiinţei sociologice. 

Cele menţionate constituie argumente convingătoare, că şi în 
Republica Moldova realizarea cu succes a reformelor care se 
desfăşoară în această etapă complicată de trecere spre economia de 
piață este de neconceput fără a dispune de specialişti-sociologi în 
toate domeniile vieții. 

Trecând prin multiple greutăţi, adesea de ordin subiectiv (factorii 
de decizie nu conştientizează la modul cuvenit rolul sociologiei în 
depăşirea problemelor cu care ne confruntăm), sociologia îşi afirmă 
dreptul la viaţă şi în Republica Moldova. Astfel, în anul 1994 în cadrul 
Universităţii de Stat din Moldova s-a inițiat, pentru prima dată în 
republică, pregătirea specialiştilor în domeniul sociologiei prin 
fondarea unei catedre de profil — Catedra de Sociologie (astăzi în 
cadrul Facultăţii de Asistență Socială, Sociologie şi Filosofie), fiind 
unica catedră care pregăteşte asemenea specialişti. 

Pregătirea sociologilor la USM se realizează în conformitate cu 
standardele naţionale (cerinţele Planului-cadru) şi cele internaţionale, 
planul de studiu fiind coordonat cu Universitățile din Moscova 
(Rusia), Bucureşti şi Timişoara (România), Lund şi Stockholm 

(Suedia), Norwich (Marea Britanie), New Jersey (SUA). Ca direcţie 
de specializare universitară, sociologia oferă multiple cunoştinţe din 
domeniul teoriei sistemului social, a acţiunii sociale, a organizării 
sociale, a structurii sociale, a politicilor sociale, cunoştinţe privind 
economia, marketingul, dreptul, psihologia socială, medicina socială 
etc. Studenţii care se specializează în Sociologie studiază, de 
asemenea, multiple domenii concrete ce ţin de sociologiile ramurale, 
în conformitate cu necesităţile țării noastre: sociologia urban-rurală, 
sociologia familiei, sociologia personalităţii, sociologia educaţiei, 
sociologia comunicării, sociologia delincvenței, sociologia relaţiilor 
etnice, sociologia opiniei publice, sociologia politică, sociologia 
populaţiei, sociologia culturii, sociologia organizării şi a conducerii 
etc. Studenţii însuşesc profund metodele organizării şi desfăşurării 
cercetărilor sociologice. Vastul orizont ştiinţific le va permite să 
participe la identificarea problemelor societăţii noastre şi la elaborarea 
modalităţilor concrete de soluționare a acestor probleme, la elaborarea 
strategiilor eficiente de realizare a reformelor sociale. Or, sociologii îşi 
vor aduce aportul în cele mai diverse domenii ale vieţii noastre, ceea 
ce impune necesitatea unei griji permanente din partea statului 
acordată acestei profesii în cadrul politicilor de pregătire a 
specialiştilor în Republica Moldova. 

Instituţionalizarea ştiinţei sociologice în învățământul universitar 
înaintează stringent problema elaborării manualelor, materialelor 
didactice, necesare studenților pentru însuşirea disciplinelor 
respective. Scopul prezentului manual este de a oferi studentului şi 
cititorului obişnuit o privire generală asupra problemelor esențiale ale 
sociologiei. În manual sunt prezentate sumar principalele teme incluse 
în Programa cursului de Sociologie generală, prin intermediul cărora 
sunt dezvăluite variate modalități de explorare a lumii sociale. 

Prin conținutul şi stilul expunerii problemelor, colectivul de autori 
încearcă să elucideze faptul că Sociologia, ca disciplină universitară şi 
domeniu ştiinţific teoretico-aplicativ, obține în Republica Moldova din 
ce în ce mai mult un statut independent de restricțiile ideologice şi 
relațiile de conjunctură, detaşându-se de adevărurile dogmatizate şi 
aprecierile categorice. Autorii manualului s-au străduit să reflecte nu 
doar rolul şi importanța teoriei sociologice, dar să expună amplu şi un 
bogat material factologic. 

În manual este generalizată experienţa profesoral-didactică a 
autorilor, datele empirice privind transformările sociale din ultimii 
ani; el conţine un bogat material teoretic şi istoric expus în multiple 
monografii din țară şi de peste hotarele ei. În cele două volume ale 
manualului Sociologia este reprezentată ca o disciplină ştiinţifică 
multiplu structurată, din care au fost desprinse următoarele niveluri 
distincte: 1) sociologia ca teorie generală a socialului, cuprinzând 
denumiri diferite, precum: teoria sistemului social, a acţiunii 
sociale, a organizării sociale etc.; 2) sociologia ca teorii ale 
diferitelor componente, subsisteme ale societății globale, 
întruchipate în sociologiile de ramură: sociologia politică, a 
familiei, a vieții spirituale, a delincvenţei, urban-rurală etc. 

Destinația manualului este de a forma la studenţi o gândire 
analitică, capacitatea de a pătrunde de sine stătător în esența 
întrebărilor, de a aplica cunoştinţele sociologice în cele mai diverse 
domenii: industrie, agricultură, ocrotirea sănătăţii, cultură, 
activitatea politică, învățământ etc. 

Sperăm că prezentul manual, chiar dacă nu conţine o expunere 
exhaustivă a tematicii compartimentelor ce-i formează structura, va 
constitui un suport temeinic pentru înțelegerea şi însuşirea ştiinţei 
Sociologia. 


Maria Bulgaru 

SOCIOLOGIA 


SEC NEA CA ȘTIINȚĂ DESPRE 
UNIVERSUL SOCIAL 


CAPITOLUL |. > Obiectul şi problematica ştiinţei sociologice 
CAPITOLUL II. >  Invățământul şi ştiinţa sociologică în 
Republica Moldova 


Capitolul I 


OBIECTUL ŞI PROBLEMATICA 
ŞTIINŢEI SOCIOLOGICE 


1. Definirea sociologiei. Statutul 
şi obiectul ei de studiu 


Naşterea sociologiei a însemnat punerea sub semnul întrebării a 
simțului comun în abordarea şi interpretarea fenomenelor şi a 
proceselor cu care ne confruntăm zilnic. Sociologia este, în mod 
esenţial, studiul explicativ şi comprehensiv al realității sociale în 
totalitatea ei, adică a unei realități sui generis, precum şi a unor 
părți, fenomene şi procese ale acestei realități în legăturile lor 
multiple, variate şi complexe cu întregul. 

Fundalul pe care şi-au făcut apariția originile sociologiei îl 
reprezintă schimbările radicale produse de Revoluţia Franceză de la 
1789 şi de revoluţia industrială în Europa. Dispariţia modurilor de viață 
tradiționale provocată de aceste schimbări a determinat tentativa 
gânditorilor de a formula o nouă percepere atât a lumii sociale, cât şi a 
celei naturale. 

Aplicând metoda ştiinţifică, sociologia oferă răspunsuri la 
problemele ce ne preocupă, avându-și temeiul în faptele acumulate 
printr-o cercetare sistematică, directă. Perspectiva sociologică, de 
factură ştiinţifică, ne invită să ne privim pe noi înşine şi să privim 
mediul nostru înconjurător altfel decât am făcut-o mai înainte, cu mai 
multă competenţă şi responsabilitate față de condiţia noastră umană, 
relațiile cu aproapele şi societatea în care trăim. Ea ne permite să 
obținem o imagine proaspătă asupra societății din care facem parte, pe 
care o considerăm ca dată şi nediscutabilă, să examinăm mediul în 
care ne aflăm cu aceeaşi curiozitate ce ne-ar anima dacă ne-am afla în 
mijlocul societăţii străine, exotice. Din această caracterizare succintă a 
obiectului sociologiei rezultă că ea este o ştiinţă şi, în acelaşi timp, o 
conştiinţă de un fel deosebit. 

Noţiunea de sociologie a fost introdusă de August Comte (1798- 
1857), în anul 1832, în locul noţiunii de „fizică socială”, lansată de el 

în 1822 în lucrarea „Planul lucrărilor necesare pentru reorganizarea 
societății”. Acest termen a fost folosit şi de 4.Quetelet în sensul de 
studiu statistic al fenomenelor sociale. A.Comre considera că 
sociologia trebuie să studieze societăţile umane, concepute sub 
raportul structurării şi funcţionării lor. În opinia lui, sociologia este 
ştiinţa care cercetează componentele sistemului social, adică ale 
societăților umane pentru a determina raporturile dintre acestea, modul 
de funcţionare şi legităţile după care ele interacționează. Raportul 
dintre aceste constituente determină existenţa societăților, iar legile 
care reglementează activitățile lor condiționează dezvoltarea 
societăților umane. Sociologia, în opinia lui 4.Comte, este menită să 
încununeze sistemul ştiinţelor, să constituie ultima verigă în ierarhia 
ştiinţelor. Prin ea studiul fenomenelor umane urma să atingă stadiul 
„pozitiv”. 

O analiză etimologică a termenului de sociologie denotă că el este 
compus din două rădăcini: „socio ” — ce provine de la termenii latinești 
„societas, socialis, sociabilis”, care s-ar traduce prin termeni relativi 
identici „societate, social, sociabilitate” şi ,„logos” din greceşte, ce 
înseamnă „ştiință”. Astfel, numai din considerente etimologice se poate 
deduce că sociologia ar trebui să studieze: „societatea omenească şi 
legile dezvoltării ei”, „procesele sociale, relaţiile dintre oameni şi 
instituţiile din orânduirea socială existentă. ” Însă, cu toate că rădăcinile 
sunt străvechi, sociologia ca ştiinţă este tânără în raport cu matematica, 
logica sau fizica, atât de riguroase, luate ca modele de referință. 

Cu mai bine de 2300 de ani înainte Aristotel scria că „omul este 
prin natura sa un animal politic”, fără ca această reflecţie să 
constituie baza definiţiilor date sociologiei ca ştiinţă. Majoritatea 
autorilor au definit sociologia ca studiu ştiinţific sau pozitiv al faptelor 
sociale. Sociologia ca ştiinţă este definită în variate modalități, 
determinate de complexitatea domeniului său. Ca variante de definiţii 
menționăm: 

— ştiinţă a faptelor sociale, după Em.Durkheim; 

— ştiinţa fenomenelor sociale totale, după G.Gurvitch; 

— ştiinţa realităţii sociale, după D.Gusti; 

— ştiinţa societăților omeneşti, după Tr.Herseni. 

În sensul cel mai general, sociologia este ştiinţă a socialului. 
Pentru a delimita însă cu mai multă precizie specificul abordării 
sociologice, este necesar a se lua în considerare constituirea şi 
dinamica în timp a sociologiei, relaţiile ei cu celelalte ştiinţe sociale: 

e Spre deosebire de alte ştiinţe sociale, sociologia nu se limitează 
la o latură sau un domeniu al realităţii sociale (fapt care o deosebeşte 
de economia politică, demografie, istorie etc.). Ea studiază societatea 
integrativ, unitar şi obiectiv. 

e Sociologia ne dotează cu o formă specială de conştiinţă. Această 
conştiinţă ne ajută să înțelegem mai bine forțele sociale. În 1963, 
Berger afirma că sociologia este „o ştiinţă liberatoare ”. 

e Sociologia poate deveni un instrument pentru dobândirea 
informaţiei despre noi înşine şi pentru a interveni în viaţa socială, spre 
a ne atinge anumite scopuri. 

Sociologia poate fi definită simplu ca „ştiinţă a societăţilor 
omeneşti”, ca disciplină ştiinţifică ce se ocupă cu studiul vieții sociale, 
al formelor de comunitate umană, de convieţuire socială. (7r.Herseni) 

În majoritate, noi percepem lumea în funcţie de caracterul, 
calitatea propriei noastre vieţi. Sociologia demonstrează însă 
necesitatea de a ne extinde viziunea asupra motivaţiei existenţei 
noastre şi a comportamentului nostru. Ea deseori atestă că ceea ce se 
consideră a fi firesc, inevitabil, bun sau adevărat, poate şi să nu fie aşa, 
şi că curriculum vitae al nostru este puternic influențat de multipli 
factori istorici şi sociali. Înțelegerea modalităţilor subtile, dar 
complexe şi profunde, în care vieţile noastre reflectă contextul 
experienţei noastre sociale, este esențială în abordarea sociologică. 

Sociologia studiază viața socială umană a indivizilor, a grupurilor 
şi a comunităților. Este un demers îndrăzneţ şi de mare 
responsabilitate, întrucât subiectul ei este rezultatul propriului nostru 
comportament ca fiinţe sociale. Scopul pe care şi-l propune studiul 
sociologic este extrem de larg: de la analiza întâlnirilor întâmplătoare 
dintre diferiți indivizi pe stradă până la investigarea proceselor sociale 
globale. 

Sociologia este considerată, în primul rând, ştiinţă despre 
societate ca un tot unitar, iar, în al doilea rând, studiul unor 
manifestări sociale (economice, juridice, politice, etice, estetice, 
religioase, filosofice, ştiinţifice) tratate separat, însă în conexiunea şi 

raportarea lor la totalitatea socială. Sociologia studiază societatea în 
totalitate sa, natura şi esența, structurile şi funcţiile ei, modul în care 
ea evoluează. Or, sociologia are ca obiect de studiu realitatea socială şi 
procesul devenirii şi realizării acesteia. 

Sociologia este ştiinţa care trebuie să investigheze conexiunile 
dintre ceea ce face societatea din noi şi ceea ce facem noi înşine din 
noi. Activitatea noastră structurează — modelează lumea socială 
înconjurătoare şi, totodată, este structurată de ea. Sociologia este 
disciplina în care este omis propriul nostru punct de vedere asupra 
lumii, aceasta pentru a privi cu mai multă atenţie la influenţele ce 
determină viaţa fiecăruia dintre noi. Sociologia are importante 
implicaţii practice. Ea poate contribui, în diverse moduri, la critica 
socială şi la practica reformelor sociale. În primul rând, cunoaşterea 
adecvată a unui anumit complex de circumstanţe sociale ne oferă 
adesea o şansă în plus de a le controla. În al doilea rând, sociologia ne 
asigură mijloace de a ne spori sensibilitatea culturală, permiţând ca 
activitatea politică să se bazeze pe valorile culturale divergente. În al 
treilea rând, ea facilitează investigarea consecințelor implementării 
unui anumit program politic. Şi, nu în ultimul rând, poate chiar cel 
mai important, sociologia produce conştiinţa de sine, oferind 
grupurilor şi indivizilor o şansă sporită de a-şi determina condiţiile 
propriei lor vieți. 

Sociologia este o disciplină ştiinţifică, care are ca obiect de studiu 
societatea umană în ansamblul şi în diversitatea ei concretă. Ea 
realizează un studiu sistematic al complexului social, o cercetare a 
relaţiilor sociale în dinamica şi unitatea lor, reflectate în acţiunea 
reciprocă a părţilor şi a elementelor componente ale sistemului social, 
cercetate sub aspect analitic-empiric şi descriptiv-explicativ în acelaşi 
timp. De asemenea, sociologia se angajează în descifrarea 
mecanismelor care reglează viața colectivităţilor umane, a grupurilor 
sociale, reale şi concrete, înrădăcinate în istorie. 

În condiţiile în care comportamentul uman are o puternică 
încărcătură socială, sociologia poate fi considerată un demers ştiinţific 
al comportamentelor umane, modelate şi socialmente acceptate, adică 
al comportamentelor sociale. Fiind nucleul dinamizator al societății, 
individul, care interacționează în mod complex cu societatea, deci 

fiinţa relațională (în sensul său cel mai cuprinzător) şi comportamentul 
ei social intră obligatoriu în sfera de definire a sociologiei. 

Sociologia se vrea a fi o ştiinţă particulară, dar nu consimte să ia 
în consideraţie un aspect izolat al realității sociale, ci îşi propune să 
studieze şi să înțeleagă ansamblul de elemente fundamentale ce 
constituie societatea. 

Pe măsura dezvoltării unui număr impunător de ştiinţe sociale 
s-a impus tot mai accentuat problema determinării specificului 
sociologiei. Definirea ei doar ca ştiinţă a realităţii sociale nu mai 
este satisfăcătoare în condiţiile în care în legătură cu fiecare sferă 
particulară a vieții sociale există tendinţa dezvoltării, oarecum în 
afara sociologiei şi în paralel cu aceasta, a disciplinelor 
specializate. Din această perspectivă se pot desprinde două mari 
poziţii în definirea sociologiei: 

— O definiţie în sens restrâns, prin care se afirmă că există o 
distincție principială, absolută între sociologie şi celelalte ştiinţe 
sociale. Sociologia reprezintă o ştiinţă care studiază formele sociale 
ale activităţii umane, conținuturile variate ale acesteia reprezentând 
obiectul diferitelor ştiinţe sociale particulare. Sociologia investighează 
caracteristicile generale, abstracte ale comportamentului social, ale 
relațiilor sociale, grupurilor, colectivităților. Sociologia reprezintă, 
totodată, o metodologie generală a investigării fenomenelor sociale şi 
nu a celor economice, politice sau juridice. 

—- O definiție în sens larg, conform căreia distincţia dintre 
sociologie şi ştiinţele sociale este relativă şi istorică. Sociologia este 
atât o ştiinţă despre social ca formă generală de existență a vieţii 
umane, cât şi o ştiinţă despre societatea globală, despre organizarea şi 
dinamica ei, despre subsistemele ce constituie sistemul social global şi 
despre relaţiile reciproce atât dintre aceste subsisteme, cât şi despre 
interacțiunea lor cu sistemul social global. 

În sociologie există o dimensiune: 

— teoretică, îndreptată spre construirea de modele teoretice, după 
o metodă ipotetico-deductivă, care pleacă, în general, de la 
caracteristicile abstracte ale socialului; 

— şi una empirică, orientată spre descrierea sistematică a realităţii 
sociale, spre acumularea de date referitoare la o problemă socială sau 

alta, concretizată, de regulă, în monografii empirice sau sondaje de 
opinie publică. 

Sociologia vizează, prin urmare, o sinteză între cercetarea 
analitico-empirică a unei realități infinite de fapte, fenomene, 
evenimente etc. şi înțelegerea global-sintetică a acestora, cu efortul de 
a elabora „regularitățile”, legităţile, pe care îl impune statutul oricărei 
ştiinţe. 

E ştiut că orice ştiinţă presupune, prin statutul său, căutarea şi 
explicarea „„ascunsului ”. Din această perspectivă, nicăieri taina nu 
se găseşte atât de greu ca în sociologie, susţine G. Gurvitch; astfel, 
dacă verosimilul este adeseori opusul adevărului, atunci trebuie să 
subliniem că în sociologie, când se descoperă „taina” şi când se 
ajunge la o explicaţie, ea pare, mai mult decât în alt domeniu, 
neverosimilă. Aceasta ţine de caracterul însuşi al fenomenelor 
sociale totale în desfăşurare, care se exprimă doar parțial, nu 
numai în organizaţie, ci chiar în structuri, fără să mai vorbim de 
simboluri, de mituri, de ideologii. 

Perspectiva sociologică a fost numită de către C.Wright Mills 
„imaginaţie sociologică”. E un gen de conştiinţă specială ce are 
capacitatea de a trece de la cele mai impersonale şi mai îndepărtate 
transformări la aspectele cele mai intime ale eului uman şi de a vedea 
raporturile dintre ele. 

Sociologia este apreciată ca ştiinţa  regularităților, a 
constantelor socialului sau ca ştiinţă despre societate în ansamblul 
ei, deşi este nevoită să nu evite problemele care privesc indivizii. 
Sociologia ştiinţifică se prezintă sub forma unor teorii care 
respectă următoarele principii: 

e principiul realismului — lumea externă există independent de 
observaţia noastră; 

e principiul determinismului şi regularității — relaţiile din lumea 
înconjurătoare se produc în mod necesar şi sunt organizate în termeni 
de cauză-efect; 

e principiul cognoscibilităţii şi raţionalității — lumea externă 
poate fi cunoscută prin observaţii obiective şi pe cale logică. 

Obiectul sociologiei se constituie dintr-o sinteză a componentei 
schematice, referitoare la elementele fundamentale ale socialului, cu 
ansamblul structurat de fapte, fenomene, relații şi tipuri diverse de 

colectivități umane, caracterizate toate printr-o multitudine de 
determinaţii, la care se adaugă angrenajul opiniilor şi al judecăților 
formulate atât asupra structurii schematice, cât şi asupra dinamismului 
entităților sociale concrete. 

Obiectul sociologiei îl constituie studiul colectivităților umane şi 
al relațiilor interumane în cadrul acestora, precum şi al 
comportamentului uman în cadrul social propriu grupurilor şi 
comunităților umane de diferite tipuri. 

Studiul sociologic implică atât raportarea directă la fenomene 
şi fapte sociale, prin observaţie, interviu, anchetă etc., cât şi 
realizarea unor construcţii teoretice, elaborarea lor prin conjugarea 
cunoştinţelor sociologice cu inteligenţa şi talentul sociologului. 
Acesta trebuie să stăpânească limbajul propriu sociologiei, precum 
şi capacitatea de a sistematiza un material informaţional extrem de 
bogat, vizând paliere diferite ale evoluţiei obiectului sociologiei. 
Pentru a înlătura orice ambiguitate asupra obiectului sociologiei, 
P.Andrei sublinia că acesta se regăseşte în moduri deosebite în 
fiecare ştiinţă socială particulară, întrucât acestea analizează doar 
câte un fel de raporturi sociale. Concluzionând asupra obiectului 
sociologiei, putem afirma că specificitatea ştiinţei sociologice 
constă, în primul rând, în faptul că realitatea socială, adică 
„participarea umanului la uman”, asupra căreia se concentrează 
problematica ei, este ireductibilă la orice altă realitate, cuprinzând 
ansambluri de fenomene, prin care componentele socialului se 
creează şi se modifică în permanenţă. 

Obiectul de studiu al sociologiei poate fi detaliat în câteva 
mari aspecte sau părți: 

a) acțiuni sociale (munca, educaţia, propaganda politică etc.); 

b) instituții sociale (şcoala, familia, biserica, partidele politice 
etc.); 

c) grupuri sociale (de la microgrupuri şi până la cele cu 
dimensiunile cele mai mari: clasele sociale, populaţia unei ţări etc.); 

d) fenomene sociale diverse (mobilitatea socială, delincvenţa, 
suicidul etc.). 

Fenomenele sociale generează multiple semnificaţii umane care, 
la rândul lor, condiţionează sau chiar fundamentează alte fenomene 
sociale. Realizarea bunurilor materiale şi spirituale, a operelor de 

civilizaţie şi cultură, apoi structurile proceselor care se finalizează în 
aceste creaţii, instituţiile activităților umane, modelele acestor 
activităţi etc., toate dispuse în sfera socialului în straturi, etajări, 
paliere mai mult sau mai puțin profunde, constituie părți componente 
ale obiectului sociologiei. 

În concluzie putem spune că sociologia este o ştiinţă care 
studiază fenomenele sociale în totalitatea aspectelor şi mişcării lor, 
captându-le în tipuri microsociale diferenţiate, grupale şi globale, în 
curs de constituire sau de destrămare. 


2. Funcţiile sociologiei. Problematica sociologică 
şi aparatul ei conceptual 


Dubla natură a sociologiei, teoretico-empirică, permite perceperea 
corectă a funcțiilor acesteia, care îi conferă un anumit loc între 
celelalte ştiinţe  socioumanistice. Cercetătorul român V.Miftode 
consideră că studiul sociologiei este un act de cultură. Pornind de la 
această idee, sociologiei i se atribuie funcţiile culturii — cognitivă, 
axiologiă, praxiologică. Astăzi însă, sociologia este cunoscută în 
rândul „marelui public” prin unele „funcții specifice”, vizând în 
acelaşi timp rolul ei practic aplicativ: 

e funcţia critică — apărută în urma unor situații de criză, 
sociologia nu putea să fie decât critică, pentru a curma şirul de 
neajunsuri şi neputințe. Obiectul criticii echivalează cu fixarea unor 
alternative ale schimbării pozitive, în ultimă instanţă — cu instituirea 
ordinii sociale; 

e funcţia  explicativ-interpretativă — sociologia încearcă să 
surprindă condițiile şi cauzele fenomenelor sociale, să explice 
dimensiunile existente şi repetabile ale acestora, să formuleze legile 
sincroniei şi ale diacroniei şi să confere semnificaţie unora dintre ele; 

e funcţia de diagnoză socială — orice studiu sociologic asupra 
unei „probleme” sau fenomen social urmăreşte să pună un diagnostic 
realității investigate, fără de care nu pot fi formulate orientările, 
concluziile şi propunerile practice. Sociologia stabileşte diagnozele — 
ca descrieri complexe ale stării prezente — aparţinând unei entități 

sociale sau unui sistem social prin raportare la anumite etaloane a 
principalilor indicatori ai obiectului descris; 

e funcţia predictivă — aceasta se conturează graţie capacității 
sociologiei de a cerceta fenomenele şi procesele sociale nu doar în 
sensul cunoaşterii, înțelegerii şi explicării lor, ci şi pentru formularea 
unor previziuni, prognoze referitoare la evoluţiile lor; 

e funcția aplicativ-constructivă (sau praxiologică) — se manifestă 
prin însuşirea acestei discipline ştiinţifice de a avea un statut activ şi 
implicant, o vocație transformatoare şi constructivă. Studiile concrete, 
ce surprind perturbările manifestate în grupuri şi colectivități sau 
impedimentele desfăşurării normale a unor fenomene şi procese 
sociale, ca şi cele vizând direct perfecţionarea unei structuri 
organizaționale într-un grup sau ameliorarea unor relaţii disfuncţionale 
într-un palier al societăţii, contribuie, într-o măsură mai mare sau mai 
mică, la realizarea unor modificări benefice în structurile sociale. 
Oferind soluţii şi modalităţi concrete de diminuare sau îndreptare a 
unor fenomene disfuncționale, sociologia deschide o cale fertilă de 
raportare a conţinutului ei teoretico-empiric la nevoile societății. 

La prima vedere, obiectul sociologiei — societatea — pare a fi 
simplu de desemnat, mai dificil este să identificăm varietatea 
înfăţişărilor şi alternativele obiectului, adică problematica. Dacă nu 
există abilitatea şi metodologia de a anticipa producerea unui fenomen 
social înainte ca el să devină o problemă pentru societate, se impune 
forța evidenţei şi el devine, astfel, o problemă pentru ştiinţa 
sociologică. 

Problematica abordată de sociologie revendică participări 
interdisciplinare. O schiță generală a obiectului sociologiei, 
echivalentă cu un model de organizare a problematicii fundamentale 
în acest domeniu, este prezentată de multe ori prin referință la 
planurile principale ale analizei dimensiunilor sau componentelor 
vieții sociale. După Alex Inkeles, sociolog american, problematicile 
principale în prezentarea sociologiei sunt următoarele: 

— cultura şi societatea umană în perspectiva sociologică; 

— unitățile primare ale vieţii sociale (acte şi relaţii sociale, 
persoana, grupurile, comunităţile urbane şi rurale, asociaţiile şi 
organizaţiile, populaţia, societatea); 


-20 - 


— instituțiile sociale fundamentale (familia şi relaţiile de rudenie, 
economia, politica şi dreptul, religia, educaţia şi ştiinţa etc.); 

— procesele sociale fundamentale: diferențierea şi stratificarea, 
cooperarea, acomodarea, asimilarea, conflictele sociale, comunicarea, 
controlul social, integrarea socială etc. 

H.Stahl elaborează o matrice cu probleme ale sociologiei care 
cuprinde cinci capitole: 

e Natura fizică şi umanizată (caracteristicile fizice ale mediului, 
zonele de muncă, zonele rezidențiale etc.); 

e Populaţia (caracteristicile biopsihice, volumul, densitatea, 
mobilitatea, structura etc.); 

e Viața economică (relaţii şi activităţi productive, structura forței 
de muncă, tipologia mijloacelor de muncă, sfera ocupatiilor etc.); 

e Viața politică şi juridică (formele de organizare politică, 
tradiţiile politice şi juridice, formele de conducere etc.); 

e Viața culturală (modelul şi stilul cultural, gradul de realizare a 
cunoaşterii, valorile culturale vehiculate etc.). 

Problematica sociologiei poate fi analizată şi după alte criterii, 
cum ar fi: opțiunile marilor personalități ale sociologiei, preferinţele 
şcolilor sau ale curentelor sociologice; preponderența problemelor în 
funcţie de perioadele evoluţiei acestei ştiinţe etc. 

Dimensiunea factuală impune structurarea unor domenii proprii 
cercetării sociologice, solicitând în acelaşi timp elaborarea unui 
aparat conceptual adecvat, specific sociologiei. Conceptele 
sociologice au o dublă valoare: teoretică şi practico-empirică. 
Specificitatea conceptelor depinde, în primul rând, de 
particularitățile obiectului sociologiei, de însuşirile diverse ale 
acestuia, de condițiile în care are loc investigația concretă, precum şi 
de modalitățile demersului teoretic, caracteristic elaborării oricărui 
concept. În funcție de gradul lor de abstractizare şi de cadrul teoretic 
referențial, conceptele sociologiei pot fi grupate în trei categorii: 

— concepte generale, cu un grad înalt de abstractizare, proprii 
unei teorii sociologice cu caracter general-teoretic (societate, 
integrare, mobilitate socială etc.); 

— concepte particulare, proprii teoriilor particulare, aplicabile 
unor domenii determinate ale sistemului social (în sociologia rurală: 
comunitate sătească, recensământ etc.); 

- concepte speciale, utilizate în domeniul cercetării empirice 
propriu-zise (eşantionare, cote, intervievator etc.) 

Raportate la componentele sociologiei, ca şi la configuraţia din 
cadrul acestei discipline socioumanistice, conceptele sociologice pot 
fi grupate după cum urmează: 

— concepte societale, referitoare la ansamblul social şi la 
componentele sale principale: comunități, situaţie socială, 
macrogrup, microgrup etc.; 

— concepte culturale, folosite în analiza sistemului de valori 
materiale şi spirituale ale societăţii: patern, aculturaţie, contracultură, 
integrare culturală, subcultură, şoc cultural etc.; 

— concepte procesuale, caracteristice cercetării dinamicii sociale: 
socializare, asimilare, alienare etc.; 

— concepte structurale, specifice dimensiunilor sincronice ale 
socialului: status sociometric, funcţie, disfuncție, structură formală, 
structură neformală etc.; 

— concepte relaționale, generate de relaţii definitorii între 
componentele socialului: rol, status, interacţiune etc.; 

— concepte comportamentale, aplicabile definirii tipurilor de 
reacții acţionale ale indivizilor într-o structură socială dată; 

— concepte organizaționale, decurgând din studiul modalităţilor 
specifice de structurare a diverselor domenii ale societății (politic, 
economic, cultural etc.): anarhie, democraţie, organizație neformală şi 
formală etc.; 

— concepte ecologice, definind dimensiunile naturale şi istorice 
ale societăţii şi ale componentelor ei: mediu natural, ecosistem, cadru 
istoric, medii sociale etc.; 

— concepte metodologice, referitoare la modalităţile concrete de 
cercetare a realităţii sociale: anchetă, interviu etc. 

Conceptele fixează cadrul necesar explicației fenomenelor 
sociale, prin care gândirea sociologică trebuie să-şi asigure autonomie. 
Gândirea sociologică presupune posibilitatea de a integra faptele pe 

care le studiază într-un cadru, ansamblu, univers, într-o lume 
particulară reală cu o oarecare coerenţă relativă. 


3. Cadrele vieții sociale şi condiţiile ei determinante 


Principala sarcină a sociologiei ca ştiinţă despre societate este să 
stabilească unde şi sub ce formă se găseşte societatea. Em. Durkheim 
susţine că societatea este formată prin asocierea indivizilor şi „vede 
întotdeauna mai departe şi mai bine decât indivizii”. Ea reprezintă un 
întreg ce poartă o realitate diferită de cea a părților (indivizii), datorită 
cărui fapt este greu cognoscibilă. Această stare a lucrurilor impune 
necesitatea cunoaşterii adecvate a cadrelor vieţii sociale. 

— Cadrul cosmologic, sau geografic: aşezarea geografică, 
caracteristicile şi bogățiile solului, căile de comunicații etc. Acest 
cadru pune în atenţia sociologilor relaţiile societăţii cu lumea fizică 
înconjurătoare. Viaţa unei societăți nu se reduce doar la aşezări. Ea 
cuprinde ființele umane care, trăind în medii diferite, au şi ele 
diverse caracteristici particulare. 

— Cadrul biologic: numărul populaţiei — pe vârste, sexe, 
confesiuni, profesii, structura biologică (caracteristici, ereditatea şi 
încrucişările), starea sanitară etc. Studiul acestui cadru permite 
observări asupra diferenţelor şi asemănărilor dintre indivizii din 
diferite medii (rural şi urban), precum şi asupra deosebirilor evidente 
dintre diferite popoare. 

— Cadrul istoric: originea societăţii sau a comunităţii, evoluţia 
ei, caracteristicile istorice şi cele actuale. Important aici este să se 
determine rolul pe care îl joacă timpul în viaţa societăţii, cum poate 
fi stabilit trecutul istoric, care sunt reacțiile societăţii la influenţele 
trecutului. 

— Cadrul psihic: temperamentul, voinţa în raport cu datinile şi 
obiceiurile, sentimentul moral, religios, estetic etc. Aici apare 
problema ce vizează raportul dintre viața spirituală şi cea socială, 
deosebirile şi asemănările dintre ele. 

În totalitatea lor, cadrele vieţii sociale nu apar singure, ci 
funcţionează în baza unor condiţii ale realităţii sociale complexe şi 

dinamice. Condiţiile determinante ale vieţii sociale sunt: economice 
— substituie averea personală a familiei, bugetul pe venituri şi 
cheltuieli, unităţile comerciale etc.; juridice — determină raporturile 
sociale dintre indivizi, constelația de norme şi legi, instituțiile 
juridice, delictele mai des întâlnite etc.; politice — impun organizarea 
şi aplicarea adecvată a normelor şi legilor în viaţa socială, determină 
existența grupurilor politice, formarea preferințelor politice, 
educarea simțului civic, luarea de poziție faţă de situaţia politică etc.; 
spirituale — determină instituțiile ce stimulează activitățile 
intelectuale, educația în familie, gustul pentru frumos etc. 

În viața complexă şi dinamică a societății factorii subiectivi şi 
individuali, creativitatea personalităţilor istorice deţin o pondere ce 
nu poate fi neglijată. Astfel, enunţurile sociologice descriu adecvat o 
situaţie socială, o interacţiune sau un ansamblu de relaţii stabilite în 
cadrul unui grup social sau al unui sistem social, oferă un model 
satisfăcător pentru înțelegerea mecanismului lor, formulează 
dependențe, corelaţii şi legităţi ce permit prognoze, cu un grad mai 
mare sau mai mic de reuşită. Constatările sociologiei sunt adevărate, 
fără a fi însă precise. 

În legătură cu raportul dintre empiric şi teoretic în cadrul 
sociologiei, se impune precizarea  particularităţilor legilor 
sociologice, acestea constituind unul dintre reperele principale ale 
specificităţii sociologiei. Premisa ontologică a formulării legilor 
sociologice o constituie caracterul legic al realităţii sociale, faptul că 
există un determinism social, obiectiv, adică un ansamblu de /egi 
sociale care se prezintă ca raporturi necesare, stabile, repetabile, 
esențiale şi generale între laturile interne ale aceluiaşi fenomen social. 
Caracterul ştiinţific al sociologiei se fundamentează pe capacitatea ei 
de a elabora explicaţii ştiinţifice, în virtutea formulării unor legi 
sociologice, care nu se reduc la cele statice sau tendenţiale, chiar dacă 
se manifestă prin intermediul acţiunii subiective a oamenilor. 

În funcţie de structurile explicative ale sociologiei, legile ei pot 
fi clasificate în: cauzale (care exprimă corelaţii dintre fenomene- 
cauză şi fenomene-efect, raporturile de continuitate genetică dintre 
fenomenele sociale, dependenţa de ansamblul condițiilor care le 
însoțesc), funcționale (exprimă acele relaţii dintre componentele 
unui sistem, sau dintre sisteme, ce permit trecerea de la o stare la 

alta, respectiv funcţionarea sistemului), şi mixte (relaţii complexe 
care exprimă unitatea dintre cauzalitate — pe de o parte, şi 
transformare, schimbare — pe de altă parte). 

Dimensiunea temporală a fenomenelor sociale conduce la o 
clasificare a legilor sociologice în: legi sincronice, sau structurale, 
care formulează raporturile necesare de  simultaneitate şi 
interdependentțtă între fenomene sociale, între elemente, însuşiri sau 
aspecte ale acestora şi legi diacronice, sau genetice, care stabilesc un 
raport de succesiune între două fenomene, procese sau între 
componentele aceluiaşi fenomen, proces. 

Ceea ce caracterizează noțiunea de lege în sociologie este 
valabilitatea ei în timp şi spațiu în raport de număr, durată psihologică, 
structuri mentale şi instituţii (raportate toate la fenomene, procese, 
relații, comportamente sociale). 

Acceptând ideea determinismului în funcționarea socialului, 
sociologii au formulat numeroase legi specifice: legea celor trei stări 
(A.Comte), legi ale creşterii demografice (Malthus), legea 
expansiunii birocratice (C.N.Parkenson), legile imitaţiei, adaptației 
şi contradicției (G.Tarde), legea paralelismului sociologic (D. Gusti) 
etc. 


4. Locul sociologiei în sistemul ştiinţelor socioumanistice. 
Relațiile ei cu alte ştiinţe sociale 


Vocaţia sociologiei de a viza totalitatea sectoarelor şi a laturilor 
socialului, de a realiza sinteze pornind de la fapte, procese, relații 
concrete — de a fi o ştiinţă a societăţii în general — i-a determinat pe 
unii gânditori să o supraaprecieze, considerând-o „regina ştiinţelor ”, 
„enciclopedie ”, „sinteză ” a ştiinţelor sociale particulare etc. 

Alţi gânditori, dimpotrivă, îi contestă locul în cadrul sistemului 
ştiinţelor pentru că nu este singura ştiinţă despre societate şi, în plus, 
pentru că unele ştiinţe au o vechime mult mai mare decât ea. 

În raport cu sociologia, diferitele ştiinţe sociale pot fi considerate 
ca particulare, deoarece acestea studiază părți, aspecte, laturi ale vieții 
sociale, şi nu ansamblul, întregul, societatea ca totalitate. Calea 
empirică de determinare a sociologiei presupune cunoaşterea părților, 

a domeniilor şi a disciplinelor ei. Robert A.Nisbet a dezvăluit 
domeniile-cheie tratate între 1830 şi 1900, ce au remarcat devenirea 
sociologiei ca ştiinţă distinctă de filosofia morală şi ca precursoare a 
tuturor ştiinţelor sociale moderne. Aceste domenii sunt: comunitatea, 
autoritatea, statusul, sacrul şi alienarea. 

Există mai multe tipuri de clasificări ale ştiinţelor socioumanistice 
în care este cuprinsă şi sociologia. Semnalăm câteva dintre acestea: 

e Clasificarea în cadrul căreia sociologia are un loc preferenţial în 
raport cu alte ştiinţe socioumanistice. A. Comte situează sociologia într-o 
poziție privilegiată a devenirii spiritului pozitiv. Clasificarea istorico- 
logică, dată de A.Comte, cuprinde şase ştiinţe fundamentale: 
matematica, astronomia, fizica, chimia, biologia, sociologia. Urcând de 
la sociologie la matematică, nivelul de abstractizare şi generalizare 
creşte, iar coborând de la matematică la sociologie sporeşte gradul de 
complexitate şi comprehensiune. A.D. Xenopol este autorul unei 
clasificări dihotomice a ştiinţelor. În cadrul ei sociologia apare ca o 
ştiinţă perfectă, capabilă să ofere legi şi având ca domeniu de cercetare 
societatea. În prima grupă autorul include ştiinţele despre faptele de 
repetiție, numite şi ştiinţe legi, iar în a doua grupă ştiinţele despre 
faptele în succesiune. 7r.Herseni consideră că ştiinţele care nu au ca 
obiect natura se împart în sociale (acestea pun accentul pe societate) şi 
umanistice (acestea pun accentul pe om). 

e Clasificarea ce poziţionează sociologia pe două locuri — ca 
ştiinţă a totalității şi ca ştiinţă a diferitelor părți ale socialului. Spre 
ştiinţelor sociale: una verticală — urmărind diverse aspecte ale realității 
sociale în interiorul unuia şi aceluiaşi grup (demografie, economie, 
sociologia religiei, sociologia dreptului etc.) şi alta orizontală — 
urmărind diverse categorii de grupuri sociale (etnografia, istoria, 
studiul grupurilor elementare etc.). 

e Clasificarea în care sociologia deţine un loc obişnuit. În 
literatura de specialitate se folosesc trei denumiri principale pentru a 
exprima anumite grupuri de ştiinţe despre societate şi om în care apare 
şi sociologia. Aceste grupuri sunt ştiinţele sociale (antropologia, 
economia, psihologia socială, sociologia), disciplinele umanistice 
(filosofia, teologia, istoria, literatura, arta, muzica) şi ştiinţele 
comportamentale (sociologia, antropologia, psihologia etc.) 

Studiind societatea în unitatea şi diversitatea laturilor sale, 
analizând comportamentele sociale în variate ipostaze, sociologia se 
află în strânsă legătură cu disciplinele sociale şi umanistice. Prin 
particularitățile ei  empirico-teoretice şi, de asemenea, prin 
metodologia care o singularizează, sociologia nu se suprapune peste 
aceste discipline; totodată, ea nu poate fi confundată cu ele şi nici nu 
poate fi înlocuită de una sau mai multe dintre ele. 

Primul lucru ce trebuie spus în context este că sociologia, în 
esență, are deschise căile de legătură cu toate ştiinţele, fie ale naturii 
sau sociale şi umanistice. O schemă sugestivă a acestei situaţii o 

1 - antropologie cultu 

2 - psihanaliză 

3 - semantică 

4 - antropologie rurală 

5 - psihologie rurală 

6 - antropologie 

Tabloul prezentat ne permite să facem unele precizări: 

— Sistemul ştiinţelor socioumanistice este format din discipline 
fundamentale (economia, istoria, psihologia etc.) şi discipline derivate 
(menţionate pe coloana din dreapta). Perspectiva sociologică 
reprezintă liantul care creează un sistem în acest mozaic ştiinţific; 

astfel înțelegem mai uşor specificul sociologiei ca ştiinţă integratoare 
sau ca ştiinţă a totalităţii sociale; 

— Sociologia are o poziţie specială, întrucât este o ştiinţă despre 
realitatea socială multidimensională dar, în acelaşi timp, acceptăm 
faptul că ea vizează concretul social. Concretul social la nivelul 
întregii societăţii este studiat de sociologia generală, în timp ce 
cercetarea concretului social la nivelul unor grupuri, domenii, procese, 
fenomene este obiectul sociologiilor de ramură; 

— Ştiinţele socioumanistice îşi împrumută reciproc metode şi 
concepte, realizează mixaje teoretice, intră (din diverse motive) în 
dispute reciproc avantajoase etc. 

O atenție aparte se cere a fi acordată legăturilor sociologiei cu 
ştiinţele sociale cu care ea este cel mai strâns înrudită. Fiecare ştiinţă 
socială presupune studiul realității sociale. Dar fiecare dintre ele are 
drept obiect anumite părți sau aspecte ale acestei realităţi şi utilizează 
perspective explicative şi interpretative cu accente specifice. Deosebirea 
principală dintre sociologie şi ştiinţele sociale constă în faptul că în timp 
ce acestea din urmă se interesează numai de un aspect particular al 
realității sociale, cum ar fi domeniul realităţii politice sau economice, 
preocupările sociologilor sunt mult mai largi. În atenţia lor se află 
realitatea socială, indiferent dacă ea se manifestă într-un grup, într-o 
organizaţie politică sau economică, într-un sistem de acțiuni sociale de 
tipuri variate. 

Sociologia se formează continuu prin raportarea permanentă la 
realitatea prezentă, având nevoie de sprijinul unor ştiinţe ca economia, 
psihologia, politologia, demografia, ştiinţele juridice etc. pentru a conferi 
informaţiilor acumulate un statut bine precizat. Distincția dintre 
sociologie şi celelalte discipline din sistem este relativă, o analiză 
pertinentă a ei presupunând surprinderea apropierilor, legăturilor, 
interferențelor etc. dintre toate elementele componente ale sistemului de 
ştiinţe sociale. 

Pentru a înțelege mai bine raporturile sociologiei cu celelalte 
ştiinţe sociale este necesară o succintă caracterizare în parte a acestora 
din urmă. Antropologia este numită uneori drept sora sociologiei. Ea 
este o ştiinţă biologică şi în acelaşi timp socială. Antropologia fizică 
studiază originea omului şi variaţia speciilor. Antropologia culturală 
pune accent pe studiul oamenilor ce trăiesc în societăţi mici şi 

„primitive”, în timp ce sociologia se concentrează mai mult asupra 
realității sociale, aşa cum se manifestă ea în societăți mari, 
industrializate. În ultimul timp antropologii culturali şi-au îndreptat 
atenţia spre societățile occidentale. Menţionăm însă că a face o 
distincție netă între unele studii antropologice şi cercetările 
sociologice este un lucru dificil, deoarece ele au multe tangenţe. 

Ca şi toate ştiinţele, sociologia are o ascendență istorică, obiectul ei 
precizându-se pe măsura clasificării orientărilor către studiul socialului. 
Ştiinţele istorice au oferit şi oferă sociologiei un câmp larg de referințe, 
constituind o parte din reperele fundamentale ale acestei discipline. Fernand 
Braudel afirmă că nu poate fi negat deloc faptul că, adeseori, istoria şi 
sociologia se întâlnesc, se identifică, se confundă. Motivele sunt simple: pe 
de o parte, există această revărsare a istoriei, pe de altă parte, identitatea de 
natură — istoria şi sociologia sunt singurele ştiinţe globale susceptibile de a- 
şi extinde curiozitatea asupra oricărui aspect al socialului. Ambele ştiinţe 
studiază elementele concrete din societate, numai că istoria se rezumă la 
unicitate şi fapte în succesiune ale trecutului, pe când sociologia cercetează 
faptele prezentului ce au reprezentativitate statistică ridicată. Aceste două 
ştiinţe se află în raporturi de reciprocitate: sociologul îşi justifică aserțiunile 
folosind adesea argumente, metode şi concepte oferite de istorie, iar 
istoricul emite „generalizări analitice” pentru domeniul său, fie îşi stabileşte 
inventarul de probleme orientându-se după modelul oferit de sociologie. 

În altă ordine de idei, susţinând că „nu există sociologie fără 
istorie”, Armand Cuvillier, sociolog francez, afirmă: „Sociologia este 
ştiinţa grupurilor umane reale şi concrete, adică înrădăcinate în 
istorie, faptul social este istoric: orice fapt social este un moment 
dintr-o istorie a unui grup de oameni, el este sfârşitul şi totodată 
începutul unuia sau a mai multor serii de fenomene. ” 

Ştiinţele economice au drept obiect studiul producției, distribuţiei 
şi consumului de bunuri materiale şi de servicii. Printre problemele ce 
le interesează menţionăm banii, viața bancară şi financiară, finanţele 
publice, economia internaţională, relaţiile de muncă şi industriale, 
economia consumatorului etc. Însă economia este o parte a realităţii 
sociale, bunurile şi serviciile nu se produc şi nici nu se consumă 
singure. Aceste aspecte ale vieţii economice devin obiect al 
sociologiei vieții economice. Am putea privi relația de dependenţă 
dintre sociologie şi economie din cel puţin două motive: 

— activitatea economică reprezintă cea mai importantă preocupare 
pentru o populaţie extrem de numeroasă, iar o pondere atât de mare nu 
poate scăpa demersului sociologic de cercetare; 

— sociologia ca ştiinţă a apărut, în primul rând, pentru a atenua 
efectele negative provocate asupra relațiilor sociale de factorii 
economici, iar, în al doilea rând, pentru a determina „reformarea 
societății”, în sensul de a armoniza raporturile sociale şi de a optimiza 
creşterea economică. 

Sistematizând aspectele care permit raportarea sociologiei la 
economie, observăm legătura nemijlocită dintre aceste două ştiinţe. 
Astfel: 

e economia, prin efectele ei, „creează” cea mai mare parte a 
obiectului sociologiei; 

e fluctuațiile vieţii economice se repercutează în fluctuații ale 
„reacţiilor sociale” şi, implicit, în modificări ale teoriei, metodelor şi 
legilor sociologice (aferente); 

e varietatea aspectelor ce presupune desfăşurarea activităţilor 
economice constituie obiectul nu doar pentru sociologia economică, ci 
şi pentru sociologiile de ramură: sociologia industrială, comercială, 
financiară, sociologia comunicațiilor etc. 

Psihologia şi sociologia sunt două ştiinţe deosebit de înrudite, dar 
care au manifestat tendințe reciproce de excludere şi intoleranță. 
A.Comte, în clasificarea ştiinţelor, suprima psihologia în favoarea 
sociologiei şi biologiei. G. Tarde desemna problemele de sociologie cu 
denumirea de psihologie intermentală. Disputa dintre sociologie şi 
psihologie s-a repercutat în două variante de răspunsuri exagerate care 
au determinat: psihologizarea sociologiei (dovedită de teoriile care 
neagă rolul societăţii ca realitate sui generis şi care insistă asupra 
poziţiei definitorii a individului în cadrul grupului); şi sociologizarea 
psihologiei (realizată de teoriile pansociologiste care neagă rolul şi 
libertatea individului în cadrul societăţii). 

Judecând raportul dintre sociologie şi psihologie, recunoaştem 
faptul că societatea este o totalitate în care aspectele psihice reprezintă 
o parte componentă a ei, iar psihologia se subordonează preocupărilor 
sociologice. Rezultatul intersectărilor psihologiei cu sociologia a fost 
fundamentarea unei noi discipline hibride: a psihologiei sociale. 

Conceptul de etnologie desemnează aceeaşi arie problematică, 
precum şi sociologia. Între sociologie şi etnologie există raporturi 
deosebit de strânse: 

— pentru unii teoreticieni etnologia nu este altceva decât tot o 
sociologie, dar care studiază societățile trecute şi dispărute sau 
comunitățile retardate ca prelungiri ale trecutului în prezent. 
Sociologia are nevoie de constatările etnologiei, deoarece trebuie să 
ştim „cum de au ajuns lucrurile să fie ceea ce sunt” (F.Boas); 

— constatările etnologiei reprezintă întotdeauna „generalizări 
restrânse”, deoarece sunt valabile în plan local sau regional; teoria 
sociologică accede la „rang mediu de generalizare”, fiind deschisă 
către formularea de legi; 

— acelaşi fapt poate fi judecat atât din perspectiva etnologică, cât 
şi din perspectiva sociologică. Pentru sociologie rezultatele 
cercetărilor etnologice sunt deosebit de necesare, întrucât „primitivul 
este într-un anumit sens contemporanul nostru” şi pentru că „există 
încă oameni pe care îi putem considera mai apropiaţi de primitivi 
decât noi”. 

Ştiinţa politicii, sau politologia, se ocupă în mod tradiţional cu 
două arii principale, şi anume: cu filosofia politică (teoria 
democraţiei, ideea de egalitate şi de libertate) şi cu formele reale de 
guvernământ. În atenţia ştiinţei politice stau asemenea probleme 
cum sunt: administraţia publică, guvernul, relaţiile internaţionale, 
conducerea politică, preferinţele politice, partidele. În ultimii ani 
disciplina este puternic influențată de sociologia politicii, în a cărei 
atenție stau omul politic, acțiunea politică, partidele politice şi 
interacţiunea socială ce intervine în cursul procesului de guvernare. 
Interesele politologilor şi ale sociologilor se află într-o mişcare 
convergentă suprapunându-se în multe privinţe. 


5. Sociologia generală — sociologii de ramură 


Studiul societăţii ca întreg presupune cunoaşterea laturilor ei 
parțiale din punctul de vedere al funcționării ansamblului social. 
Prin optica relaţiilor dintre sistemul social de ansamblu şi cele 
restrânse, parţiale, relativ independente, pe care ansamblul le 


-31 - 


presupune, putem înțelege corelația necesară dintre sociologia 
generală şi ramurile ei particulare. 

În măsura în care ansamblurile sociale se deosebesc calitativ 
unele de altele şi toate de societate ca întreg, ele devin obiectul 
specific al unor sociologii particulare distincte unele de altele şi toate 
- de sociologia generală. Orice fenomen de viaţă socială e obiect de 
studiu pentru sociologie şi fiecare ştiinţă poate adopta un punct de 
vedere sociologic, de aceea se poate vorbi de o sumedenie de 
sociologii: economică, juridică, religioasă etc. 

Sociologiile de ramură descriu sistematic diferite domenii ale 
realităţii, le explică, asigură verificarea şi îmbunătăţirea unor tehnici şi 
instrumente de cercetare, permiţând, în acelaşi timp, clasificarea 
materialului faptic şi efectuarea unor extrapolări şi generalizări. 
Clasificarea lor depinde de cea a fenomenelor şi proceselor care au loc 
în viaţa socială, aceasta atrăgând după sine diferenţierea domeniilor de 
cercetare ale sociologiei, domenii care, la rândul lor, reprezintă 
conținutul disciplinelor sociologice particulare. 

Numărul sociologiilor de ramură este foarte mare şi, în acelaşi timp, 
în creştere, deoarece societatea ca sistem îşi sporeşte complexitatea, iar 
subsistemele ajung să integreze alte subsisteme, mai mici. În sociologia 
contemporană există aproximativ până la o sută de discipline sociologice 
specializate în funcţie de domeniile şi aspectele vieţii sociale. În linii 
generale, putem vorbi de următoarele categorii de discipline sociologice: 

— discipline sociologice care studiază paliere ale vieții sociale şi 
instituțiile corespunzătoare lor: sociologia familiei, sociologia 
educaţiei, sociologia culturii, sociologia politică, sociologia morală 
etc.; 

— discipline sociologice care analizează diferite tipuri de 
colectivităţi şi grupuri umane, până la grupuri mici şi colectivităţi 
teritoriale, cum ar fi satul, oraşul; categorii profesionale, pături şi clase 
sociale: sociologia urbană, sociologia rurală, sociologia muncii, 
sociologia copilăriei, sociologia tineretului etc.; 

— discipline sociologice care se opresc asupra unor fenomene şi 
procese sociale intra- şi interpersonale, intra- şi inergrupale; cele 
privind geneza şi structura, organizarea şi dinamica grupurilor; 
adaptarea şi integrarea socială; mobilitatea socială, inovațiile şi 
transformările sociale; mişcarea socială şi dezvoltarea socioumană. Ca 

fenomene speciale se au în vedere şi cele de „anomie socială” — 
respectiv, fenomenele de inadaptare şi devianțele comportamentale: 
sociologia  devianţelor comportamentale, sociologia creativității, 
sociologia timpului liber etc. 

Zonele de interferență dintre sociologiile de ramură şi ştiinţele 
socioumanistice generează în permanență, pe măsura dezvoltării 
societății şi amplificării studiilor ei, discipline de graniță, ca de 
exemplu: sociologia economică, psihologia socială, sociolingvistica, 
antropologia socială, semantica, urbanismul etc. (vezi schema 
elaborată de S.Jonas). 

Spre deosebire de alte ramuri ale sociologiei, sociologia economică 
este o disciplină tematică. Sociologia economică studiază fenomene 
sociale aparținând unui domeniu tematic (economic), la fel ca şi 
sociologia artei, a dreptului, a educaţiei sau a religiei. Sociologia 
economică studiază condiţiile istorice şi sociale în care funcționează 
legile economice. O clasificare a ramurilor sociologiei economice poate fi 
făcută după structura procesului economic. Astfel, există: sociologia 
producției — studiul comportamentului, relaţiilor şi organizaţiilor formate 
în cursul producţiei de bunuri economice; sociologia schimbului şi a 
relaţiilor economice — studiază comportamentele şi valorile orientative ale 
activităților de schimb, repartiție şi circulație; sociologia consumului — 
studiază comportamentele şi aspiraţiile de consum de bunuri materiale 
culturale şi de servicii. 

La nivel macrosocial, sociologia economică studiază raporturile dintre 
tipul şi structura societății şi subsistemul său economic. La nivel mediu, 
sociologia economică studiază relaţiile dintre diferitele componente ale 
societății — sectoare, instituţii, grupuri şi organizații, straturi sociale — şi 
elementele corespunzătoare ale economiei. La nivel individual, sociologia 
economică studiază comportamentul şi valorile după care se ghidează într-o 
anumită epocă membrii unei societăți în raport cu sistemul economic 
(comportamentul de capitalizare, economizare, achiziționare etc.). 

Psihologia socială şi sociologia se aseamănă din punctul de 
vedere al obiectului de studiu: raporturile dintre indivizi, dintre 
indivizi şi grupuri, dintre grupuri, procesele ce se desfăşoară în grup 
(conflictele rasiale şi etnice) etc. 

Psihologia socială studiază cum se desfăşoară şi cu ce rezultate se 
finalizează interacţiunea comportamentelor individuale şi de grup, 

cum influențează comportamentul unei persoane conduita altei 
persoane sau acțiunea grupului; cum modifică prezența altora propria 
activitate; care sunt mecanismele psihice ale relaţiilor interpersonale şi 
intergrupale; ce rezultă în plan spiritual din traiul laolaltă al oamenilor, 
din acţiunea lor comună; cum influenţează actualul comportament 
viitoarea conduită a oamenilor şi a grupurilor umane. Psihologia 
socială studiază, de asemenea, stările şi procesele psihice colective, 
situația de grup, personalitatea, raportul condiţionării socioculturale. 

Psihologia socială apreciază psihismul colectiv ca variabilă 
independentă a grupului, iar factorii sociali sunt considerați variabile 
independente. Sociologia, la rândul ei, susține situația inversă 
societatea reprezintă variabila independentă, iar factorii psihicului ar 
forma variabile dependente. Sociologia evidenţiază tipuri de relaţii 
care mențin grupurile, iar psihologia socială realizează cogniţiile şi 
reprezentările sociale, formele de comunicare, resorturile psihice 
intime (motivații, dorințe, aspirații) care influenţează funcționalitatea 
grupurilor. Prin urmare, între psihologie şi sociologie există un raport 
de complementaritate generat de necesităţi practice. 

Sociolingvistica se ocupă cu studiul interdisciplinar al relaţiilor dintre 
structura limbii şi structura socială. W. Bright defineşte sociolingvistica ca 
analiză a covariaţiei sistemice a structurii limbii şi a structurii sociale, 
punând accentul pe sursele sociale ale diversității lingvistice. Abordarea 
interacționistă consideră variațiile în modul de folosire a limbii ca indici 
ai structurii sociale, aceştia din urmă fiind totodată un element 
determinant al selecției formelor lingvistice utilizate în comunicare. 
Sociologii diferențiază sociologia limbajului de  sociolingvistică, 
susținând că prima tinde să fie integrată în proiectul mai amplu al unei 
„sociologii a transmiterii culturale”, în care limbajul este numai unul din 
instrumentele implicate în mecanismele producerii, transmiterii şi 
reproducerii culturale, pe când sociolingvistica s-ar încadra, cu specificul 
său, în seria abordărilor psiholingvistice, extralingvistice ale variațiilor de 
utilizare a limbii. 

Obiectul tuturor sociologiilor de ramură trebuie raportat la ansamblul 
vieţii sociale, la angrenajul relațiilor sociale. Fiecare ramură nouă a 
sociologiei îi aduce un spor de identitate, sociologia rămânând o disciplină 
aparte, cu sistemul său conceptual şi metodologia sa proprie. În acelaşi 
timp, variatele procese, fenomene, relaţii sociale etc. impun o abordare 

multidisciplinară, sociologia generală aflându-se în situaţia de a coordona 
şi a integra eforturile multidisciplinare, fără a renunţa însă la autonomia ei. 


Întrebări recapitulative: 

1. Cum poate fi definită sociologia? Care este structura ei? 

2. Determinaţi obiectul şi problematica de studiu a sociologiei? 

3. Care sunt funcţiile specifice ale sociologiei? 

4.Ce loc ocupă sociologia în cadrul sistemului de ştiinţe 
socioumanistice? Care sunt relaţiile ei cu alte ştiinţe socioumanistice? 

5. Diferenţiaţi sociologiile de ramură. Care sunt criteriile după care faceți 
această deosebire? 


Bibliografie selectivă: 

CAPITOLUL II 


ÎNVĂȚĂMÂNTUL ŞI ŞTIINŢA SOCIOLOGICĂ 
ÎN REPUBLICA MOLDOVA 


1. Rolul Şcolii Sociologice de la Bucureşti în organizarea 
învățământului sociologic 


Analiza datelor istorice ne permite să constatăm că elemente ale unei 
gândiri sociale naţionale au apărut o dată cu formarea celor trei State 
Româneşti - Moldova, Ţara Românescă şi Transilvania prin secolele 
XIV-XV. Primele încercări de gândire socială le găsim la N.Milescu- 
Spătaru, D.Cantemir, 1.Budai-Deleanu, I.Tăutu etc., care au încercat să 
alinieze gândirea socială spiritului european. Atenţia precursorilor 
gândirii sociologice româneşti a fost orientată spre formarea limbajului 
sociologic, perceperea dimensiunii „socialului”, a spaţiului social ca 
„teritoriu”, pe care se desfăşoară procesele şi manifestările sociale. 
Observarea şi descrierea au fost primele instrumente ale investigării 
realității sociale, care au înregistrat o considerabilă extensie şi 
diversificare a planurilor de analiză. 

Ideile sociale ale precursorilor gândirii sociologice româneşti au 
fost urmate de concepţiile sociale ale generaţiei de paşoptişti — 
M.Kogălniceanu, N.Bălcescu, C.Negruzzi, A.Russo, A.Hiîjdeu etc. 
Revoluţia burghezo-democratică de la 1848 a determinat dezvoltarea 
unei ideologii progresiste, în cadrul căreia s-a conturat tot mai distinct 
concepţia sociologică. Ideile dominante la această etapă au fost cele 
care tratau aspectele social-politice: eliberarea socială şi naţională, 
egalitatea între naţiuni, unitatea naţională etc. 

Un aport deosebit la dezvoltarea ştiinţei sociologice au adus 
M.Eminescu, T.Maiorescu, C.Stere prin: teoria păturilor superpuse, 
teoria compensaţiei muncii, teoria selecţiei sociale negative a elitelor, 
teoria formelor fără fond care sunt actuale şi astăzi. 

Sfârşitul secolului al XIX-lea şi începutul secolului al XX-lea 
relevă o nouă etapă în dezvoltarea ştiinţei sociologice. La această 
etapă sociologia este introdusă în calitate de disciplină de studiu în 
învățământ, se formează prima şcoală sociologică românească 

cunoscută pe plan internaţional — Școala Monografică de la Bucureşti, 
se organizează sistematic cercetări sociale pe teren. 

Introducerea sociologiei în calitate de disciplină de studiu în 
cadrul învățământului românesc a decurs anevoios, fiind realizată abia 
în anul universitar 1896/1897. Titularii cursului au fost C.Dumitrescu- 
laşi la Bucureşti şi C.Leonărdescu la Iaşi. Treptat, ştiinţa sociologică a 
fost inclusă în lista disciplinelor obligatorii la facultăţile de filosofie şi 
litere, iniţial la Iaşi şi la Bucureşti (1918), ulterior la Cluj (1920), 
Cernăuţi (1921), Oradea (1923). Practic toate centrele universitare 
româneşti, cu excepţia Chişinăului, aveau cursuri de sociologie în 
primele decenii ale secolului al XX-lea. 

În Basarabia, în perioada aflării ținutului în componența 
României, situaţia era însă mai complicată. La Chişinău existau 
doar două facultăţi (Facultatea de Teologie, Facultatea Agrară) care 
se subordonau de fapt Universităţii de la laşi. Pe teritoriul 
provinciei nu se predau cursuri de sociologie şi nu se pregăteau 
specialişti în domeniul respectiv. 

Corpul profesoral-didactic, care asigura primele cursuri în 
domeniul sociologiei (Istoria filosofiei greceşti, etica şi sociologia; 
Sociologia generală; Sociologia şi etica; Pedagogia socială; Filosofia 
dreptului şi sociologia; Sociologia juridică; Sociologia şi filosofia 
dreptului administrativ etc.), avea în componența sa personalități 
distincte ca:  D.Gusti,  P.Andrei,  A.Claudian,  M.Ralea, 
P.Dragomirescu, T.Brăileanu, V.Bărbat, L.Blaga, E.Speranția şi alţii. 

După ce a fost introdusă în învățământul universitar, sociologia 
a început să fie introdusă şi în liceele româneşti (1918-1944). Un 
aport remarcabil în acest sens l-a avut D.Gusti care, împreună cu 
specialiştii din Ministerul Instrucţiunilor Publice, a pregătit prima 
programă analitică pentru învățământul secundar (Legea din 1934 
şi decizia Ministerului Instrucțiunii Publice din 1936 referitor la 
statutul Sociologiei ca obiect de studiu în învățământul secundar). 
În acelaşi complex de măsuri s-a înscris şi elaborarea unor manuale 
de sociologie şi etică pentru clasa a VIII-a corespunzător cerinţelor 
noii programe analitice. 

Învăţământul sociologic din şcoli a asigurat elevilor nu numai o 
pregătire teoretică adecvată în domeniul respectiv, dar i-a îndrumat şi 

în activități concrete de investigare a condiţiilor de existență şi de 
manifestare a unor unităţi sociale. 

Integrarea sociologiei în învățământul universitar românesc se 
corela cu obiectivele generale urmărite de procesul instructiv- 
educativ, care situa în prim-plan pregătirea tineretului pentru a 
deveni "ființe sociale”. Observăm deci o trăsătură distinctă, 
fundamentală, a învățământului sociologic românesc: axarea pe 
obiective practice şi pe realizarea unor funcţii concrete. Acest 
caracter va alimenta perpetuu şi direcțiile evoluţiei ştiinţei 
sociologice naţionale, conferindu-i un pregnant caracter practic- 
aplicativ, materializat în rezultatele de prestigiu ale Şcolii 
Sociologice de la Bucureşti, întemeiate de D.Gusti. 

Conform concepției gustiene, sociologia este ştiinţa despre 
realitatea socială care începe cu fapte şi se întoarce continuu la fapte. 
Această realitate este complexă, se prezintă sub diferite aspecte, este 
variabilă în timp şi spaţiu, reprezentând unitatea unui număr infinit de 
elemente. Realitatea socială este fundamentul pe care se sprijină 
cultura şi instituțiile unei epoci; ea pretinde cunoaşterea integrală şi 
înfăţişarea aspectului general al realității, incluzând atât cunoaşterea 
acesteia, cât şi acţiunea asupra ei. Sociologia este în acelaşi timp o 
metodă de investigare ştiinţifică a realității sociale şi o mişcare 
socială. Cunoaşterea sociologică se străduie să satisfacă imperativul 
“cunoaşte-te pe tine însuţi” al societății contemporane; ea serveşte 
drept bază pentru acţiunea legislativă, politică şi socială. 

Pe această cale, D.Gusti a reînnoit importanţa ştiinţei sociologice 
ca mijloc de cercetare a realităţii sociale, atribuindu-i calitatea de 
unică bază autentică pentru o politică ştiinţifică a progresului. Ştiinţa 
socială trebuie să stea la baza statului. Pentru ca sociologia să-şi poată 
îndeplini această funcție, sociologul român susține că trebuie de 
instituționalizat cercetarea şi de profesat sociologia; de efectuat 
cercetări multidisciplinare în cadrul ştiinţelor sociale şi de extins acest 
sistem de lucru şi în domeniul ştiinţelor naturii; de introdus 
documentarea şi informarea ştiinţifică instituționalizată în cercetarea 
realității româneşti, de creat un sistem de cooperare a institutelor 
ştiinţifice din ţară în cercetarea unor probleme de interes comun; de 
colaborat cu institutele sociologice de peste hotare etc. 

Premisele de la care se cerea soluţionarea marilor probleme cu 
care se confrunta sociologia constau în următoarele: interconexiunea 
dintre “ştiinţă şi faptă”, dintre viaţa socială şi cea umană cotidiană; 
relațiile dintre individ şi mediul în care acesta există şi îşi desfăşoară 
activitatea; relaţiile dintre indivizi, indivizi şi stat etc. În opinia lui 
D.Gusti, sociologia ca ştiinţă şi disciplină de specialitate trebuie să se 
concentreze pe: 

— dezvoltarea unei activități cât mai cuprinzătoare de elaborare 
teoretică a problematicii dezvoltării sociale; 

— desfăşurarea unei activități de cercetare nemijlocită a 
realităţilor şi proceselor sociale ce se produc în diferite sisteme sociale 
şi societăți particulare; 

— determinarea celor mai adecvate metodologii, metode şi tehnici 
de investigare ştiinţifică a vieţii sociale; 

— elaborarea mijloacelor şi a celor mai raționale şi mai eficiente 
căi de asigurare a dezvoltării sociale naționale; 

— formarea generațiilor de specialişti, capabili să realizeze 
scopurile propuse. 

În concordanță cu cele menţionate, direcţiile de activitate 
sociologică trebuiau subordonate raţionalizării treptate a conducerii 
sociale, precum şi a conducerii cât mai eficiente a statului, deziderate 
impuse de transformările ce se înregistrau în configurația vieții 
economice, sociale şi politice naţionale şi internaționale. De 
asemenea, era necesară valorificarea rapidă şi eficientă a 
conjuncturilor internaționale favorabile dezvoltării sociale naţionale. 

Luând în considerare dimensiunile şi complexitatea vieții 
sociale a unei naţiuni şi a unui stat, activitatea de cercetare 
ştiinţifică avea nevoie de condiţiile unei multiple diviziuni. Doar 
organizându-se pe domeniile fundamentale ale sistemului economic 
şi social național, precum sunt: populaţia şi mişcarea populaţiei, 
viaţa economică, procesele sociale, starea spirituală etc., se putea 
urmări ca în fiecare din domeniile şi sferele vieţii sociale să se 
realizeze cât mai mult posibil investigaţii fragmentare (ale 
diverselor aspecte, fapte şi împrejurări), care să poată fi apoi 
integrate în ansamblul cercetărilor sociologice. 

Efectuarea cercetărilor de o asemenea amploare presupunea, 
desigur, identificarea unui potențial care să asigure caracterul 
prospectiv al cercetării ştiinţifice. Evident, nu poate fi vorba de 
prospectivism fără o fundamentare teoretică a cercetării empirice. 
De aici şi necesitatea dezvoltării sociologiei ca ştiinţă şi prin 
evoluţia teoriilor sociologice; acestea, la rândul lor, trebuiau 
subordonate exigenţelor activităţilor de conducere a vieţii publice. 
În acest sens, sinteza dintre teorie şi practică trebuia să 
demonstreze că întotdeauna cercetarea empirică este națională 
(singulară), iar teoria - relativ universală (generală) şi că 
cercetarea este un mijloc pentru realizarea unei acţiuni mai 
eficace, iar teoria — mijloc fără de care cercetarea nu ajunge la 
rezultate utilizabile, filosofia servind drept mijloc cu ajutorul 
căruia poate fi formulată teoria ştiinţelor fiecăreia din părțile 
realității. Astfel, D.Gusti este ferm convins că sociologia nu se 
poate opri la propunerea unor teorii speculative, dar nici nu se 
poate ocupa exclusiv de cercetarea realității concrete. 
Investigațiile sociale trebuie efectuate în baza unor teorii care să ia 
în considerare specificul regiunilor, statelor. Aceasta a fost, în 
concepția sociologului român, modalitatea de soluționare a uneia 
dintre cele mai controversate probleme teoretice şi metodologice: 
cea a raporturilor dintre nivelul teoretic şi nivelul empiric al 
cunoaşterii sociologice. 

Din cele enunțate se cristalizează o nouă semnificație a ştiinţei 
sociale şi a sociologiei, domenii ale ştiinţei care nu mai pot rămâne la 
stadiul de preocupări ştiinţifice de dragul ştiinţei, adică de cercetare 
fără destinatar, ci li se cere să devină ştiinţe al căror scop este 
sprijinirea în îmbunătățirea continuă a vieţii sociale. De aceea, de la 
ele se cere să fie, în acelaşi timp, ştiinţe teoretice şi empirice. 

Destinația ştiinţei sociologice a generat necesitatea organizării 
cercetării realităţii sociale în cadrul unor instituţii specializate. Ținând 
cont de aceste realități, D.Gusti pune începuturile creării Şcolii 
Sociologice de la Bucureşti cu trei direcţii fundamentale de activitate: 

- organizarea învățământului universitar, în general, şi a celui 
sociologic, în particular; 

- organizarea cercetărilor sociale; 

- organizarea vieţii culturale (vezi Schema 1). 

Sociologia românească cuprinde, astfel, un sistem complex, 
coerent şi ramificat de instituţii sociologice. 


Schema 1 


Organizarea învăţământului universitar 
Introducerea Seminarului de Sociologie şi Etică 
Fondarea Bibliotecii de Sociologie 
Înființarea Centrului de documentare sociologică 
Deschiderea arhivelor sociologice 
Formarea echipelor studenţeşti 
Activitatea ştiinţifică 
Editarea revistelor periodice: 
(Arhiva pentru ştiinţă şi reformă socială, 1919 
Sociologia românească,1936 
Affaers danubienis, 1935) 
> Publicarea lucrărilor în domeniul sociologiei (Biblioteca de Sociologie 
şi Etică) 
> Organizarea conferinţelor publice 


Şcoala Sociologică de la Bucureşti 


Organizarea cercetărilor sociale 
e Înființarea Institutului Social Organizarea vieții culturale 
Român e Crearea căminelor culturale 
e Deschiderea filialelor regionale e Deschiderea bibliotecilor 
ale Institutului Social Român e Organizarea expozițiilor 
e Formarea echipelor monografice 


Organizarea activității universitare 
Pornind de la dezideratul că pentru realizarea unui proiect 
complex şi de durată este necesară pregătirea specialiştilor în 

domeniul sociologiei, D.Gusti a încercat să reformeze învățământul 
superior mai întâi din Universitate, prin introducerea unor instrumente 
moderne de operare: Seminarul de Sociologie şi Etică, Biblioteca de 
Sociologie, echipele monografice, echipele studenţeşti, Serviciul 
Social. Primul Seminar de Sociologie şi Etică al Facultăţii de Litere, 
Drept şi Ştiinţe de la Universitatea din laşi avea o dublă finalitate: 
didactică şi ştiinţifică. Timp de un deceniu acesta a funcționat atât ca 
mijloc de comunicare între profesor şi studenți, cât şi ca organism 
activ de producere a ştiinţei sociologice. Seminarul a servit în calitate 
de cadru în testarea sistemului sociologic propus. 

Principiile reorganizării Universităţii se regăsesc în Planul de 
organizare a vieţii studenţeşti, 1923 (Program studențesc pentru 
organizarea vieții universitare), precum şi în două studii intitulate 
Universitatea socială, 1927-1928. Reforma universitară a ținut cont de 
menirea socială pe care o are instituția de învățământ superior - 
pregătirea elitelor capabile să desfăşoare activități culturale. Or, în 
organizarea învățământului universitar se cere să se tindă nu numai la 
acumularea de cunoştinţe, dar şi la formarea personalităţilor creatoare 
de valori utile societății. De aceea, Universităţii nu-i revine rolul de 
fabrică de diplome, ci cel de pregătire a elitelor care să contribuie la 
dezvoltarea naţiunii. 

În contextul dat, principalul instrument de formare a elitelor, baza 
materială a oricărei cercetări este lectura. D.Gusti a acordat o atenţie 
deosebită acestei probleme în: Proiectul de organizare a bibliotecii 
seminariilor Facultăţii de Litere din laşi; Proiectul secţiei bibliologice 
a Institutului Social Român pentru organizarea unei biblioteci de stat. 
Astfel, deja în 1923, împreună cu studenții Seminarului de Sociologie 
şi Etică, sociologul român organizează un fişier al tuturor cărților de 
sociologie, etică şi politică, aflate în bibliotecile publice din Bucureşti, 
de asemenea Oficiul universitar şi sala de lectură pentru ziarele şi 
revistele periodice etc. Şi pentru că ideea bibliotecii nu-l satisface pe 
deplin, încearcă să înființeze un Centru de documentare socială, arhive 
sociologice. Acest deziderat tinde să-l realizeze în practică în 
colaborare cu Institutul Social Român, Fundaţia Rockefeller, Fundaţia 
Carnegie, care la fel intenționau să înființeze la Bucureşti centre de 
documentare sud-est europene. 

Greva studenţească declanşată în 1923 l-a determinat pe D.Gusti 
să aplice principiul de cercetare directă a realității sociale, realizând 
împreună cu studenţii Seminarului de Sociologie un program în care 
se regăsesc ideile tuturor reformelor universitare în ceea ce priveşte 
cursurile, seminariile, organizarea vieţii materiale a studenților etc. 
Observăm că reorganizarea universitară preconizată de sociologul 
român nu se baza doar pe preluarea unor modele occidentale, pe care 
D.Gusti a avut posibilitatea să le cunoască în timpul studiilor, dar şi pe 
orientarea acestora spre un scop practic. Astfel, trăsătura distinctă a 
învățământului sociologic românesc constă în stabilirea unor obiective 
practice, a unor funcţii concrete în fața tineretului studios. 

Organizarea cercetărilor sociale 

Înzestrat cu un simţ deosebit, D.Gusti a înțeles că împrejurările 
social-istorice de după războiul de întregire a neamului care au dus la 
crearea României Mari necesită cercetări sociologice fundamentale. 
Problemele sociale ridicate de unificarea economică, politică, 
culturală, administrativă nu implicau doar politica, nici economia 
politică sau ştiinţele financiare. Aceste probleme cereau soluţii de 
ansamblu, de cooperare între ştiinţe, de analiză multidisciplinară şi 
interdisciplinară. În aceste împrejurări, sociologia ca ştiinţă de sinteză 
nu pierde din vedere nici un aspect al vieţii sociale prezente. Or, ea nu 
poate ignora nici determinările trecutului, dar nici idealul anticipator 
al viitorului. Ținând cont de acestea, sociologia alege însă în calitate 
de direcție majoră impulsul spre reorganizarea socială. 

Ca şi în cazul altor şcoli de sociologie rurală (spre exemplu, cea 
americană), s-a mers pe ideea de documentare şi explicare cu scopul 
de a înfăptui ulterior reforme. În martie 1918, D.Gusti a propus ideea 
editării unei reviste periodice, care să conţină analize ştiinţifice din 
diferite domenii ale ştiinţelor sociale particulare, să evalueze critic 
realitatea românească, să propună o cronică a vieții ştiinţifice, 
culturale, politice interne şi externe. În primul număr al “Arhivei 
pentru ştiinţă şi reformă socială” (1919) sunt expuse direcțiile 
fundamentale ale Şcolii Sociologice de la Bucureşti: 

— cercetarea vieţii româneşti sub toate aspectele; 

— propunerea unor reforme care să rezulte din aceste studii; 

— realizarea reformelor propuse; 

— educarea socială a maselor. 

În acelaşi timp, a fost anunţată şi intenţia de a întemeia o Asociaţie 
pentru Studiul şi Reforma Socială. Asociaţia a fost concepută inițial 
(1918-1921) ca un centru de informare şi documentare care şi-a propus 
să contribuie la formarea unei naţiuni conştiente de menirea ei în istoria 
universală şi la constituirea unui stat corespunzător conştiinţei de sine a 
naţiunii. Deja la 1 februarie 1921 Asociaţia pentru Studiul şi Reforma 
Socială se transformă în Institutul Social Român. Au fost deschise, de 
asemenea, unități regionale: Institutul Social Român din Banat, cu 
sediul la Timişoara (1932); Institutul Social Român din Basarabia, cu 
sediul la Chişinău (1934); Institutul Social din Transilvania, cu sediul la 
Cluj (1935); Institutul Social din Moldova, cu sediul la Iaşi (1935); 
Institutul Social din Dobrogea, cu sediul la Constanţa (1936); Institutul 
Social din Oltenia, cu sediul la Craiova (1936); Institutul Social Român 
din Cernăuți (1936). Astfel, s-a constituit Şcoala Sociologică 
românească, care a fost deschizătoare de drumuri în sociologia de la 
începutul secolului al XX-lea. Numele de Şcoală Sociologică de la 
Bucureşti nu este tocmai exact, deoarece au existat filiale organizate la 
Cluj, Chişinău, laşi, Timişoara, Craiova, Constanţa, Cernăuţi. Or, aceste 
unități au format o reţea în întreaga ţară, urmărind obiectivele enunțate 
mai sus şi ţinând cont de particularităţile regiunilor în care au fost 
deschise. Nici termenul de Şcoala monografiilor sociologice nu este 
potrivit, deoarece D.Gusti, deşi a pus accentul pe monografiile 
sociologice, nu considera monografia drept unică metodă de cercetare. 

Sistemul gustian a dat o nouă îndrumare sociologiei. La baza lui 
stă convingerea că orice ştiinţă este legată de realitate şi ea trebuie să 
exprime această realitate şi să o explice. Din această cauză 
sociologia este privită ca ştiinţă a realității sociale. Nu putem 
cunoaşte şi înțelege realitatea doar prin metode empirice sau 
unilaterale, cu atât mai puţin cu ajutorul bibliografiei. Nesiguranţa 
cunoaşterii se înlătură numai prin cercetarea directă a realității, pe 
cale monografică, adică prin alegerea unui domeniu social bine 
determinat, cercetat prin metoda observaţiei directe. Dar orice 
încercare de a reduce sociologia la un simplu instrument practic, 
reformator, înseamnă o denaturare a caracterului ei. 

Şcoala românească de sociologie a avut şi are adânci implicaţii şi 
ecouri pe plan intern şi internaţional. Începând cu 1925, cercetarea 

sociologică s-a repetat în fiecare an, extinzându-se atât în 
problematică, cât şi în numărul unităţilor abordate. Cu scurgerea anilor 
s-a observat că activitățile îndrumate de D.Gusti au căpătat amploare, 
la ele participând diverşi specialişti în variate probleme care priveau 
omul şi încadrarea lui în societate, ceea ce a contribuit la formarea 
echipelor complexe, interdisciplinare care urmăreau realitatea sub o 
multitudine de aspecte: sociologic, economic, etnografic, medical etc. 
Experienţa acumulată de cei care au activat în cadrul Şcolii 
Sociologice de la Bucureşti a dus la elaborarea unui adevărat sistem 
metodologic modern de formare a cercetărilor realităţii sociale, în 
măsură să asigure colaborarea cercetătorilor care doreau să propună o 
lucrare continuă şi permanentă despre realitățile sociale din întreaga 
ţară. 

Organizarea vieții culturale 

Constatarea situaţiei culturii româneşti după Unire (1918), 
îndeosebi a situaţiei din sfera învățământului, l-a condus pe D.Gusti la 
ideea înființării unor instituţii speciale menite să preia conducerea şi 
îndrumarea activității culturale a poporului în scopul dezvoltării la 
maximum a personalității. Lucrarea Cunoaştere şi acțiune în serviciul 
naţiunii (1940) vine să confirme aceste obiective majore prin care se 
promova convingerea că nu există individ a cărui manifestare, cât de 
nouă şi cât de posibilă ar fi, să se fi petrecut în afara factorilor sociali. 
Necesitatea cercetării realității sociale îl determină pe D.Gusti să 
formeze echipele studenţeşti în cadrul Serviciului Social, prin care au 
fost educate elitele societăţii româneşti. Echipele studenţeşti au 
desfăşurat o activitate intensă între anii 1934-1938, studiind satele din 
diferite regiuni ale ţării, creând cămine culturale şi organizând diferite 
expoziţii pentru a demonstra potenţialul intelectual care există la sate. 

În contextul satisfacerii necesităţilor societăţii româneşti, 
cercetările monografice au avut efecte ştiinţifice, dar şi educative. 
Astfel, pe de o parte, lucrările desfăşurate pe teren au dus la 
îmbogățirea teoretică şi metodologică a sociologiei româneşti în 
perioada interbelică. lar, pe de altă parte, contactul colectivelor de 
cercetare monografică cu problemele concrete ale realităţii sociale 
studiate şi cu viaţa satului a exercitat o influență educativă nu numai 
asupra cercetătorilor, dar şi asupra populației din localităţile studiate, 
în special prin deschiderea bibliotecilor, căminelor culturale etc. 

Şcoala românească de sociologie şi-a desfăşurat activitatea 
aproximativ patru decenii (1910-1948), desigur fără a monopoliza 
întreaga mişcare sociologică din România din această perioadă. Prin 
amploare, ea depăşise însă tot ceea ce-i precedase şi tot ceea ce-i era 
contemporan în domeniul sociologiei. Şcoala a pus temeliile ştiinţei 
sociologice în ţară, înscriind sociologia românească în circuitul 
sociologiei universale ca o contribuţie nouă, originală şi 
deschizătoare de rodnice perspective. 


2. Dezvoltarea ştiinţei sociologice 
în Republica Moldova 


Cercetarea problemei dezvoltării ştiinţei sociologice în 
Republica Moldova nu poate fi începută cu actul declaraţiei de 
independenţă. Ea îşi coboară rădăcinile mult în adâncurile istoriei. 
În contextul evolutiv al sociologiei din Moldova putem menţiona 
următoarele etape distincte: 

1. Dezvoltarea sociologiei în cadrul Institutului Social Român 
(filiala de la Chişinău) - 1934-1940. Intelectualii basarabeni au aderat 
la sistemul sociologic gustian, participând la prima campanie 
monografică organizată în Basarabia de Institutul Social Român - 
Cornova (1931). Cercetările sociologice efectuate în Basarabia de 
filiala de la Chişinău a Institutului Social Român (la lurceni, Nişcani, 
Copanca, Popeştii-de-Sus, Vârpova, Dâşcova) au avut ca scop 
cunoaşterea realităţii sociale şi elaborarea de metode întru soluționarea 
problemelor cu care se confrunta populația din mediul rural. 
Rezultatele cercetărilor efectuate de Institutului Social din Basarabia 
au fost publicate în Buletinul Institutului (volumele 1, ID). 

O dată cu alipirea Basarabiei la URSS (1940), Institutul este 
desfiinţat, membrii cei mai activi care nu au reuşit să emigreze în 
România sunt deportaţi în Siberia. 

2. Cea de-a doua etapă a devenirii sociologiei ca ştiinţă ține de 
perioada anilor ‘60, dar deja într-un alt cadru, cel al Republicii 
Sovietice Socialiste Moldoveneşti. Cercetările sociologice efectuate 
după cel de-al doilea război mondial au fost axate pe teora sociologică 
a lui D.Gusti şi experiența acumulată de Institutul Social Român din 
Basarabia, acestea fiind însă revăzute şi completate cu unele idei din 

paradigmele sociologice ruseşti. Astfel, putem spune că sociologia 
moldovenească se află la confluența şcolilor sociologice române şi 
ruse, fără a omite însă şi influenţele şcolilor de sociologie franceză, 
germană, americană, italiană. 

Deşi obiectul cercetării rămâne preponderent acelaşi - problemele 
dezvoltării social-economice a satului - metodele, instrumentariul şi 
abordarea rezultatelor poartă cromatica ideologizată a realităţii. În 
acelaşi timp, asistăm la o perioadă de avânt, destul de fructuoasă a 
cercetărilor sociologice. În anii '60 au fost efectuate peste 30 de 
cercetări sociologice, în rezultatul cărora s-au publicat peste 30 de 
lucrări şi monografii în domeniul sociologiei, elaborate de către 
colaboratorii sectorului de cercetări sociologice din cadrul Secţiei de 
Filosofie şi Drept a Academiei de Ştiinţe a RSSM. 

Tematica centrală a acestor lucrări rămâne a fi şi în continuare 
satul. Problemele abordate reflectă, spre exemplu: dezvoltarea culturii 
la sat!, trecutul şi prezentul satelor moldoveneşti”, probleme legate de 
planificarea dezvoltării social-economice a satelor” etc. Sunt cercetate, 
de asemenea, procesele demografice, schimbările care au intervenit în 
cadrul populației.“ 

Una dintre cele mai cunoscute cercetări din această perioadă este 
cercetarea monografică a satului Copanca”, efectuată de savanții de 
la Institutul de Sociologie de la Moscova (G.V. Osipov, V.N. 
Şubkin) în colaborare cu cercetătorii din Chişinău (A.I. Babii, V.N. 
Ermuratschii, V.S. Zelenciuc, D.N. Tabacaru). Localitatea Copanca 
reprezenta o localitate tipică pentru RSSM şi oferea posibilitatea 
efectuării unei analize comparate. Metodele şi tehnicile de cercetare 
utilizate: observarea, interviul (individual sau colectiv), ancheta etc. 


! Bană AM., Epmyparckuň B.H. Pacuysem Kyabmypoi monaeckoeo cena. Ha 
mamepuanax cena Konanka Tupacnorbckoeo paŭona. - Kunimnes, 1962. 

? Ilpownoe u nacmoauee cena Jlo3oso. — Kumunes: PHO AH MCCP, 1969. 

? KomnneKkcnblii naan COYUANOHO-ƏKOHOMUYECKO2O U KYIbMypno20 pa3sumua 
Konnekmuea coexo3a-3a600a "Pomanewumai" na 1968-1975 eo0uw. - KumuneB, 
1969. 

4 3aropomnaa E.M. Jemoepapuueckue npoyeccar e Mondðasckoŭ CCP. - KumuneB, 
1971; 3enenayk B.C. Hacenenue Monðasuu ( Jlemoepapuueckue npoyeccoi u 
əmnuueckuŭ cocmae) - KumuneB, 1973. 

5 Konanka 25 nem cnycma. — Mockea, 1965. 

au fost completate cu folosirea diferitelor tipuri fe fişe. De exemplu, 
fişa pentru fiecare locuitor al satului cuprindea 14 întrebări şi a 
oferit posibilitatea de a afla numărul locuitorilor, de a-i repartiza 
după vârstă, sex, naţionalitate etc.; fişa de familie avea 8 întrebări şi 
identifica numărul membrilor din cadrul familiei, naționalitatea 
părinţilor, ocupațiile acestora etc. 

Un element nou comparativ cu cercetările din 1937 l-au 
constituit fişele pentru cercetarea timpului liber. În scopul de a 
afla cum îşi petrec timpul liber au fost intervievaţi 10% din 
locuitorii satului având vârsta mai mare de 15 ani (populaţia a fost 
repartizată după grupe de activitate, în ordine alfabetică, fiind 
chestionată fiecare a 10-a persoană). 

Nivelul de viață a populaţiei a fost analizat după următorii 
indicatori: sănătate, consumul produselor alimentare, studii, 
ocupaţii, condiţiile de muncă, asistența socială, drepturile omului 
(egalitatea genurilor) etc. Au fost studiate, de asemenea, resursele 
de muncă şi indicii demografici. În ce priveşte activitatea 
economică, accentul s-a pus pe 3 indici: intensitatea, 
productivitatea şi rentabilitatea muncii. 

Cele menţionate ne permit să concluzionăm că savanții de la 
Chişinău au ținut cont în organizarea cercetărilor de metodele şi 
tehnicile propuse de D.Gusti în cadrul Şcolii Monografice de la 
Bucureşti. Nu au fost neglijate nici rezultatele la care au ajuns în 
general monografiştii în 1937. 

Totuşi, putem remarca unele diferențe privind limitele în care a 
fost încadrat termenul de culegere a datelor pe teren. Dacă în anii '30 
satul a fost cercetat pe parcursul a 30 de zile, apoi cea de-a doua 
cercetare a necesitat o perioadă de 3 ani - 1961-1964. Astfel, asistăm 
la un studiu sociologic mai temeinic, comparativ cu cel din perioada 
interbelică. Au fost analizate 22 de bugete familiale, apelându-se la 
scrisori, fotografii, date statistice, date de anchetă şi la rezultatele 
interviurilor. Au fost investigate: condiţiile naturale şi climaterice, 
economia, timpul de muncă şi timpul liber, viaţa spirituală, familia şi 
situația femeii în cadrul familiei, cultura populaţiei, indicându-se 
schimbările care au survenit în viaţa locuitorilor pe parcusrul celor 
25 de ani (împroprietărirea țăranilor şi egalarea proprietăţii, formarea 

colhozului, deschiderea şcolii din sat, a spitalului, grădiniţei, 
farmaciei, Casei de cultură etc.). 

Toate aceste transformări erau efectuate la comanda Comitetului 
Central al Partidului Comunist al RSSM sau al URSS, pentru a 
demonstra cât de radicale sunt schimbările în satele din republică 
comparativ cu perioada interbelică. 

În anul 1953 este fondat Buletinul Economic, din 1976 - Revista 
de Economie şi Sociologie, care începând cu 1990, apare până în 
prezent de 3 ori pe an (în limbile română şi rusă). În paginile revistei 
sunt prezentate rezultatele cercetărilor sociologice realizate pe 
teritoriul republicii, investigațiile doctoranzilor Secției Sociologie a 
Academiei de Ştiinţe a Republicii Moldova. Revista de Economie şi 
Sociologie continuă a fi în aceşti aproape 50 de ani unica revistă de 
specialitate a economiştilor şi sociologilor. 

3. Cea de-a treia perioadă a cercetărilor sociologice revine 
anilor '70. Pe durata acestor ani specialişti din diverse domenii - 
sociologi, economişti, filosofi - au efectuat cercetări ale vieții 
sociale. Principalul obiect de studiu l-au constituit stabilitatea 
colectivelor de muncă, climatul social-psihologic din colective, 
problemele urbanizării etc. Drept urmare, în 1973 la Fabrica de 
Confecţii din Chişinău a fost deschisă Facultatea de Psihologie 
Socială, unde au ţinut lecții savanții A.I. Prigojin, A.L. Svenţehii. 
Facultatea a pregătit peste 200 de specialişti în domeniul ingineriei şi 
ştiinţelor sociale. În această perioada au fost publicate peste 80 de 
lucrări, dintre care 20 se refereau la tematica satului, prezentând 
diverse aspecte ale vieţii rurale: procesele sociale!, schimbările 
sociale?, tendinţele actuale şi de perspectivă”, de dezvoltare a bazei 
materiale a culturii“, intelectualitatea de la sate” etc. 


1 Tumym A.M. Coyuanbnbie npoyeccoi Ha cere: Coyuonoeuseckoe uccnedoeanue. - 
KumuneB, 1975. 

? BnanoBckuiă A.H., Enmnpanos K.B., 303yxa H.I. Coeepuencmeosanue ynpaerenua 
npou3800cm6om U coyuanbubie u3menenua HA cenre. - Kummnes, 1977. 

? Tinaron M.C. Mondasckoe ceno ceeoðHa u saempa. - KumuneB, 1977. 

Ilypkan M.A. Paseumue mamepuarbnoii Kyabmypoi cena MCCP (1951-1970). - 
Kumunes, 1978. 

z 3aBTyp K.A., Kopõy B.M. Humerermyarnumama camyıyŭ monðoseneck 
Konmemnopan. - Kumnnoy, 1978. 

Un loc deosebit în cadrul cercetărilor efectuate în etapa a treia 
deţin lucrările despre urbanizare şi viaţa de la oraş: dezvoltarea 
oraşului Kalininsk!, planul economic şi social al dezvoltării oraşelor”, 
urbanizarea şi dezvoltarea culturii.” 

Au fost analizate, de asemenea, probleme legate de organizarea 
muncii”, activitatea de muncă în cadrul diferitelor întreprinderi’, 
activitatea socială a muncitorilor“, opinia cititorilor despre ziare”, rolul 
psihologiei sociale în dezvoltarea relaţiilor sociale, munca femeilor, 
cultura spirituală şi dezvoltarea personalităţii, situația studențimii şi 
ideile ei morale, timpul liber etc. În 1977 în cadrul Academiei de 
Ştiinţe a RSSM s-a format Asociaţia Sociologilor (ianuarie 1977, 
preşedinte A.I.Timuş). Acest fapt a favorizat reciclările, între anii 
1970-1990, aproape a 250 de sociologi. 

4. O altă etapă în dezvoltarea cercetărilor sociologice în 
Moldova ţine de anii '80, perioadă în care au fost elaborate peste 100 
de lucrări în domeniu. Cercetările sociologice au fost efectuate de 
Secţia Filosofie şi Drept, Institutul de Economie, Secţia Cercetări 
etnografice, Asociaţia Sociologilor din Moldova (secţie a Asociaţiei 
Sociologilor din Uniunea Sovietică). 

Asociaţia Sociologilor din Moldova înregimenta 101 membri 
colectivi (întreprinderi, laboratoare), incluzând Sectorul de 
cercetări sociologice al Secţiei Filosofie şi Drept, Sectorul de 
planificare socială al Institutului de Economie, Secţia Etnografie, 
Biblioteca centrală a Academiei de Ştiinţe, Institutul de Istorie, 
Catedra Igienă Socială a Institutului de Medicină, Laboratorul 
sociologic al Catedrei Filosofie a Universităţii de Stat, Laboratorul 


! KanuHunCK nnanupyem ceoe 3aempa. - KummnneB, 1973. 

? KomnneKcHblii HAGI PKOHOMUUECKOZO U COYUANbDHOZO paseumua eopooa na 1976- 
1980 ee. - KumuneB, 1976. 

? [loGena H.A. Coyuanucmuueckaa ypGanusaua u pa3sumue Kynbmypol. - KuuuHeB: 
Illruunna, 1976. 

i IlpoGnema mpyoa u coyuarbnoeo nnanupoganua. - KumuneB, 1972. 

5 Cowuamnoe nnanuposanue na Kuwunesckom mpakmopnom 3a600e. - KumuneB, 
1972. 

é Corran M.C. Ouţecmeennaa  akmugnocmb PaGOmHuKO8G NpOMbIUNEHHDIX 
npeðnpuamuŭ. - KumuneB, 1972. 

7 Tamym A.M. Tazema u mnenue uumamena. - KummneB, 1973. 

de cercetări social-economice al Catedrei Economie Politică a 
Institutului Politehnic, Institutul Pedagogic de Stat “Alecu Russo” 
din Bălți, Institutul Pedagogic de Stat „Ion Creangă” din Chişinău, 
Institutul Pedagogic de Stat “T.Şevcenko” din Tiraspol etc. şi 125 
membri individuali care erau repartizaţi pe secții de cercetări 
ştiinţifice (vezi Schema 2). 


Schema 2 


Adunarea Generală a Asociaţiei Sociologilor 


| 


Biroul > Filiala 


Tiraspol 


| 


Adunarea generală 


Filiala 4 
Bălţi 


| 


Adunarea generală 


Secţiei de Sociologie 


Secţiile de 
cercetări 
ştiinţifice 


Biroul filialei Biroul filialei 


Structura | Planificare | Problemele | Sociologia Opinia Sociologia 
socială social- sociale ale muncii şi publică, culturii 
economică | dezvoltării | organizării | ideologia şi 

satelor mass-media 


Secţiile de cercetări ştiinţifice ne prezintă direcţiile cercetărilor 
sociologice la această etapă. Secţia Structură socială era condusă de 
Entelis G.S., cercetător la Institutul de Istorie. Secţia Planificare 
social-economică activa sub conducerea lui Cojuhari A.T., şeful 
Catedrei Economie Politică a Institutului Politehnic. Timuş A.I., 

şeful Sectorului de cercetări sociologice al Secţiei Filosofie şi 
Drept, dirija activitatea Secţiei Problemele sociale ale dezvoltării 
satelor. Secţia Sociologia muncii şi organizării îşi desfăşura 
cercetările sub conducerea lui Nikitin A.M., seful Secţiei Cercetări 
sociologice a laboratorului ,„Moldvinprom”. Secţia Opinia publică, 
ideologia şi mass-media realiza investigaţii sub conducerea lui 
Ştiuca V.G., şeful Catedrei Filosofie a Universităţii de Stat. Pobeda 
N.A., cercetător ştiinţific superior în Secţia Filosofie şi Drept, 
dirija activitatea Secției Sociologia culturii. 

În cadrul Asociaţiei activau, de asemenea, un şir de centre 
sociologice care erau deschise pe lângă uzine şi fabrici. Spre exemplu: 
centrul sociologic al uzinei „Mezon” era condus de Pogonii E.C. şi 
efectua investigaţii sociologice privind condiţiile de muncă, satisfacția 
de muncă etc.; centrul sociologic al Fabricii de Confecţii din Chişinău, 
conducător Goroveţ M.L., studia problemele social-psihologice ce 
vizau încadrarea absolvenţilor şcolilor profesional-tehnice în câmpul 
muncii şi adaptarea la condiţiile de muncă; centrul sociologic al 
Combinatului „Iscoj”, conducător Fetcu V.M., cerceta stabilitatea 
colectivelor de muncă; centrul sociologic al Fabricii de Confecţii din 
Tiraspol, conducători Cicilimov V.V. şi Kaşina M.M., investiga 
modul de viață al muncitorilor. 

Fructuos au activat pe terenul cercetărilor sociologice Laboratorul 
sociologic al Catedrei Filosofie a Universității de Stat, colaboratorii 
fiind preocupaţi de studierea valorilor morale ale studenţilor, de 
educația internaţională a studenţilor, socializarea lor etc.; Laboratorul 
sociologic al Catedrei Economie Politică a Institutului Politehnic în 
cadrul căruia erau investigate probleme privind planificarea muncii; 
Catedra Igienă Socială a Institutului de Medicină care se ocupa de 
organizarea asistenţei medicale la sate. 

În 25 dintre lucrările publicate în această perioadă a fost 
abordată tematica satului: procesele de integrare şi perfecționare a 
relaţiilor sociale!, cultura de la sate”, adaptarea migranţilori, 


| Joporanuu ®. M. Cânuarcenue ypoena pa6ouux u Konxo3nukoe. - KumuneB, 1981. 
= Kop6y B.M. Cmanoenenue u paseumue coyuanucmuueckoŭ Kynibmypol Ha cene. - 
Kummunes, 1980. 
3 

Jimurpenko C.M. /lpouseoocmeennaa aðanmayua cerbckoeo Muepanma. - 
Kumunes, 1981. 

problemele tineretului de la sate!, timpul liber, structura socială a 
satului, modul de viaţă al populaţiei rurale. Într-un şir de studii se 
analizează: condiţiile de viaţă, sportul şi personalitatea,” progresul 
ştiinţific şi creativitatea maselor,” problemele cu care se confruntă 
familia tânără,” aspecte social-demografice ale familiei,” disciplina 
de muncă ca factor eficient al ridicării productivității muncii,€ 
cultura fizică şi sportul” etc. 

Atenţia sociologilor a fost îndreptată, de asemenea, spre 
perfecţionarea muncii ideologice, a sistemului marxist-leninist de 
instruire, lupta împotriva fenomenelor antisociale  (beţiei, 
alcoolismului, încălcării normelor de drept, criminalității ş.a.). 

Astfel, între anii 1962-1986 în Moldova au fost efectuate peste 
200 de cercetări sociologice, care au rezultat cu publicarea a peste 80 
de monografii ştiinţifice. 

5. Cea de-a cincea perioadă a dezvoltării cercetărilor sociale 
cuprinde anii '90 şi poate fi considerată una de fond, începând cu 
reorganizarea, în 1991, a Secției Filosofie, Sociologie şi Drept în 
Institut, în cadrul Secției Ştiinţe socioumanistice a Academiei de 
Ştiinţe a Moldovei. În cadrul Institutului de Filosofie, Sociologie şi 
Drept a fost deschisă Secţia Sociologie care se ocupă intens cu 
cercetările ştiinţifice şi pregătirea specialiştilor prin doctorat. De 
asemenea, în urma adunării generale s-a modificat Asociaţia 
Sociologilor, devenind Asociaţia Sociologilor şi Demografilor din 
Moldova, asociaţie care la mijlocul anilor '90 era reprezentată de 135 
membri individuali şi 82 membri colectivi, cu filiale în Bălți şi 
Tiraspol. 


! Kan O.M. Ceavckaa monodeaieb: npobrembi eeiGopa npogeccuu. - KumuneB, 1981; 
Ilackapr A.A. Mono0eaev cena: peanbnocmv u nepcnekmugvl. - Kunnes, 1990. 

? Busureii H.H. O6pa3 sicuznu. Cnopm. Jluunocmv. - KumuneB, 1980. 

? Bannbik H.A. Teopuecmeo macc u mexnuueckuii npozpecc. - KummneB, 1981. 

* Hukuriok M.C. Kunuynoe npaeo. - Kunmmnes, 1985. 

a 3aropomaa E.M. Cemba, o6uecmeo: Couyuarbno-0emoepabuueckuii acnekm. - 
Kummnnes, 1983. 

é Cspõy M.M. ucyunnuna mpyða - Gakmop nosvnuenua >ppexmusnocmu 
npou3800cmea 6 ycnoeuax aeponpombiunennoeo Komniekca. - KumuneB, 1982. 

7 Busureiăi H.H. Dusuueckaa Kyīomypa u cnopm KaK COWuaJbHOe A6nenue. - 
Kummunes, 1986. 

În perioada 1972-1990 au fost pregătiţi (cu studii la zi sau fără 
frecvenţă) 36 doctori în domeniul sociologiei, 8 doctori habilitați. 
După 1990, cadrele, care au fost pregătite în domeniul sociologiei 
la cursuri de scurtă durată pentru întreprinderi şi asociaţii agricole, 
au fost disponibilizate în legătură cu reducerea cadrelor şi 
închiderea întreprinderilor. 

Aria tematică, domeniile de investigaţie, structura şi dinamica 
producţiei sociologice constituie un indiciu important pentru 
identificarea unor caracteristici generale ale sociologiei ca ştiinţă. 
Există o conexiune mutuală între aceste elemente de bază ale 
sociologiei şi mediul în care ele evoluează. Sub acest aspect, mediul în 
care a evoluat sociologia în RSSM a fost marcat de: 

- transformări politice, economice şi sociale structurale, care au 
schimbat natura, orientările şi finalitățile societății moldoveneşti, atât 
în ansamblu, cât şi la nivelul subsistemelor sale componente — 
schimbări determinate, în principal, de momentul istoric de la 28 iunie 
1940; 

- schimbarea statutului proprietății, industrializarea rapidă şi 
forțată, formarea colhozurilor, sovhozurilor etc. 

Aceste schimbări au conferit o nouă direcție atât dezvoltării 
economiei, cât şi a societăţii în ansamblu, sub impactul proceselor de 
urbanizare, modernizare a mediului rural, migrație masivă internă şi 
externă, de transformare a vechilor sisteme de educaţie, învățământ 
şi cultură. 

Cercetările sociologice efectuate în RSSM evidenţiază domenii 
tematice destul de extinse. Astfel, pot fi identificate preocupările 
pentru domeniul rural şi cel industrial, probleme privind educația 
tineretului şi familia, organizarea cât mai productivă a muncii etc. 
Ponderea şi gradul de cuprindere a diferitelor domenii tematice de 
cercetare sunt diferite. Unele au avut prezenţe semnificative de durată, 
altele au fost puse în atenție numai în anumite perioade. Unele sunt 
ilustrate de realizări ce merită a fi reținute, altele mai puțin. 

Tematica cercetărilor evidenţiază unele probleme ce au constituit 
obiect de studiu în toate perioadele: evoluția demografică a populaţiei; 
nivelul de instruire şi de şcolarizare; organizarea țăranilor, 
muncitorilor în asociaţii, cooperative; activităţile economice pe 
ramuri; orientările valorice ale tineretului; cultura maselor. În acelaşi 

timp, unele probleme au fost analizate doar în cadrul Şcolii 
Monografice de la Bucureşti: practica magică şi literatura populară, 
plantele ornamentale din grădinile sătenilor, drumuirle şi transportul, 
studii antropologice. 

Trebuie de menţionat, de asemenea, că problemele ce ţineau de 
credință, religie au avut un destin aparte. Dacă în perioada 
interbelică religia era considerată unul dintre factorii importanţi ce 
determina în mare parte caracterul vieții sociale, apoi o dată cu 
instaurarea puterii sovietice aceasta devine una din ţintele forte cu 
care autoritățile încep să ducă o luptă aprigă. Astfel, în această 
perioadă se desfăşoară pe larg activitatea şi propaganda 
antireligioasă, iar cercetările care aveau drept scop studierea 
credinței denotă că credința populaţiei în Dumnezeu cedează 
ataşamentului față de principiile promovate de Partidul Comunist. 

Datele analitice evidenţiază obiectiv unele direcţii de cercetare 
caracteristice anilor 1960-1980 incluzând: formele de organizare 
socială, schimbările în structura socială, în organizarea muncii şi a 
timpului liber, în nivelul de instruire, problemele urbanizării, 
formarea relaţiilor de producție, problemele dezvoltării statale, 
formării şi activităţii organizaţiilor de masă, privind propaganda 
politică şi rolul mass-media în acest proces. 

În ansamblul de metode şi tehnici de investigaţie, iniţial a 
predominat metoda monografică, iar ulterior devine pe larg aplicată 


alte metode de investigaţie). O aplicare largă au cunoscut şi 
metodele socioistorice, cele statistico-matematice. Acestea din 
urmă au rămas, în majoritatea cazurilor, la nivelul tehnicilor 
descriptive, fără valorificare cognitivă, explicativă, anticipativă şi 
predicativă. Metodele observației directe, coparticipative şi 
documentarea au fost mai puţin utilizate. 

Dacă până la 1990 în cercetările sociologice a predominat, în 
special, ancheta de teren, cercetările având un caracter aplicativ, apoi 
după perioada respectivă specialiştii încearcă să utilizeze şi alte 
metode — interviul focalizat, interviul aprofundat, analiza de conţinut, 
investigaţiile având preponderent un caracter informativ. 

Finalmente, o evaluare calitativă a investigaţiilor sociologice din 
perioada 1930-1989 ne permite să facem unele concluzii importante: 

- cercetările sociologice efectuate au fost inițiate de Școala 
Monografică de la Bucureşti; 

- în perioada postbelică tematica cercetărilor sociologice reflectă 
problemele înaintate spre soluţionare de Comitetul Central al PC al 
URSS sau al RSSM; 

- nu a fost creat un cadru instituțional propriu de pregătire a 
specialiştilor în domeniul sociologiei, aceştia fiind formaţi peste 
hotarele republicii; 

- cercetările sociologice în republică au fost realizate de specialişti 
din diverse domenii ale ştiinţelor sociale, fapt ce a determinat fondarea 
instituţiilor de pregătire a specialiştilor în domeniu, contribuind astfel 
la formarea generaţiilor de sociologi; 

- problemele vieţii rurale au constituit un domeniu important de 
cercetare sociologică. 


3. Sociologia în învățământul superior 


Sociologia începe a fi introdusă în învățământul universitar din 
Republica Moldova la mijlocul anilor *80, prin includerea unor 
cursuri de sociologie în programele de învățământ pentru pregătirea 
economiştilor. Comitetul de Stat pentru Învăţământul Public al 
URSS a propus un curs de Sociologie a muncii pentru studenţii 
instituțiilor de învăţământ superior care îşi făceau studiile la 
specialitatea „Economie şi Sociologia muncii”. 

În scopul asigurării procesului de instruire cu materiale didactice 
necesare, în anul 1991 la editura „Universitas” a fost editat manualul 
Sociologia muncii (autori Dikareva A.A. şi Mirskaia M.J., redactor 
ştiinţific V.Şoimari; traducere din limba rusă - L.Cojocaru). Manualul 
propus este o primă încercare de a expune într-o formă sistematizată 
cunoştinţele acumulate în domeniul sociologiei muncii. Sociologia 
muncii constituia unicul curs sociologic din întregul ciclu de 
discipline care se predau economiştilor. Din aceste considerente, 
alături de probleme ce ţin de dezvoltarea complexelor economice de 
producţie în calitate de colectivități sociale, de caracterul relaţiilor 


-56 - 


interumane în sfera muncii, de particularitățile comportamentului 
diferitelor grupuri sociale încadrate în aceeaşi sferă de activitate, 
autorii expun date şi generalităţi vizând sociologia ca ştiinţă ereditară 
pentru sociologia muncii şi alte sociologii de ramură. 

Manualul conține trei compartimente: compartimentul I e 
consacrat bazelor metodologice ale sociologiei muncii; în 
compartimentul II al manualului sunt supuse analizei procesele 
sociale din sfera muncii, modalităţile de reglementare a acestora; 
compartimentul III conţine bazele metodico-organizatorice ale 
planificării proceselor sociale din sfera muncii. 

Manualul Sociologia muncii este unul dintre primele manuale de 
sociologie editate în Republica Moldova. Desigur, astăzi unele idei şi 
concepţii stipulate în el sunt parțial depăşite, însă el trebuie totuşi 
analizat în contextul social-istoric în care a fost editat. 

Primii paşi în scopul pregătirii specialiştilor în domeniul 
sociologiei la nivel universitar sunt realizați în 1990, o dată cu 
înmatricularea primului grup de studenți la specialitatea “Sociologie” 
în cadrul Facultăţii de Istorie a Universităţii de Stat din Moldova, cu 
durata studiilor de 5 ani. Acest eveniment a circumstanțiat editarea 
manualului Studiu de sociologie de V.Guţu (editura „Cartea 
Moldovenească”, 1991), destinat instituţiilor de învățământ superior şi 
aprobat de Ministerul Ştiinţei şi Învăţământului din Republica 
Moldova. 

În manual sunt examinate temele de bază ale unui curs de 
sociologie, începând de la cunoştinţe generale şi finalizând cu analiza 
nemijlocită a practicii cercetărilor sociologice. Sunt expuse probleme 
precum: obiectul de studiu al sociologiei; funcțiile ştiinţei sociologice 
şi raportul sociologiei cu alte ştiinţe sociale; direcțiile cercetărilor 
sociologice la etapa respectivă; principiile elaborării programelor de 
cercetare sociologică; metodele şi tehnicile de culegere a informaţiei 
sociologice primare, de prelucrare a informaţiei sociologice; aplicarea 
rezultatelor cercetărilor sociologice în practică. 

Atribuind un spaţiu vast caracteristicii relaţiei dintre sociologie şi 
ideologie, autorul trece cu vederea teoria sociologică. Ţinând cont de 
faptul că la începutul anilor *90 nu existau manuale în domeniul 
sociologiei, editarea unui manual la capitolul respectiv a constituit un 
pas înainte în dezvoltarea învățământului sociologic. 

O dată cu formarea Academiei de Studii Economice (1991), 
prima grupă de studenţi înmatriculați la specialitatea Sociologie de la 
Universitatea de Stat din Moldova a fost transferată la ASEM. 
Cursurile de sociologie la specialitatea „Sociologie aplicată” (Catedra 
Management Social a ASEM) au fost ținute de O.Bădina, doctor în 
sociologie din România. Studenţii au fost iniţiaţi în studiul sociologiei 
generale, al metodelor şi tehnicilor de investigare sociologică, în 
disciplinele sociologice de ramură. 

O.Bădina, demonstrând necesitatea cercetărilor sociologice în 
dezvoltarea social-economică a statului, a contribuit şi la 
deschiderea Institutului Naţional de Sociologie (1991-1998) pe 
lângă Guvernul Republicii Moldova. În acelaşi timp, în scopul 
pregătirii specialiştilor în sociologie, O.Bădina a editat manualul 
Introducere în sociologie. Partea I, volumele 1, 2 (Cimișlia, 1993). 
Intenţia autorului a fost de a pune la dispoziţia primei generaţii de 
sociologi pregătiţi la Chişinău instrumentele de lucru, care să ajute 
la formarea specialistului capabil să lucreze în noile condiții, în 
care concurenţa îşi va spune cuvântul. O.Bădina preconiza să publice 
patru părți ale manualului: Partea I consacrată istoriei sociologiei; 
Partea a II-a - sociologiei generale şi sociologiilor de ramură; Partea a 
III-a - metodelor şi tehnicilor de investigaţie sociologică; Partea a IV-a 
urma să prezinte elemente de istorie a sociologiei româneşti. Din 
cauza unor probleme de ordin financiar a fost publicată doar Partea I a 
manualului, în care sunt analizate izvoarele sociologiei, începând cu 
gândirea socială în antichitate (orientală, greacă, romană), 
continuând cu doctrina şi esenţa creştinismului, concepţiile sociale 
în perioada Renaşterii (N.Machiavelli, T.Morus, T.Campanella), 
inclusiv concepţiile sociale în epoca modernă (Ch.Montesquieu, J.- 
J. Rousseau, T.Hobbes, J.Locke) şi ideile sociologice ale 
socialiştilor utopişti (Saint-Simon, Ch.Fourier, R.Owen) (volumul 
I); concepțiile fondatorilor sociologiei prin următoarele curente: 
pozitivismul sociologic (A.Comte), organicismul şi evoluționismul 
(H.Spencer, L.H. Morgan), sociologia marxistă, determinismul 
biologic incluzând: teoriile asupra rasei  (A.Gobineau, 
H.S. Chamberlain), teoriile biologice ale eredității (F.Galton), 
teoriile selecției (O.Ammon, V. de Lapouge) (volumul II). 

Din septembrie 1994 la Universitatea de Stat din Moldova, în 
cadrul Facultăţii de Filosofie şi Psihologie, a început regulat 
înmatricularea la specialitatea „Sociologie”. Prin hotărârea Senatului 
Universităţii din 28 mai 1996, în cadrul Facultăţii de Filosofie şi 
Psihologie a fost deschisă Catedra Sociologie şi Istoria Filosofiei. 
Ulterior, din 22 februarie 2000, catedra a fost reorganizată în Catedra 
Sociologie şi Asistenţă Socială, în calitate de şef de catedră fiind 
desemnată Maria Bulgaru, doctor habilitat, profesor universitar. Prin 
fondarea primei Catedre de Sociologie în Republica Moldova s-a 
propus scopul major de a pregăti specialişti în domeniul sociologiei în 
conformitate cu standardele internaţionale, specialişti care să poată 
monitoriza problemele societății noastre; mai mult decât atât, nu 
numai să explice şi să interpreteze fenomenele care au avut loc, dar şi 
să prevadă evoluția acestora şi să poată recomanda strategii raționale 
de dezvoltare. 

În anul 2001 Facultatea de Filosofie şi Psihologie, în cadrul căreia 
a fost deschisă Catedra Sociologie, este denumită Facultatea de 
Filosofie, Psihologie şi Sociologie, iar în luna decembrie a aceluiaşi an 
este reorganizată în Facultatea de Asistenţă Socială, Sociologie si 
Filosofie. Transformările din cadrul facultăţii au fost determinate de 
conştientizarea necesităţii, în special la etapa actuală, de a pregăti 
specialişti în domeniul sociologiei. 

Catedra pregăteşte specialişti cu studii universitare şi studii 
postuniversitare în domeniul sociologiei şi asistenței sociale. 
Absolvenţii studiilor universitare obțin calificativul „Sociolog. 
Profesor de sociologie. Licenţiat în sociologie” sau „Asistent social. 
Licenţiat în asistență socială”. Studenţii care se specializează în 
Sociologie şi Asistenţă Socială studiază aprofundat limbile moderne 
(limba franceză, limba italiană, limba engleză). Catedra pregăteşte, de 
asemenea, magistranzi în domeniul sociologiei, urmărind în special 
scopul să aprofundeze cunoştinţele absolvenților în domeniul 
metodologiei cercetării sociale, al politicilor sociale. Absolvenţii 
studiilor postuniversitare obțin calificativul „Magistru în sociologie”. 

Catedra dispune în prezent de cadre didactice înalt calificate: 
M.Bulgaru, doctor habilitat, profesor universitar; L.Dergaciov, doctor 
habilitat, profesor universitar,  V.Onicov, doctor în filosofie, 
conferenţiar universitar, O.Isac, doctor în sociologie, conferențiar 

universitar; T.Spătaru, doctor în sociologie, conferenţiar universitar; 
S.Milicenco, doctor în sociologie, conferenţiar universitar, M.Dilion, 
doctor în sociologie, lector superior; D.Cheianu, doctor în sociologie, 
lector superior; V.Flocosu, lector; L.Sârbu, lector etc. 

O dată cu formarea Catedrei Sociologie şi Asistenţă Socială au 
fost revăzute şi planurile de studii privind pregătirea specialiştilor în 
domeniu. La elaborarea lor s-a ţinut cont de realizările învățământului 
sociologic pe plan internațional (România, Rusia, Suedia) şi de 
direcțiile de dezvoltare pe care trebuie pus accentul. Astfel, planurile 
de studii la specialităţile „Sociologie” şi „Asistenţă Socială” cuprind 
integral setul de discipline de bază, de specialitate şi opţionale. 

Direcţiile principale în studierea disciplinelor sociologice sunt 
teoria sociologică (Sociologie generală, Istoria sociologiei 
universale, Istoria gândirii sociologice naționale, Paradigmele 
cercetării sociologice, Politici sociale, Stratificare şi mobilitate 
socială), metodologia cercetării sociologice (Metode şi tehnici de 
cercetare sociologică, Metodologia cercetării sociologice, Statistică 
socială şi economică) şi sociologiile de ramură (Sociologia ştiinţei, 
Sociologia opiniei publice, Sociologia relaţiilor etnice, Sociologia 
devianței, Sociologia familiei, Sociologia juridică, Sociologia culturii, 
Sociologia personalităţii, Sociologia comunicării, Sociologia politică, 
Sociologia religiei, Sociologia tineretului, Sociologia educaţiei, 
Sociologia timpului liber, Demografie şi Sociologia populaţiei, 
Sociologia organizaţională şi a conducerii, Sociologia rural-urbană 
etc.). 

Direcţiile principale în pregătirea asistenţilor sociali sunt concepte 
fundamentale în asistenţa socială (Introducere în asistenţa socială, 
Teorii ale sărăciei şi strategii antisărăcie, Politici sociale, Indicatori 
sociali ai calității vieţii, Teorii antidiscriminatorii, Planificare 
familială) metode şi tehnici în asistența socială şi asistența socială 
specializată (asistenţa socială a familiei şi copilului, asistenţa socială a 
şomerilor, asistenţa socială a bătrânilor, asistența socială şi reinserția 
socială a delincvenţilor, asistenţa socială a persoanelor dependente de 
drog şi alcool etc.). 

Planurile de învățământ prevăd ca studenţii, începând cu anul II 
de studii, să desfăşoare, concomitent cu procesul de instruire, şi 
activități practice de cercetare. Practica urmăreşte atât obiective 

didactice, cât şi ştiinţifice: prin conţinutul, modul de organizare şi 
desfăşurare, practica este menită să aprofundeze cunoştinţele teoretice 
ale studenților la diferite discipline, dar şi să contribuie la obţinerea de 
noi cunoştinţe şi la formarea abilităţilor de a utiliza aceste cunoştinţe 
în munca de cercetare ştiinţifică, în activitatea practică pe care ei 
urmează să o desfăşoare după absolvirea studiilor. Un exemplu 
elocvent în acest sens îl prezintă studiul sociologic Copiii străzii în 
oraşul Chişinău (Chişinău, 2000) realizat în baza cercetării 
sociologice de către profesorii catedrei M.Bulgaru, O.Bulgaru, 
D.Cheianu, Z.Chitoroagă, M.Dilion, împreună cu studenţii. 

Cercetarea a fost efectuată cu sprijinul Reprezentanței UNICEF în 
Moldova, având în calitate de obiective principale: studierea şi 
evaluarea fenomenului „copiii străzii” în oraşul Chişinău; dezvăluirea 
dimensiunilor fenomenului sub aspect statistic şi sociopsihologic; 
sensibilizarea opiniei publice la situația copiilor străzii; crearea unei 
surse de informare pentru elaborarea politicilor sociale eficiente în 
vederea protecției copilului. Fenomenul „copiii străzii” a fost abordat 
ştiinţific din mai multe perspective: conceptual, metodologic, 
comprehensiv-explicativ. Analizei a fost supusă legislaţia în vigoare 
privind fenomenul în cauză, au fost evaluate, din punct de vedere 
cantitativ şi calitativ, unele servicii sociale acordate copiilor şi 
familiei, gradul de reflectare a problematicii date în mass-media. 
Diverse aspecte ale vieţii studenţeşti au fost analizate în cercetările 
sociologice “Studentul USM: probleme şi perspective de soluţionare”, 
“Orientarea valorică a tineretului studios” efectuate în anii 2001-2003. 

Colectivul catedrei este permanent preocupat de crearea unei baze 
didactice solide prin achiziţiile de carte, prin elaborarea prelegerilor, 
publicarea articolelor ştiinţifice, a manualelor, monografiilor etc. 

Activitatea ştiinţifică a catedrei se desfăşoară în baza a două teme: 
problemele fundamentale ale sociologiei (direcţiile de cercetare: 
sisteme, teorii, curente în istoria gândirii sociologice universale şi 
naționale; metodologia cercetărilor sociale; aspecte ale tabloului 
demografic în sud-estul Europei; fundamente teoretice şi sociale ale 
problemei genurilor), probleme de asistență socială (direcţiile: din 
istoria asistenţei sociale în Moldova; politici sociale; asistenţa socială 
a familiei şi copilului; indicatori sociali ai calităţii vieţii). 

În cadrul problemelor fundamentale ale sociologiei eforturile 
sunt orientate spre cercetarea problemelor sociale cu care se 
confruntă populaţia din Republica Moldova la etapa actuală şi spre 
elaborarea unor modalităţi de soluţionare a acestora, precum: sărăcia 
şi strategiile de estimare a ei; tendințe de modificare a structurii 
sociale; manifestări ale crizei ecologice; particularităţi de dezvoltare 
a relațiilor interetnice; delincvenţa juvenilă etc. Cercetarea ştiinţifică 
a problemelor de asistență socială se desfăşoară în baza metodelor şi 
tehnicilor de lucru cu persoanele aflate în dificultate, investigării 
familiilor în situaţie de risc, cercetării programelor de plasament 
familial din Republica Moldova, în rezultat fiind elaborate 
recomandări întru ameliorarea sistemului de protecţie socială. 

Numărul de publicaţii ştiinţifice elaborate de membrii catedrei 
între anii 1996-2002 constituie 200 de lucrări (articole, teze, 
programe, manuale, indicaţii metodico-didactice, monografii) cu un 
volum de circa 250 coli de autor. Au fost elaborate note de curs, 
materiale didactice, indicaţii metodice racordate la cerinţele 
sociologiei şi ale asistenței sociale moderne (Concepte 
fundamentale ale asistenței sociale, autori M.Bulgaru, M.Dilion; 
Conştiința colectivă şi patologia socială, autor O.Isac, Metode şi 
tehnici în asistența socială, coordonator  M.Bulgaru; 
Coųuonoeuueckoe uccreðosanue. Opeanusayua u npoedenue, 
autor O.Isac; Gândirea iluministă în Moldova: opinii şi realități, 
autor M.Bulgaru). Aceste lucrări reprezintă studii fundamentale ce 
îşi propun ca finalitate pregătirea specialiştilor în domeniul 
sociologiei. 

Catedra Management Social a Academiei de Studii Economice 
continuă şi ea tradiția Şcolii Sociologice de la Bucureşti: la specialităţile 
de economie au fost introduse cursuri de sociologie. Astfel, dacă în anii 
"80 în cadrul acestei instituții se ţinea un singur curs - Sociologia muncii, 
astăzi studenților li se predau următoarele cursuri: Sociologia generală 
(pentru studenții anului II), Metode şi tehnici în cercetarea sociologică 
(pentru studenții anului III), Sociologiile de ramură (pentru studenții 
anului IV), Sociologia urbană şi regională (pentru studenţii anului V). 

La Universitatea Cooperatist-Comercială de asemenea a fost 
introdus (în 1993) în programul de studii cursul obligatoriu Sociologia 

generală. În calitate de curs opţional la Universitate este propus cursul 
Sociologia şi psihologia muncii. 

În acelaşi timp, s-au produs unele schimbări şi în programul 
curricular de studii în licee. Planul de învățământ liceal conține 
compartimentul Obiecte la alegere, pentru clasele a X-a — a XII-a 
(limba latină, logica, literatura universală, psihologia, sociologia, 
etnografia, istoria religiilor etc). Ce-i drept, caracterul opțional al 
acestor obiecte le determină situația. Practic, în liceele din Republica 
Moldova sociologia astăzi nu se predă. 

Finalmente, concluzionăm că transformările de la mijlocul anilor 
‘90: deschiderea, în cadrul instituțiilor de învățământ superior, a unor 
noi specialităţi — „Sociologie” şi „Asistenţă socială”, introducerea 
cursurilor de sociologie pentru studenții facultăţilor USM -— de 
Politologie şi Administrare Publică, de Jurnalism şi Ştiinţe ale 
Comunicării, de Matematică şi Informatică etc., completarea 
învățământului liceal cu unele cursuri opţionale (printre care şi 
Sociologia), pregătirea specialiştilor în domeniul sociologiei prin 
doctorantură constituie un pas important în ce priveşte pregătirea 
specialiştilor în domeniul sociologiei, în instituţiile de diferit nivel din 
republică. 


Întrebări recapitulative: 

1. Care este impactul Şcolii Sociologice de la Bucureşti în dezvoltarea 
ştiinţei sociologice? 

2. Caracterizaţi etapele de dezvoltare a ştiinţei sociologice în Republica 
Moldova. 

3. Evidenţiaţi direcțiile principale ale cercetărilor sociologice în 
Republica Moldova. 

4. Analizaţi particularităţile învățământului sociologic național. 

CAPITOLUL VI. Factorii existenței şi dezvoltării vieții sociale 
CAPITOLUL VII. Schimbarea socială — parte componentă 
a vieții sociale 
CAPITOLUL VIII. Conducerea vieţii sociale 
CAPITOLUL IX. Integrarea şi cooperarea în spațiul social 


organizat 


CAPITOLUL I 


SISTEMUL SOCIAL 
1. Teoria generală a sistemelor. Conceptul de sistem social 


Cerinţele ştiinţei contemporane converg către elaborarea unei 
teorii generale a complexităților organizate, capabile să deschidă 
posibilitatea unei analize riguroase şi nuanțate, în acelaşi timp 
formalizabile şi perfectibile, a acestor complexități. 

Orice obiect, fenomen şi proces, indiferent de natura sa, poate fi 
considerat drept un sistem cu o anumită structură. Lumea este o unitate în 
diversitate, alcătuită din sisteme cu o anumită ierarhie şi în necontenită 
mişcare. În acest context, societatea în ansamblul ei, sau „societatea 
globală”, ca şi diferitele sale domenii, constituie nişte sisteme unitare, 
alcătuite din părți componente aflate în stare de interacţiune. Societatea 
este prin excelență un sistem deschis, dinamic, care se autoreglează. 
Sistemul este un întreg, ale cărui elemente se află în relaţii determinate 
unele faţă de altele, formând o unitate distinctă, cu însuşiri ireductibile la 
cele ale părților componente. Sistemul nu este un conglomerat de 
elemente, ci un ansamblu organizat de entităţi, care depind reciproc unele 
de altele, putând fi recompuse şi transformate prin procedee operaţionale 
definite. 

Sistemul social este un concept „concret-analitic”, permiţând 
cunoaşterea interdependenţelor, a modurilor de integrare a părților, a 
naturii acestor interdependente, a regularităţii socialului etc. Pentru a 
căpăta valenţe explicative, conceptul de sistem trebuie să fie utilizat ca 
„principiu al sistemicităţii”, adică să fie utilizat printr-o definiţie 
pozitivă a modului real de integrare socială. 

Sistemul este un ansamblu de elemente interdependente, ale căror 
raporturi dinamice au o funcție de integrare şi de conservare a 
sistemului. Aceste raporturi dinamice exprimă corelaţii de tipul 
„dependențelor funcţionale”. Dependențele funcţionale sunt acele 
concordanţe dintre însuşirile elementelor care servesc pentru 
menţinerea sistemului. Pe un asemenea gen de concordanță se bazează 
finalitatea sistemului. În general, prin sistem se înţelege o mulțime de 
obiecte care acționează între ele atât de intens, încât stările lor sunt 

interdependente, modificarea unuia ducând la modificări determinate 
în toate celelalte. Viaţa socială prezintă caracteristici de sistem la toate 
nivelurile sale de organizare: grupul de muncă, familia, întreprinderea, 
localitatea, societatea globală, umanitatea. Cea mai simplă unitate care 
posedă caracteristica de sistem a vieţii social-umane este activitatea, 
aceasta constituind un sistem de comportamente, de acțiuni, astfel 
organizat şi orientat încât să realizeze o anumită finalitate. Ceea ce 
distinge sistemul social de un sistem uman individual este participarea 
mai multor persoane la respectiva activitate. 

Definiţiile date categoriei de sistem de către diferiți autori nu se 
deosebesc mult una de alta. Redus la termenii cei mai simpli posibili, 
un sistem poate fi definit, după cum spunea Ludwig von Bertalanffy, 
„ca un complex de elemente în interacțiune” în care această 
interacțiune se conduce după nişte principii specifice ce o ordonează şi 
face ca ansamblul în general să aibă tendința optimizării permanente a 
activităţii lui. Astfel, este posibil să considerăm realitatea ca o ierarhie 
a sistemelor, începând cu particulele elementare, atomii, moleculele, 
compuşii moleculari, celulele, țesuturile, organele, sistemele de 
organe, animalele, sistemele  simbiotice, populaţiile umane, 
integralitatea vieţii pe pământ. 

Se consideră că sistemul este acel ansamblu organizat, acea clasă 
de fenomene care satisface următoarele exigenţe: 

a) poate specifica un set de elemente identificabile; 

b) printre cel puțin unele din elemente există relații identificabile; 

c) anumite relaţii implică alte relaţii. 

Referindu-ne direct la sistemul social, acesta ar consta „dintr-o 
pluralitate de actori individuali în interacțiune”. H.Janne, în lucrarea 
Le systeme social (1968), scria: „Faptele sociale sunt organizate în 
ansambluri care constituie sisteme. Relaţiile sociale sunt ca factori 
interdependenţi ale căror raporturi dinamice sunt în acelaşi timp 
cauza şi produsul existenţei sistemului considerat”. Unii autori au 
luat în considerare şi analiza rolului componentelor mediului 
sistemului, alții s-au ocupat în special de componentele şi (auto) 
reproducerea sistemului, alţii de analiza „subsistemelor”: economic, 
social, politic, cultural, religios etc. 

Sistemul înseamnă mulţimea de elemente componente, ansamblul de 
relaţii dintre aceste elemente, structurate multinivelar şi ierarhic, şi 

constituirea unei inegalităţi specifice, ireductibile la componentele şi chiar 
relațiile individuale dintre ele. Sistemul este ireductibil la componentele 
sale în măsura în care se constituie ca o totalitate de elemente 
interdependente. Uneori, neclaritatea definirii sistemului este detaliată 
prin faptul că noțiunea de sistem este definită prin cea de structură, şi 
invers, aşa cum susține Piaget - că „structura este un sistem de 
transformări”, iar Parsons - că „sistemul social rezidă în organizarea 
structurală şi funcțională”. Este clar că mijloacele de interpretare a unor 
fenomene atât de complexe, precum sunt cele din cadrul vieţii sociale, 
trebuie să corespundă teoriei sistemelor, deoarece explică în special 
ansamblurile foarte dinamice şi foarte complexe, fiind deci cea mai în 
măsură să servească unei astfel de interpretări. Continuarea analizei pe 
această linie cere însă în mod imperativ câteva precizări şi delimitări. 

Teoria generală a sistemelor s-a dezvoltat în mod rapid în legătură 
cu cibernetica, teoria informaţiei şi a comunicaţiei, progresele recente 
ale matematicii, teoria deciziei, cercetarea operațională şi utilizarea pe 
scară largă a calculatoarelor. Premisele unei astfel de teorii au fost 
formulate la început de Ludwig von Bertalanffy, în lucrarea Theorie 
generale des systemes (1930), care a demonstrat că , teoria generală a 
sistemelor intenționează să elaboreze proprietăți, principii şi legi care 
sunt caracteristice sistemelor în general, indiferent de varietatea lor, de 
natura elementelor lor componente şi de relaţiile... dintre ele”. 

Teoria generală a sistemelor îşi afirmă noutatea ştiinţifică prin 
înlocuirea vechilor paradigme, menită a fi revoluţionară, şi prin 
facilitarea comunicării între ştiinţele tradiţional clasificate în fizice, 
biologice şi sociale, dacă avem în vedere şi principiile sale 
epistemologice novatoare. Ideea de bază este cea a eliminării sau 
înlocuirii tradiţiei ştiinţifice clasice, newtoniene, atomiste, care 
consideră obiectul investigației ca o colecție de părți izolate şi 
încearcă să derive proprietățile obiectului integral din proprietăţile 
părților sale fără a analiza interacţiunile dintre părți. În domeniul 
biologiei, L.von Bertalanffy pledează pentru o „teorie sistemică a 
organismului” menită să cerceteze „coordonarea părţilor şi 
proceselor”. 


! Ludwig von Bertalanffy. Théorie générale des systèmes. — Paris, 1975, p. 36. 

A.Rapoport consideră că teoria generală a sistemelor poate fi 
aplicată cu bune rezultate la ansambluri ce prezintă complexităţi 
cu variaţii foarte mari. Această paletă diversă pleacă de la nivelul 
mecanic al sistemului solar, trece prin sistemele proprii reacţiilor 
chimice ajungând, finalmente, la ansamblurile sociale ce se pot 
organiza sistemic. 

Prezintă interes discuţiile referitoare la raportul dintre sistemul 
strict cibernetic şi teoria generală a sistemelor. Astfel, în literatura de 
specialitate se impune din ce în ce mai accentuat ideea că primul 
constituie, de fapt, un nivel pe scară largă al teoriei generale a 
sistemului. În acest context, autorii Johnson, Kast şi Rosenzweig 
încearcă o tipologie a diverselor niveluri sistemice care evoluează în 
cadrul teoriei generale a sistemului, evidențiind următoarele opt trepte: 

1) sisteme cu structuri statice; 

2) sisteme dinamice simple cu schimbări predeterminate şi obligatorii; 

3) sisteme cu mecanisme de control, care ar fi prezentate de 
sisteme cibernetice; 

4) sisteme deschise unde structurile se autoîntreţin; 

5) sistemul genetic, exemplu simplu fiind planta; 

6) sistemul cu comportament teleologic şi conştiinţă de sine; 

7) sistemele umane, dotate cu conştiinţa existenţei lor, care diferă 
de conştiinţa de sine; 

8) sistemul organizării sociale. 

Extinderea şi aprofundarea cercetărilor în domeniul teoriei 
generale a sistemelor, gradul de precizie conceptuală şi analitică, 
posibilitatea de aplicare prin analogie a modelelor conceptuale şi 
matematice din ştiinţele mai dezvoltate (cele tehnice şi biologice în 
special) în modelarea fenomenelor şi proceselor sociale constituie doar 
câteva din premisele care au stat la baza dezvoltării analizei sistemice 
în sociologie. Astfel se explică apariția unor lucrări care susțin 
fundamentarea teoretică a sociologiei de către teoria sistemelor 
generale, folosirea tehnicilor sau a metodelor sistemice pentru studierea 
sistemelor sociale sau comportamentale. Este remarcabilă în acest sens 
poziția lui W.Buckley care susține că ar fi nevoie să se dezvolte o 
sociologie încadrată în modul de abordare specific teoriei generale a 
sistemelor şi fundamentarea metodologiei acesteia de o nouă 
epistemologie a proceselor de cunoaştere desfăşurate de către „actorii 

sociali” la nivelul „construcției sociale a realității” cotidiene. 
Strategia de abordare proclamată de Buckley este însă departe de a avea 
caracter novator atât timp cât conceptul de „sistem social” are o istorie 
teoretică mult mai veche în sociologie. Încă în tradiţia teoriilor 
sociologice „clasice” din secolul trecut analizele sociale se desfăşurau 
din perspectiva implicării sau raportării la sistemul social general. 
Teoria materialist-dialectică şi istorică a lui K.Marx a oferit un model 
integral al societății prin care poate fi înțeleasă atât dialectica 
dezvoltării sau transformării sale istorice, cât şi mecanismele interioare 
de constituire şi funcţionare. Potrivit teoriei marxiste, societatea umană 
poate fi concepută, explicată şi transformată numai prin prisma 
conceperii ei ca sistem. Concepţia marxistă asupra rolului specific al 
structurii, al relațiilor de producţie în determinarea şi în reglarea 
acțiunii în sistemul social este revelatoare şi serveşte drept punct de 
reper pentru orice analiză a fenomenelor sociale prin prisma teoriei 
reglării sistemelor sociale. 

Mai pot fi aduse multe argumente în sprijinul teoriei marxiste a 
sistemelor. Astfel, reluând problema raportului dintre bază şi 
suprastructură, Antonio Gramsci elaborează cunoscutul concept de bloc 
istoric, ca o sinteză a teoriei lui despre dezvoltarea sistemelor sociale 
hipercomplexe. Metodologic, acest concept cuprinde în sine principiile 
comportamentului sistemic, înglobând atât explicarea complexității 
structurilor formațiilor sociale ca sisteme, caracterul dinamic al 
acestora, cât şi mecanismul de „reflex”, de retroacţiune, care permite 
complexului de suprastructuri să intre într-o adevărată relație sistemică 
cu baza. 

Cei care au procedat la o teoretizare explicită a sistemului social 
ca atare sunt V.Pareto şi T.Parsons. V.Pareto este considerat primul 
sociolog care a formulat în mod explicit conceptul de sistem social şi 
l-a dezvoltat în teoria despre societate. Pentru a caracteriza „forma 
generală a societăţii”, Pareto porneşte de la premisa că aceasta este 
determinată de toate elementele care acționează asupra sa şi, ca 
urmare, ea reacţionează asupra elementelor. În majoritate, elementele 
sunt reciproc dependente, constituind astfel „sistemul social”. 

T.Parsons publică, mai târziu (1951), lucrarea sa fundamentală 
Sistemul social, în care face o încercare de a continua intenţia lui 
Pareto, utilizând o abordare nouă — nivelul structural-funcţional de 

analiză. Parsons şi-a propus să elaboreze teoretic „sistemul total al 
acțiunii”, pe care îl consideră format din mai multe sisteme. Dintre 
acestea se prezintă în detaliu sistemul social, cel cultural şi cel 
referitor la personalitate. Parsons s-a orientat către analiza ordinii 
sociale şi a stărilor de echilibru ale sistemelor considerate. 

În general, este acceptat că ansamblurile sociale poartă în sine 
însuşiri sistemice puse în lumină de teoria generală a sistemelor. 
Aceasta pentru că, după cum spune Bertalanffy, „fiind interesată în 
caracteristicile formale ale ansamblurilor luate ca sisteme, teoria 
generală a sistemelor are un caracter interdisciplinar, servind la 
investigarea fenomenelor din diferite discipline”! Înțelegerea 
diverselor ansambluri sociale ca sisteme dă posibilitatea de a explica 
legătura funcţională dintre aceste ansambluri, de a dezvălui calitatea 
complexă a individului ca element al grupului sau al organizației 
sociale, făcând finalmente posibilă constituirea unei concepții clare şi 
cuprinzătoare asupra proceselor sociale. E ştiut că societatea nu este 
un agent mecanic, ci o totalitate ca sistem de substructuri 
interdeterminate, încadrate într-un ansamblu în care toate elementele 
se condiționează reciproc. Societatea apare astfel ca un ansamblu 
hipercomplex, cu puternice calități sistemice, eficienţa acțiunii sociale 
în aceste condiţii fiind funcție de modul de organizare sistemică care 
permite simultan atât realizarea sarcinii generale a sistemelor, cât şi 
manifestarea fiecărui element, a indivizilor umani care formează 
sistemul. 

Premisele ce stau la baza definirii unei societăți bine conturate 
sunt caracteristicile şi proprietăţile ei ferme, care permit să deosebim 
societatea ca o organizare socială complexă de toate celelalte 
elemente: de realitatea socială, relaţiile sociale, instituţii, culturi etc. 

O premisă importantă este arealul geografic, în care are loc 
consolidarea relaţiilor sociale. Fiecare comunitate şi-a conturat în baza 
teritoriului său, anumite caracteristici specifice (activități, ramuri ale 
industriei, agriculturii, cultură, obiceiuri etc.) O dată cu apariţia 
hotarelor dintre state, au apărut noi factori care au influențat 
localizarea influențărilor sociale pe anumite teritorii (mijloacele de 
comunicare, cooperările internaţionale, turismul etc.). 


! Ludwig von Bertalanffy. Op. cit, p.36. 

O altă premisă definitorie este universalitatea - societatea 
cuprinde multitudinea relaţiilor şi legăturilor sociale, toate 
instituțiile şi comunităţile sociale, statuate la hotarele unui anumit 
areal. În baza acestei premise, societatea poate crea condiţiile 
necesare pentru satisfacerea nevoilor indivizilor şi poate oferi o 
gamă largă de posibilități de autoafirmare şi autorealizare a 
actorilor sociali. Societăţii îi este caracteristică acea universalitate, 
capabilă să creeze indivizilor forme de organizare a vieţii, care le 
facilitează realizarea scopurilor personale. 

Autonomia reprezintă încă o premisă definitorie a societăţii ca 
sistem. Prin ea se înțelege capacitatea de a exista independent, 
caracteristică ce se fundamentează pe baza nivelului înalt de 
autoreglare internă, asigurând susţinerea şi reproducerea continuă a 
sistemului complex de relaţii sociale. Doar în cadrul societăţii se 
conturează mecanismele de control şi de reglare a ansamblului de 
interrelaţii. 

În cele din urmă menționăm că o premisă de fundamentare a 
societăţii este integritatea, care se evidenţiază, pe de o parte, prin 
faptul că societatea reuşeşte să-şi subordoneze fiecare generație, să-i 
includă pe indivizi într-un context unic al vieţii sociale şi în baza 
activităților lor să-i stimuleze pe aceştia în reproducerea structurii 
sociale hipercomplexe. Pe de altă parte, societatea posedă mecanisme 
interne nu doar pentru susţinerea structurilor formate, dar şi pentru 
includerea în aceste structuri a noilor formaţiuni sociale, create de 
oameni prin activitatea practică. Mecanismele integrității sociale sunt 
extrem de complicate, dar anume datorită lor noile instituții, 
comunități, organizaţii se subordonează continuu unei logici 
tangenționate ordinii sociale. 

Extinderea teoriei sistemelor la viața socială impune implicarea 
unor aspecte cu totul specifice care contribuie la îmbogățirea a însăşi 
teoriei funcționării sistemelor. Existenţa socială imprimă categoriei de 
sistem, în raport cu modul în care a fost el tratat de cibernetica clasică, 
unele corective. Analiza modului de organizare sistemică în viața 
socială, a modului cum se constituie aceste sisteme, a elementelor pe 
care le integrează, a specificului de reglare, precum şi a modului nou 
în care se pun diferite alte probleme — comportament, interrelaţii 
dintre elemente, finalitate etc., ne determină să admitem că procesele 

ce se desfăşoară în cadrul unui ansamblu sistemic privesc nu doar 
informaţia şi energia, dar şi calitatea substanței însăşi, calitatea 
elementelor care interacționează în sistem. În societate, în condiţiile 
unei interdeterminări atât de complexe (existenţa vieții în comunități 
foarte largi, cu multiple legături în interiorul lor, precum şi între 
diferitele paliere ale cadrului lor structural), nu se poate admite 
posibilitatea viabilităților unor organizații sistemice închise fără 
schimbări, fără metabolism. Deci, în forma cea mai înaltă de existenţă 
a materiei, în societate, nu putem înţelege existenţa sistemelor decât 
ca sisteme relativ deschise. Indiferent de considerațiile de la care s-a 
pornit în definirea sistemului în sine, subliniem că una dintre 
coordonatele specifice ale sistemului social este caracteristica acestuia 
de a fi relativ deschis, ceea ce ne permite să înțelegem mai departe 
faptul că diferitele ansambluri ce se organizează sistemic în viaţa 
socială rămân ansambluri de sine stătătoare, dar, în acelaşi timp, într-o 
permanentă şi multiplă legătură cu mediul. 

După cum am văzut, sistemul este definit, în general, ca un 
ansamblu dinamic şi complex ale cărui elemente se află într-un raport 
de interdeterminare. În cazul sistemelor cibernetice clasice, aceste 
elemente, aflate în interrelaţie, reprezintă pur şi simplu obiecte sau, cel 
mult, elemente vii, organice — în cazul aplicării lor la biologie şi 
fiziologie pe când în societate aceste elemente care intră în relaţie unul 
cu celălalt, în cadrul unui ansamblu sistemic, sunt oamenii. De aici se 
desprinde şi enorma complexitate pe care o capătă un astfel de sistem 
ale cărui elemente sunt reprezentate de subiecți. 

Capacitatea sistemelor sociale de a se constitui ca ansambluri 
hiperocomplexe provine, în primul rând, din potenţialitățile 
elementelor sale — ale oamenilor, care se constituie ei înşişi ca sisteme 
de sine stătătoare, cu valori proprii de autoconducere, de orientare şi 
feed-back propriu. Mai mult, indivizii umani nu acţionează în vederea 
unei realizări a valorilor de comandă în sine ale unei organizaţii 
sistemice integratoare; individul acționează în aceste sisteme în 
vederea manifestării valorilor sale intime, pentru că nu el este mijlocul 
de realizare a valorilor de comandă ale sistemelor sociale generale, ci 
acestea din urmă sunt mijloacele care permit realizarea plenară a 
omului, care este concomitent şi element constitutiv al sistemului şi 

care trebuie deci să acţioneze în vederea realizării sarcinilor acestuia, 
dar şi a scopului întregului sistem social. 

Deosebirea esenţială dintre sistemul cibernetic şi cel al teoriei 
generale a sistemelor constă în modul în care trebuie să înţelegem 
calitatea sistemului în lumea social-umană, precum şi în criteriile 
fundamentale ale acțiunii indivizilor ca elemente ale sistemului social. 
Individul uman acționează în societate ca un sistem propriu de valori 
raportate la el însuşi şi la toate celelalte sisteme în care se integrează, 
cu care cooperează ca participant activ şi conştient şi care se constituie 
finalmente drept mijloace de manifestare a capacităților de realizare a 
valorilor lui, a personalităţii lui. În afara multiplelor variabilităţi ale 
parametrilor de care trebuie să se ţină seama în orice sistem social, 
poate interveni acum şi o anumită doză de „acţiune liberă” din partea 
elementelor, liberă de comportamentul şi de sarcina generală a 
sistemului, acţiune care poate aduce o anumită caracteristică de 
nedeterminare, de aleatoriu. Astfel, realitatea socială ca nivel de 
organizare, ca grad de complexitate nu se reduce nicidecum la 
realitățile altor niveluri de organizare. Comportamentul omului ca 
element în sistemul social apare ca un salt calitativ față de 
comportamentul diferitelor elemente ce mijlocesc comportamentul 
unei maşini cibernetice. Sarcina sistemului social nu este un scop în 
sine, în care elementele ar apărea ca mijloc ce ar putea fi folosit în 
mod voluntar, ci are un caracter pe deplin concordant cu valorile al 
căror purtător este omul. 

Un ansamblu organizat sistemic în societate nu poate să aibă 
caracteristici homeostatice, să rămână în echilibru absolut. El poate să- 
şi realizeze o stabilitate relativă, această stabilitate relativă 
presupunând totuşi un proces de diacronie. Starea absolută de 
echilibru „ar însemna absența oricărui factor de perturbare sau de 
schimbare internă sau externă, ceea ce duce la viziunea statică asupra 
sistemului” 

Dacă am încerca să revenim pe scurt asupra deosebirilor dintre 
comportamentul sistemic din viața socială şi cel strict cibernetic, am 
putea considera ca fiind esențiale următoarele momente: 

a) elementele de acțiune în mediul social sunt indivizii umani; 


! Dumitriu P. Sistem. Structură. Metoda structurală. — Iaşi, 1996, p.16. 

b) valorile de comandă ale sistemului nu subordonează subiectul, 
decât parţial şi temporal, în măsura în care să nu-l dezorganizeze. 
Sistemul cu valorile lui apare ca mijloc în vederea rezolvării finale a 
subiectului ca scop; 

c) relaţiile ce se stabilesc în sistemul social sunt mai complexe şi 
de alt tip, fiind stabilită atât o interacţiune materială, cât şi una 
spirituală; 

d) subiecţii din sistemele sociale au capacitatea unică de a 
conştientiza, ceea ce implică un nou şi important parametru. Această 
capacitate poate contribui esenţial fie la creşterea caracterului 
aleatoriu al comportamentului, fie la creşterea nivelului interogator; 

e) comportamentului sistemic social nu i se poate aplica viziunea 
homeostatică a echilibrului, ci cea adaptiv procesuală, transformatoare. 

Potenţialitatea sistemului de a-şi elabora comportamente 
diferențiate, deci răspunsuri adecvate la întrebările mediului 
înconjurător şi, finalmente, de a găsi comportamentul care-i asigură 
relativa stabilitate, este o caracteristică a ansamblurilor ultrastabile. În 
cazul în care sistemul în cauză îşi pierde aceste potențialități, pentru a i 
se asigura o funcționare continuă este necesară conducerea lui directă de 
către sistemul imediat subordonat, preluarea informației şi a 
dispozitivului de reglare, stabilitatea acestui sistem păstrându-se cu 
mare dificultate. Acțiunea socială poate fi eficientă numai în condițiile 
în care îşi creează asemenea sisteme ultrastabile, în care acel sistem 
social-global capătă caracteristica de sistem multistabil. Un astfel de 
sistem multistabil „are o capacitate de adaptare considerabil mai mare, 
fiindcă fiecare sistem parțial al său poate funcţiona relativ independent 
de celelalte sisteme parțiale şi de sistemul global în vederea obținerii 
stabilităţii sale.” 

În concluzie menționăm că sistemul social se caracterizează prin 
câteva proprietăți principale ale sale: 

- totalitatea (elementele îşi pierd individualitatea, fiecare din ele 
căpătând însuşiri noi conferite de raporturile cu celelalte elemente ale 
întregului; individualitatea este atributul întregului, şi nu al 
elementelor componente); 


! Haralambie E. Teoria reglării sistemelor sociale. — Bucureşti, 1972, p.103. 

- integrativitatea (dobândeşte dimensiuni distincte când se are în 
vedere proprietatea de ierarhizare); 

- autoreglarea  (autocorectarea, autostabilizarea, homeostaza, 
menţinerea stabilității sistemului, a capacităţii lui de a-şi restabili 
echilibrul, structura şi funcţionalitatea, indiferent de acțiunea unuia 
sau a mai multor factori de perturbare); 

- ierarhizarea (un sistem este în acelaşi timp suprasistem — 
pentru părțile sale şi subsistem — în componența altor sisteme); 

- Structurarea (fiecare sistem are o anumită configurație de 
raporturi dintre elementele componente). 

Aşadar, abordată ca sistem, societatea poate fi înţeleasă ca un 
ansamblu unitar de componente dispunând de anumite structuri 
interioare şi de anumite niveluri de organizare, de un ansamblu 
coerent de instituţii aflate în relaţii de interacțiune. 


2. Tipologia sistemelor sociale. Subsistemele sociale 


Sistemele şi subsistemele sociale pot atinge grade diferite de 
diferenţiere şi integrare. În funcţie de aceste aspecte se poate stabili o 
tipologie a sistemelor sociale. Astfel, deosebim sisteme: 

1) diferenţiate şi integrate; 

2) integrate, însă slab diferenţiate; 

3) sisteme sociale cu grade diferite de autonomie, cu niveluri 
variate în ceea ce priveşte interacțiunea lor cu alte sisteme; 

4) sisteme cu niveluri diferite de acomodare, asimilare, competiție 
şi cooperare în relație cu alte sisteme. 

Evaluarea părţilor în caracterizarea întregului sugerează existenţa a 
două tipuri de relaţii în configurarea sistemelor: relații de subordonare, 
care privesc raportul dintre întreg şi parte, dintre sistem şi elementele 
componente; relații de coordonare, care privesc fie raporturile dintre 
elementele în cadrul sistemului, fie raporturile dintre sistemele în 
context sau dintre elementele unor sisteme diferite. Intercalarea acestor 
tipuri de relaţii rezultă atât din relativitatea conceptelor de întreg şi 
parte (fiecare parte fiind simultan întreg în raport cu sistemele de 
referinţă subiacente, şi invers, fiecare întreg fiind totodată parte în raport 
cu sistemele de referință suprapuse), cât şi din sinteza dintre raporturile 
structurale şi raporturile funcţionale în caracterizarea sistemelor. 


- 76 - 


Sistemul social, ca de altfel şi celelalte tipuri de sisteme, se 
caracterizează printr-o stare de echilibru intern care poate fi static sau 
dinamic. 

Echilibrul static reprezintă o configuraţie de stări ale elementelor 
sistemului care sunt reciproc compatibile, prezentând deci o mare 
stabilitate. În acest sens, un sistem poate avea mai multe configurații, 
stări interne posibile, fiecare prezentând un grad ridicat de stabilitate. 

Sistemele dinamice sunt caracterizate prin faptul că schimbările 
interne sunt continue, fără a se ajunge la forme de echilibru înalt 
stabile. D.H. Meadows, în urma analizei dinamice a sistemului 
mondial, evidențiază cinci parametri fundamentali care se 
influențează continuu reciproc: producția industrială, producția 
agrară, resursele naturale, populaţia şi poluarea. Sistemul social are 
o anumită evoluție datorită dinamicii acestor parametri. 

Din punct de vedere metodologic, există o distincţie şi între 
sistemele finaliste şi sistemele de interacțiune, sau suprasisteme. 

Sistemele finaliste se caracterizează prin faptul că întreaga lor 
organizare (structurare) şi dinamică este determinată de realizarea unei 
finalități. Fabricarea unui tip de produse determină organizarea internă a 
unei întreprinderi; dezvoltarea cunoaşterii determină modul de 
organizare a activităților de cercetare ştiinţifică la nivelul unui 
cercetător sau al unui institut de cercetători. Un sistem finalist este 
compus dintr-o mulţime de acţiuni astfel constituite încât ansamblul 
lor să ducă la realizarea respectivei finalități. De regulă, sistemele 
finaliste tind să-şi exprime organizarea într-un amplu sistem de statute 
şi roluri. Ultimele formează un sistem, pentru că fiecare are funcţia sa, 
completându-se reciproc, astfel încât să asigure realizarea unor 
finalităţi specifice. Sistemele de interacțiune (interdependenţă) nu sunt 
finaliste, ci sunt compuse din mai multe subsisteme, de regulă 
finaliste, care interacționează, tinzând să realizeze un anumit echilibru 
ce reprezintă o rezultantă a acestor interacțiuni. Datorită faptului că 
reprezintă un sistem rezultat din interdependența mai multor sisteme 
orientate finalist, ele pot fi numite suprasisteme (sisteme din sisteme). 

O problemă care apare în studiul aplicării teoriei sistemului la 
viața socială este cea a structurii sale intime, a modului cum apar, se 
organizează şi funcţionează aceste sisteme pe diferite paliere ale 
existenţei sociale. Întreaga societate poate fi considerată ca un sistem 

în sine, structurat în diverse paliere şi subsisteme. Acestea sunt dotate 
cu o anumită funcţie care se constituie ca valoare de comandă a acelui 
subsistem, participând astfel la realizarea valorilor şi a funcţiei 
sistemului general. Or, o societate apare la un moment ca un ansamblu 
căruia îi este proprie o rețea complexă de sisteme subordonate, 
interdependente şi care acţionează ele însele în calitatea lor de sisteme. 

Societatea ca sistem reprezintă un ansamblu de componente 
(subsisteme) între care există raporturi dinamice de tipul dependenţelor 
funcționale. Componentele (subsistemele) sistemului social sunt de 
natură materială (cadrul geografic, cadrul demografic, cadrul 
tehnologic), de natură ideală (simboluri, valori, tradiţii, obiceiuri şi 
reguli) şi psihice (atitudini, credinţe, prejudecăţi, idei, sentimente, 
opinii, trăiri etc.). 

Corespunzător diverselor necesităţi prezentate de societate, în 
interiorul sistemului global apar unele organizații, sisteme care 
promovează un tip adecvat de relaţii în interiorul lor, capabile să 
răspundă acestor necesităţi. Necesitățile materiale (în bunuri de 
consum, de exemplu), au prilejuit apariţia unor ansambluri în care se 
manifestă un tip de relații specifice realizării acestor necesități, şi 
anume: relaţii economice, de producţie, de muncă. Acest tip de 
relaţii, ca şi altele (politice sau juridice), pot forma un subsistem al 
sistemului global. Încercarea unei astfel de ierarhizări apare clar şi la 
Parsons, care în unul din studiile sintetizatoare ale teoriei sale despre 
sisteme spune: „,...concepem economia ca subsistem funcțional al 
societăţii”. Tot Parsons, referindu-se la palierul politic din viaţa 
socială, scrie: „Conceptul nostru cheie de orientare este politica, 
definită ca un subsistem primar funcțional al societăţii, strict paralel 
în statusul teoretic cu economia...” 

Pavel Apostol elaborează o tipologie care poate fi considerată ca 
bază de pornire într-o analiză a structurii sistemului social total. 
Astfel, el consideră că „într-un sistem social oarecare distingem: 
a) subsistemele care realizează activitatea economică, politică etc., ca 
funcţii ale sistemului global; b) subsisteme parțiale, efectuând specii 
de activități distincte ce formează părți ale activităților (funcțiilor) 


! Vlăscanu L. Metodologia cercetării sociologice. Orientări şi probleme. — Bucureşti, 
1982, p.80. 

sistemului global”. Societatea este deci un complex de subsisteme, de 
natură economică, politică, administrativă, culturală etc., dispuse 
ierarhic şi în corelaţii de ordin cauzal şi funcțional, a căror dinamică se 
desfăşoară prin intermediul efectului uman structurat, la rândul lui, în 
funcţie de aceste subsisteme. 

Dintre subsistemele care alcătuiesc societatea menţionăm: 

- subsistemul condiţiilor material-naturale; 

- subsistemul economic; 

-  subsistemul administrației şi conducerii sociale; 

- subsistemul normativ; 

-  subsistemul cultural, al activităţilor de creaţie etc. 

Subsistemul condiţiilor material-naturale este reprezentat de 
mediul cosmic şi geografic al existenţei diferitelor forme de 
comunitate umană, ca şi de o serie de alți factori, ca cei demografici şi 
ai resurselor naturale, cu rol important în formarea, dezvoltarea 
sistemelor sociale şi în stabilirea echilibrului între acestea. Orice 
societate se dezvoltă pe un anumit teritoriu şi îşi realizează un ritm 
existențial în funcţie de trăsăturile naturale ale acestuia. Atmosfera, 
schimbările de climă, hidrosfera, litosfera, biosfera etc. impun 
activităţi specifice dependente de particularităţile lor. 

Universul sociouman funcţionează diferențiat în cadre referenţiale 
deosebite, structurându-se distinct în anumite forme de viaţă 
comunitară. Schimbările climaterice impuse de două sau patru 
anotimpuri, de specificitatea acestora, marchează intensității diferite 
ale activităților sociale şi ale capacităţii productive a indivizilor. 
Ritmurile muncii în general sau ale muncii agricole în special, 
desfăşurate în zona temperată, au alți parametri, decât cele din 
climatul tropical sau ecuatorial. 

Influența cadrului cosmologic asupra societăţii trebuie corelată cu 
capacitatea acesteia de a acţiona, la rândul ei, asupra naturii, în funcție 
de gradul de dezvoltare culturală a colectivităţilor umane, ca şi de 
nivelul lor de civilizaţie. Realizarea unor mari sisteme de irigație, 
transformarea chimică a structurii unor soluri, dobândirea de spaţii 
propice pentru agricultură, prin îndiguire şi desecări, împădurirea unor 
zone aride, construirea unor căi de comunicație rapidă etc., cu efecte 
benefice asupra satisfacerii nevoilor socioumane, sunt rezultatul 
acțiunii societăţii asupra naturii. Măsura în care anumite comunități 

umane sunt capabile să-şi adapteze modelele lor culturale la ansamblul 
condițiilor  cosmico-geografice constituie o sursă principală a 
implicării lor rapide în satisfacerea cerințelor contemporaneităţii. 

Subsistemul economic cuprinde toate manifestările societăţii 
vizând satisfacerea trebuinţelor vitale ale membrilor ei. Sistemul 
nevoilor are un caracter dinamic şi nelimitat, fiind dependent de 
dorinţele, aşteptările, aspiraţiile, idealurile indivizilor, grupurilor şi ale 
societății în ansamblul ei, deci de gradul de civilizaţie al societăţii şi al 
individului. Stratificarea acestor trebuințe aflate într-un proces 
permanent de diversificare constituie conţinutul activităţii economice, 
nucleul subsistemului economic al societății. 

Activitatea economică se realizează prin multiplele acţiuni 
întreprinse de agenţii economici, ca acte de comportament conştient, 
deliberat orientate spre sfera producţiei, consumului, circulației şi 
repartiției de bunuri. Aceste forme de activitate economică au la bază, 
în principal, trei factori: munca, natura şi capitalul, al căror angrenaj 
conduce la conturarea unui mod concret de interacțiune între 
satisfacerea nevoilor şi resursele naturale şi sociale, adică la un anumit 
mecanism economic. În cadrul activităţilor economice de tip liber, 
ansamblul relaţiilor dintre satisfacerea nevoilor şi resurse se realizează 
prin manifestarea liberă a opțiunii agenților economici pentru 
mijloacele folosite, căile de urmat, domeniul în care vor să acţioneze, 
pentru modul de conducere a activităţilor etc., concretizându-se sub 
forma raporturilor cerere—ofertă. În cadrul activităților economice de 
tip comandat, relaţiile nevoi-resurse se realizează prin orientarea 
acțiunii agenților economici în mod centralizat, la nivelul întregii 
societăți, folosind în acest scop aparatul de stat. Cele două tipuri de 
mecanisme ale acţiunii economice coexistă şi se întrepătrund, 
combinarea lor depinzând de condiţiile, nevoile şi particularitățile 
structurilor social-politice din fiecare țară. 

Subsistemul administraţiei şi conducerii sociale cuprinde 
instituţii administrative, statale, ale conducerii, integrate într-un 
ansamblu de activități impuse de necesităţile menţinerii ordinii şi 
echilibrului social, ca şi de cele ale schimbării sau „reformării ” 
societăţii. Putem aminti următoarele mari grupuri de instituţii: 

- instituţiile politice (statul, partidele politice, asociaţiile, 
organizaţiile politice etc.) create în scopul de a asigura cucerirea 

sau menținerea puterii politice, organizarea şi conducerea unei 
comunități umane, menţinerea ordinii interne şi a securității pe 
plan extern etc.; 

- instituțiile juridice, responsabile de elaborarea şi aplicarea 
normelor de drept într-o societate, de controlul şi sancţionarea unor 
indivizi, grupuri, instituții pentru nerespectarea lor; 

- instituțiile economice, care au ca obiect producerea şi 
distribuirea bunurilor şi serviciilor; 

- instituțiile cultural-educative, în cadrul cărora sunt cuprinse 
modalitățile de organizare şi îndrumare a activităţilor ce privesc 
domeniul învățământului, artei, ştiinţei etc.; 

- instituțiile familiale, preocupate de problemele vieții de familie, 
ale educării şi formării fiecărei noi generații, întru sprijinirea şi 
apărarea acestora. 

Fiecare grup este antrenat în acţiuni diferite, care se repercutează 
asupra societăţii, oferind instituţiilor posibilitatea de a conlucra şi de a 
se completa reciproc, în funcţie de nevoile societăţii şi de modalităţile 
ei de organizare. 

Subsistemul normativ este alcătuit din totalitatea normelor, 
valorilor, principiilor etico-juridice, concretizate în drepturile şi obligaţiile 
pe care le au indivizii, elaborate în scopul reglementării raporturilor dintre 
ei. Valorile şi normele ce reglează relațiile dintre indivizi sunt de două 
tipuri, acţionând în modalități distincte: unele se referă la reglementarea 
liberă, fără constrângere instituțională, a raporturilor umane şi a condiției 
individului uman față de structurile sociale, față de semeni şi faţă de el 
însuşi, constituind morala; celelalte — valorile şi normele juridice — 
asigură echilibrul social, prin intermediul instituţiilor juridice, care impun 
într-o societate sau alta modalitatea specifică de apreciere a ceea ce este 
drept sau nedrept, legal sau ilegal, obligatoriu sau neobligatoriu în relaţiile 
dintre oameni, dintre aceştia şi stat, dintre state. 

Subsistemul cultural şi al activităților de creaţie se referă la 
multitudinea valorilor ştiinţifice, artistice, religioase etc., a activităților 
şi instituțiilor, care permit crearea şi comunicarea lor, în scopul 
satisfacerii unor trebuințe mai complexe ale oamenilor, rezultate din 
gradul de dezvoltare a societății, şi amplificării dimensiunilor 
spirituale ce caracterizează ființa umană. Societatea presupune 
existența unui mijloc de transmitere codificată, de coordonare şi de 

cercetare a informațiilor şi a experienţei acumulate în timp de membrii 
ei, numit limbaj uman. Simbolurile realităţii şi ale experienţei umane, 
elementele componente ale acestui limbaj asigură obiectivarea 
produselor spirituale individuale, transmiterea lor la nivelul 
comunităţii, de la o generaţie la alta, ca şi de la o comunitate la alta, 
făcând posibilă constituirea memoriei colective, concretizată în tradiţii, 
obiceiuri, aspirații şi atitudini, unite într-un model cultural specific 
comunităţii respective. 

Totalitatea valorilor, procesul creaţiei şi al comunicării lor 
fundamentează specificul societății umane, asigurând manifestarea 
deplină a acelei existenţe ce caracterizează doar omul — existenţa în şi 
prin cultură. 


3. Mecanismul structurării şi funcţionării 
sistemului social 


Analiza structurală şi funcțională a sistemului social contribuie 
la o înţelegere mai adecvată a determinismului cauzal în desfăşurarea 
vieții sociale. Obiectivele sistemului se pot împlini prin funcționarea 
tuturor subsistemelor lui unitare şi interdependente. 

Elementele sistemului se află în diferite relații unele cu altele, 
dispun de o tipologie distinctă. Unele elemente ale sistemului se 
manifestă ele însele ca structuri distincte (de exemplu, structura 
socială ca element component sau subsistem al sistemului social 
global); sau elementele intră în relaţii reciproce în cadrul sistemului în 
aşa fel încât constituie alte structuri ale sistemului. În cadrul 
sistemului apar relații între structuri sau între elementele structurilor. 

Modul de structurare a sistemului global, în ierarhizarea sa, implică 
unele aspecte teoretice în cunoaşterea felului în care se autoconduce 
societatea. Diversele funcţii şi necesităţi pe care le prezintă societatea, 
necesită un dispozitiv central, care să urmărească şi să dispună strategia 
realizării acestor funcții şi satisfacerii acestor necesități. Totodată, 
conducerea tuturor acţiunilor sociale nu se face direct de la acest centru, 
ci indirect prin subsisteme şi sisteme parțiale care posedă fiecare 
capacitatea — cunoscând valoarea lor de comandă — de a-şi autoregla în 
aşa fel acțiunea, încât să se realizeze funcţiile la nivelurile optimale. 
Sarcina reglării revine forțelor interioare ale sistemului, care pot fi puse în 

contact direct şi permanent cu „intrările” posibile perturbatoare la care 
trebuie să facă față sistemul. Conducerea sistemului social global ar trebui 
să-şi construiască nişte mecanisme obiective, cu ajutorul cărora „să 
determine subsistemele... să se relaxeze şi să se angajeze într-o continuă 
adaptare la mediul înconjurător ”.! Sistemul social, care va reuşi să 
creeze mijloacele necesare prin care subsistemele şi sistemele sale 
particulare ar fi în stare să-şi asigure o continuă adaptare şi deci 
autoconducere, păstrând totodată valorile de comandă ce le sunt date de 
funcțiile generale ale sistemului supraordonat, va atinge şi parametrii cei 
mai înalți ai eficacității. 

În viziunea actuală asupra structurii, în planul teoriei sistemului 
social, distingem două sensuri ale acesteia: 

a) structura, în calitate de complex unitar de interacțiuni, care 
integrează elementele într-un tot unitar, asigurând sistemului 
identitatea, stabilitatea calitativă, caracterul omogen şi continuu. "Prin 
structura unui sistem, remarcă Jean Piaget, înțelegem ansamblul 
concret de transformări care asigură autoreglarea unei totalități, 
ireductibile la părţile componente”; 

b) structura, în calitate de model abstract, care explică schema de 
funcţionare şi principiile ce stau la baza coeziunii interne a sistemului. 
În acest sens, structura este constelația raporturilor iniţiale dintre 
elementele unui sistem, raporturi invariante şi interdependente de 
elemente, deci formalizabile, care oferă explicaţia „codului” tuturor 
transformărilor posibile în interiorul sistemului. 

Implicând o abordare prin excelență structurală şi relațională, 
conceptul de structură, cu cele două sensuri ale sale, devine aplicabil 
oriunde avem de-a face cu sisteme, ale căror elemente sunt articulate în 
totalități, cu o astfel de organizare internă, încât proprietățile întregului şi 
ale componentelor depind de tipul invariat de interacțiuni care guvernează 
toate transformările posibile şi autoreglările sistemului. Într-o asemenea 
interpretare, structura implică o relativă invarianță, dar numai față de un 
anumit grup de transformări, de aceea, analiza ei reliefează corelațiile: 
stabilitate — instabilitate, continuitate — discontinuitate, repetabilitate — 
irepetabilitate. Din această perspectivă, existența ne apare ca ansamblu 


! Vlasceanu L. Op. cit. p.75. 
? Jean Piaget. Structuralismul. — Bucureşti, 1973, p.7. 

ordonat de universuri deschise, ca ierarhie de sisteme şi subsisteme dispuse 
etajat unele față de altele, conform criteriului complicării structurale. 

Fizionomia şi dinamica unui sistem nu pot fi explicate nici pornind 
de la întreg spre parte, ca în concepțiile organiciste, nici de la parte spre 
întreg, ca în cele atomiste, ci numai de la constelația de raporturi 
invariante, care le caracterizează, deci de la structura sistemului. În acest 
context funcția ne apare ca un atribut (sau un complex de proprietăți) 
esențial al unui sistem (sau subsistem), care se exercită în condițiile 
raportării sistemului la alte sisteme (sau elemente ale acestora). Funcția 
are rol de a integra (coordona) elementele în sistem sau sistemul în 
context, exprimând relațiile de acţiune, prin intermediul cărora se 
realizează trecerea de la potenţă la act în diacronia structurală. 

Problema determinării exacte a mecanismului de funcționare a 
sistemului ca un complex de procese şi fenomene impune utilizarea 
principiului organizării sistemice cu ajutorul căruia aflăm că orice 
sistem cu stabilitate relativă, pentru a-şi realiza sarcina, îşi creează o 
capacitate proprie de reglare cu care este capabil să intervină în 
momentul în care rezultatele sistemului sunt pe cale să se depărteze de 
la valoarea de comandă dată. Se asigură, astfel, autoorganizarea. 

Este necesar să analizăm şi conceptul de feed-back, care explică 
capacitatea sistemului de a-şi realiza un flux permanent de informaţie 
dinspre punctul terminus al sistemului (out-put) spre dispozitivul de 
reglare care se pune astfel în curent cu starea ieşirilor şi capacitatea de 
funcționare optimă a sistemului. (Vezi schema logico-operaţională a 
organizării intrărilor, componentelor şi ieşirilor sistemului) 


Structură(i) şi relaţii 
intrastructurale, elemente 


sistemice şi relaţii sistemice 


M 


Intrări Teşiri | 
Structuri, (in-put) (out-put) Structuri, 
elemente şi — S — p> elemente şi 
tipologia lor tipologia lor 


Prin noțiunea de sistem — structură — funcție pot fi studiate atât 
raporturile de simultaneitate condițională dintre fenomene sau dintre 
stările unui obiect, eveniment, proces, cât şi cele de succesiune 

cauzală. O cercetare corectă a societăţii pentru a evita unilateralitatea 
trebuie să ia în considerare atât relațiile cauzale, cât şi cele 
funcţionale. 

Putem spune că societatea este un sistem hipercomplex, dinamic şi 
deschis de componente: activităţi şi comportamente umane, relaţii 
sociale, instituţii, elemente spirituale, grupări diverse de indivizi etc., 
aflate în interacţiune şi interdependenţe pe baza anumitor rețele 
comunicaţionale de tip informaţional, care îi conferă capacități de 
reglare şi autoreglare, de control şi autocontrol. Ca sistem complex, 
societatea dispune de acele structuri necesare pentru un echilibru 
dinamic a cărui menținere este posibilă, pentru mecanismele de 
autoreglaj, în baza corelării fenomenelor de „intrare” cu cele de 
„ieşire” pentru mecanismul conexiunilor inverse. În virtutea acestor 
aspecte de autoreglare interioară, sistemul social este pregătit să poată 
preîntâmpina sau corecta din mers disfuncțiile posibile, să poată realiza 
acea stare optimă în care funcțiile să fie prevăzute în raport cu 
disfuncţiile. În felul acesta poate fi asigurat echilibrul dinamic al 
societăţii. Procesele autoreglatorii în cazul oricărui sistem solicită 
următoarea schemă logică operaţională: 

a) „blocul de recepție” a informaţiilor privind funcționalitatea 
diferitelor componente ale sistemelor; 

b) „blocul de analiză”, prelucrare şi interpretare a informației 
recepționate pentru „emiterea comenzilor” sau a unor mesaje care să 
permită funcţionarea pozitivă a sistemului; 

c) „blocul de execuţie”, adică de transformare a informaţiilor de 
comandă în acţiuni sau reacţii de răspuns; 

d) „blocul conexiunilor inverse” ce permit estimarea calităţii 
operaţionale executate, autocontrolul şi autocorectarea împlinirii lor. 


4. Modelul metodologic în analiza sistemelor sociale 


Analiza pertinentă a societății implică considerarea tuturor 
comportamentelor sale menționate anterior ca formând un tot unitar — 
dinamic, de care depinde explicaţia ce poate fi conferită fiecăreia dintre 
ele. A caracteriza un sistem înseamnă a avea în vedere următoarele: 

a) identificarea obiectelor, adică a relațiilor din cadrul sistemului; 

b) observarea sau măsurarea valorilor (cantitative sau calitative) 
specifice atributelor obiectului; 

c) considerarea valorilor din perspectiva unei referințe spațiale şi 
temporale date; 

d) specificarea activității sau a comportamentului sistemului, 
constând în dimensionarea valorilor în funcție de timp şi în includerea 
lor într-o matrice sintetică; 

e) organizarea sistemului, adică ansamblul de proprietăţi care 
sunt specifice comportamentului acestuia; 

f) structura sistemului, adică acel aspect al sistemului care 
rămâne constant sau permanent în timp şi care formează baza 
comportamentului (relativ) permanent al sistemului; 

g) divizarea comportamentului integral al sistemului în activităţi 
mai simple, ceea ce conduce la identificarea de subsisteme ale 
sistemului total, fiecare dintre acestea urmând a fi caracterizate; 

h) starea unui sistem care este determinată prin analiza valorilor 
(cantitative şi calitative) specifice caracteristicilor unui sistem la un 
moment dat. A stabili schimbarea valorilor de la un moment la altul 
înseamnă a identifica tranziția de la o stare la alta a sistemului. Totalitatea 
stărilor şi caracterul tranziţiilor de la o stare la alta relevă programul 
sistemului. 

O primă formă de analiză sistemică s-a concentrat asupra 
sistemului social global. Totuşi, rezultatele obţinute la acest nivel sunt 
mai puţin relevante pentru metodologia propriu-zisă a analizei 
sistemice, aşa precum aceasta s-a conturat în teoria sistemelor 
generale. 

Metodologia analizei sistemice a fost aplicată cu precădere în 
caracterizarea unor componente ale socialului, cum ar fi sistemul 
şcolar, economic, tehnic etc. Domeniul aplicativ cel mai intens 
frecventat a fost cel al organizațiilor sociale, adică al sistemelor 
instituţionalizate de desfăşurare a diverselor activităţi umane 
(educative, productive, culturale etc.). Omniprezenţa organizațiilor a 
orientat cercetarea sociologică spre analiza componentelor şi 
proceselor sociale din cadrul lor dintr-o perspectivă globală şi 
sistemică. 

Analiza sistemică presupune stabilirea unor raporturi 
preferențiale între elemente, între diferite tipuri de relații existente 

între ele. În dinamica şi evoluţia generală a sistemului social complex, 
nu toate elementele şi relaţiile au aceeaşi valoare. Analiza de tip 
sistemic explică mai bine legăturile reciproce dintre elementele 
componente ale sistemului social şi totodată pune în evidență corelări 
de o deosebită complexitate, întrucât societatea nu este o însumare 
mecanică de indivizi, ci un ansamblu extrem de complex de legături 
social-istorice, un sistem de relații reciproce între oameni. 


Întrebări recapitulative: 

1. Care sunt proprietăţile principale ce caracterizează societatea ca sistem 
de celelalte sisteme? 

2. Descrieţi mecanismul de funcționare a sistemului social. 

3.Ce înțelegeți prin structura sistemului? Care este importanța 
mecanismului de structurare pentru funcţionarea optimă a sistemului 
social? 

4. Caracterizaţi tipologia sistemelor, menționând particularitățile fiecărui tip. 

5.Care sunt componentele sistemului social global (subsistemele) şi în 
baza cărui principiu acestea funcționează într-un sistem hipercomplex 
precum este societatea? 

CAPITOLUL II 


STRUCTURA SOCIALĂ 
1. Conceptul de structură socială. Caracteristici fundamentale 


Societatea umană este o organizaţie dinamică ce se află în 
continuă dezvoltare, funcţionând ca un sistem. Procesele vieţii sociale 
derulează prin acțiunile oamenilor, prin participarea lor la diferite 
forme de activitate specifice stadiului de dezvoltare atins de către 
societate şi de către fiecare membru al ei. Complexitatea acestor 
procese şi a legăturilor dintre ele impun necesitatea creării unui sistem 
structural atât în plan organizatoric (structura organizațional- 
instituțională), cât şi în plan social (structura socială). 

Fondul uman al societăţii este alcătuit din comunități umane, 
colectivități, clase, categorii, grupuri etc., aflate în diverse interacțiuni, 
dependente de multiplele subsisteme ale socialului. Ansamblul relaţiilor 
dintre şi în interiorul acestor diferite forme de asociere umană, care 
asigură conviețuirea şi activitatea membrilor lor, constituie structura 
socială. 

Ca realitate complexă, multidimensională, structura socială 
presupune corelaţia dinamică a sistemelor de structuri aparţinând 
diverselor modalități de organizare a populaţiei, rezultate din numeroase 
relaţii interumane. Constituirea unei comunităţi sau grupări sociale 
relativ stabile este condiţionată de cristalizarea unei anumite configurații 
de raporturi între membrii ei, de conturarea unor invariaţii care permit 
stabilitatea organizării, precum şi de mecanismele şi codurile de 
funcționare ale acestora, de caracterul lor determinant în raport cu 
indivizii umani. 

Constituirea unei structuri atât pentru societate în general, cât şi 
pentru fiecare componentă a ei, constituie o legitate, care conferă 
ansamblului o anumită autonomie, precum şi posibilitatea unor 
modificări între limitele definite de structură. 

Structura socială înglobează totalitatea relaţiilor dintre şi din 
interiorul diferitelor forme de convieţuire şi activitate umană în cadrul 
societăţii aflate pe o anumită treaptă de dezvoltare social-economică. 
Modul de ordonare şi armonizare a instituţiilor fundamentale şi 
echilibrul lor constituie structura societăţii. Structura unei societăți 

variază după epoci şi după instituţia fundamentală, care într-un anumit 
moment are rolul de ordonator şi de armonizator al celorlalte instituții. 

Întru conturarea conţinutului conceptelor de structură socială în 
literatura de specialitate au fost exprimate mai multe puncte de vedere. 
Unii cercetători identifică structura socială cu structura de clasă sau 
cu structura economică. 

Structura de clasă reprezintă unul dintre elementele de bază ale 
structurii sociale, ea având un conținut mult mai restrâns decât cea 
socială. În general, structura de clasă cuprinde clasele şi categoriile 
sociale existente într-o societate dată, precum şi relaţiile dintre ele. 

Structura economică reprezintă totalitatea relaţiilor de producție la o 
etapă determinată a dezvoltării sociale. Rezultă că structura socială nu 
poate fi confundată cu structura economică, nici cu structura de clasă. 
Structura socială are un conţinut complex, cuprinzând structura de clasă, 
structura politică, ideologică, structura populaţiei pe profesii, ocupaţii, 
pe ramuri economico-sociale, pe sexe, vârste, naţionalităţi, pe tipuri de 
aşezări umane, precum şi relaţiile relativ stabile din interiorul fiecărui 
element component şi relaţiile dintre aceste elemente. 

Deci, în determinarea structurii sociale se porneşte de la 
identificarea componentelor sistemului social, şi anume: populaţia 
organizată într-o comunitate statală, familia ca grup social comunitar 
specific, colectivităţile teritoriale (satul, oraşul), clasele, categoriile şi 
grupurile sociale, categoriile ocupaţionale şi profesionale etc. 
Structura socială este tiparul recurent al relaţiilor dintre elementele 
societăţii, printre care putem menționa statusul şi rolul, organizaţiile şi 
instituţiile sociale, grupurile şi comunităţile umane. 

Noţiunea de structură socială este un instrument cu ajutorul căruia 
pot fi exprimate trăsăturile grupurilor sociale, ale unei societăți 
concrete, precum şi relațiile specifice dintre indivizi, factorii şi 
modalitățile care influențează evoluția societăţii. Astfel, structura 
socială reflectă: 

— modalităţile de instituire şi de funcţionare a grupurilor sociale; 
componenţa de clasă şi socioocupaţională a lor; 

— legăturile ce există între grupurile şi clasele sociale; 
locul şi rolul lor în sistemul social la o anumită treaptă de 
dezvoltare a societăţii. 

Structura socială este determinată de: structura economică a 
societăţii, de nivelul de dezvoltare a forțelor de producţie; de diviziunea 
socială a muncii; de tipul şi forma de proprietate asupra mijloacelor de 
producţie. 

Structura unei societăţi are câteva caracteristici de baza. Astfel: 

- din punct de vedere sociologic, structura este un tot unitar în 
devenire; ea reflectă o realitate conjuncturală şi de aceea stabilitatea sa 
nu poate fi decât relativă; 

- structura socială se află într-un echilibru instabil, care se reface 
fără încetare într-o multitudine de ierarhii ce se schimbă într-un cadru 
societal printr-o mişcare de structurare şi restructurare; 

- în interiorul structurii orice schimbare adusă unui element atrage 
modificări în celelalte. 

Într-o primă accepţie structura socială poate fi înţeleasă ca ansamblu 
de relaţii sociale. Relaţiile dintre clasele sociale ne dau structura de clasă, 
ca nivel de bază al structurii sociale. Între structura socială şi relaţiile 
sociale există anumite legături reale determinate de faptul că societatea îşi 
asigură valoarea datorită relaţiilor ce se dezvoltă între membrii săi. Aceste 
legături sunt diverse şi au efecte directe sau indirecte asupra societății. 
Relaţiile sociale sunt determinate de necesitatea satisfacerii nevoilor şi a 
intereselor sociale ale indivizilor. Durabilitatea relațiilor sociale 
presupune obţinerea unor anumite canoane comportamentale. Acţiunile şi 
interacțiunile contactuale dau naştere proceselor cu caracter social de 
cooperare sau de opoziţie. Ca rezultat al acestor interacțiuni în societate 
iau naştere nişte sisteme de relaţii sociale pe care ea fie că le acceptă, fie 
că le respinge. Ca urmare, diferite categorii şi straturi sociale ale structurii 
îşi impun funcţiile lor deosebite, se dezvoltă în anumite direcţii, 
provocând unele schimbări ierarhice de subordonare sau supraordonare. 
Rolul principal revine însă relaţiilor care declanşează şi stimulează 
procesele sociale cu efecte pozitive asupra dezvoltării sociale ascendente 
şi care răspund necesităților comune ale unui număr mare de membri ai 
societăţii cum sunt grupurile, păturile şi clasele sociale. Astfel, oamenii 
deţinând anumite poziţii vor dezvolta cu prioritate acele relaţii care 
corespund aspirațiilor lor şi locului pe care îl ocupă ei în societate. 

M.Weber a elaborat conceptul de „ordine legitimă, ce are sensul 
de structură socială, întrucât identifică şi prezintă explicit ceea ce are 

caracter permanent în relaţiile sociale datorită unor garanţii interne 
ce decurg din trăsăturile obiective interne şi funcţionările societății. ” 

A.R. Radcliffe-Brown susţine că „componentele structurii sociale 
sunt ființele umane, structura însăşi însemnând o dispunere a 
persoanelor în relaţii diferite şi reglementate instituţional”. 

Studiul obiectiv şi sistematic al structurii sociale guvernează 
explicaţii dintre cele mai substanţiale referitoare la: 

— activitatea oamenilor şi modul lor de viaţă istoriceşte determinat; 

— mărimea şi caracteristicile diferitelor comunități umane, 
colectivități, clase, categorii, grupuri şi straturi sociale; 

— sesizarea mutaţiilor intervenite în privinţa poziţiilor sociale ale 
indivizilor şi grupurilor, ale statusului lor social; 

— modul în care se realizează principiile echităţii sociale şi care 
asigură şansele de acces social, politic, profesional, cultural; 

— sursele şi distribuţia prestigiului social şi a recompenselor etc. 

Supusă determinărilor multiple, structura socială dispune şi de o 
anumită autonomie, având o legitate proprie de evoluţie care 
caracterizează procesul neîntrerupt de transmitere a ei de la o 
generaţie la alta. În perioada de relativă stabilitate a structurii sociale, 
ca urmare a menţinerii societății pe aceleaşi coordonate, predomină 
procesele de autoreproducere socială de la o generaţie la alta. Atunci 
când societatea se află într-o etapă de tranziţie de la un tip sau nivel de 
dezvoltare la altul predomină însă procesele de mobilitate socială. 

Structura socială are o valoare euristică importantă şi în cadrul 
analizelor antropologice asupra culturii şi asupra personalităţii, concept 
esențial pentru cercetarea sociologică. Structura socială permite 
desfăşurarea multiplelor elemente ce intră în componenţa unei culturi, 
dat fiind aspectul general al acesteia. Spectrul de variaţie al unui 
element în cadrul culturii respective depinde de gradul de diferenţiere 
internă a societăţii în cauză. Structura socială conferă, de asemenea, 
ordine interioară unei culturi, căci pattern-ul depinde de măsura în care 
membrii unei comunități îşi recunosc reciproc rolurile în sistemul 
social. 

În ceea ce priveşte personalitatea, ea este, în esență, ceea ce 
individul datorează societăţii şi culturii, căci, de cele mai multe ori, 
chiar prin naştere individul se plasează într-o structură socială. 

Prin funcția sa ordonatoare exercitată asupra culturii şi 
personalităţii structura socială contribuie la constituirea, dar mai ales 
la reglarea acelei colectivităţi în care ființa umană îşi duce existența. 
Individul uman face parte dintr-o serie de colectivități mai largi sau 
mai restrânse, colectivități de trai şi de muncă, a căror influență o 
resimte nemijlocit în viaţa sa cotidiană şi în care ocupă poziţii 
determinate ce-i caracterizează individualitatea. Individul se 
raportează la societate nemijlocit prin intermediul palierelor structurii 
sociale. 


2. Statusul şi rolul - elemente fundamentale 
ale structurii sociale 


Poziţia şi activitatea individului în cadrul structurii sociale, al 
grupurilor din care face parte pot fi urmărite şi explicate sociologic cu 
ajutorul conceptelor de status şi rol, acestea constituind şi elemente 
componente ale structurii sociale. 

Statusul unei persoane este definit prin totalitatea drepturilor şi 
îndatoririlor ce-i revin în cadrul grupului respectiv. Statusul 
constituie deci o poziţie socialmente determinată a individului. În 
această posesie, el aşteaptă şi pretinde anumite comportamente şi o 
anumită consideraţie din partea membrilor grupului luaţi aparte şi a 
grupului dat în totalitatea sa. 

Statusul este definit drept poziția sau rangul unui individ, în 
cadrul grupului, sau ale unui grup în raport cu alte grupuri. Student, 
profesor, decan, poliţist, medic, tată sunt exemple de statusuri din 
structura unei societăți. 


Din perspectiva sociologică, statusul reprezintă ansamblul comportamentelor 
aşteptate de către un individ din partea celorlalți membri ai grupului. Conceptul de 
status este mult mai vechi decât conceptul de sociologie. El a fost folosit încă din 
antichitate. Juriştii romani, din nevoia de a delimita diferite niveluri şi tipuri de 
raporturi dintre indivizi şi stat, au delimitat trei direcții complementare ale obiectului 
epistemic al dreptului: status libertatis, status civitatis, status familiae. În Evul mediu 
termenul de „status” a devenit sinonim cu cel de „ordo ” (ordin), cunoscute fiind trei 
ordine: ordinul sacerdotal (preoţesc), ordinul cavaleresc, ordinul monahal. Ulterior, 
statusul a început să desemneze drepturile cuvenite ocupaţiilor şi funcţiilor de stat, 
ordinele fiind rezervate funcţiilor monahale religioase, pentru a desemna că sunt 
recunoscute de către cler ca legitime. În condiţiile consolidării sistemului social- 

Orice status este legat de o anumită consideraţie, de care se 
bucură individul respectiv, de un anumit prestigiu. Prestigiul mai 
mic sau mai mare este reflecţia situaţiei obiective a individului în 
relaţiile grupului, în ierarhia formală sau informală a acestuia. În 
orice grup social, statusurile indivizilor care compun grupul vor 
prezenta deosebiri, constituind o scară ierarhică de poziţii diferite. 
Statusul apare astfel ca un ansamblu de relaţii egalitare şi ierarhice 
pe care individul le are cu alți membrii din grupul său. 

Fiecare individ deţine o multitudine de statusuri şi trece mereu de 
la un status la altul. Culturologul american Ralph Linton’ deosebeşte 
Statusuri prescrise sau atribuite (ascribed status) şi statusuri 
dobândite (achiceved status). 

Statusul prescris este cel deţinut de un individ în cadrul unei 
societăți, independent de calităţile şi de eforturile pe care el le face. Cu 
acesta indivizii se nasc şi nu pot renunța la el. 

Statusul dobândit este cel la care individul accede prin propriile 
eforturi şi care presupune inițiativă, creativitate, competiţie. De 
exemplu, statusurile profesionale (economist, medic), statusurile de 
titrat (profesori ai unui titlu ştiinţific), statusul de membru al unui 
club, asociaţii, obținut prin aderare, statusurile politice etc. 

Prescrierea statusurilor se face în mod obişnuit în fiecare 
societate în raport cu sexul şi vârsta. În unele societăţi, prescrierea 
se face în raport cu rasa, naționalitatea, religia sau clasa socială. 
Socializarea statusurilor prescrise începe foarte timpuriu. În 
majoritatea societăților, copiii, încă de la naştere, sunt socializați 
diferenţial, în raport cu sexul. Prima diferenţiere simbolică apare 
cea vestimentară: culoarea hainelor cu care sunt îmbrăcaţi băieţii se 
deosebeşte de culoarea hainelor pe care le poartă fetele. Prescrierea 
statusurilor în funcţie de sex se face în baza unor modele culturale, 
în baza normelor sociale dominante. În unele societăţi, pregătirea 


economic feudal, ansamblul drepturilor aferente locului şi poziţiei care definesc 
identitatea socială a individului a început să fie desemnat prin conceptul de stare 
(îndeosebi francezii, care distingeau între: starea I — marea nobilime şi clerul, starea II 
— mica nobilime, starea III — orăşenii şi țărănimea, starea IV — țăranii iobagi. După 
revoluţia burgheză, sistemul de valori asociate stărilor nu va mai fi exclusiv, el fiind 
înlocuit de alte valori tipic capitaliste. ). 

! Fundamentul cultural al personalităţii. / Traducere. — Bucureşti, 1968. 

hranei este o activitate exclusiv feminină, în altele predominant 
masculină; în unele societăţi activitatea agricolă este exercitată de 
către bărbaţi, în altele de către femei. Nerespectarea statusului 
prescris în raport cu sexul se poate manifesta prin: nediferenţierea 
vestimentară, nediferenţierea tunsorii, etalarea nediferențiată a 
podoabelor, până la nediferenţierea sexuală. Reacțiile sociale sunt 
proporționale cu importanța pe care societatea o acordă fiecărui 
gest sau compartiment al nediferenţelor. În general, societățile 
industriale, dezvoltate, au devenit mai tolerante în raport cu 
prescrierea statusurilor de sex. De exemplu, unele meserii care 
cereau un efort fizic mai mare şi erau considerate specific 
masculine au început să fie practicate şi de femei pe măsură ce 
progresul tehnic reduce importanţa efortului fizic în exercitarea 
muncii. 

În fiecare societate există copii, adolescenți, adulți şi bătrâni 
şi statusuri asociate fiecărei categorii de vârstă. Societatea 
prescrie fiecărui individ un anumit status, în raport cu vârsta pe 
care o are. Dacă un copil realizează rolurile unui adolescent sau 
matur, se consideră că a îmbătrânit prea devreme. Dacă un matur 
realizează rolurile unui copil, este considerat imatur. Importanța 
statusurilor de vârstă s-a schimbat pe măsura modernizării 
societăţilor. În societăţile tradiţionale, bătrânii aveau un status cu 
prestigiu social ridicat. Ei erau stăpânii averii, principalii 
decidenţi şi judecători. În prezent, bătrânii sunt marginalizaţi 
social în majoritatea societăților. După ieşirea la pensie îşi reduc 
brusc importanța statusului social. În societăţile mai sărace, 
bătrânii sunt abandonați sau au un nivel de trai scăzut; în 
societățile bogate ei îşi compensează pierderea importanţei 
sociale prin obţinerea unui grad mai mare de independenţă sau 
prin posibilitatea de a practica anumite hobby. 

Majoritatea statusurilor deţinute de un individ sunt dobândite 
pe parcursul socializării şi interacțiunii sociale. Dobândirea unui 
status este rezultatul unei alegeri individuale şi al unei competiţii. 
Dobândirea unui status obligă individul la alegeri multiple: cariera 
şcolară, ocupaţională, relaţiile cu prietenii, cu cei de la locul de 
reşedinţă. O persoană care dobândeşte un status de cadru superior 
într-o organizaţie îşi va schimba locuinţa, îşi va părăsi unii dintre 

vechii prieteni, îşi va stabili noi prietenii, va vizita mai rar sau 
deloc anumite rude. Un bărbat care se căsătoreşte va abandona, 
total sau în mare parte, cercul prietenilor celibatari şi va stabili 
relații cu familii. Dobândirea unui nou status este asociată cu 
ruperea unor relaţii, inclusiv cu distanțarea faţă de părinți. 

Accesul la statusurile cu prestigiu ridicat este considerat 
dependent de capacităţile şi eforturile individului. Pentru a accede 
la un status cu prestigiu ridicat, individul trebuie să facă eforturi 
fizice, psihice şi intelectuale. Dar nu toţi indivizii sunt dotați pentru 
această competiţie. Unii reuşesc, alții nu. Cei care doresc să 
acceadă la un status cu prestigiu ridicat, dar nu reuşesc, vor trăi un 
mobilitate de status este deci însoțită de multiplicarea dramelor 
personale ale celor care eşuează în tentativele lor. 

Fiecare individ deţine o multitudine de statusuri care se asociază 
între ele, formând un ansamblu denumit status global. Statusul global 
poate fi coerent, unitar, dacă statusurile, poziţiile care îl compun sunt 
congruente între ele. În realitate, între diversele statusuri ale unui 
individ intervin conflicte frecvente. De exemplu, poziţia profesională 
comportă un anumit număr de elemente, de atribute: prestigiu, 
interesul muncii, libertatea de acțiune şi salariu. Aceste patru atribute 
permit definirea statusului profesional deţinut de un individ într-o 
anumită structură birocratică. În mod frecvent, cele patru atribute 
variază concomitent: o activitate cu un prestigiu ridicat este 
interesantă, bine plătită şi oferă un grad mare de libertate celui care o 
exercită. În anumite situaţii oamenii acceptă poziții mai puţin 
prestigioase, dar mai bine plătite sau cu un grad mai mare de libertate 
sau poziţii mai prestigioase, dar mai puțin plătite. Tendinţa generală 
este de a asocia cele patru atribute, de a le face congruente. 

Conflictele de status, sau incongruența poziţiilor, se pot 
manifesta între componentele profesionale, familiale, politice, 
civice ale statusului global. Sub acest aspect nu există reguli 
generale, valabile în toate societățile. Elementele unui status 
global pot fi congruente într-o societate şi aceleaşi elemente pot fi 
în conflict în altă societate. 

Numărul de statusuri pe care îl poate ocupa o persoană este 
limitat, întrucât fiecare persoană poate avea doar un număr de statusuri 

egal cu numărul de grupuri sociale la a căror activitate participă. 
Oricât de importante ar fi statusurile ocupate de acelaşi individ, la un 
moment dat doar unul dintre ele este statusul cheie prin care societatea 
valorizează individul şi interpretează toate celelalte statusuri deţinute 
de către acesta. 

O altă caracteristică a statusurilor este că majoritatea dintre 
acestea sunt complementare (şef-subaltern, soț-soţie, profesor- 
student), adică în cadrul lor nu poate fi definit un status independent 
de celălalt. 

Orice grup social, orice societate îşi reglementează statusurile 
prin impunerea unor simboluri de statusuri (grade militare, titluri 
academice) şi le prescrie prin regulamente de ordine interioară, coduri 
penale, legi etc. Pentru identificarea mai uşoară se utilizează simboluri 
materializate, cum ar fi: halate, uniforme, insigne, decoraţii, gulere 
albe şi albastre. 

Conceptul complementar celui de status este conceptul de rol 
desemnând aspectul dinamic al statusului, sau stausul în acţiune, adică 
punerea în vigoare a drepturilor şi a îndatoririlor asociate statusului 
social al indivizilor sau grupurilor. 

În orice societate, fiecare persoană învaţă să exercite anumite 
roluri. Rolul defineşte comportamentul aşteptat de la cel care ocupă 
un anumit Status. Într-un anumit sens, statusul şi rolul sunt două 
aspecte ale aceluiaşi fenomen. Statusul este un ansamblu de privilegii 
şi îndatoriri, iar rolul este exercitarea acestor privilegii şi îndatoriri. 

Conform definiţiei date de Ralph Linton, „rolul este suma totală 
a modelelor culturale asociate unui anumit status”. 

Rolul exprimă relația dintre stabilitatea normelor, legilor, 
cerințelor, idealurilor, nevoilor sociale, pe de o parte, şi diversitatea, 
originalitatea trăsăturilor de personalitate, a caracterelor, a 
comportamentelor, a intervenţiei subconştientului şi întâmplătorului 
în manifestarea individualităţii, pe de altă parte. 

Rolurile se definesc în contextele în care ele se exercită şi în 
raport cu alte roluri care intervin în aceste contexte. De exemplu, într- 
o universitate o persoană exercită rolul de profesor. În exercitarea 
acestui rol, persoana intră în relaţii cu alte persoane care exercită alte 


! R.Linton. Fundamentul cultural al personalității. - Bucureşti, 1968, p.110-111. 

categorii de roluri (studenți, colegi de catedră, conducerea 
universităţii, personalul administrativ etc.). Studenții au anumite 
aşteptări de la profesor, iar profesorul încearcă să răspundă acestor 
aşteptări. 

Cel care joacă rolul corespunzător statusului pe care îl deţine la 
un moment dat devine un actor social. Actorul porneşte de la 
presupunerea că ceilalți actori împărtăşesc împreună cu el anumite 
aşteptări de rol comun, în aceasta constând caracterul anticipativ al 
aşteptărilor sociale. O a doua caracteristică a rolurilor este 
normativitatea lor exprimată prin faptul că: 

— modelează comportamentul în conformitate cu valorile 
existente sau promovează comportamente pentru realizarea anumitor 
scopuri propuse; 

— variază în funcţie de gradul în care aşteptările sunt funcțional 
legate de cele mai importante valori ale grupului; 

— valorile şi aşteptările sunt impuse de comportamentul celorlalți; 

— aşteptările variază după gradul lor de difuziune în cadrul 
grupului, adică unele norme sociale pot fi împărtăşite de întreaga 
societate, de întregul grup sau doar de unele subgrupuri; 

— aşteptările variază în funcţie de gradul de elasticitate a 
comportamentului pe care îl prescriu, adică anumite norme şi valori 
prescriu comportamentului limite mai severe decât altele. 

În analiza rolurilor distingem trei niveluri: 

- modelul de rol; 

- formele individuale de exercitare a rolului; 

- modalitatea medie de exercitare a rolurilor. 

Forma individuală de exercitare a rolului, sau comportamentul de 
rol, desemnează comportamentul real, efectiv al unei persoane care 
joacă un anumit rol. Grupurile şi organizaţiile dispun de diverse 
mijloace pentru a limita devierile prea mari ale comportamentelor de 
rol faţă de modelele de rol. În acest scop sunt utilizate uniformele, 
titlurile, ecusoanele şi ritualurile. Aceste mijloace permit o percepere 
mai uşoară a celor care exercită anumite roluri şi constrâng actorii 
sociali să se conformeze aşteptărilor de rol. 

Încercând să clasifice rolurile, T.Parsons a identificat cinci 
caracteristici esenţiale: 

— unele roluri cer reținerea sentimentelor emoţionale, atunci când 
altele cer exprimarea lor; 

— sunt roluri predestinate, dar şi obținute; 

— unele roluri sunt limitate, altele au un caracter difuzoriu; 

— în timp ce unele roluri cer numai o relație formală cu oamenii, 
alte roluri permit stabilirea de raporturi şi legături neformale, chiar 
personale; 

— diversitatea tipurilor de roluri reizultă din diversitatea 
motivaţiilor. 

În concluzie menţionăm că rolurile pot fi: 

— atribuite (impuse) în mod automat (roluri de părinţi, copii etc.); 

— dobândite în baza deciziei personale a indivizilor; 

— previzibile, acestea sunt rolurile impuse, organizate, obişnuite, 
privilegiate, actuale, uneori fiind chiar obiect al dorințelor şi al 
aspirațiilor; 

— imprevizibile, aceatea fiind roluri fluctuante, neaşteptate sau 
inventate. 

Ca şi statusurile, rolurile pot fi principale (legate de profesie) 
şi secundare (cele din familie, sau din grupul de prieteni etc.), sau 
roluri actuale şi roluri latente, acestea influențând, într-o măsură 
mai mare sau mai mică, rolul sau rolurile active ale individului la 
un moment dat. 

Majoritatea comportamentelor de rol sunt exercitări inconştiente 
ale modelelor de rol socializate. În anumite situaţii, comportamentele 
de rol sunt eforturi conştiente de proiectare a imaginii dezirabile a 
eului. Conceptul de prezentare dramatică de rol desemnează efortul 
conştient al unei persoane de a exercita în aşa fel rolul încât să creeze 
celorlalţi o imagine dezirabilă despre sine. Într-o anumită măsură, 
fiecare persoană este un actor dramatic; fiecare îşi exercită rolul având 
o anumită audiență. Oamenilor le place ca această audienţă să fie cât 
mai mare, iar rolul exercitat de ei să fie cât mai bine apreciat. 

Învăţarea rolului implică două aspecte: 

— dobândirea capacităţii de a exercita îndatoririle şi de a 
pretinde privilegiile rolului; 

— dobândirea atitudinilor, sentimentelor şi a aşteptărilor pretinse 
de rol. 

Primul aspect se realizează mai uşor; al doilea aspect presupune 
reorientări mentale şi atitudinale necesare pentru exercitarea 
eficientă a rolului. Aceste reorientări nu pot avea loc întotdeauna, 
întrucât personalitatea unor indivizi prezintă caracteristici 
incompatibile cu anumite roluri. O persoană cu impulsuri agresive 
nu va putea performa rolul de preot, deşi poate să stăpânească 
cunoştinţele pentru exercitarea acestui rol, după cum o persoană 
melancolică, apatică, nu va putea fi un bun ofiţer. Personalitatea 
influențează alegerea rolurilor, modul de exercitare a rolurilor. În 
acelaşi timp, dobândirea unui nou rol produce modificări ale eului, 
ale personalității. De exemplu: o domnişoară îşi modifică 
personalitatea după căsătorie, iar o soţie îşi modifică personalitatea 
după ce naşte. 

Faţă de fiecare rol există anumite aşteptări din partea celuilalt. 
Dar nu toate aşteptările sunt la fel de constrângătoare. Pot fi deosebite 
trei categorii de aşteptări: necesare, obligatorii şi facultative. 

Aşteptările necesare se impun cu o forță maximă, completă, 
iar deţinătorul unui rol nu se poate sustrage lor. Dacă individul nu 
satisface aceste aşteptări, el este sancţionat în mod sever. Un 
poliţist care fură va fi exclus din poliție şi condamnat mai sever 
decât alte persoane care fură. 

Aşteptările obligatorii se manifestă la nivelul unor grupuri 
sociale; în cazul lor este posibilă o anumită doză de neobservare, 
întrucât sancţiunile nu sunt atât de severe ca în primul caz. Grupurile 
impun membrilor lor anumite reguli de conduită, gradul de 
conformare la ele fiind variabil. Grupul permite anumite limite de 
variabilitate a conformării. Un contabil este pedepsit pentru faptul că a 
furat o sumă mică sau o sumă mare de bani. 

În cazul aşteptărilor facultative, există libertatea de a le respecta 
mai mult sau mai puţin. Membrii grupului se rezumă să atragă atenţia 
celui în cauză că nu se comportă bine. Teama de scandal acționează de 
multe ori în direcția respectării acestor aşteptări sau conformării la ele. 

Totalitatea rolurilor asociate unui status formează un set de roluri. 
Rolurile care formează un set pot fi performate în mod diferit. Cineva 
este un foarte bun administrator, dar un soț dezagreabil; poate fi un 
tată priceput, dar total neinspirat în afaceri. 

Pe parcursul vieții, individul joacă mai multe roluri legate de 
evoluţia sa biologică şi profesională. Trecerea de la un rol la altul 
poate fi asociată cu multe dificultăţi, întrucât nu există o pregătire 
adecvată pentru rolul următor. Un bătrân care, prin pensionare, se 
vede redus la condiţia de fiinţă inutilă, lipsită de autoritate, 
diminuată din punct de vedere economic, va renunţa greu la vechiul 
său rol. Acest fapt poate provoca conflicte între generaţii la nivel 
familial şi extrafamilial. 

Conflictele de rol se pot manifesta în două forme: între două sau 
mai multe roluri exercitate de o persoană; între cerințele care 
configurează acelaşi rol. 

În primul caz, de exemplu, pot exista conflicte între rolul de 
manager într-o companie şi cel de soţ, între rolul de studentă şi cel de 
mamă, între rolul de poliţist şi cel de adept al unei religii. În al doilea 
caz, conflictele apar între componentele aceluiaşi rol, percepute drept 
contradictorii de persoana care exercită rolul. De exemplu, în cazul 
rolului de profesor pot să apară conflicte între exigenţele de 
moralitate, corectitudine şi dorința de câştiguri suplimentare. Foarte 
multe roluri reunesc exigențe percepute drept conflictuale şi foarte 
puţine seturi de roluri sunt complet neconflictuale. 

Depăşirea conflictelor de rol la nivel individual se face pe trei căi: 
raționalizarea, compartimentarea şi adjudecarea. 

Raționalizarea este un proces protectiv, de redefinire a unei 
situaţii dificile în termeni acceptabili, din punct de vedere social şi 
personal. Cât priveşte procesul de socializare formală: ştim, de 
exemplu, că minciuna este inacceptabilă din punct de vedere moral; şi 
totuşi, în anumite situații mințim puţin, convinşi că o facem spre 
binele persoanei pe care o mințim. 

Compartimentarea este procesul de separare a setului de roluri în 
părți distincte şi de conformare numai la cerințele unui rol la un 
moment dat. Un judecător poate fi foarte sever, dând pedepse maxime 
în fiecare caz, dar acasă poate fi un tată foarte tolerant. 

În situaţiile în care compartimentarea nu funcţionează, iar 
conflictele de rol se manifestă puternic, pot apărea conflicte 
mentale şi dezechilibre psihice. În situaţii limite, conflictele de 
rol pot conduce la sinucidere. Un soldat ataşat puternic de o 
religie care afirmă dreptul la viață şi nu justifică omuciderea în 

nici o situaţie, obligat să ucidă pe câmpul de luptă, poate trăi o 
dramă atât de puternică, încât să nu-i găsească conflictului său de 
rol nici o altă ieşire decât sinuciderea. 

Adjudecarea este un proces formal, conştient şi intenționat, de 
atribuire a responsabilităţii pentru o decizie dificilă. Prin aceste 
mecanisme individul se disculpă de vinovăția pe care o asociază 
exercitării unor acţiuni pretinse de un rol. Formula frecvent utilizată 
„Îmi pare rău, dar nu pot face altfel” indică transferul conştient al 
responsabilităţi pe seama regulamentelor, legilor, codurilor sau 
deciziilor superiorilor. Individul care procedează astfel nu este neapărat 
ipocrit. El poate compătimi în mod sincer persoana care este afectată 
prin exercitarea rolului său, dar nu se va simţi vinovat pentru neplăcerile 
pa care le provoacă. Mecanismul de adjudecare intervine frecvent în 
majoritatea deciziilor dificile sau a acţiunilor percepute ca neplăcute la 
nivel social. 

Eşecul de rol poate interveni în situaţiile în care nu s-a realizat o 
pregătire adecvată pentru rol, exercitarea acestuia făcându-se în mod 
neadecvat. În societăţile puternic integrate, în care majoritatea 
rolurilor sunt prestabilite, eşecurile de rol sunt accidentale. În 
eşecurile sunt mai frecvente. Aceste eşecuri se pot manifesta la nivelul 
rolurilor de sex, de vârstă sau la nivelul rolurilor familiale şi 
profesionale. 

Eşecul de rol la nivel familial devine evident în situaţiile de 
divorţ. În multe cazuri, partenerii nici nu sunt conştienţi că eşecul 
căsătoriei se datorează pregătirii neadecvate pentru rolurile de soţ sau 
soție. Eşecul poate apărea din lipsa pregătirii pentru rol sau dintr-o 
pregătire care nu mai corespunde noilor exigenţe de rol configurate 
prin dinamica modelelor familiale. 


3. Mobilitatea socială. Tipologia mobilității sociale 
Unul dintre conceptele sociologice care reflectă pregnant corelația 
dintre structura societăţii şi dinamica ei este cel de mobilitate socială. 


Mişcarea indivizilor în spațiul social, ca urmare a dinamicii 
structurale a sistemului social global sau a redistribuirii status-rolurilor 

în vederea unei redimensionări a fondului socializant la nivel grupal şi 
individual, constituie conţinutul procesului de mobilitate socială. 

Problema mobilităţii sociale în toată amploarea şi importanţa 
sa a fost relevată inițial de către sociologul american Peterim 
Sorokin, în lucrarea sa Social Mobility, apărută în 1927. Însă, 
cercetări empirice şi sistemice asupra acestui fenomen au fost 
efectuate abia în perioada postbelică. 

Contribuţii importante la cercetarea mobilităţii sociale şi-au 
adus: americanii P.Blau, O.D.Duncan, R.Bendix, S.M.Lipset, 
N.Rogoff, englezul D.Glass, francezii D.Bertaux, R.Boudon, 
elveţianul R.Girod, germanii K.U. Mayer şi W.Muler, suedezii 
G.Carlson şi C.A. Anderson, danezul K.Svalastoga, italianul 
V.Capecchi şi mulți alții. 

În România, literatura teoretico-metodologică referitoare la 
mobilitatea socială este destul de bogată, fiind reprezentată de studii 
elaborate, începând cu a doua jumătate a deceniului şapte, de către: 
I.Aluaş,  H.Cazacu,  V.Constantinescu,  O.Hoffman, 1. Mărginean, 
T.Rotariu, A.Roth etc. Cercetările empirice sunt însă mai puţine, 
singurele studii consistente fiind cele efectuate de colectivul Centrului 
de cercetări sociologice din Bucureşti. 

P.Sorokin afirmă că conceptul de mobilitate socială exprimă 
„fenomenul de deplasare a indivizilor în spaţiul social”. Această 
definiție a rămas până astăzi în cea mai mare parte neschimbată. 
H.Cazacu, analizând sub multiple aspecte mobilitatea socială, a dat o 
definiție similară acestui fenomen: „Mobilitatea socială este procesul de 
schimbare a poziției sociale a persoanelor pe scala unui spaţiu social 
dat.” 

O definiţie apropiată de cea a lui P.Sorokin o dă şi Jan 
Szczepanski: „Prin acest termen desemnăm seria de fenomene care 
rezidă în deplasarea indivizilor sau a grupurilor din loc în loc în 
spațiul social.” 

Uneori, definiția mobilităţii sociale se restrânge, mobilitatea 
socială concepându-se ca o mişcare în cadrul unui sistem de 
stratificare. S.M. Lipset şi R.Bendix consideră că „mobilitatea socială 


! H.Cazacu. Mobilitatea socială.- Bucureşti, 1974, p.45. 
? Jan Szczepanski. Noţiuni elementare de sociologie. — Bucureşti, 1972, p.402-403. 

se referă la procesele prin intermediul cărora indivizii se mişcă de la 
o poziţie la alta în societate, poziţii cărora, printr-un acord general, li 
se dau valori ierarhice specifice.” Sociologul francez Raymond Aron 
reduce conţinutul noțiunii de mobilitate socială numai la ,„ urcarea sau 
coborârea indivizilor în ierarhia socială”. 

Mobilitatea socială se manifestă prin constituirea unor straturi 
formate din categorii de persoane având statusuri de acelaşi grad, care 
se suprapun în ordinea ierarhică pe care o ocupă fiecare status, adică 
poziţia socială pe care o realizează diferiţi membri ai societăţii şi 
membrii familiilor acestora. 

Mobilitatea socială apare nu doar ca efect al evoluţiei, ci şi drept 
cadru indispensabil oricărei evoluţii în spaţiul social, întrucât 
organizarea presupune o permanentă creaţie de structuri şi de 
rearticulare a acestora în funcţie de anumite exigente de moment sau 
de perspectivă. 

Varietatea criteriilor de clasificare a schimbărilor de poziţii atrage 
după sine o multitudine de ipostaze ale fenomenului de mobilitate 
socială. Raportând mobilitatea la acele trăsături care surprind, pe de o 
parte, situaţia individului în raporturile sale cu unul sau mai multe 
grupuri sociale şi cu societatea în ansamblu, şi, pe de alta, influenţa 
schimbării asupra factorului uman, putem aprecia că există 
următoarele tipuri principale de mobilitate: 

Mobilitatea orizontală — se produce prin deplasarea de la un 
status spre un alt status de acelaşi nivel, având eventual un prestigiu 
asemănător şi fără a schimba statusul social (schimbarea locului de 
muncă, dar de aceeaşi funcţie şi cu condiţii similare). 

Se vorbeşte de mobilitate orizontală, atunci când: 

e sistemul poziţiilor sociale nu este decât parţial ierarhizat, deci 
există poziții de acelaşi nivel între care au loc mişcări de persoane; 

e straturile cuprind mai multe poziţii fiecare şi mişcarea are loc 
de la una la alta fără a ieşi din interiorul stratului; 

e are loco mişcare teritorială ori o schimbare a locului de muncă, 
fără modificarea statusului profesional. 

Mobilitatea verticală — constă în trecerea indivizilor de la un 
status social la altul atât spre niveluri superioare, cât şi spre niveluri 
inferioare după diferite grade ale ierarhiei, adică schimbarea poziţiei 
sociale de la un strat la altul, a nivelului social, a condițiilor de viaţă 

etc., în sens ascendent sau descendent (ocuparea unei funcţii de 
conducere sau părăsirea ei, trecerea de la situaţia de funcționar al 
statului la aceea de întreprinzător particular etc.). 

Mobilitatea verticală poate fi deci ascendentă şi descendentă, 
primul caz corespunzând, evident, urcării pe treptele ierarhiei sociale, 
iar al doilea - coborârii. Mobilitatea ascendentă reprezintă trecerea 
indivizilor de la poziţii socioprofesionale inferioare la poziții socio - 
profesionale superioare în cadrul unei clase sau de la o clasă socială la 
alta. Aceste transformări socioprofesionale sunt însoţite de creşterea 
nivelului de pregătire profesională şi de schimbarea calificării. 

O structură organizatorică eficientă este aceea care îşi poate 
realiza longevitatea nu prin măsuri coercitive, ci prin asigurarea 
posibilităţii fiecărui individ de a aspira spre un status superior prin 
perfecționarea socioprofesională şi aport permanent la viaţa grupului. 
La nivelul colectivităților această mobilitate ascendentă contribuie la 
creşterea stocului de competenţe ale grupurilor de muncă. Se mai 
numeşte şi mobilitate structurală. Mobilitatea ascendentă poate avea 
loc pe parcursul unei generaţii sau în decursul a câtorva generații. 

Mobilitatea descendentă reprezintă trecerea indivizilor de la un 
status socioprofesional superior la un status inferior. Acest tip de 
mobilitate socioprofesională apare în mişcarea intergeneraţională, dar 
se poate manifesta şi în decursul activității unei persoane. Mobilitatea 
descendentă, atât la nivelul activităților, cât şi al societății globale, este 
un simptom de patologie organizatorică şi impune o reexaminare 
critică a tuturor factorilor care ţin de organizare, conducere şi stilul de 
conducere existent în contextul respectiv. 

Mobilitatea verticală poate să se manifeste sub două forme: 

a) ca schimbare de status în raport cu cel al părinților, denumită 
mobilitate intergeneraţională; 

b) ca schimbare de status în raport cu pozițiile ocupate anterior de 
aceeaşi persoană, denumită mobilitate intrageneraţională. 

Mobilitatea instrucţională şi educaţională se referă la trecerea 
individului de la un grad de instrucţie, educaţie, acumulare de 
informaţii, cultură, la altul (trecerea adolescentului de la studiul liceal 
la cel universitar). 

Mobilitatea ocupaţională exprimă mişcarea individului într-un 
spațiu social, format dintr-un număr oarecare de categorii 

socioprofesionale, spaţiu care presupune cu obligativitate ideea 
ierarhizării, aceasta conturându-se o dată cu asocierea dintre scala de 
ocupaţie şi cea a veniturilor, puterii, instrucției. 

Procesul mobilității socioprofesionale a populației active 
determină transformări cantitative şi calitative în cadrul claselor şi 
categoriilor sociale, reflectând dinamismul vieţii economice şi sociale. 
Cercetarea mobilităţii socioprofesionale a populației active ne dă 
posibilitatea să cunoaştem principalele tendințe ale mişcărilor în 
cadrul claselor, categoriilor sociale, măsura în care are loc 
transmiterea poziţiei sociale şi profesionale din generaţie în generaţie, 
în cadrul unei clase şi în ce măsura clasa respectivă îşi sporeşte 
rândurile cu persoane din alte clase şi categorii sociale. 

Mobilitatea teritorială sau geografică include, în general, 
fenomenele de migraţie internă rural — urbană sau urban — rurală. 
Migraţia externă, determinată de numeroşi factori economici, politici, 
sociali etc., poate fi încadrată, de asemenea, în acest tip de mobilitate. 

Mobilitatea individuală şi colectivă distinge între schimbările 
diverse, referitoare la situaţia individului (schimbarea locului de 
muncă, părăsirea familiei, exilul etc.) şi mişcările mari de populație, 
considerate „fenomen de masă” (exodul, migraţia, urbanizarea etc.). 

Aceste tipuri de mobilitate pot contribui la explicarea schimbării 
şi a rezistenței la schimbare care însoţeşte procesul schimbării 
generale a sistemului social global. În general, extensia unor roluri 
tradiționale şi apariţia altor noi demonstrează existenţa unor resurse de 
dezvoltare aflate în acţiune şi o apreciabilă competenţă organizatorică 
în a valorifica aceste resurse ale dezvoltării spațiului social global. 

Mobilitatea socială reprezintă un fenomen social foarte 
complex şi cu un conţinut diferit de la o etapă la alta a dezvoltării 
social-economice a unei țării. Chiar dacă, în plan mondial, interesul 
pentru problemele de mobilitate socială pare astăzi mai redus decât 
în urmă cu trei-patru decenii, fenomenul constituie încă o zonă 
problematică de primă importanță pentru sociologie, nu numai 
pentru că ea este printre puţinele arii în care legitimitatea 
sociologiei nu este contestată de nici o altă disciplină, ci pentru că 
realmente aspectele legate de acest fenomen sunt de mare interes şi 
importanță pentru societățile moderne. 

4. Clasele sociale. Teorii fundamentale privind 
clasele sociale 


Din perspectivă istorică, structura socială trebuie privită datorită 
mecanismelor care o determină şi care dau stratificării o dimensiune 
dinamică în corelaţie cu structura de clasă. Pentru exercitarea funcțiilor 
sociale societatea şi-a creat organele sale care au o înfăţişare diferită, o 
poziţie socială specială, după cum fiecare se integrează în structura 
societăţii. Organele funcţionale cele mai evidente sunt clasele sociale. 

Conceptul „clasă provine de la latinescul c/asis — ordin, clasă, 
categorie, specie. 

Clasa socială este o formă de stratificare în care apartenenţa la 
diferite grupuri sociale şi relaţiile dintre acestea sunt determinate în 
primul rând de criterii economice. 

Acest tip de stratificare caracteristic pentru societățile moderne nu 
implică transformarea automată a unor privilegii ereditare (deşi, în 
realitate, originea socială influenţează şansele de vârstă ale indivizilor, 
fiind completamente laicizat şi nesancţionat prin reglementări). Alte 
forme de stratificare funcționează în baza unor criterii religioase 
(sistemul castelor) sau în funcție de anumite ierarhii ale prestigiului 
(sistemele premoderne structurate pe grupuri de status), ambele 
sisteme fiind instituționalizate formal şi guvernate de transmiterea 
ereditară a poziţiilor sociale (împreună cu privilegiile pe care acestea 
le implică). 

Dintre toate conceptele folosite de sociologi pentru deservirea 
şi explicarea relaţiilor sociale, clasa socială este, probabil, cea mai 
ambiguă, mai confuză şi mai insuficient definită. Aceasta în pofida 
faptului că dezvoltarea sociologiei ca disciplină academică în 
Europa a fost strâns legată de analiza problemelor referitoare la 
clasă. Într-adevăr, studiul clasei sociale este atât de important, încât 
orice discuţie care, sub o formă sau alta, nu se referă la aceasta este 
deseori privită de sociologi ca deficitară. Totuşi, conceptul de clasă 
continuă să fie învăluit de multă ambiguitate şi incertitudine din 
cauza impreciziei definiţiei şi a terminologiei. 

Problema claselor sociale a preocupat majoritatea sociologilor 
şi a oamenilor politici, indiferent de pozițiile sociale, politice, 
atitudinea lor practică, deoarece toţi au constatat existenţa unor 

grupuri sociale cu feluri deosebite de viaţă şi cu interese opuse în 
cadrul aceleiaşi societăţi. 

Printre numeroasele teorii asupra claselor sociale putem deosebi 
câteva tipice, fundamentale: concepţia naturalist-biologică a 
claselor; teoria psihologică; teoria economică; teoria sociologică. 

Prima teorie, naturalist-biologică, încearcă să explice formarea 
claselor sociale prin deosebirile naturale, fizice sau psihice dintre 
oameni. Platon afirmă în Sfatul că oamenii sunt frați, însă 
Dumnezeu a stabilit de la început deosebiri între ei şi a pus în 
sufletul unora — al celor chemaţi să conducă — aur, în sufletul 
războinicilor - argint, iar pentru agricultori şi ceilalți a rezervat 
numai fier şi aramă. Platon deosebeşte clasele sociale după 
dispoziţiile spirituale ale oamenilor. Aristotel, vorbind despre 
sclavie, susține că sunt popoare şi indivizi născuţi să fie sclavi, 
deoarece în sufletul lor ar exista ceva specific, care îi împiedică de a 
se ridica mai sus. Sclavia şi noblețea sunt stări naturale, determinate 
de însuşirile proprii ale psihicului oamenilor. Prin urmare, oamenii 
din clasele inferioare sunt meniţi să poarte jugul toată viața lor, 
pentru că aşa le este sortit de la natură. Aceeaşi idee o găsim la Otto 
Ammon, care explică întreaga ordine socială prin ideea de evoluţie 
naturală. El porneşte de la ideea că omul este, înainte de toate, o 
ființă naturală, cu dispoziţii psihice variabile de la individ la 
individ. Societatea trebuie privită ca o treaptă a evoluţiei universale, 
condiționată de legile naturii, în special de cele biologice — de 
reproducere şi de ereditate. Oamenii, deosebiți prin dispozițiile 
naturale cu care vin pe lume, prin ereditate, formează clasele sociale 
inegale între ele, care nu pot avea aceeaşi valoare şi nici nu pot 
exercita aceleaşi funcţii. Deci, fundamentul claselor este însăşi 
natura omului. Pentru a explica deosebirile şi luptele dintre clasele 
sociale, Gobineau introduce ideea de rasă. În procesul politic şi 
social, rasa superioară coincide întotdeauna cu clasa superioară, de 
aceea în toate statele, unde au avut loc lupte între populaţii de rase 
diferite, constatăm că aristocrația îşi are originea în rasa superioară, 
pe când clasele de jos îşi au originea în rasa inferioară. Aşadar, 
clasele sociale ar fi, potrivit concepției naturaliste, grupuri de 
oameni distincte, cu însuşiri şi drepturi sociale diferite stabilite în 
baza deosebirilor naturale dintre ei. 

O altă concepție accentuează elementul psihologic-moral ca 
fundament al claselor. Schmoller defineşte clasele ca nişte grupe 
existente într-o societate organizată, în care predomină diviziunea 
muncii, excluzând orice legătură de sânge, sex, rudenie etc. Clasele se 
bazează „pe însuşiri şi condiții de viaţă identice, pe o activitate 
profesională sau pe o muncă identică, pe avuţie identică, pe o 
participare identică la ordinea economică sau politică, pe rang şi pe 
interese de orice fel identice”, adăugând la aceste legături şi conştiinţa 
de această comunitate de interese. Prin urmare, după Schmoller, 
condiţiile necesare pentru formarea claselor sunt: diviziunea muncii, 
identitatea de profesiune şi muncă şi conştiinţa de această identitate. 

În aceeaşi ordine de idei, Schmoller menţionează că în viaţa unui 
popor se constată două tendinţe care necontenit se influențează şi se 
limitează reciproc, dând naştere la două procese spirituale diferite, 
uneori opuse reciproc, şi anume: o tendință de unire spirituală cu 
întregul grup din care face parte un individ şi al doilea - tendința de 
alipire la un grup special mai restrâns, cu care el are o comunitate de 
interese proprii, deosebite şi nu arareori opuse chiar intereselor altor 
grupuri şi ale societăţii întregi. 

Clasele apar în acest mod ca nişte părţi ale unui întreg tot mai 
mare care devine un ansamblu de grupuri sau unităţi speciale. Prin 
urmare, clasele sociale sunt produse de interese, idei şi sentimente 
colective, care produc o conştiinţă proprie, conştiinţa de clasă, în baza 
căreia membrii luptă pentru apărarea intereselor speciale ale clasei la 
care aparţin. În general, problema claselor sociale trebuie privită, după 
Schmoller, sub două aspecte: 

a) cel psihologic şi moral; 

b) cel economic şi politic. Clasa socială presupune „o anumită 
evoluţie psihico-morală, precum şi existența unor sentimente foarte 
puternice de legătură cu comunitatea, lipsa individualismului şi a 
piedicilor care se opun organizării”. În concluzie, putem afirma că 
clasele corespund unor însuşiri şi profesiuni speciale, fiind bazate pe 
conştiinţa de interese comune. 

De o anumită popularitate s-a bucurat şi teoria economică asupra 
claselor sociale. K.Bucher combate concepţia lui Schmoller, susţinând 
că nu deosebirea de profesiune produce clasele sociale, ci diferența de 
avere şi venit. Aceasta este cauza principală a diviziunii muncii şi a 

profesiunilor. La greci şi la romani, precum şi la germanii din Evul 
mediu, clasele au apărut pretutindeni mai întâi ca clase de avere şi abia 
mai târziu au devenit clase profesionale, căci orice om îşi alege 
profesiunea după venitul pe care îl are şi după mijloacele care îi stau la 
îndemână. Chiar rangul social al unei clase deja bine stabilite poate 
creşte o dată cu averea. După K.Bucher, clasele profesionale sunt în 
realitate clase de avere, iar formarea claselor sociale în genere depinde 
de deosebirea de avere dintre oameni. 

Concepţia economică a claselor accentuează ca factor 
fundamental repartiția proprietății, inegalitatea de posedare a 
bunurilor. L.Stein susține că diferenţa de proprietate produce clasele 
sociale. După el, prin clasă socială trebuie să înțelegem „totalitatea 
celor care au o situație socială identică în baza unei situaţii economice 
identice”. Împărţirea drepturilor şi a funcţiilor în societate şi 
diferenţierea întregului fel de viaţă se face pornindu-se de la 
deosebirile de avere. Ordinea claselor sociale depinde deci de procesul 
economic. Mai întâi avem de-a face cu clasele economice, clase de 
avere, prin dobândirea de drepturi şi de funcțiuni speciale, care devin 
apoi clase sociale. În societăţile primitive nu existau clase, pentru că 
lipsea proprietatea individuală şi, de fapt, nu erau deosebiri de avere. 
Proprietatea era egal repartizată între toți oamenii. Deşi exista 
proprietate individuală, nu se constatau deosebiri economice 
importante. În faza a treia, susține L.Stein, când societatea este 
complet dezvoltată şi complicată, apar clasele sociale. Principiul care 
determină evoluţia socială este creşterea averii, interesul social 
nefiind altceva decât tendinţa de a dobândi bunuri cât mai mari. 

Clasele se pot deosebi, în concepţia lui L.Sfein, după două criterii, 
şi anume: unul cantitativ şi altul calitativ, adică după mărimea averii 
şi după factorul prin care se dobândeşte averea. În conformitate cu 
criteriul cantitativ se disting trei clase: 

1) clasa celor care nu au cât le trebuie pentru a-şi satisface 
trebuinţele; 

2) clasa celor care au destul pentru a-şi satisface nevoile; 

3) clasa celor care au mai mult decât e necesar pentru 
trebuinţele lor. 

Conform celui de-al doilea criteriu, se deosebesc două clase 
fundamentale: 

1) clasa celor care deţin mijloacele de producere; 

2) clasa proletarilor care reprezintă forța de muncă. 

Altfel spus, părți ale întregului — ale societății sunt capitaliştii şi 
muncitorii. 

Cel mai mare reprezentant al concepţiei economice a claselor 
sociale este Karl Marx. Prin clasă el înţelege o colectivitate de familii 
legate aşa de strâns prin idei, interese economice şi tradiţii, încât 
aceasta apare ca o adevărată persoană cu conştiinţă proprie. 

În general, clasa socială este pentru Marx un fenomen istoric, 
empiric, nu o formă oarecum apriorică absolut necesară a vieții 
sociale. Apariţia ei a fost determinată de cauze istorice, care pot fi 
găsite uşor studiindu-se viaţa economică a societăţii, felul ei de 
producţie şi modul de repartiție a bunurilor (aceasta din urmă fiind 
specifică sistemului capitalist de producţie). 

Pentru Stein şi pentru Bucher, averea constituie baza diferenţierii 
claselor sociale; pentru Marx însă felul de producție şi de distribuţie a 
bunurilor determină caracterul claselor, care apar astfel ca rezultat al 
procesului de producţie. Prin urmare, clasa cuprinde pe toți cei care 
sunt încadrați în aceleaşi activităţi economice, ea presupune deci o 
identitate de poziție în relațiile de producţie. Nu diferenţa de avere sau 
de venit, nici identitatea de profesiune, ci felul de activitate economică 
şi poziția în cadrul unor raporturi economice determină apariţia 
clasei sociale. Clasele sociale sunt produse ale evoluţiei economice, 
ele s-au născut din anumite forme economice. Indiferent de mărimea 
averii şi de cantitatea venitului, indivizii cu poziţie identică în procesul 
de producție formează o clasă. Marx susţine că toţi cei care sunt 
exploataţi prin plusvaloare aparțin proletariatului, indiferent dacă sunt 
profesori, secretari sau servitori. 

Diferenţierea economică de producţie şi de distribuţie nu e de 
ajuns pentru naşterea claselor sociale, ci e nevoie de încă un element, 
anume — de o conştiinţă de clasă, de conştiinţa de interese comune 
grupului de oameni, de identitatea poziţiei sociale şi în relaţiile de 
producţie. Această conştiinţă face clasele să se deosebească unele de 
altele şi să devină chiar ostile în raporturile lor. 

Fiind o categorie istorică, clasele nu rămân fixate o dată pentru 
totdeauna, ci se modifică necontenit, iar modificarea lor constituie 
procesul de evoluţie socială. În explicarea genezei claselor, factorul 

economic a avut, desigur, un rol important, dar nu el singur a creat 
clasele şi nu constituie decât unul din elementele esenţiale ale clasei. 
De aceea, trebuie să încercăm a găsi o altă explicare a apariţiei 
claselor sociale, fără a pierde din vedere viaţa socială în integritatea 
sa, căci anume ea determină apariția claselor. 

Din punct de vedere sociologic, clasa socială este o grupare de 
oameni bazată pe interese şi funcțiuni sociale identice. Procesul care 
explică formarea claselor este diviziunea muncii, nu doar în sensul de 
muncă economică, ci de activitate socială în genere. Clasele sociale 
apar aici ca nişte organizații de oameni în vederea exercitării unor 
anumite funcțiuni sociale. Toţi indivizii care exercită aceeaşi funcțiune 
alcătuiesc o clasă. Pentru Durkheim, clasele sociale sunt rezultatul 
diviziunii funcțiuni, care se complică de îndată ce societatea 
organizată în forme politice se diferențiază. 

Deci, clasele sociale cuprind în esența lor un element 
individualizator, anume - interesul economic, special pentru fiecare 
şi adesea contrar interesului altor clase. Ele reprezintă în acelaşi timp 
şi funcțiuni diferențiate ale totului social, cu o valoare, o ierarhie şi 
un nivel de viaţă diferite. Din cele expuse putem constata că apariția 
claselor este legată de procesul de diferenţiere socială şi de viața 
economică, în special de formarea proprietății individuale. Dar ele 
îmbină, în acelaşi timp, procesul de diferenţiere cu acela de 
integrare, căci membrii care exercită aceeaşi funcţiune, dar care se 
deosebesc de alţii, se unesc şi, în baza situaţiunii lor economice şi a 
intereselor comune, formează clasa socială. 


Întrebări recapitulative: 

1. Definiţi noţiunile de structură socială, status şi rol. 

2. Exemplificaţi şi specificaţi tipologia rolurilor în societate. 
3. Descrieţi procesul de mobilitate socială. 

4. Nominalizaţi teoriile tipice ale claselor sociale. 

CAPITOLUL III 


FAPTE, PROCESE ŞI RELAȚII SOCIALE 


1. Teoria faptului social 


Se poate afirma că, la o primă examinare, viaţa socială reprezintă un 
ansamblu de fapte sociale, rezultate ale activităţii colective a oamenilor, 
în a căror apariție şi desfăşurare sunt implicaţi indivizi, colectivități 
umane. Însă nu tot ceea ce se întâmplă în cadrul societății este un fapt 
social, deoarece sunt o mulțime de fapte realizate de indivizi, având un 
caracter pur personal. Spre exemplu, nu prezintă nici un interes pentru 
societate cum îşi aranjează cineva cărțile în bibliotecă, câte unități de 
mobilier are etc., acestea fiind fapte absolut particulare. De asemenea, nu 
poate fi considerat social faptul săvârşit de mai multe persoane 
concomitent. Este sugestiv exemplul prezentat de M.Weber în 
confirmarea acestei idei: dacă atunci când începe să ploaie, mai mulți 
trecători de pe stradă deschid umbrelele, nu putem spune că ne aflăm în 
fața unui fapt social, căci fiecare a procedat astfel din propria necesitate 
de a se apăra de ploaie. Asemănarea exterioară a acțiunilor individuale nu 
dă naştere socialului. Ce este un fapt social? Se cunosc mai multe 
interpretări ale faptului social, mai importante fiind cea a lui G.Tarde şi a 
lui Em. Durkheim. 

Gabriel Tarde consideră drept fapt social orice acţiune săvârşită 
de un individ, având drept model pe altcineva. Astfel, faptul social 
este rezultatul contactului a două sau a mai multor conştiinţe, care se 
află în raport de imitație. Deci, orice acţiune individuală devine 
socială imediat ce este imitată de alţii. 

Emile Durkheim, din contra, atribuie faptului social alte caracteristici 
şi-l explică în alt mod. În lucrarea sa Le regles de la methode 
sociologique (1895) sociologul francez caracterizează faptele sociale ca 
fiind: 

e lucruri; 

e exterioare individului, care exercită o presiune asupra acestuia, 
având un rol coercitiv!. 


! Em. Durkheim. Regulile metodei sociologice.- Bucureşti, 1970, p.144. 

Em. Durkheim este preocupat în special de realitatea societăţii 
redată sintetic prin conceptul de fapt social şi exprimată sugestiv prin 
ceea ce el consideră a fi morfologia socială. Fără îndoială, este corect 
a păstra numele de morfologie pentru faptele sociale, care privesc 
substratul social, dar cu condiţia de a nu pierde din vedere că ele sunt 
de aceeaşi natură ca şi celelalte. De aici decurge concluzia că regula 
fundamentală a metodologiei sociologice este aceea de a considera 
faptele sociale ca fiind lucruri. 

Faptul social este privit, prin urmare, din afara individului 
particular şi exercită asupra acestuia o acţiune cu caracter coercitiv. 

Într-adevăr, sunt unele fapte care se impun individului de la naştere, 
existând deci înaintea lui şi în afara conştiinţei sale. Spre exemplu, 
limbajul, familia, sistemul economic, obiceiurile, normele morale, legile 
juridice etc., pe care individul nu le poate neglija dacă vrea să trăiască în 
societate. E posibil ca individul nici să nu simtă constrângerea lor, dacă li 
se supune benevol, însă o simte destul de bine în caz de opunere, 
rezistență. Chiar dacă nu este vorba întotdeauna de o constrângere legală, 
există o presiune a opiniei publice, care dezaprobă, laudă sau 
ridiculizează anumite acţiuni. În fine, persoana care nu se supune 
anumitor fapte este în imposibilitatea de a întreţine relații sociale, căci 
nimeni nu poate vorbi altă limbă decât cea cunoscută în societate şi nici 
nu poate face alte fapte decât cele permise de obicei şi de lege. Deci, 
faptele sociale “înfăţişează caractere foarte speciale: ele constau din feluri 
de a lucra, de a gândi, de a simți şi de a fi exterioare individului şi sunt 
înzestrate cu o putere de constrângere în virtutea căreia ele se impun lui”. 

În legătură cu modul cum a fost concepută constrângerea socială de 
Em.Durkheim, menționăm că respectiva nu era considerată ca fiind un 
produs artificial, rezultat al unor convenţii voite, ci ca fiind un produs al 
realității sociale, deosebindu-se de necesitatea din natură prin aceea că este 
o constrângere mai mult morală, datorită prestigiului cu care se investesc 
anumite “reprezentări sociale”, Anume pe această bază în societate există 
loc pentru o anumită libertate individuală, pentru acţiunea umană. 

Deşi faptele sociale constau din reprezentări şi acțiuni (deci din 
elemente psihice), totuşi Em. Durkheim le delimitează de fenomenele 


! Em. Durkheim. Regulile metodei sociologice, p. 49. 
g Sociologie generală. — Bucureşti, 1970, p. 144. 

psihice, deoarece acestea există numai în conştiinţa individuală, iar 
faptele sociale au alt substrat — societatea. 

Societatea, prin natura sa, este o realitate specifică distinctă de 
realitățile individuale şi, că orice fapt social, are drept cauză un alt fapt 
social şi niciodată nu va putea fi un fapt doar al psihologiei individuale. 

În lucrarea de referință autorul menţionează că faptele sociale se 
deosebesc calitativ de cele psihice, dar nu numai atât: “ele au un alt 
substrat, nu evoluează în acelaşi mediu, nu atârnă de aceleaşi condiţii uh 

După enumerarea şi analiza acestor caracteristici ale faptului 
social, Durkheim stabileşte următoarea definiție a acestuia: Faptul 
social este orice fel de a face, fixat sau nu, capabil să exercite 
asupra individului o constrângere exterioară, care este generală în 
întinderea unei societăți date, având o existență proprie, 
independentă de manifestările sale individuale. 

Durkheim determină următoarele reguli “de aur” ale faptelor sociale: 

1) admiterea existenței faptelor sociale. Faptele sociale, după 
Durkheim, sunt moduri de a acționa, de a gândi şi de a simți exterioare 
individului, care sunt dotate cu o putere de coerciție şi care îi impun 
respect. Se impune un comentariu: 

e geneza faptelor sociale trebuie căutată în structura materială şi 
simbolică a societății şi mai puțin în gândirea sau conduita 
individuală (ex.: îmbrăcămintea reflectă în felul său o 
constrângere externă, care poate să varieze de la o civilizație la 
alta); 

2) faptele sociale trebuie să fie considerate obiecte. Fiind detaşate 
de subiectele conştiente, faptele sociale sfârşesc prin constituirea unui 
material autonom asupra căruia se va concentra munca interpretată a 
sociologului. 

Inspirat de Emil Durkheim, Marcel Mauss a lansat conceptul de 
fapt social total în lucrarea sa Essai sur le don scrisă în anul 1925. 
Analizând darul — ca formă de schimb în societățile arhaice, M. Mauss 
ajunge la concluzia ca aceste fenomene sunt în acelați timp juridice, 
economice, religioase etc., ele angajând întregul sistem social. Deci, 
autorul acordă preferință generalității unui fapt social vis-à-vis de 


! Em. Durkheim. Regulile metodei sociologice, p. 38. 
2 3 
Ibidem, p.54. 

exterioritatea lui în raport cu individul, ceea ce îi permite lui M.Mauss 
să definească că faptul social nu este real decât în raport cu sistemul. În 
consecință, avem în ştiinţa sociologică concepții opuse ale faptului 
social: prima — a lui G.Tarde (care consideră faptul social drept o 
generalizare a unui fapt individual), şi a doua — a lui Em.Durkheim 
(care numeşte fapt social ceea ce există mai întâi în conştiinţa grupului 
şi apoi în cea individuală). Sociologul român Petre Andrei menţionează 
că “în jurul acestor doi sociologi francezi se învârtesc toate aceste 
moduri de interpretare şi explicare a faptului social, căci teoria sinergiei 
sociale, de pildă, nu este altceva decât reluarea concepției lui 
Em. Durkheim, iar determinarea faptului social prin influenţa reciprocă 
a conştiințelor individuale nu e decât o altă formă a teoriei lui 
G.Tarde”. 


2. Noţiunea de proces social. Tipologia proceselor sociale 


Termenul “proces” este folosit nu numai în ştiinţele sociale, ci şi 
în fizică, chimie, geologie şi în alte ştiinţe. În limbajul curent, prin 
proces se înţelege, de obicei, o serie de fenomene legate între ele care 
produc un anumit efect. Proces este ruginirea fierului, arderea 
lemnului în flăcări, putrezirea hârtiei, formarea cavernelor în plămânii 
celor bolnavi de tuberculoză, digerarea hranei; proces se numeşte, de 
asemenea, creşterea numărului de cititori, fără să mai vorbim de faptul 
că de cele mai multe ori termenul de proces se asociază cu procesul de 
la tribunal şi părţile care se judecă. Observăm, la prima vedere, că în 
toate aceste exemple avem de-a face cu o serie de evenimente, fapte, 
cu persistența unui fenomen dat pe o perioadă mai îndelungată sau cu 
nişte schimbări care dau loc unor stări de lucruri, apărând o seamă de 
elemente noi în cadrul acestora. Astfel de procese au loc în număr 
infinit în fiecare grup social şi în fiecare colectivitate. Apariţia 
sentimentului de prietenie între două persoane este, de asemenea, un 
proces în această accepțiune. Tot proces este formarea unei noi grupe 
de studenți şi dezvoltarea legăturilor în cadrul ei. Proces este şi 


! Petre Andrei. Opere sociologice. Vol. III. — Bucureşti, p.307. 

socializarea copilului, educarea şi formarea la şcoală, producerea de 
bunuri. 

Toate procesele posibile dintre oameni se reduc la două mari 
categorii: procese de apropiere a oamenilor, adică procese care îi leagă 
pe oameni, şi procese de îndepărtare, adică procese care îi despart pe 
oameni. Sociologul german Leopold von Wiese le-a numit pe primele 
procese asociabile, distingând în cadrul lor patru categorii principale: 
de apropiere, de adaptare, de egalare şi de unire. Celelalte le-a 
denumit procese de bază, de acest tip: concurența, opoziția şi 
conflictul. Fiecare din aceste procese din ambele categorii poate 
cunoaşte nenumărate subprocese; de exemplu, numai pentru apropiere 
L. von Wiese a destins optsprezece subprocese. 

Apariţia simultană a fenomenelor în proporție de masă nu reprezintă 
întotdeauna un proces. Naşterea copiilor, mortalitatea, morbiditatea, 
încheierea unei căsătorii etc. sunt fenomene demografice, pe care 
demografii câteodată le pot numi procese demografice, însă ele sunt mai 
curând un exemplu de apariție masivă a fenomenelor rezultate din ciclul 
biologic al vieţii umane; ele se desfăşoară şi în rândul animalelor, dar nu 
le vom numi procese sociale în accepțiunea strictă a acestui cuvânt. 

În general, se apreciază că procesele sociale constituie complexe 
şi fenomene sociale cu o anumită direcţie de desfăşurare. Pentru ca 
faptele şi fenomenele sociale” să genereze procese sociale, ele trebuie 
să satisfacă două condiţii: 

e să fie relativ omogene; 

e între ele să existe relaţii de dependenţă cauzală. 

Caracteristicile de bază ale proceselor sociale sunt considerate a fi: 

e durata lungă, persistenţa mare în timp; 

e legătura lor de devenirea socială, de dinamismul social; 

e înscrierea lor într-o anumită tendinţă de schimbare. 

De exemplu, creşterea organismului este un proces, deoarece stările 
ulterioare sunt determinate sau codeterminate de către stările anterioare. 
Seriile de fapte şi fenomene care compun procesul permit să fie distinse 
în procesul cunoaşterii, să fie izolate din complexitatea altor fenomene, 


* Pi Š îs A F: 3 Po PE 

Fenomenele sociale reprezintă ansambluri dinamice de fapte sociale, exprimă 
realitatea socială în devenirea ei, iar cercetarea ei trebuie făcută din perspectiva 
unității sociale în care se produc, se manifestă. 

care au loc concomitent. Procesele au deci, metodologic vorbind, o 
anumită “axă”, de-a lungul căreia se aranjează fenomenele sociale . 

Numim procese sociale seriile de fenomene privind 
personalitatea, grupurile, colectivităţile, în aşa fel încât acestea să fie 
doar serii de fenomene sociale. În societate au loc nenumărate procese 
în care fenomenele tehnice, economice, estetice, religioase şi altele se 
împletesc cu fenomenele sociale. Sociale sunt numai acele procese în 
care există serii de fenomene sociale în accepțiunea strictă a acestui 
cuvânt. Astfel, proces social va fi procesul de adaptare a personalității 
la noi condiţii sociale şi structurale ale colectivității după trecerea în 
alt mediu; de exemplu, adaptarea ţăranului la activitatea din fabrică. 
Acest proces social este legat de totalitatea proceselor de 
industrializare sau urbanizare. Procesul de reorganizare a grupului 
poate fi parte componentă a proceselor mai largi care au loc în 
societate, însă sociologul trebuie să-l analizeze ca o serie de fenomene 
distincte din punct de vedere logic şi ontologic, ca o transformare a 
organizării şi structurii sociale. 

Vom prezenta câteva exemple de procese sociale, deosebit de 
importante pentru cercetările sociologice. Astfel de procese sunt, de pildă, 
socializarea copilului, ca fiind o rezultantă a multiplelor interrelaţii dintre 
individ (în calitate de socializat) şi societate (în calitate de socializator). 
Personalitatea copilului este acel “ax”, pe care se aranjează toate 
fenomenele care compun procesul de socializare; reacțiile copilului şi 
transformarea personalităţii lui unesc toate aceste fenomene într-un şir 
mai mult sau mai puţin coerent. La fel, dezvoltarea unui anumit grup 
social este un proces social, deoarece aici acest “ax” este identitatea 
grupului, iar continuitatea seriei constă în aceea că fiecare treaptă de 
dezvoltare atinsă, fiecare stadiu de organizare şi structură influenţează 
asupra treptelor următoare, deoarece grupul îşi menţine identitatea, 
procesul este continuu, iar fenomenele care compun această serie sunt 
fenomene sociale în accepțiunea strictă a acestui cuvânt. 

În genere vorbind, putem caracteriza procesele sociale în funcție 
de ceea ce asigură identitatea şi continuitatea lor, în funcție de 
sistemul în care se desfăşoară seriile de fenomene care compun un 
proces: 

e Procese intrapersonale, care sunt de cele mai multe ori 
fenomene psihice, dar unele dintre ele pot avea un caracter social. 
Cercetarea proceselor intrapersonale îi revine psihologiei sociale. 

e Procese care au loc între doi indivizi: apariția relaţiilor de 
diferite tipuri, ca de exemplu: adaptarea, colaborarea, prietenia, 
conflictul, duşmănia. La apariția acestor relaţii se poate privi ca la o 
serie de fenomene legate, care se schimbă prin interacțiunile reciproce, 
prin aprecieri, prin moduri de percepţie, prin raportări ale 
comportărilor la situaţiile sociale, prin interpretarea comportărilor etc. 

e Procesele care au loc între individ şi grup. Individul 
interacționează cu membrii grupului, cu valorile stabilite de către un 
grup oarecare, cu modelele de conduită ale acestui grup şi cu 
mecanismele controlului social. Aici vom întâlni astfel de procese 
cum ar fi subordonarea, identificarea, aspirația spre dominație, 
opoziţia, revolta, separarea etc. Aceste procese se compun din 
numeroase fenomene şi atitudini. 

e În mod analog, putem examina procesele care au loc între două 
grupuri. Relaţiile dintre două grupuri se pot desfăşura la nivelul relaţiilor 
dintre membrii grupului. La fel ca şi procesele care se desfăşoară între 
individ şi grup, tot astfel putem cerceta procesele sub diferite aspecte. Ne 
interesează mai ales seriile de fenomene temporare dintre grupuri, care 
alcătuiesc procesele de colaborare, coexistență paşnică, ajutor reciproc, 
toleranță, aversiune, concurență, conflict, duşmănie, luptă, iar între state 
acestea pot duce la război economic, psihologic sau război armat. Seriile 
de fenomene care compun procesele apar doar în timpul unor fapte 
concrete, deci aceste fapte reprezintă “axul” respectivelor procese. 

e Unele procese pot schimba organizarea şi structura grupurilor. 
Acestea sunt procesele de dezvoltare, decadenţă, reorganizare, de 
dezorganizare a mobilității sociale, de modernizare etc. Schimbările de 
structură pot fi determinate de apariția elementelor noi şi de modificarea 
relațiilor dintre elementele existente, adică de schimbările privind 
modalităţile de ierarhizare reciprocă a acestor elemente şi de dispariția 
anumitor factori. Procesele apărute în baza organizării sunt determinate de 
apariția unor noi modele de conduită şi a schimbărilor din sistemul 
controlului social în baza dispoziţiei sau apariţiei unor noi instituţii. Aceste 
procese trebuie analizate la diferite niveluri ale structurii grupurilor. 

Grupurile cu structuri simple au alte procese decât grupurile cu structuri 
complexe. Analizând procesele sociale la scara macro, de exemplu, 
schimbarea structurii de clasă a societății, distingem caracterul derivatoriu, 
în raport cu nenumărate fapte, fenomene şi procese tehnice şi economice, 
care sunt dependente de multiple procese ce derulează la nivelul social- 
economic al societăţii. 

În sociologie s-a încercat identificarea unor criterii de clasificare 
şi de stabilire, în această bază, a unor tipuri de procese sociale. 

Spre exemplu, H.Fichte — sociolog american, descrie 6 tipuri de 
procese sociale referitoare la relațiile ce concură la sociabilitate şi pe 
care le raportează la două tipuri (clase sau categorii): procese asociate 
şi procese disociate. 

1) procese asociate: 

e cooperare; 
e acomodare; 
e asimilare; 
2) procese disociate: 
e opoziţie; 
e conflict; 
e competiţie. 

H.Fichte consideră că procesele de cooperare reprezintă modul 
normal de viață în societate. El aduce elogiu cooperării, pledând pentru 
solidaritatea umană rațională şi elevată, electivă. În acelaşi sens el 
consideră că procesele de cooperare constituie condiția esențială şi 
indispensabilă pentru menţinerea şi continuitatea grupurilor şi societăților. 

Una din modalitățile de clasificare a proceselor sociale, mai larg 
acceptată, este următoarea: 

e după gradul de complexitate şi profunzime, pe care îl exprimă: 

a) simple (fapte şi fenomene sociale omogene), 

b) procese care exprimă schimbările şi transformările sociale, 

c) procese prin care se realizează mutații semnificative în 
social — care se referă la însăşi dezvoltarea sistemelor sau 
subsistemelor sociale, 

d) procese de cea mai mare complexitate şi semnificaţie 
valorică, prin care se împlinesc progresele în diferitele 

sfere ale vieţii sociale sau în diferitele subsisteme ale 
sistemului social global; 

e după criteriul intensității şi profunzimii, clasificarea acestora se 
poate realiza prin cuprinderea altor două categorii distincte, cum ar fi: 

a) cele care exprimă transformările sociale de tipul evoluţiilor, 

b) cele care exprimă transformările sociale de tipul revoluțiilor; 
e după sensul (sau direcția) proceselor sociale: 

a) procese evolutive, de dezvoltare şi progres social, 

b) procese involutive sau de regres; 

e după gradul şi natura implicării agentului uman, deosebim 
procese: 

a) spontane, 
b) planificate; 

e din punctul de vedere al conținutului lor complex (după 
natura schimbărilor induse în diferitele compartimente unitare ale 
vieţii sociale), putem menţiona procese de modernizare, urbanizare 
etc.; 

e după cadrul lor de desfăşurare, deosebim procese: 

a) la nivelul individualităţii umane, 
b) la nivelul relaţiilor interindividuale, 
c) procese în cadrul grupurilor şi colectivităţilor umane etc.; 

e în funcţie de semnificația proceselor sociale în dinamica 
societăţii, diferenţiem procese: 

a) de colaborare, 

b) de concurenţă, 

c) de conflict, 

d) de organizare, 

e) de dezorganizare etc.; 

e după sfera de cuprindere: 

a) regionale, 
b) societale. 

E necesar să facem câteva observaţii: 

1) criteriile de clasificare menţionate nu sunt singurele posibil de 
utilizat; 

2) procesele sociale reale nu pot fi, de regulă, încadrate doar în 
unul din tipurile menţionate; 

3) fiecare proces social, pentru a putea fi deplin înțeles, trebuie 
abordat în toată complexitatea, concreteţea şi specificitatea sa. 


3. Relații sociale: delimitări conceptuale, 
tipuri de relaţii sociale 


Studierea relaţiilor sociale în complexitatea, diversitatea şi 
dinamica lor are importanță deosebită atât pentru înţelegerea structurii 
şi funcționării sistemului, cât şi pentru intervenţia practică la diverse 
paliere ale sistemului social. 

Relaţia socială este sistemul interacțiunii reciproce normale dintre 
indivizi (parteneri sau grupuri) având la bază o anumită platformă; 
spre exemplu, platforma relaţiei de prietenie o constiuie valorile 
comune, idealurile, părerile, atitudinile emoţionale. 

Viaţa socială, fiind o viață colectivă, presupune existența unei 
mari diversități de relații, interacțiuni între agenţii vieții sociale, fie ei 
indivizi sau grupuri de indivizi. 

În istoria gândirii sociologice s-a conturat, după aprecierea lui 
Pitirim Sorokin, şcoala formală (sau relaţionistă), care a considerat 
studierea relațiilor sociale ca preocupare primordială a sociologiei, 
relaţiile sociale constituind, în opinia reprezentanților acestei şcoli, 
obiectul de studiu specific sociologiei. Fondatori ai acestei şcoli sunt 
consideraţi a fi sociologii germani George Simmel şi Ferdinand 
Tonnies. 

G.Simmel susține că, pentru a se afirma, sociologia trebuie să aibă 
propriul ei domeniu de studiu şi propriul său punct de vedere. Domeniul 
propriu al sociologiei îl constituie formele relațiilor umane, de 
exemplu - în geometrie conţinutul şi forma sunt fenomene diferite; după 
cum aceleaşi forme ale relaţiilor umane pot avea conţinut social diferit, 
tot aşa acelaşi conţinut poate exista în diferite forme ale relațiilor 
umane. Astfel, afirmă G.Simmel, în domeniul relaţiilor interumane 
forma şi conținutul sunt diferite, dar fiecare din ele trebuie să fie obiect 
al unui studiu special. Sociologul german identifică câteva forme de 


- 121 - 


bază ale relaţiilor sociale: izolarea, contactul, supraordonarea, opoziţia, 
persistenţa, integrarea, diferenţierea socială etc. 

F.Tonnies distinge două forme principale de relaţii sociale: 
comunitate şi societate. Comunitatea reprezintă o uniune de indivizi cu 
voință organică a cărei solidaritate rezultă din forţele naturii. Indivizii 
sunt doar membrii unui corp general, cu o solidaritate naturală, relaţii 
reciproce armonioase şi identitate de voință, deoarece voința individuală 
este subordonată voinţei comunităţii. Ca rezultat al acestei solidarități 
organice, se formează o comunitate de proprietate. Societatea (a doua 
formă fundamentală a relaţiilor sociale) reprezintă însă o totalitate de 
indivizi ce intră în interacţiune în conformitate cu propria lor voință 
individuală, pentru atingerea propriilor scopuri. Este, în esenţă, un 
mecanism artificial, şi nicidecum un organism natural. Istoric, 
comunitatea a apărut mai devreme, exemple ale acestui tip de 
organizare socială fiind grupurile primitive, familia şi triburile. Cu 
timpul, comunitățile încep să se dezintegreze, oamenii devin tot mai 
puţin ataşaţi de orice comunitate; în schimb, în modalităţi temporare şi 
contractuale, tind să devină membri ai unor grupuri tot mai numeroase 
şi mari. 

În acest fel, istoria merge de la comunitate la societate, de la 
cultura poporului la civilizaţia statului. 

Sociologul german L. von Wiese evidenţiază următoarea 
clasificare sistemică a formelor relaţiilor umane: 

e relații interindividuale: 

- un individ manifestă ataşament faţă de alt individ: contact, 
abordare, adaptare, combinare, unire, 

- un individ se opune altui individ: competiţie, opoziţie, conflict, 

- forme mixte; 

e relaţii între grupuri: 

- de diferenţiere: promovare, degradare socială, dominare şi 
subordonare, stratificare, selecţie şi individualizare, 

- de integrare: stabilizare, socializare, 

- distructive: exploatare, favorizare parțială, corupţie, 
comercializare; 

- modificator constructive: instituționalizare, profesionalizare. 


! G. Simmel. Sociologie. — Chişinău, 2000, p. 103. 

P.Sorokin analizează şi alte încercări de clasificare a relațiilor 
între indivizi: 

e relaţii de interstimulare, constituite prin acţiunea de a face sau 
a nu face ceva, deoarece indivizii se pot influența reciproc nu numai 
pentru a face ceva, ci şi pentru a nu face ceva; 

e relaţii cu caracter: unilateral (spre exemplu, când un partid 
influențează alte partide, dar nu este influențat de acestea) şi bilateral 
(cu o influenţă reciprocă); 

e relaţii de durată, permanente şi relații incidentale, temporare; 

e relaţii antagonice şi relaţii de solidaritate; 

e relaţii directe, nemijlocite şi relații indirecte, mediate; 

e relații conştiente, intenționate şi relații  inconştiente, 
neintenţionate; 

e relaţii formale, instituţionalizate şi relații neformale, unde nu 
există un model general acceptat. 

În viziunea sociologului german M.Weber, relaţiile sociale pot fi: 

e comunitare — care se bazează pe atitudinile subiective ale celor 
care interacționează (relaţii afective sau tradiționale); 

e asociative — care se orientează spre acțiunea bazată pe interes 
rațional calculat (relaţii de piață); 

Relaţiile comunitare presupun legături strânse între indivizi, pe când 
cele asociative sunt adecvate societății în care domină relațiile de piaţă. 

Autorul mai face o distincţie — între relaţiile închise şi deschise. 


TIPURI DE RELAŢII | DESCHISE ÎNCHISE 


Comunitare Biserică Sat, familie 


Partid politic 


Familia, satul — sunt considerate instituţii închise, rolul 
primordial revenind relațiilor dintre indivizi (familia). 

Biserica — acordă atenţie relațiilor comunitare tradiţionale. 

Persoana care îşi exprimă ataşamentul față de principiile unui 
partid politic manifestă o relaţie asociativă. 

Piaţa — relaţiile se stabilesc de o multitudine de indivizi anonimi, 
care interacționează în mod neutru şi rațional pentru a atinge scopurile 
raționale. 

Un loc aparte în abordarea relaţiilor sociale revine Şcolii 
sociometrice, întemeiată de J.L. Moreno. 

J.L. Moreno consideră că din multitudinea relaţiilor sociale cele 
mai importante sunt relaţiile interpersonale. Acestea sunt semnificativ 
afective (de atracţie, respingere sau neutre). În cadrul fiecărei societăţi 
există anumite modele comportamentale individuale şi sociale, care 
constituie cultura acestei societăți. Aceste modele asigură securitatea 
indivizilor, dar în acelaşi timp îi împiedică să-şi exprime atracțiile şi 
respingerile. Menţinerea acestor modele comportamentale rigide 
reprezintă o sursă de frustrate, de tensiune pentru individ, iar la nivelul 
grupurilor sociale ele pot provoca dezechilibre. Sociometria îşi 
propune cunoaşterea relaţiilor interindividuale, pentru a ajuta individul 
să-şi elibereze spontaneitatea sa creatoare. 

Pentru a identifica relaţiile afective interindividuale, la nivelul 
grupurilor mici, se utilizează tehnica testului sociometric (bazat pe un 
chestionar sociometric ce solicită membrilor unui grup, prin întrebări 
deschise, exprimarea atracţiilor şi respingerii de către ceilalți membri ai 
grupului). În baza rezultatelor testului sociometric se elaborează matricea 
sociometrică şi sociograma, care permit surprinderea coeziunii grupului, a 
stării moralului de grup, identificarea unor echilibre ierarhice, stabilirea 
raportului dintre liderul formal şi cel neformal al grupului etc. 

E de menţionat, că pe aceeaşi linie de abordare a relațiilor sociale 
se axează şi Şcoala cercetării active, inițiată de Kurt Lewin. 
Conform lui, în fiecare grup există un echilibru cvasistaţionar ce 
cuprinde două componente: 

e un ansamblu de forțe ce acționează pentru a menţine 
comportamentul grupului la un anumit punct; 

e un ansamblu de forțe ce acționează pentru a menţine 
comportamentul fiecărui membru al grupului la nivelul echilibrului de 
grup. 

Aceste ansambluri de forţe sunt denumite standarde sau norme. 
Dinamica grupului este considerată a fi rezultatul unor contradicții 
interne în cadrul grupului respectiv şi între acesta şi alte grupuri. În 
acest context, Şcoala cercetării active îşi propune să cerceteze relaţiile 
din cadrul grupului care generează schimbări în comportamentul de 
grup şi în relaţiile de grup. 

În consecință, după Jan Szezepanski, sociologia trebuie să 
studieze relaţiile sociale, ca sistem complex, cu laturile lor materiale, 
obiective şi cele subiective, psihologice, interindividuale. În opinia 
acestui autor, pot fi distinse câteva tipuri de relații interumane (Căci 
nu toate relaţiile dintre indivizi sunt relaţii sociale): 

e contactul spațial, individul devine conştient de existenţa în 
acelaşi spaţiu a altor indivizi, în baza căruia indivizii intră în contact 
unii cu alţii în diverse împrejurări: la locul de muncă, în localurile de 
studii, în locuinţe, în adunări publice etc. Însă nu orice contact spaţial 
duce la apariţia relațiilor sociale. De exemplu: participarea la o 
întrunire sportivă este un contact spaţial în care indivizii sunt 
conştienţi unii de prezenţa altora. Aceste situaţii pot conduce uneori la 
statornicirea unor relații sociale durabile, dar, după încetarea acestor 
forme de contact spaţial, relațiile dintre indivizi pot să dispară; 

e contactul psihic, care presupune că individul apreciază 
persoanele cu care intră în contact reciproc sau unilateral. Această 
apreciere poate fi conştientă sau inconștientă, reciprocă sau 
unilaterală; 

e contactul social, care presupune legătura dintre două sau mai 
multe persoane ce realizează diferite acţiuni referitoare la o anumită 
valoare. Contactele sociale pot fi: 

- trecătoare sau durabile, de exemplu: cineva explică altcuiva 
cum să ajungă la o anumită adresă; în timpul unei călătorii 
apare discuţia între două persoane; cineva serveşte masa la 
restaurant şi discută cu ospătarul. Acestea sunt contacte 
trecătoare, pentru că e posibil ca persoanele respective să nu se 
mai întâlnească niciodată. Contactele dintre studenţii aceleiaşi 
grupe, dintre muncitorii aceleiaşi echipe sunt contacte 
permanente sau cu o durată lungă de timp; 

- publice sau private. Faptul că doi studenți merg împreună la un 
spectacol de teatru este un contact privat. Discuţia pe care o are 
un student cu profesorul în momentul susținerii unui examen 
este un contact public; 

- personale sau materiale. Contactele personale apar atunci când 
partenerii acționează din interes comun pentru anumite 
probleme. Contactele dintre doi parteneri, doi îndrăgostiți sunt 
contacte personale. Contactele materiale apar atunci, când 

acțiunea vizează un anumit obiectiv fără ca partenerii să se 
intereseze de personalitatea lor. Plata unei taxe, cumpărarea 
unui obiect se pot face în condițiile în care persoanele aflate în 
contact nu manifestă interes una față de alta; 

- directe (faţă în faţă) sau indirecte (indivizii intră în contact 

prin intermediul produsului colectivităţii lor). 

Contactele directe şi personale sunt foarte importante din punct de 
vedere sociologic. Absența acestor contacte poate conduce spre 
marginalizare, însingurare şi poate avea consecinţe asupra echilibrului 
psihic al individului. 

Interacțiunea socială, ca rezultat al unor contacte sociale 
durabile, în cadrul cărora indivizii se influenţează reciproc, este 
esenţială pentru activitatea grupurilor sociale. Ea generează procese de 
adaptare, de acceptare, de socializare, de cooperare, opoziție şi 
conflict. Interacțiunile sociale se realizează după anumite modele 
statornicite în practica vieţii sociale. Aderând la un anumit grup 
individul trebuie să se conformeze modelelor de interacțiune existente 
în acel grup. Ca urmare a interacțiunilor în cadrul grupului, modelele 
de acţiune pot suferi modificări. 

Interacțiunile pot fi: directe şi indirecte. 

În cadrul unui grup de studenţi interacţiunile sunt directe şi au loc 
în timpul contactelor directe. În cadrul unei localităţi mari, al unui oraş 
sau al unei mari întreprinderi, interacțiunile pot fi predominant 
indirecte. Locuitorii unui oraş interacționează, de cele mai multe ori 
inconştient, asupra serviciilor publice, reţelei culturale, instituțiilor 
economice, administrative şi politice. Interacțiunile în cadrul marilor 
colectivităţi sunt independente de intenţiile subiective ale indivizilor, 
care rezultă din participarea lor la sistemele complicate de organizare 
socială. În cadrul acestor interacțiuni, rolul modelelor de interacţiune 
este mult mai mare. Modelele de interacţiune socială sunt produsele 
dezvoltării socioculturale a societății, ele se schimbă de la o perioadă 
istorică la alta şi sunt privite diferit. 

Interacțiunile sociale sunt mai durabile decât contactele sociale. În 
constituirea relaţiilor sociale nu sunt necesare toate etapele prezente. 
Contactele sociale şi psihice intervin în cazul relaţiilor directe, dar în 
cazul relaţiilor indirecte (de exemplu, al relațiilor dintre clasele 
sociale) ele sunt puţin importante. 


- 126 - 


Relaţiile sociale reprezintă un sistem de interacțiuni sociale dintre 
doi parteneri (indivizi sau grupuri) care au la bază atitudini, interese şi 
situații. Relațiile din cadrul grupurilor mici se bazează pe contacte şi 
interacțiuni directe şi personale, dar în cadrul grupurilor mari, al 
colectivităţilor, al societăţilor relaţiile sunt complexe şi se bazează pe 
interacțiuni indirecte. 

Relațiile sociale sunt orientate de anumite norme şi modele de 
acțiune. În cadrul relaţiilor directe şi personale reglementarea este mai 
slabă. Dar şi aici intervin anumite norme. De exemplu, relația de 
prietenie nu se conformează unor statute sau unor legi, pentru că există 
unele modele sociale elaborate cărora indivizii trebuie să li se 
conformeze. În caz contrar, relaţia de prietenie încetează, iar persoana 
considerată responsabilă de nerespectarea normelor de comportament 
poate suporta dezaprobarea indivizilor cu care se găseşte în contact. În 
cadrul grupurilor mici, există atât relaţii directe şi personale, cât şi relaţii 
reglementate prin modele comportamentale de grup sau 
instituționalizate. Coeziunea grupului depinde de existența ambelor 
tipuri de relaţii. 

Relaţiile sociale prezintă o mare diversitate. Există mai multe 
clasificări ale lor, făcute în raport cu diferite criterii: 

e după natura (sau conţinutul) lor: 

- relaţii de producţie (de producţie propriu-zise, de consum, 
repartiție şi schimb), 

- relaţii educaţionale, 

- relaţii politice; 

e după cadrul lor de desfăşurare: 

- interindividuale, care se stabilesc între doi indivizi. Acestea pot 
fi relaţii de prietenie, de colaborare, de duşmănie, de conflict, 

- între individ şi grup. În cadrul acestor relaţii, grupul apare ca 
un tot unitar cu valorile, interesele şi normele sale. În 
grupurile mici, principalele tipuri de relaţii sociale sunt 
relațiile de comunicare, relaţiile afective, relaţiile de 
conducere şi de mobilitate, 

- intergrupale, relaţii care se stabilesc între grupuri ca 
totalități. Aceste relații sunt diferite în raport cu natura 
(scopul) şi mărimea grupului; 

e după modul de afectare a coeziunii sociale: 

- de cooperare, care poate fi personală sau interpersonală, 
deliberată sau simbolică. Cooperarea decurge din diviziunea 
socială a activităților. În grupurile primare, cooperarea este 
directă şi personală; în grupurile mari şi complexe ea este 
impersonală şi simbolică (nu poate fi decisă şi planificată de 
către individ), 

- de subordonare şi supraordonare, când un grup sau un 
individ este dominat de către un alt grup sau individ sau când 
domină, prin diverse mijloace, un alt grup sau individ, 

- de compromis şi toleranţă, când doi indivizi sau două grupuri 
au interese şi scopuri diferite, dar nu şi le pot impune şi se 
acceptă reciproc, 

- de marginalitate, în situaţia când indivizii participă în 
grupuri cu modele valorice diferite, fără a se identifica 
completamente cu nici unul dintre ele, 

- de competiție, când resursele (prestigiu, statute, afecțiune, 
putere) sunt limitate. Competiția constă în obţinerea unui 
rezultat pe seama celorlalți indivizi care intră în relaţie, 

- în cazul în care deosebirea de interese dintre indivizi sau 
grupuri nu se poate rezolva prin compromis şi toleranță apar 
relaţiile conflictuale, în cadrul cărora un partener încearcă să- 
| elimine pe celălalt partener. Conflictele sunt de multe ori 
distructive, dar au şi efecte pozitive. Ele permit rezolvarea 
unor probleme sociale, asigurând coeziunea grupului aflat în 
conflict şi conduc la statornicirea unor raporturi de forță; 

e după natura activităţii care formează obiectul relaţiei, există 
relaţii de muncă, de vecinătate, relaţii familiale, de petrecere a timpului 
liber; 

e după gradul lor de reglementare, unele relaţii sunt neformale, 
altele formale. Relaţiile neformale sunt directe, personale, sunt puţin 
reglementate şi controlate; reglementarea lor se face prin norme 
sociale difuze. Relațiile formale sunt definite social, reglementate prin 
norme şi coduri. În relaţiile neformale, indivizii intră în raport cu 
întregul lor set de statute şi roluri. În relaţiile formale ei participă doar 
cu anumite statute şi roluri, acele care includ personalitatea lor. La 
nivelul fiecărei instituţii sau colectivităţi, se poate stabili o rețea de 
relații formale şi de relaţii neformale. Asigurarea coeziunii sociale şi a 

funcționalității sistemelor şi subsistemelor sociale depinde de existenţa 
atât a relaţiilor neformale, cât şi a celor formale. 


Întrebări recapitulative: 

1. Definiţi faptul social. Analizaţi teoria lui G.Tarde şi a lui Em. Durk- 
heim cu privire la faptul social. 

2. Care sunt principalele procese sociale ce contribuie la dinamica 
societății? 

3. Explicaţi opinia reprezentanţilor şcolilor sociologice care au abordat 
problematica relațiilor sociale. Prezentaţi tipologia relațiilor sociale. 


Bibliografie selectivă: 

1. Durkheim Em. Regulile metodei sociologice.- Bucureşti, 1974. 

2. Andrei P. Sociologia generală.- Bucureşti, 1999. 

3. Mihăilescu I. Sociologia generală.- Bucureşti, 2000. 

4. BeGep M. Couuanbnoe omnowmenue. H3OpaRHble IpPOu3BENeHUA.- 
MockBa, 1990. 

CAPITOLUL IV 


GRUPURILE SOCIALE - MEDIU ESENȚIAL 
AL ACTIVITAȚII UMANE 


1. Conceptul de grup social. 
Particularitățile grupului social 


Viaţa socială este viaţă de grup. Indivizii trăiesc în familii, în 
grupuri de activitate, grupuri de creaţie, grupuri şcolare. O persoană se 
naşte într-un grup social, dobândeşte primele experienţe într-un grup 
social, creşte şi se maturizează în grupuri sociale, îşi câştigă existența 
într-un grup social şi, de obicei, părăseşte această lume în contextul 
unei experienţe de grup. 

“Grupul social” este un concept-cheie în sociologie, deoarece 
grupul social este un element component al oricărei întreprinderi, 
asociaţii, organizație sau instituție socială. Acest concept acoperă o 
realitate foarte vastă, de aceea, de multe ori, este utilizat în multe 
sensuri. Pentru început, putem evidenția două accepţiuni ale conceptului 
de grup: 

a) una mai generală, deci nespecifică, care desemnează prin 
grup orice reuniune, grupare de indivizi, indiferent de natura, 
organizarea, relaţiile dintre membri. Prin adoptarea acestei 
accepţiuni se greşeşte desemnând orice aglomeraţie umană, public 
spectator, categorie de indivizi ca fiind un grup; 

b) una mai specială, deci specifică, care desemnează un anumit tip 
de reuniune a unui număr de persoane în funcție de anumiţi parametri. 
Preluând această accepţiune, se poate spune că grupul social este un 
mediu şi spaţiu în care se desfăşoară viaţa şi activitatea oamenilor, un 
mod specific de organizare, interacțiuni, un centru activ, dinamic al 
schimbării, transformării, devenirii şi autodevenirii umane. 

Când sociologii folosesc termenul de grup, ei au în vedere doi sau 
mai mulți indivizi care au un sentiment comun de identitate şi se 
influențează reciproc pe căi organizate, în baza unui set comun de 
speranţe referitoare la comportamentul fiecăruia. Grupul social este 
un ansamblu de persoane caracterizat de o anumită structură şi cu o 
cultură specifică rezultate din relaţiile şi procesele psihosociale 

dezvoltate în cadrul său. Deci, grupul este ireductibil la simpla 
însumare sau alăturare a indivizilor. Nu toate adunările de indivizi 
sunt grupuri sociale. Oamenii care stau împreună într-un tren nu sunt 
necesarmente un grup. Membrii unui grup au un sentiment de 
identitate comună şi un set comun de speranțe, care le organizează 
interacțiunea. 

Plecând de la existența şi manifestarea în practică a accepțiunii 
conform căreia o mulțime de indivizi reunesc sub denumirea de 
grupuri umane o serie de alte concepte sociale şi din necesitatea de a 
face o delimitare între conceptul de grup social şi alte concepte, vom 
prezenta câteva din acestea. 

Mulțimea se referă la un număr de persoane (de obicei mare) care 
se reunesc mai mult sau mai puţin întâmplător, care se întâmplă să fie 
pentru o perioadă oarecare de timp împreună şi care caută o satisfacere 
a trebuinţelor, dorințelor individuale. De exemplu, aglomeraţia de pe 
un peron de gară, publicul unui spectacol, numărul de persoane 
adunate în jurul unei maşini accidentate. În cadrul mulţimii gradul de 
organizare internă şi diferențierea rolurilor este foarte slabă, relaţiile 
ce se stabilesc între indivizi fiind rezultatul contagiunii emoţionale. 

Ceata presupune reuniunea voluntară a unor indivizi care se 
aseamănă între ei din punctul de vedere al preocupărilor, idealurilor, 
preferințelor sau pur şi simplu pentru plăcerea de a fi împreună. De 
obicei, aceasta cuprinde un număr mic de membri, putând exista pentru 
o perioadă de timp ce poate dura de la câteva ore până la câteva luni, 
având de asemenea un grad de organizare şi structurare relativ redus. 
Este vorba, de exemplu, despre cetele de copii, de adolescenţi, de 
delincvenţi. Raportându-ne la mulțime, putem spune că dacă mulțimea 
este o „singurătate în comun”, ceata este o „asemănare în comun.” 

Grupul social semnifică acea reuniune de persoane în număr mic, 
mijlociu sau mare, care se întâlnesc din când în când, în intervalele 
dintre întâlniri manifestându-se o relativă permanență a scopurilor. 
Întrucât în cadrul grupului scopurile fiecărui membru corespund 
intereselor comune ale tuturor membrilor, se poate vorbi de o oarecare 
structurare şi organizare internă, precum şi de o relativă diferenţiere a 
rolurilor membrilor săi. De exemplu, grup de elevi, de studenţi, de 
sportivi. 

Ceea ce face ca grupul social să se deosebească de toate aceste 
concepte menţionate anterior, este existenţa şi manifestarea unor 
elemente specifice, care, de altfel, sunt absolut necesare constituirii şi 
existenţei grupului social. Acestea sunt: 

- prezenţa unui principiu de organizare, stabilirea unor 
obiective şi sarcini comune, prezicerea unor modele de acţiune, 
structurarea unor relaţii ierarhice şi funcţionale, stabilirea şi 
recunoaşterea de către membrii participanţi a unor mijloace de control 
şi de sancțiune; 

- existența unui sistem de valori şi atitudini comune. 
Atingerea obiectivelor stabilite de către grup obligă grupul să aleagă 
mereu între diferitele posibilități care apar şi între diferitele mijloace 
pe care le are la dispoziţie. Aceste alegeri nu se pot face fără o 
raportare la anumite valori, de aceea în fiecare grup există o ierarhie a 
valorilor recunoscute, acceptate de membrii săi şi atitudini care 
corespund adeziunii profunde la aceste valori generale ale grupului. 
Aceste atitudini astfel create nasc coerenţa comportamentală a 
membrilor grupului; 

- sentimentul apartenenţei la grup („conştiinţa de noi”) ce 
apare ca o expresie a coeziunii sociale a membrilor grupului în baza 
căreia se întemeiază comunitatea de voință şi acţiune a grupului. 
Această „conştiinţă de noi” este elementul decisiv care ne permite să 
vorbim despre existența grupului social. 

Intrarea într-un grup poate fi absolut întâmplătoare. Individul se 
naşte într-o anumită familie sau frecventează o anumită şcoală din 
cartier. Totuşi, indivizii deseori se hotărăsc să intre în anumite grupuri. 
Această alegere pare să fie călăuzită de doi factori importanţi: 
apropierea şi asemănarea. 

Grupurile sunt formate din indivizi care se influenţează 
reciproc. Cu cât doi oameni sunt mai apropiaţi din punct de vedere 
fizic, cu atât mai mult creşte probabilitatea de a se vedea unul cu 
celălalt, de a-şi vorbi, de a se socializa. Însă crearea grupurilor 
sociale nu depinde numai de apropierea fizică (geografică) a 
membrilor lor. Un alt factor în formarea grupurilor este asemănarea 
între indivizi. De regulă, oamenii preferă să se asocieze cu oameni 
ca ei înşişi. Ei se simt mai confortabil în compania oamenilor cu 
care au interese, idei şi valori în comun. De asemenea, ei tind să se 

asocieze cu alţii care au caracteristici sociale asemănătoare, cum 
sunt rasa, religia, etnia şi clasa sau care se aseamănă ca vârstă, 
nivel de inteligenţă şi alte caracteristici personale. 

Există trei procese centrale ale interacțiunii grupului: 
comunicarea, conflictul şi coeziunea. 

Comunicarea este, probabil, activitatea centrală a celor mai multe 
grupuri. Membrii se informează unul pe altul, se liniştesc unul pe 
altul, strigă unul la altul, se corectează unul pe altul. Pe scurt, ei 
comunică informaţii, sentimente şi atitudini. Comunicarea între 
membrii grupului nu se produce la întâmplare. 

Procesul comunicării nu se realizează fără greutăţi. Întotdeauna 
între cei doi termeni ai comunicării (emiţător şi receptor) există 
mediul, prin care se face transmiterea informaţiei căruia trebuie să i se 
acorde o importanță deosebită, deoarece el poate deforma informaţia 
şi însuşi procesul de înțelegere. Astfel, pot exista unele obstacole, de 
natură diferită, care influenţează negativ comunicarea, şi anume: 

- materiale (tot felul de zgomote, nivelul tehnic existent); 

- la nivelul vorbitorului: natura conceptelor mai mult sau mai 
puțin abstracte, utilizarea unor termeni mai puţin cunoscuţi, 
personalitatea celui care transmite mesajul, statusul şi rolul 
participanților, particularitățile situaţiei în care aceasta se transmite, 
normele de comunicare ale grupului; 

- la nivelul ascultătorului: inteligența, competența, cultura 
subiectului, posibilitatea de percepere, interesele, sentimentele, statusul 
şi rolul celui care ascultă. 

Cunoaşterea acestor obstacole este utilă, deoarece poate contribui 
la evitarea deformărilor procesului comunicării, la evitarea sau 
înlăturarea unor probleme ca: blocajul liniilor de comunicaţie, 
comunicarea distorsionată conştient sau inconştient, transmiterea 
informaţiei pe căi mai lente şi cu alt sens, apariţia unor zvonuri care 
face dificilă reconstruirea mesajelor exacte. 

Comunicarea şi interacțiunea membrilor nu este întotdeauna 
uşoară şi plăcută. Uneori membrii grupului se găsesc în conflict. 
Studiind conflictul în familie, Letha şi John Scanzoni disting trei 
forme diferite pe care conflictele le pot lua. Un tip de conflict poate 
fi cel cu rezultat zero sau cu motiv mixt. Într-un conflict cu rezultat 
zero, o persoană fie câştigă ceva, fie pierde totul. Într-un conflict 

cu motiv mixt, nici una din cele două persoane nu vrea să câştige 
sau să piardă tot. 

Un alt fel de conflict este cel bazar pe personalitate sau 
situațional. Conflictele bazate pe personalitate sunt provocate de 
diferențierile personale dintre indivizii implicați; conflictele 
situaționale sunt provocate de contextul social, în care se află oamenii 
(cum ar fi încercarea de a împărţi unele valori cum sunt banii). 

În fine, conflictul poate fi fundamental sau nefundamental. 
Conflictul fundamental se produce în legătură cu normele 
fundamentale ale situaţiei, în timp ce conflictul nefundamental implică 
aplicarea normelor acceptate la o situaţie specifică. 

În general, conflictele cu motiv mixt, situaţionale şi 
nefundamentale se rezolvă mai uşor, deoarece, deseori, este imposibil 
să se găsească o formă de compromis. În formele alternative, se riscă 
mult mai mult: totul sau nimic, atribute apreciate ale personalităţii şi 
aspecte fundamentale ale grupului. 

Nu orice conflict este negativ (L. Coser). Conflictul poate ajuta la 
calificarea scopurilor grupului şi a granițelor. Dacă este tratat cum 
trebuie, el poate mări gradul de participare în grup şi coeziunea 
acestuia. Cheia funcționării pozitive a conflictelor este ca el să fie 
rezolvat conform normelor, adică să fie stabilite şi acceptate reguli 
pentru rezolvarea lor. 

Coeziunea, gradul în care membrii se simt legaţi unul de altul, 
este, de asemenea, o caracteristică importantă a grupului. Cu cât un 
grup este mai legat, cu atât creşte posibilitatea că el va fi stabil şi că 
membrii se vor conforma normelor sale. Grupurile unite rezolvă 
problemele mai bine. În general, coeziunea pare a avea mare 
importanță pentru grupuri. O posibilă consecinţă a coeziunii grupurilor 
este tendința grupurilor unite de a fi mai puţin tolerante față de 
diferenţe şi deosebiri de opinii. 

Grupul social, ca realitate distinctă, a fost şi mai este obiectul 
multor cercetări, fiind elaborate de-a lungul timpului teorii multiple şi 
diverse. lată câteva dintre ele şi reprezentanții lor: 

- teorii biologiste (Al. Spencer); 

- teorii psihologiste (Em. Durkheim, G.Tarde); 

- teorii formaliste (G.Simmel); 

- teorii raţionaliste (L. von Wiese); 

- teorii dinamiste (K.Lewin, G.H. Mead); 

- teorii sociometrice (J.L. Moreno). 

Fiecare dintre acestea, utilizând diverse puncte de vedere în 
abordarea grupului, au încercat să surprindă şi să explice natura, 
structura, dinamica, factorul esenţial care defineşte grupul, toate însă 
greşind prin unilateralizare şi absolutizare. Îmbinând într-un mod 
unitar punctele de vedere în abordarea grupului menţionate de unii 
sociologi români!, se poate obţine imaginea reală şi globală asupra 
conceptului de grup social. 

Aceste puncte de vedere sunt: 

1) abordarea grupului ca mediu existenţial al indivizilor în care 
aceştia trăiesc şi îşi desfăşoară activitatea, interacționează şi se 
manifestă într-un anumit mod conform unor interese şi scopuri 
precise; 

2) abordarea grupului ca nivel specific de organizare a realităţii 
sociale în care accentul cade pe sistemul de interacțiuni, pe structura 
relativ-stabilă a acestuia, pe durabilitatea mai mult sau mai puţin 
îndelungată a normelor comportamentului; 

3) abordarea grupului ca mijloc de socializare, formare şi 
dezvoltare a personalităţii umane; 

4) abordarea grupului ca factor determinant al comportamentului 
şi al acțiunii umane cu influenţe pozitive şi negative asupra acestora; 

5) abordarea grupului ca centru activ, dinamic, evolutiv al devenirii 
şi autodevenirii umane, al schimbării şi transformării sale permanente; 

6) abordarea grupului ca produs al istoriei şi împrejurărilor, dar şi 
ca generator de istorie şi împrejurări, situaţii, evenimente sociale, fapt 
care evidenţiază rolul său atât la nivel macro-, cât şi la nivel micro- 
social. 

De ce este necesară cunoaşterea grupului social? Această 
cunoaştere e necesară întrucât: 

- grupul nu poate fi redus la simpla sumă a membrilor săi, 
deoarece simpla cunoaştere a fiecărui membru nu este suficient pentru 
a cunoaşte grupul în întregul său; 


! Vezi: Mielu Zlate şi Camelia Zlate. Cunoaşterea şi activarea grupurilor sociale. — 
Bucureşti, 1972, p. 8-10. 

- grupul dispune de importante mijloace, căi şi instrumente 
pentru exercitarea unor influenţe atât pozitive, cât şi negative asupra 
comportamentului membrilor săi (consolidarea celor pozitive şi 
eliminarea pe cât e posibil a celor negative); 

- grupul dispune de o dinamică accentuată, lăsarea evoluţiei 
acestuia la voia întâmplării ar putea duce grupul pe căi greşite, spre 
ineficienţă şi pierdere de resurse. 

Deci, dirijarea autentică a dinamicii grupului nu se poate realiza 
fără o cunoaştere adecvată a legilor şi a factorilor acestei dinamici. 

Totodată, numai prin cunoaşterea internă a grupului se pot aplica 
în mod eficient şi cu bune rezultate o serie de metode de activare, 
intervenție şi schimbare a acestuia, atingându-se astfel mai multe 
obiective, şi anume: 

- unul  praxiologic, urmărindu-se sporirea eficienței, a 
randamentului şi a productivităţii grupului social; 

- unul organizatoric, înlesnindu-se dirijarea, ameliorarea şi 
optimizarea atât a structurilor, cât şi a fenomenelor şi a proceselor 
specifice grupului; 

- unul de diagnoză şi prognoză ce ajută la înţelegerea, explicarea şi 
interpretarea stărilor actuale ale grupului, dar şi la anticiparea dinamicii 
lui viitoare, cu toate consecinţele acesteia (favorabile sau nefavorabile). 


2. Tipologia grupurilor sociale 


Prin natura sa, societatea umană are o organizare grupală. Un 
individ aparţine unui sau mai multor grupuri sociale. 

Există mai multe criterii de clasificare a grupurilor. După 
structură şi organizarea lor, precum şi după numărul de indivizi ce-l 
cuprind, sociologul american Charles H. Cooley (Social organization, 
1909) a distins între grupurile primare (grupul mic, față-în-faţă) şi 
grupurile secundare (fără relaţii interpersonale). 

Grupurile primare sunt grupuri mici în care membrii au relaţii 
personale, strânse şi durabile. Fiind intime şi durabile, aceste grupuri 
sunt deosebit de importante pentru individ. De fapt, Cooley a numit 
aceste grupuri „primare”, pentru că ele sunt esenţiale pentru 
dezvoltarea socială a individului. Cooley descrie patru tipuri de 
grupuri primare despre care spune că ar aparține tuturor tipurilor şi 

stadiilor de dezvoltare a omenirii, şi anume: familia, grupul de joacă 
al copiilor, grupul de vecini şi comunitatea de bătrâni. Membrii 
grupului primar în mod caracteristic petrec o mare parte de timp 
împreună, cu experienţe comune şi desfăşoară mai multe activităţi în 
comun. Relaţiile între membri sunt profunde datorită sentimentelor 
investite în ele. Membrii grupurilor primare deseori ştiu foarte multe 
unul despre altul şi fiecare are grijă de bunăstarea celuilalt. 

Un grup secundar este de cele mai multe ori un grup cu durată 
determinată şi mai mare, constituit pentru un scop sau o sarcină 
precisă, în care relaţiile sunt relativ impersonale. Aceste „relaţii 
secundare” nu au forța de coeziune a „relaţiilor primare”. 

Deşi grupurile primare se mai menţin, ele au trecut pe un plan mai 
secund, datorită caracterului tot mai complex al societăţii şi al 
expansiunii grupurilor secundare în viaţa socială. Prin urmare, şi 
tipologia acestora a cunoscut o oarecare nuanțare, identificându-se 
astăzi: 

- grupuri primare naturale (familia, vecinătatea); 

- grupuri primare artificiale sau ocaziționale (de formare, reunite 
pentru o experiență); 

- grupuri temporare (o reunire de dezbatere); 

- grupuri durabile (cluburi, clase sociale, membrii unui birou). 

Un grup primar (mic, faţă-în-faţă) are unele caracteristici cum ar 
fi: un număr relativ de membri; interacţiunea directă dintre membrii 
săi; roluri intercorelate (reciproce), membrii grupului se conduc după 
unele norme comune; membrii percep apartenenţa la grup şi existența 
unor scopuri comune; e stabilită o structură de relații; există o 
motivaţie comună a membrilor de a fi împreună. 

În ceea ce priveşte diferenţierea grup primar-grup secundar, 
trebuie de menţionat că în societatea modernă industrializată grupurile 
secundare acţionează asupra grupurilor primare în două direcții: 

- preiau o serie de activităţi ale grupurilor primare transformându- 
le la nivelul lor de activitate (de exemplu, prelucrarea unor funcţii 
educative ale familiei ca grup primar de către şcoală ca grup secundar); 

- grupurile primare care se mențin rămân la dispoziţia nevoilor 
şi cerinţelor grupurilor secundare (de exemplu, grupurile de muncă 
sau membrii unui birou din cadrul unei întreprinderi, organizaţii ca 
grup secundar). 

Cu toate că manifestă aceste tendinţe, grupurile secundare nu au 
înlocuit în totalitate grupurile primare, care încă mai există într-o lume 
dominată de grupuri secundare, mari, impersonale. Acestea continuă 
să se mențină tocmai datorită nevoii omului de intimitate, de asocieri 
bazate pe relații de simpatie, înţelegere, care-i conferă un anumit grad 
de securitate, siguranță şi un anume confort psihic. 

Grupurile pot fi împărţite, de asemenea, în grupuri interne şi 
externe. Un grup intern este un grup în care membrii au un 
sentiment de identitate şi loialitate. Acest tip de grup se deosebeşte 
de grupul extern prin aceea că persoana nici nu face parte din el, nici 
nu are vreun sentiment de loialitate. Deseori, oamenii manifestă o 
oarecare opoziție şi ostilitate faţă de grupurile externe. „Noi ” 
suntem membri ai grupului intern, „ei” sunt membri ai grupului 
extern. Grupurile interne şi grupurile externe au puţine contacte 
unele cu altele. Deseori, ele ştiu puţine lucruri unele despre altele, iar 
ostilitatea lor reciprocă în general se bazează pe steriotipuri. Aceste 
idei şi contactul sporadic între cele două grupuri deseori întăresc 
indiferența sau antagonismul deschis între grupurile interne şi 
grupurile externe. 

O altă clasificare a grupurilor, care pleacă de la tipul de 
normalitate implicată în organizarea lor (de la natura raporturilor pe 
care membrii le alcătuiesc), împarte grupurile în grupuri formale şi 
grupuri informale. 

Grupurile formale sunt  instituţionalizate, funcționează în 
conformitate cu norme din regulamente sau legi juridice ce aparțin, de 
regulă, unei organizații. În cadrul unei organizații (întreprinderi) 
grupurile formale sunt create deliberativ (intenționat) de către 
manageri şi au ca obiectiv realizarea unor sarcini specifice pentru a 
ajuta organizația să-şi realizeze scopurile. În acest sens, grupul formal 
este specific organizaţiilor, care, având un număr mai mare de membri 
şi un set de obiective, sunt obligate să funcționeze prin împărţirea 
membrilor în grupuri mai mici ce se cooperează la îndeplinirea scopului 
(scopurilor) organizaţiei în ansamblul său. Grupurile formale sunt 
creație oficială a conducerilor întreprinderii care hotărăsc câte grupuri 
să funcționeze în organizație, din ce fel de grupuri din sine să fie 
alcătuite aceste grupuri, ce relaţii, pe orizontală şi verticală, să existe 
între ele etc. În cadrul grupurilor formale distingem grupuri permanente 

( grupurile de comandă, comitetele) şi grupuri temporare (grupurile de 
sarcină, echipele de proiect). 

Grupurile neformale se constituie fie ca subgrupuri în cadrul 
celor formale, fie în afara unor cadre instituţionalizate pentru 
realizarea unor scopuri specifice. Faţă de grupurile formale, care apar 
în mod deliberat, alcătuind grupuri oficiale, grupurile neformale apar 
şi evoluează “natural”, în sensul că ele se formează ca urmare a 
cerințelor, stărilor de spirit, preferințelor, intereselor comune ale 
oamenilor, atraşi reciproc de aceste caracteristici “naturale” ale 
indivizilor. Grupurile neformale apar totdeauna când oamenii sunt 
reuniți şi interacționează în mod obişnuit. Asemenea grupuri se 
dezvoltă, adesea, în cadrul structurii organizaționale formale şi 
acționează, uneori, contrar obiectivelor acestora. Grupurile neformale 
pot fi de diverse feluri: grupuri de interes, de prieteni, de referință, de 
petrecere a timpului liber etc. Grupurile neformale îndeplinesc, în 
esenţă, patru funcții principale: 

- menţin şi consolidează normele şi valorile membrilor lor 
împărtăşite în comun; 

- oferă membrilor sentimente de satisfacţie socială, status şi 
securitate; 

- ajută membrii săi să comunice între ei; 

- contribuie efectiv la realizarea unor probleme. 

În funcţie de scopurile comune, grupurile se împart în: 

- grupuri de bază (de convieţuire împreună); 

- grupuri de lucru, de acțiune (îndeplinirea unei sarcini); 

- grupuri de laborator, sau artificiale (reunite în vederea 
efectuării unui experiment, realizării unui proiect ştiinţific); 

- grupuri de deliberare (membrii acestora reunindu-se pentru a 
schimba puncte de vedere asupra unei anumite probleme); 

- grupuri de decizie (pentru a găsi soluţii practice de rezolvare a 
unei probleme de interes comun); 

- grupuri de formare, sau antrenament (organizate în vederea 
învăţării unor comportamente interpersonale satisfăcătoare şi utilizate 
ca model de învăţare psihosocială); 

- grupuri de întâlnire, terapeutice (constituite în vederea 
ameliorării unor comportamente deviante, axate pe analiza în comun a 
unor atitudini, situaţii frustrante); 

- grupuri de presiune (acţionează ca factori exteriori de influență 
asupra dinamicii grupurilor presate). 

După gradul de aderare a membrilor la normele şi valorile 
grupului, se identifică: grupuri de referință (out-group) şi grupuri de 
apartenenţă (in-group). 

Fiecare dintre aceste categorii de grupuri sociale se află într-o 
continuă dinamică, existând posibilitatea de trecere dintr-o categorie 
în alta, de transformare a microgrupurilor în macrogrupuri, şi invers. 

Deşi toți indivizii, ca membri ai unor grupuri, fac parte dintr-o serie 
de forme organizatorice, ei nu se raportează întotdeauna la grupul din 
care fac parte în mod nemijlocit, ci şi la altele din exteriorul acestora. 

Grupul din care indivizii fac parte în mod efectiv, în care aceştia 
sunt prezenţi în cea mai mare parte a timpului şi în care relaţiile ce se 
stabilesc sunt de tipul “față-în-față”, poartă denumirea de grup de 
apartenenţă. Spre deosebire de acesta, grupul din care indivizii nu fac 
parte direct şi fizic la un moment dat, dar la ale cărui opinii, norme, 
valori şi comportamente aderă, poartă denumirea de grup de referință. 
În momentul în care, spre exemplu, muncitorul se află în procesul de 
producţie, grupul de apartenenţă al acestuia este echipa din care el 
face parte, în timp ce familia sa constituie pentru el grupul de 
referință. Când acesta se află în cadrul familiei, ultima constituie 
grupul de apartenenţă, iar grupul de muncă devine grup de referință. 

Grupurile de referinţă sunt folosite de oameni pentru a-şi exprima, 
compara şi evalua propriul comportament. Aceste grupuri îndeplinesc 
trei funcţii: funcția normativă, când definesc forme adecvate de 
comportament; funcția comparativă, prin asigurarea fie a unui model 
pentru a fi imitat, fie a unui standard după care să fie judecată 
corectitudinea unei persoane; funcția de public, prin evaluarea 
acceptabilității comportamentului unei persoane. Unele grupuri de 
referință pot îndeplini mai multe dintre aceste funcții. Părinții, de 
exemplu, în mod obişnuit îndeplinesc toate trei funcţii: ei îşi învaţă 
copiii ce să facă şi ce să nu facă (funcţie normativă); ei deseori servesc 
modele pentru ceea ce copiii vor să fie şi să facă (funcţie 
comparativă); şi ei îşi arată aprobarea sau dezaprobarea faţă de 
comportamentul copiilor lor (funcţie de public). 

La prima vedere s-ar părea că relațiile dintre cele două categorii 
de grupuri sunt simple. În fapt, aceste relaţii sunt mult mai complexe. 

O problemă strâns legată de acţiunea şi raporturile ce se manifestă 
între grupul de referință şi grupul de apartenență este aceea privind 
desele mutări, treceri dintr-un loc în altul, dintr-un grup în altul (spre 
exemplu, a personalului muncitor). Aceste mutații atrag după sine o 
serie de conflicte, o serie de nemulțumiri, opunerea muncitorului la 
mutare, dificultăți pentru conducător în realizarea mutării şi dificultăți 
pentru cel efectiv mutat. 

Aceste dificultăți cresc sau scad în intensitate, în funcţie de gradul 
de compatibilitate sau incompatibiltate între valorile şi normele celor 
două grupuri (cel din care individul este scos şi cel în care acesta 
intră). Roger Macchielli distinge trei feluri de compatibilitate: 

- integrală, când ambele grupuri aparţin aceluiaşi sistem, ceea ce 
înseamnă că normele de comportament şi valorile celor două grupuri sunt 
asemănătoare putând fi asimilate cu uşurinţă mai rapid şi în deplinătate; 

- relativă, când prin întâlnirea celor două tipuri de grupuri 
rezultă un amestec de norme şi valori, unele asemănătoare, altele 
foarte diferite. În această situaţie individul nu poate opta în mod clar 
pentru un anumit set de norme şi valori, manifestându-se fenomenul 
de indecizie. Conflictul datorat neputinței de a alege unele sau altele 
din normele comportamentale de cele mai multe ori se încheie din 
partea individului cu renunțarea la ambele grupuri şi aderarea la un al 
treilea grup. Acest tip de compatibilitate apare, de exemplu, ca fiind 
una din cauzele mobilităţii şi fluctuaţiei forței de muncă; 

- absolută, situaţie în care individul nu poate alege nici normele 
şi valorile grupului de apartenenţă, nici pe cele ale grupului de 
referință, fiind astfel un neintegrat. Soluţia se găseşte în renunţarea la 
ambele grupuri şi aderarea la un al treilea grup, considerat de către 
individ mai potrivit propriului sistem de norme şi valori. 

Grupurile de presiune (pressure group). Pentru existenţa şi 
funcţionarea oricărui grup mic un mare rol revine legăturilor sale cu 
alte grupuri fie din imediata sa apropiere, fie dintr-un perimetru mai 
îndepărtat. Se pot distinge o serie de alte grupuri din exteriorul unui 
grup, care exercită presiune asupra sa încercând să-l domine, după 
cum şi grupul în cauză exercită presiuni asupra altor grupuri, 
încercând să se apere, să le subordoneze pe acestea sau să le domine. 
Acele grupuri (care sunt exterioare unui grup dat, dar care fac parte 
din mediul său socioistoric şi sociocultural sau social propriu-zis), 

care exercită o presiune asupra altui grup, poartă denumirea de 
grupuri de presiune. Aceste grupuri influenţează dinamica grupului 
presat prin: 

- tipul de presiune exercitat; 

- numărul de grupuri exterioare care exercită presiunea; 

- calitatea, tăria sau puterea presiunii exercitate; 

- maniera în care se realizează presiunea. 

În ceea ce priveşte primul element, se pot distinge două tipuri: 
presiunea exterioară directă şi presiunea exterioară indirectă. 

În legătură cu cel de-al doilea şi al treilea element, dacă grupurile 
care exercită presiunea la un moment dat sunt numeroase, posibilitatea 
grupului presat de a le face faţă prin contrapresiune scade, însă această 
condiţie nu e suficientă, întrucât dacă intensitatea presiunii exercitate 
nu este ridicată, efectul acestei presiuni poate să nu fie puternic sau 
important. De asemenea, dacă presiunea este de calitate, ea poate să 
provină de la un singur grup şi să aibă acelaşi efect sau unul superior, 
în comparaţie cu o presiune de slabă calitate exercitată de mai multe 
grupuri. Dacă numărul de grupuri care presează este mare, dar nu 
toate presiunile sunt la fel de puternice sau acestea sunt slabe, reacţia 
grupului presat va fi diferită şi se va orienta spre acel grup a cărui 
presiune este cea mai puternică. 

Fiind vorba, în special, de o presiune morală a unui grup asupra 
altuia, un mare rol îl are şi maniera în care se exercită presiunea. Din 
acest punct de vedere putem distinge trei mari tipuri: 

- manieră brutală, bazată pe ameninţare şi intimidare, fără să se 
țină seama de interesele grupului presat, ci numai de cele ale grupului 
de presiune. Mijloacele preferate, utilizate în această manieră, sunt 
ordinul categoric (verbal sau nonverbal), acordarea de ultimatumuri, 
realizate în practică prin folosirea de oameni duri, ei înşişi brutali, 
nesensibili, neînțelegători, incapabili de a dialoga şi a negocia; 

- manieră elegantă, dar falsă, bazată pe concesii parţiale, minore, 
acordate de grupul care presează grupul presat pentru a linişti spiritele 
şi pentru a câştiga timp. Această manieră lasă impresia că ia în 
considerare interesele grupului presat în favoarea intereselor grupului 
de presiune. Mijloacele utilizate în aplicarea acestei maniere sunt 
discuţia academică şi diplomatică, acordarea de concesii, mijloace 
cunoscute sub denumirea de tehnici “de a arunca praf în ochi”; 

- manieră corectă şi deschisă, cunoscută şi sub denumirea de 
tehnică cu “cărțile pe faţă”, se bazează pe faptul că grupul care 
exercită presiunea este interesat de armonizarea intereselor ambelor 
grupuri. Mijloacele utilizate în această manieră sunt discuţiile bazate 
pe argumente şi contraargumente, studierea realistă a faptelor şi a 
fenomenelor, participarea ambelor grupuri la discutarea problemei şi 
la luarea de decizii. Utilizarea acestei maniere este cea mai de dorit, 
însă din motive obiective (timp, rapiditate necesară în luarea 
deciziilor, rapiditatea schimbărilor) de multe ori această manieră nu 
poate fi exercitată în practică, în mod real. 

În concepţia lui Jean Meynaud, grupurile de presiune sunt 
caracterizate prin prezenţa a trei factori: 

- prezenţa unor legături stabile în interrelaţiile dintre membri; 

- prezenţa la membrii grupului a unui sentiment colectiv care îi 
distinge de cei care nu aparţin grupului; 

- comunitatea scopului care reprezintă, de regulă, elementul 
stabilizator (gradul şi natura organizării intervin adeseori ca un factor 
de putere şi eficienţă în acţiunea grupurilor de presiune). 

Grupurile de presiune antrenează o serie de efecte, de cele mai 
multe ori negative, asupra structurii şi dinamicii interioare a grupului 
presat, printre care: 

- solidarizarea membrilor grupului presat față de presiunea 
exercitată asupra lor, care joacă rolul de reflex de apărare a grupului 
împotriva presiunii exterioare, reflex declanşat de sentimentul de 
insecuritate resimţit de membrii grupului presat. Această solidaritate 
poate avea atât un caracter pozitiv, cât şi negativ. Ea poate fi pozitivă 
când grupul presat se opune la încercările ce vin din partea grupului de 
presiune de a-l disocia, scinda sau chiar desființa, demonstrând astfel 
forța grupului presat de a rezista presiunii exterioare asupra sa. 
Solidaritatea este negativă atunci când grupul este puţin permeabil şi 
puţin receptiv la „presiunea” prin care urmăreşte introducerea în 
grupul presat a noului, a unor idei inovatoare, de progres; 

- promovarea tensiunilor în cadrul grupului, a interagresiunii 
reciproce dintre membrii acestuia, care, voit sau nu, se împart în 
tabere adverse, se atacă şi se acuză reciproc, astfel încât viața omului 
dispare; 

- diminuarea capacităţii creatoare a grupului presat, care rezultă din 
faptul că grupul nu mai este centrat şi orientat spre realizarea 
obiectivelor curente, ci spre alte probleme, cum ar fi cea a acceptării sau 
inacceptării ce vine din partea grupului de presiune; 

- apariția în grupul presat a unor membri falşi, refractori, ce devin 
promotorii diviziunilor şi subdiviziunilor în cadrul grupului şi 
principalii animatori ai conflictelor de grup; 

- paralizarea completă a activităţii grupului presat şi, în final, 
dispariția acestuia, datorită accentului pus pe stările tensionate şi 
conflictuale. 


3. Structura grupului mic 


Nu orice tip de interacţiune dintre membrii grupului este 
suficientă pentru a putea vorbi de continuitatea reală a unui grup mic. 
Este necesară prezenţa unui sistem de interacțiuni, reglat de 
funcţionarea lui, de norme, valori şi reguli comportamentale. 
Multiplele şi variatele interacțiuni din cadrul grupului se suprapun şi 
corelează reciproc dând naştere la o structură internă a grupului mic, 
la o structură integratoare a mai multor substructuri care au rolul de a 
regiza jocul variatelor interacțiuni dintre membrii grupului. 

e Substructura funcțională este considerată a fi de bază, întrucât 
în funcţie de obiectivul ei are loc constituirea şi formarea grupului şi, 
totodată, prin intermediul acestora se realizează obiectivele de 
producţie, se răspunde de fapt cerinţelor sarcinii şi realizării acesteia, 
asigurându-se astfel performanţa grupului şi dobândirea unui anumit 
nivel de prestigiu social. Această substructură este definită prin 
regulamente, dispoziţii, statute formale etc. care formulează drepturile 
şi obligațiile, intervalul de competenţă, autoritate şi responsabilitate a 
fiecărui membru al grupului. Normele şi valorile sunt stabilite în 
funcție de obiectivele grupului şi urmăresc integrarea acestuia în 
structura altor grupuri mai mari. 

e Substructura statusurilor şi a rolurilor. Nicăieri conceptele de 
status şi de rol nu sunt mai importante decât la studiul grupurilor 
sociale. În orice grup mic există o deosebire între poziţiile ocupate şi 
rolurile îndeplinite de membrii acestuia. Supravieţuirea şi evoluția 
grupului este dependentă de o bună delimitare a statusurilor şi a 
rolurilor în cadrul său. De exemplu, o nedelimitare corectă a acestora 

într-un grup de muncă poate face ca unii membri să supravieţuiască 
nemeritat pe seama muncii altora, asemenea situaţii ducând în cele din 
urmă la relații tensionate, la conflict între membri şi până la 
dezagregarea grupului. 

Membrii unui grup au poziţii diferite în grup (statusuri sociale) şi 
trebuie să se angajeze (şi, într-adevăr, se angajează) în diferite activităţi 
(valori). Spre deosebire de copii, mama (status social) în familie (grup) 
trebuie să se angajeze (şi, într-adevăr, se angajează) în diferite feluri de 
comportament. Spre deosebire de secretarul registrator al unui club social, 
administratorul are responsabilități diferite. Deci, grupurile constau din 
statusuri care se împletesc cu rolurile corespunzătoare. Statusurile diferite 
servesc diverse aspecte ale scopurilor generale ale grupului. 

Grupurile constau din statusuri care se împletesc, dar nu este necesar 
ca aceste statusuri să fie egale. Unele statusuri pot fi considerate mai 
importante decât altele pentru funcționarea grupului. Drept urmare, cele 
mai multe grupuri au o „ierarhie a statusurilor” în care unor statusuri li se 
acordă mai multă putere şi respect decât altora. De exemplu, multe 
grupuri au şef suprem (preşedinte sau alt titlu) care are mai multă putere 
decât alţi membri să stabilească activităţile grupului. În acest caz, ierarhia 
este definită prin poziţiile statusului (preşedintele opus membrilor de 
rând), şi nu prin caracteristicile persoanele ale membrilor. 

e Substructura preferenţială. Totalitatea relațiilor interpersonale 
de ordin afectiv preferențial, care se manifestă în interacțiunea 
grupului, formează structura preferenţială sau sociometrică a grupului. 
Aceste relații între membrii care au la bază motivații diferite, care au 
sensuri şi intensități diferite, pot fi: 

- relaţii afective de atracţie (simpatie); 

- relații afective de respingere; 

- relații afective de indiferenţă. 

Această substructură are o importanță deosebită în toate grupurile, în 
special în cele care sunt orientate spre realizarea unui scop productiv. 

În baza cercetărilor empirice s-a constatat că grupurile care au un 
indice înalt de coeziune socială se caracterizează prin relații de atracție 
reciprocă, de încredere între membri, printr-un spirit de ajutor reciproc 
liber consimțit şi un climat moral ridicat în realizarea sarcinilor. Dacă 
grupul se caracterizează prin asemenea trăsături, membrii săi realizează 
sarcinile ca un efect mai mic sau acest efort este perceput ca fiind mai 

mic, ceea ce duce la creşterea randamentului şi a nivelului de stratificaţie. 
De asemenea, un indice de coeziune ridicat se întâlneşte şi la grupurile în 
care  substructura preferenţială este convergentă cu substructura 
funcțională. 

Se cunosc însă şi cazuri în care cele două substructuri sunt 
divergente, având loc o serie de tensiuni şi conflicte între acestea. Efectul 
unei asemenea situaţii este diminuarea randamentului în muncă a 
membrilor grupului, scăderea autorităţii liderilor formali, creşterea 
autorităţii liderilor neformali, diviziunea grupului în cei care blochează 
circulaţia informaţiilor oficiale şi realizează alte circuite mai scurte, de 
multe ori mai eficiente, dar cu alte scopuri decât acelea pentru care a fost 
constituit grupul. 

e Substructura ierarhică. În orice grup mic nu toți membrii au 
aceleaşi funcţii, aceleaşi răspunderi şi aceeaşi putere de decizie. Prin 
urmare, în orice grup mic apar anumite relații de subordonare. Acestea 
formează substructura ierarhică. lerarhizarea membrilor poate fi făcută în 
raport cu relaţiile funcționale când avem de a face cu o ierarhie oficială 
sau în raport cu relaţiile preferenţiale, când este vorba despre o ierarhie 
neoficială. 

Indiferent de tipul de ierarhie, în cadrul acestei substructuri un rol 
deosebit revine liderului şi stilului de conducere practicat de el. 
Aceasta determină apariția în grup a unei structuri de putere care 
evidenţiază modul de distribuire şi de realizare a puterii de decizie în 
cadrul grupului. De regulă, substructura ierarhică este cunoscută sub 
denumirea de subsistem de conducere, acesta fiind mecanismul prin 
care se organizează întreaga activitate a grupului şi care realizează o 
funcţie indispensabilă oricărui grup, şi anume - funcția de conducere. 

Cele mai multe grupuri au un conducător, o persoană care, 
datorită personalităţii, realizărilor sau poziţiei, joacă un rol important 
în influențarea activităţilor grupului. Muncă de cercetare privind 
conducerea în grupurile mici a identificat două tipuri diferite: 
conducerea instrumentată şi conducerea expresivă. 

Conducerea instrumentată descrie conducătorii care pun grupul 
în mişcare pentru îndeplinirea obiectivelor grupului. Conducătorul 
instrumental este orientat spre obiective şi se concentrează asupra 
afacerii imediate. Conducerea expresivă implică crearea armoniei şi a 
solidarităţii în cadrul grupului. Conducătorul expresiv este preocupat 

de morala grupului. Ambele feluri de conducere sunt necesare pentru 
grupurile stabile şi cu succese. 

Stilurile de conducere de asemenea variază: unii conducători 
sunt democrați şi încearcă să obţină acordul membrilor asupra 
acțiunii grupului. Alţii sunt autoritari şi dau ordine aşteptând ca 
acestea să fie urmate. Un al treilea tip este conducătorul /aissez- 
faire (lasă să facă - doctrina de neamestec în treburile altora), care nu 
face nici un efort pentru a dirija sau a organiza activitățile grupului. 

e Substructura comunicaţională. Comunicarea joacă un rol 
deosebit, esenţial în cadrul vieții sociale. Pentru ca membrii unui grup 
să poată acţiona eficient, trebuie mai întâi ca ei să fie informați asupra 
obiectivelor, să-şi poată transmite direct, imediat şi deschis ideile de la 
unul la altul. Nu s-ar putea vorbi de formarea unor opinii sau atitudini 
ale grupului asupra unor probleme proprii, sau ale altor grupuri, în 
afara schimbului viu, dinamic, uneori tensionat, de idei între membrii 
competenţi ai grupului. Nu s-ar putea concepe desfăşurarea eficientă a 
unei activităţi, rezolvarea unor probleme, luarea unor decizii în afara 
transmiterii şi receptării de mesaje şi informații. Prin urmare, procesul 
de comunicare este absolut necesar. 

e Substructura cognitivă. În timpul activităţii grupului, membrii 
acestuia reuşesc să se cunoască relativ reciproc, să-şi cunoască propria 
poziţie în cadrul grupului, să-şi cunoască imaginile care s-au format şi care 
circulă despre ei în cadrul grupului. Nivelul şi exactitatea acestei 
cunoaşteri depinde de acurateţea percepţiei sociale, care reprezintă gradul 
de exercitate cu care sunt percepute relaţiile interpersonale în cadrul 
grupului. 

Echivalentul relaţiilor psihosociale din grup în plan cognitiv îl 
reprezintă procesul de intercunoaştere care are două laturi: 

- transparenţa, prin care se precizează cât de bine este cunoscut 
un membru al grupului de către ceilalți membri, cât de bine sunt 
cunoscute relaţiile lui interpersonale; 

- transpătrunderea, prin care se determină gradul în care un 
membru al grupului reuşeşte să cunoască caracteristicile şi relaţiile 
interpersonale ale tuturor celorlalți membri ai grupului. 

e Substructura spațială şi mărimea grupului. Pentru realizarea 
anumitor activități este preferabilă o anumită dispunere în spațiu a 
membrilor grupului. Astfel, spre exemplu, pentru rezolvarea în 

condiţii de eficienţă a activităţilor de tip competitiv se utilizează o 
anumită substructură spaţială, pe când pentru activităţile de tip 
cooperativ este utilizată o altă substructură spațială. 

Mărimea unui grup influențează structura sa şi interacțiunea 
membrilor. Numărul persoanelor care compun grupul mic variază între 
minimum 2 (sau 3, după unii autori) şi maximum 40 de membri. Deci, cel 
mai mic grup, numit diadă, constă din doi oameni şi necesită implicarea 
activă a fiecărui membru. Ca grupul să-şi continue existența, fiecare 
trebuie să ţină seama de celălalt. În general, diadele implică relații mai 
intense şi sunt mai puţin stabile decât grupurile mai mari. Adăugarea unei 
a treia persoane la o diadă creează o triadă. Într-o triadă există mai multe 
relaţii posibile şi diferite. De asemenea, există posibilitatea unei coaliţii a 
doi împotriva unuia, ceea ce provoacă o presiune asupra celei de-a treia 
persoane. Totuşi, dacă există conflict între doi membri, al treilea poate 
servi ca mediator şi poate încerca să menţină armonia grupului. Triada 
este, în general, mai stabilă ca diada, dar totuşi mai puţin stabilă decât 
grupurile mai mari. 

Cu cât grupul este mai mare, cu atât este mai largă gama relațiilor 
posibile între membrii grupului. Totuşi, dincolo de o anumită mărime, 
apare o structură mai formală pentru a uşura interacțiunea membrilor 
grupului. Nu există o mărime optimă pentru toate grupurile. Mărimea 
optimă a unui grup depinde de natura şi activitatea grupului. 

Toate substructurile din grup interferează între ele şi formează 
structura globală a grupului. 


4. Sociometria — metodă sociologică de studiere 
a relaţiilor interpersonale în grupul mic 


Creatorul sociometriei, Jacob Levi Moreno (1889-1974), sociolog 
american de origine română, a elaborat o teorie şi o metodologie, menite 
a asigura relaţii favorabile în grupurile mici conform propriilor opțiuni ale 
membrilor acestora. Aşa cum a arătat Moreno, „esența sociometriei este 
doctrina despre spontaneitate şi creaţie”. La baza sistemului elaborat de 
el, Moreno pune spontaneitatea şi creativitatea, concepte ce reprezintă 
adevărate "pietre unghiulare ale sistemului sociometric”. Spontaneitatea 
explică şi determină acțiunea indivizilor ce constă din răspunsuri adecvate 

la situaţiile externe, iar creativitatea exprimă modelul de manifestare a 
spontaneităţii, reprezentând un şir de microacte inedite, originale. 

După Moreno, „universul social” are trei dimensiuni aflate într-o 
legătură reciprocă: „societatea externă”, oficială, macroscopică, care 
este reprezentată de totalitatea grupurilor reale şi vizibile, mari şi mici: 
familia, şcoala, atelierul, armata, biserica etc.; „matricea 
sociometrică”, sau realitatea microscopică, care este dată de structura 
socială afectivă, preferențială, aptă de a fi studiată şi cunoscută doar 
prin analiza sociometrică; „realitatea socială” ce rezultă din 
interacțiunea dintre societatea externă şi matricea sociometrică. Ceea 
ce este important pentru noi se referă la „realitatea socială”. 

Potrivit concepţiei sociometrice, în formarea şi organizarea unor 
grupuri de muncă stabile şi înalt productive cele mai importante sunt 
relaţiile afective ce se stabilesc între membri. Astfel, relațiile, 
preferinţele de asociere a acestora constituie fundamentul relaţiilor 
sociale, care conferă grupurilor identitate funcţională şi coeziune 
internă. 

Relaţiile preferenţiale pot fi: atracție, respingere şi indiferență. Aceste 
relații generează matricea sociometrică. Teoria sociometriei şi ansamblul ei 
de metode şi tehnici se referă la socionomie (ştiinţa despre legile societăţii), 
sociodinamică (ce studiază structura grupurilor), sociometrie (măsurarea 
socială pe bază de teste) şi sociatrie (însănătoşirea vieții sociale). 

Aspectele metodologice ale sociometriei. Se începe cu un test 
sociometric, membrii unui grup unic fiind rugaţi a preciza atitudinea 
lor față de toți ceilalți membri. Această atitudine poate fi analizată în 
baza diferitelor criterii: încrederea în cunoştinţele profesionale, în 
calitățile morale, în aptitudinile de conducător, în capacitatea de a 
primi un ajutor la nevoie, în rezolvarea împreună a sarcinilor 
profesionale etc. Putem face şi o analiză a atitudinii generale: „În ce 
măsură ați dori sau nu să lucraţi cu colegii dv. de grup?” 

Deci, relaţiile dintre doi membri ai unui grup pot avea diverse 
sensuri: alegerea, respingerea, indiferența. Propunem următorul tabel: 

Tabelul 1 
Preferinţele în ancheta sociometrică 


S ; Preferința lui A pentru B 
Relaţii preferențiale 
Alegere Respingere Indiferență 
Preferin-| Alegere 1 2 3 
ta lui B AB |A 4B |A 4 B 
pentru 
A Respingere 4 5 6 


AB | ASB A> B 


Indiferență ZA 8 9 


A| >*B| A| B | A ———B 


1. A şi B manifestă o preferință pozitivă reciprocă şi se aleg unul 

pe altul. 

2.A îl respinge pe B, iar B îl alege pe A. 

3.A este indiferent față de B, iar B îl alege pe A. 

4.A îl alege pe B, iar B îl respinge pe A. 

5.Se resping reciproc. 

6.A este indiferent față de B, iar B îl respinge pe A. 

7.A îl alege pe B, iar B este indiferent față de A. 

8.A îl respinge pe B, iar B este indiferent față de A. 

9. Manifestă o indiferență reciprocă. 

După cum menţionează Moreno, testul sociometric este „un 
instrument care studiază structurile sociale în lumea atracţiilor şi a 
repulsiilor ce se manifestă în cadrul grupului”. Succesul testului 
depinde de veridicitatea răspunsurilor, adică de încrederea celor 
întrebaţi asupra anonimatului răspunsului, de convingerea că 
rezultatele nu vor fi folosite împotriva celor ce au participat la test. De 
aceea, înainte de a realiza testul, este necesar a sta de vorbă cu grupul, 
a-i explica motivaţia, a câştiga încrederea celor intervievaţi că toţi ei 
(sau majoritatea) vor avea un avantaj în urma realizării testului. 

Tuturor membrilor unui grup i se dă lista completă a componenţei 
acestuia, cerându-li-se să specifice cu cine doreşte să lucreze, cu cine 
nu dorește sau îi este indiferent. 

La etapa a doua, rezultatele primite de la fiecare se trec într-un 
tabel (o matrice sociometrică), în care pe orizontală şi verticală sunt 
trecuţi toţi membrii grupului (eventual, cu nume codificate). 


Tabelul 2 
Matricea sociometrică 
NUME CALCULE 
1 2o e A 5 6 |7 a b |è |d |e 
Nume 1 + + - - 2 2 |2/612/6|0 
2 + - - - 1 3 11/6|3/6|-2 
3 + + - + 3 1 |36|1⁄6/2 
4 - - + + 2 2 |2/6|2/6|0 
5 - A 3 1 |3/⁄6|1/⁄6/2 
6 - - + - 1 3 |1/6|3/6 |-2 
7 H s - 302 |3/⁄6|2/⁄6|1 


calcule | b |1 J1 13 j4 lð [3 |2 

N - numărul total al membrilor grupului; 

+ = alegeri; 

- = respingeri; 

lipsa specificaţiei înseamnă indiferenţă; 

a — numărul alegrilor exprimate de subiect; 

b — numărul respingerilor exprimate de subiect; 

c — numărul alegerilor exprimate de subiect față de numărul total 
al membrilor grupului (N-1); 

d — numărul respingerilor exprimate de subiect față de totalul 
membrilor din grup (N-1); 

e — numărul alegrilor minus cel al respingerilor exprimate de subiect. 


Se pot face teste mai complicate. 

După alcătuirea matricei, putem alcătui sociograme, trecând în 
grafic relațiile preferinţele după membrii grupului, aşa cum rezultă din 
matricea sociometrică. Sociogramele pot fi făcute pentru unii indivizi, 
fie pentru grupul întreg. 

Pornind de la rezultatele testului (se poate cere subiecților să-şi 
motiveze preferinţele : „De ce aţi dori să lucraţi în continuare cu X în 
acelaşi grup, sau de ce nu aţi dori?”). Managerul poate lua unele 
măsuri de aplicare a stărilor conflictuale, de diminuare a numărului şi 
a intensității respingerilor. La nevoie, dacă cineva primeşte foarte 
multe respingeri şi este capabil să distrugă coeziunea grupului, 
managerul va discuta cu el şi îi va propune să treacă în alt grup. 

În viziunea sociometriştilor, formarea grupurilor de muncă în 
baza preferințelor are o serie de efecte pozitive: 

- în grupul astfel construit există o atmosferă caldă, umană, 
apropiată, relațiile fiind bazate pe simpatie, încredere şi ajutor 
reciproc, generând condiţii favorizante şi stimulatoare pentru 
desfăşurarea cu succes a muncii; 

- se creează o puternică unitate afectivă şi de cunoaştere între 
membri şi iau naştere o serie de fenomene psihosociale, ca: atitudinile 
şi opiniile colective, spiritul de grup şi motivaţia de grup, care au o 
mare influenţă asupra modificării comportamentelor individuale; 

- coeziunea grupului este foarte mare, ceea ce face să nu se 
elibereze o mare cantitate de energie fizică, dar mai ales psihologică, 
care poate contribui la creşterea performanţei grupului. 

Deşi în unele cazuri aceste efecte sunt posibile, totuşi după 
caracterul preferenţial grupurile constituite prezintă şi o serie de 
neajunsuri: 

- Se constată că tocmai din cauza bunelor relaţii dintre membrii 
grupului apar o serie de fenomene negative, cum ar fi: stagnarea în 
muncă, diminuarea controlului reciproc şi a  responsabilităţii 
individuale, preluarea de către unii membri ai grupului a sarcinilor 
altora, a căror prezență în grup devine nejustificată. Toate acestea duc 
la scăderea randamentului şi a performanţei grupului în raport cu alte 
grupuri; 

- Se poate ca relaţiile de natură simpatetică, dominante în cadrul 
grupului, să determine ca criteriul competenţei profesionale să fie 
subordonat sau chiar înlocuit de criteriul relaţiilor simpatetice, 
preferențiale, ducând la eliminarea din grup sau la neacceptarea în 
cadrul său a oamenilor valoroşi din punct de vedere profesional, dar 
care nu sunt considerați simpatici. 

Viziunea sociometrică în formarea grupului de muncă este deci 
benefică, dar nu şi suficientă. 


Întrebări recapitulative: 

1. Identificaţi sensul conceptului de grup social şi deosebirile lui de alte 
reuniri sociale. 

2. Caracterizați principalele procese ale interacțiunii grupului. 

3. Aduceţi argumente în favoarea necesității cunoaşterii grupului social. 

4. Analizaţi principalele tipuri de grupuri sociale. 

5. Determinaţi structura grupului social. 

6. Identificați avantajele şi dezavantajele metodei sociometrice în 
studierea grupurilor mici. 

CAPITOLUL V 


INSTITUȚIILE SOCIALE: ROLUL ŞI LOCUL LOR 
ÎN ORGANIZAREA SOCIETĂȚII 


1. Conceptul instituţionalizării. Caracteristicile 
instituţiilor sociale 


Societăţile moderne sunt reduse, de cele mai multe ori, la un 
complex instituţional. Din punct de vedere sociologic, societatea 
reprezintă un sistem de structuri organizatorice divizate în două 
mari grupe, după gradul lor de maturitate funcţională: instituțiile şi 
organizaţiile. 

Conceptele de instituție şi organizație sunt fundamentale 
pentru analiza societăţilor tradiționale sau moderne, deoarece se 
referă la mecanismele şi procesele structurării vieţii cotidiene. Ele 
vizează seturi ordonate de comportamente individuale şi fluxuri de 
interacțiuni, baza normativă a ordonării acestora sau abaterile de la 
norme şi reguli care generează tulburări sociale, mecanismele de 
grupare a oamenilor pentru a atinge anumite obiective prin 
organizarea resurselor ce asigură procesele de tranzacție variabilă 
în timp şi spaţiu social. Instituţiile şi organizaţiile sunt cadrele 
sociale prin care se reduce incertitudinea vieții individuale şi 
cadrele relaționale prin care se structurează activităţile umane 
cotidiene. Prin ele se instituie atât constrângeri sociale normative, 
cât şi recompense sau imbolduri pentru performanţe mai înalte. 

Acţiunea socială se desfăşoară în cadrul unui sistem de reguli 
şi norme. Codificarea acestora, reglementarea statusurilor şi a 
rolurilor indivizilor într-un sistem colectiv de acţiuni se realizează 
prin intermediul unor structuri organizatorice, din rândul cărora 
instituţiile sociale au ponderea cea mai mare şi aria de cuprindere 
cea mai vastă în ce priveşte reglarea raporturilor sociale şi 
organizarea acţiunilor colective. 

Cum se poate ajunge la crearea de instituții sociale şi ce 
reprezintă acestea? 

Pentru a-şi satisface necesitățile, oamenii intră în relaţii şi 
practică anumite comportamente. Dacă aceste comportamente sunt 
repetate o anumită perioadă de timp, ele ajung să se fixeze în 
obiceiuri standarde. La un anumit moment, practicile de 
satisfacere a unor scopuri determinate sunt codificate şi capătă o 
expresie legală. Din acest moment putem vorbi de o instituire a 
relațiilor sociale. Instituţionalizarea constă în dezvoltarea unui 
sistem de comportamente aşteptate, modelate şi acceptate în cadrul 
unui sistem social. Relaţiile dintre bărbat şi femeie se 
instituţionalizează prin căsătoria civilă. În cadrul acestei instituţii, 
statusurile şi rolurile celor doi parteneri sunt clar definite şi 
acceptate social. 

Instituţionalizarea constituie procesul de stabilire a unor norme 
clare care definesc o serie de statusuri şi roluri sociale în corelaţie cu 
un anumit comportament ce răspunde unui set de valori comune. 
Acest proces presupune înlocuirea comportamentului spontan, 
experimental, cu un comportament bine precizat, constant, previzibil 
şi presupune a avea loc în anumite condiții. 

Urmarea acestui proces de instituționalizare este crearea de 
instituţii. În limbajul ştiinţific şi în cel comun, termenul de instituție 
are mai multe semnificaţii. Prin instituţie se înțelege: 

- un grup de persoane angajat în vederea satisfacerii unor 
probleme importante pentru o comunitate; 

- formele organizatorice folosite pentru realizarea unor 
probleme; 

- ansamblul de mijloace şi procedee folosite de membrii unui 
grup în vederea satisfacerii unor nevoi; 

- rolurile importante pe care le dețin anumiţi membri ai unui 
grup şi care le permit să acţioneze în rezolvarea unor probleme. De 
exemplu, un minister poate fi considerat instituție din mai multe 
puncte de vedere: ca un grup de persoane, cu o anumită ierarhie, care 
se ocupă de rezolvarea unor probleme; datorită formelor 
organizatorice prin care acționează respectivul minister, mijloacelor 
folosite (buget, funcţionari, hotărâri, instalaţii tehnice), rolurilor 
principale deținute în cadrul grupului (ministru, secretar de stat, 
director, şef de serviciu, referent etc.). 

În literatura sociologică, prin instituţie socială adesea se înţelege 
“un sistem de relaţii sociale organizat pe baza unor valori comune şi în 
care se utilizează anumite procedee în vederea satisfacerii anumitor 
nevoi sociale fundamentale ale unei colectivităţi sociale”!. 

Instituţiile sociale reprezintă structuri organizaționale cu 
caracter formal, în sensul că funcționează în baza unor sisteme de 
norme instituite prin tradiție sau elaborate intenţionat, pe care 
grupurile sau comunitățile umane le constituie conştient, din 
necesitatea de a asigura un grad superior de eficiență a raporturilor 
dintre ele, pentru a le aplica în activitatea de producere a bunurilor 
şi a valorilor materiale şi spirituale’. 

Aşadar, instituțiile îşi bazează legitimitatea fie pe valorile tradiţiei, 
cumulate în mentalitatea colectivă, fie pe un sistem de valori elaborate 
intenționat de un grup sau o comunitate. Caracteristica de bază a 
instituţiilor o constituie medierea dintre aşteptările membrilor, scopul 
propus şi condiţiile de mediu proprii acţiunii umane. Ele asigură 
maximum de eficiență acţiunii în condiţiile date, fiind deservite de 
specialişti  profesionalizaţi  cuprinşi într-un aparat tehnico- 
administrativ menit a asigura optimul funcțional. 

Instituţiile sunt un sistem organizat de relaţii sociale care 
întruchipează anumite valori comune şi procedee de lucru, 
răspunzând unor nevoi fundamentale ale societății. Indiferent de 
tipul acestora (instituţii politice, administrative, economice, 
juridice, militare, de învăţământ, de cultură etc.), lor le sunt proprii 
o serie de caracteristici generale, şi anume: 

- existența unui anumit scop, care este stabilit în baza unor nevoi 
importante comune şi a unor valori comune; 

- instituţiile realizează, în vederea atingerii scopului, o serie de 
funcții, de activităţi determinate şi reglementate; funcțiile sunt 
realizate de anumite persoane care trebuie să se conformeze rolurilor 
instituționale stabilite; 


!1.Mihăilescu. Sociologie generală. — Bucureşti, 2000, p.22. 
? 1.Tudosescu. Structurile organizaționale şi eficienţa acțiunii. — Bucureşti, 
1978, p.15. 

- existenţa unor mijloace, a unor procedee şi instalaţii cu 
ajutorul cărora este realizat scopul; aceste mijloace pot fi materiale 
şi simbolice; 

- existența unor simboluri culturale care ajută la identificarea 
instituțiilor (de exemplu, drapelul, inelul de căsătorie, imnul 
naţional, imnul religios, diverse clădiri: şcoala, biserica, casa, 
palatul regal etc.); 

- existența unor coduri de comportament care prin însuşirea lor 
ajută la punerea în practică a rolurilor instituționalizate (de 
exemplu, jurămîntul de credinţă față de patrie şi popor depus de 
cadrele militare, jurământul depus de preşedintele țării la preluarea 
mandatului, jurământul lui Hipocrate depus de medici la intrarea în 
profesie  etc.). În societățile contemporane codurile de 
comportament sunt formulate, în cea mai mare parte, în scris 
(constituții, legi, coduri civile, convenții, coduri profesionale, 
regulamente). Codurile de comportament reglementează exercitarea 
rolurilor în cadrul instituției şi relațiile cetățenilor cu instituția. 
Respectarea codurilor de către membrii instituției şi de către 
cetățeni este urmărită prin sancțiuni pozitive (decorații, diplome, 
recompense) şi negative (amenzi, pedepse, sancțiuni 
administrative); 

- acțiunea altor instrumente care se manifestă în cazul în care 
codurile de comportament nu îşi ating scopul (de exemplu, tradiții 
informale, obiceiuri, legi nescrise, măsuri răpide pentru a preveni 
încălcarea Codului etc.); 

- existența ideologiilor ce reprezintă orice set de idei care explică 
şi legitimează aranjamentele sociale, structurile de putere, scopurile, 
interesele sau pozițiile sociale ale grupurilor în care acestea apar; 

- existența unor modalități de acțiune în numele grupului ca 
întreg, ceea ce permite reprezentarea grupului în exterior; 

- modurile de acțiune sunt definite impersonal, adică aceste 
acțiuni trebuie să fie executate independent de caracteristicile şi 
interesele personale ale celui care le execută; 

- individul sau indivizii umani care execută aceste acţiuni au, în 
principiu, sprijinul întregului grup sau al majorității lui. 

Prin activitățile pe care le desfăşoară, instituţiile urmăresc 
realizarea mai multor scopuri: a) satisfacerea unor nevoi sociale dintr- 

un anumit domeniu (promovarea relaţiilor dorite şi reprimarea celor 
nedorite); b) asigurarea continuității vieţii sociale. Aceste scopuri sunt 
atinse prin realizarea unor funcţii şi cu ajutorul unor mijloace şi 
procedee. Funcţiile pot fi manifeste (exprimate clar în scopurile şi 
ideologiile instituțiilor şi derivate din scopuri) şi latente 
(neintenţionate, produse secundare ale funcţiilor manifeste). Funcţiile 
manifeste şi latente se pot completa, dar ele pot fi şi opuse. Instituţiile 
culturale care se ocupă de creaţia folclorică contribuie la promovarea 
acestui gen de creaţie, dar, în acelaşi timp, ele pot conduce la 
standardizarea ei şi la dispariţia specificităţii locale. 

Condiţiile eficacităţii şi ale randamentului funcţionării 
instituţiilor sociale. Măsura eficacităţii funcționării unei instituţii este 
în funcţie de gradul de realizare a scopului şi a obiectivelor sale. 
Eficienţa unei instituţii depinde de modul ei de organizare şi 
funcționare şi de relațiile ei cu celelalte instituţii sociale. Condiţiile de 
care depinde eficacitatea şi randamentul funcționării instituțiilor 
sociale sunt: 

- definirea clară a scopului şi a domeniului de exercitare a 
funcţiilor. O instituţie trebuie să corespundă unor nevoi şi probleme 
reale şi importante. În caz contrar, ea devine parazitară şi nu se poate 
menține decât prin constrângere; 

- organizarea raţională a activităților în cadrul instituţiei. În 
orice instituție există o serie de comportamente funcţionale, iar în 
cadrul comportamentelor - anumite roluri. Prin organizare, trebuie să 
se stabilească precis sarcinile funcţionale ale fiecărui comportament şi 
ale fiecărui rol. În caz contrar, personalul instituţiei nu va şti ce sarcini 
îi revin şi cum trebuie să le soluţioneze; 

- gradul de depersonalizare a funcţiilor şi de obiectivare a 
acestora, adică gradul de independenţă a funcţiilor față de interesele 
personale ale funcționarilor instituției respective; 

- acceptarea socială a mijloacelor şi a procedeelor folosite de 
instituție. Procedeele folosite în realizarea funcțiilor instituționale 
trebuie să fie în concordanță cu valorile recunoscute, acceptate şi 
promovate de către societate; 

- recunoaşterea socială a utilității instituţiei; 

- relaţiile dintre instituţii şi autonomia instituţională. Activităţile 
instituţiilor se intersectează în cadrul aceluiaşi spaţiu social. Intrând în 

relaţii unele cu altele, instituțiile se influenţează reciproc în realizarea 
funcţiilor lor. Pentru a asigura eficacitatea funcționării instituţiilor este 
necesar să se producă o alianță instituțională. Deşi interdependente, 
instituțiile posedă o anumită autonomie instrituțională. Gradul de 
autonomie depinde de modul de organizare a societății. 


2. Tipuri de instituţii sociale 


În fiecare societate există numeroase tipuri de instituţii sociale, 
care pot fi clasificate după mai multe criterii. 

După gradul de reglementare, distingem instituții formale şi 
neformale. În cazul instituţiilor formale, scopul, obiectivele, 
procedeele de acţiune, modul de organizare, rolurile sunt concret 
determinate şi reglementate prin prescripţii cu caracter juridic. În 
cazul instituțiilor neformale, reglementarea se face în baza unor norme 
vagi, iar exercitarea rolurilor este personalizată; reglementarea 
activităților şi a rolurilor acționează atâta timp cât durează o anumită 
activitate. 

Distincția dintre instituţiile formale şi neformale este destul de 
imprecisă. Această distincţie între formal şi neformal poate fi 
stabilită la nivelul regulilor sau normelor. Instituţiile sunt 
normative şi constrângătoare social, definind şi generând cadrul în 
care se stabilesc şi derulează interacțiunile umane. Din punct de 
vedere normativ, instituţiile constau dintr-un ansamblu coerent de 
reguli sau norme care definesc structura de bază a ordinii sociale, 
respectiv modelele de comportare sau acţiune şi de relaționare 
socială. Regulile sunt formale şi neformale. Cele formale sunt 
incluse în legi sau prevederi (statute, regulamente etc.) juridice. 
Cele neformale iau forma tradiţiilor, convențiilor, codurilor de 
conduită, ritualurilor etc. şi pot fi scrise sau nescrise, implicite sau 
explicite. Atât regulile formale, cât şi cele neformale pot fi asociate 
cu o anumită ideologie, ca formă sistematică de reglementare în 
care se specifică raporturile trăite ale omului cu lumea. Indiferent 
însă de faptul dacă sunt sau nu asociate cu ideologii, regulile 
instituționale sunt încorporate sau iau forma expresivă a 
atitudinilor şi a valorilor. Altfel spus, regulile instituționale se află 

în corespondență cu anumite valori şi se exprimă interacţional nu 
numai prin acțiuni şi comportamente, ci şi prin atitudini specifice. 

Regulile instituţionale formale şi/sau neformale au funcţii 
constrângătoare, adică limitează spaţiul de variabilitate a iniţiativelor 
sau a acțiunilor şi interacțiunilor. Încălcarea regulilor este (sau se 
presupune a fi) urmată de pedeapsă, tot aşa cum respectarea normelor 
se asociază cu recompense gradate. 

În funcţie de natura acțiunii sociale (de natura activităţii), pe care 
o mediază, se cunosc următoarele tipuri de instituţii: politico- 
administrative, economice, juridice, militare, de învățământ, culturale, 
de cercetare ştiinţifică, medicale, de ocrotire a sănătăţii, religioase (de 
cult), de publicitate, instituţii bancare, financiare, de credit, 
comerciale, de cooperare economică. Acestea, la rândul lor, pot fi: 
particulare, de stat, de competență locală, zonală sau internațională. Să 
analizăm unele dintre ele. 

Instituţii economice. În această categorie sunt cuprinse toate 
instituţiile care se ocupă de producerea, circulația şi desfacerea 
bunurilor, desfăşurarea activităţii de servicii şi de organizare a muncii 
(întreprinderi industriale şi agricole, servicii publice, bănci, 
cooperative etc.). Instituţiile economice sunt dependente de diviziunea 
muncii şi de tipul de proprietate. 

Instituţii politice şi juridice. Aceste instituții se ocupă de 
cucerirea, menţinerea şi extinderea puterii. În această categorie se 
includ parlamentele, guvernele, partidele politice, armata, tribunalele, 
procuratura, poliţia, închisorile. 

Elementul principal al instituţiilor politice este puterea. Aceasta 
este folosită pentru: 

- menţinerea şi consolidarea orânduirii respective; 

- asigurarea fucnționării tuturor instituțiilor sociale; 

- menţinerea coeziunii sociale; 

- controlul comportamentului cetățenilor şi prevenirea 
comportamentelor nedorite. 

Sistemul instituțiilor politice este determinat de natura societății, 
de clasele sociale existente în societate şi de relațiile dintre clase. 
Fiecare societate dispune de mecanisme specifice de formare a 
instituțiilor politice. 

Instituţiile juridice asigură elaborarea legislaţiei şi aplicarea 
legilor. Ele deţin un rol important în exercitarea controlului social din 
cadrul societăţii. În acest scop folosesc un sistem de sancţiuni (de 
pedepse şi recompense) stabilit prin prevederile legii. Eficienţa este 
scăzută dacă normele juridice intră în contradicție cu normele politice, 
morale şi culturale. 

Instituţii  cultural-educative. Aceste instituții au ca scop 
menţinerea tradiției culturale şi dezvoltarea creaţiei culturale, 
socializarea indivizilor conform normelor şi valorilor sociale existente 
în societate. În această categorie se includ grădinițele de copii, şcolile, 
instutiţiile de învățămînt superior, aşezămintele culturale, mijloacele 
de comunicare în masă. 

Principalele funcții ale instituțiilor culturale şi educative sunt: 

- pregătirea indivizilor pentru o anumită ocupaţie; 

- menţinerea valorilor culturale prin transmiterea de la o generaţie 
la alta; 

- dezvoltarea la indivizi a capacităţii de a gândi şi a acţiona în mod 
rațional şi independent; 

- îmbogățirea vieţii indivizilor în vederea integrării în viaţa 
socială; 

- intervenţia în formarea personalităţii indivizilor; 

- formarea atitudinilor cetăţeneşti şi patriotice. 

Instituții religioase. Aceste instituţii organizează activitatea 
cultelor şi relaţiile credincioşilor cu reprezentanţii clerului. 
Importanţa acestor instituţii diferă de la o societate la alta. În 
societăţile cu un nivel ridicat de religiozitate, instituțiile religioase 
ocupă un loc central în sistemul instituţiilor sociale. În societăţile 
contemporane dezvoltate, instituţiile religioase au pierdut mult din 
influenţă. 

Organizarea activităţii religioase este diferită în raport cu 
doctrinele acceptate. În societăţile contemporane, activitatea 
religioasă este organizată în forme ecleziastice (biserici), în culte, 
secte şi denominații. 

Biserica este o uniune relativ largă, apartenenţa la ea e 
determinată, de regulă, de tradiţie. În realitate, lipseşte un control 
permanent şi strict al membrilor, adepții fiind anonimi. 

Cultele şi sectele sunt opuse organizării ecleziastice (bisericii). 
Cultele sunt organizații religioase relativ mici care se ocupă în 
principal de practica religioasă a credincioşilor şi se interesează puţin 
de tipurile de moralitate personală. Sectele sunt, de asemenea, 
organizaţii religioase mici, dar care se ocupă insistent de moralitatea 
aderenţilor şi de respectarea doctrinelor. Secta apare ca o mişcare 
opusă în raport cu o direcție religioasă sau altă. Pentru ea e 
caracteristică pretenţia excepționalității rolului său, a doctrinei şi a 
valorilor sale. Normele de comportament practicate de secte pot fi 
diferite de normele sociale generale. În multe cazuri, sectele intră în 
conflict cu activitatea instituțiilor economice şi politice. 

O situaţie intermediară între biserică şi sectă o ocupă aşa- 
numitele denominații, care reunesc grupuri mari de aderenţi, dar nu 
totalitatea membrilor unei societăţi (catolici şi protestanți în 
Germania; metodişti şi catolici în SUA; ortodocşi şi mulusmani în 
Iugoslavia; ortodocşi, catolici, lutherani în România). 
Denominaţiile sunt în acord cu normele sociale. Activitatea lor este 
acceptată de către celelalte instituții sociale. 

Hotarele dintre biserică, sectă şi denominație sunt destul de 
flexibile. Spre exemplu, protestantismul de la bun început s-a 
divizat într-o serie de confesiuni autonome — lutheranism, 
calvinism, anglicanism. Mai târziu au apărut o mulțime de 
denominaţii, secte, protestante. Acest proces are loc şi în timpul de 
față, iar sectele precedente s-au transformat în biserici ca: biserica 
baptistă, metodistă sau adventistă. 

Instituţii totale. La începutul anilor '60 Ervind Goffman publică 
lucrarea Asiles, centrată asupra unui tip specific de organizaţii, care se 
străduie să instituie frontiere între membrii lor şi lumea exterioară. 
E.Goffman a lucrat timp de un an într-un spital psihiatric, iar 
observaţiile făcute de el în acest răstimp constituie materialul empiric 
al analizei a ceea ce el numeşte instituții totale. 

Traducătorii francezi au preferat noţiunea de “instituție totalitară” 
(institution totalitaire), precizând însă că acest termen trebuie înțeles 
în sensul lui prim (“care cuprinde sau încearcă să cuprindă totalitatea 
elementelor unei mulțimi”), şi nu în sensul lui politic, cel mai 
răspândit, prin care este desemnat un regim absolutist, întemeiat pe o 
confiscare a puterii. Întrucât termenul de totalitar conţine astfel de 

conotaţii, e preferabilă noţiunea de “instituție totală”, care pare a fi 
mai apropiată de conceptul originar al lui E.Goffman — “total 
institution”. 

Prin conceptul de “instituţie totală”, E.Goffman înţelege “un loc 
de reşedinţă şi de muncă, în care un mare număr de indivizi, puşi în 
aceeaşi situație, rupți de lumea exterioară pentru o perioadă relativ 
îndelungată, trăiesc împreună o viaţă izolată [recluse] ale cărei forme 
sunt explicit şi minuţios reglementate”, ca în cazul spitalelor 
psihiatrice, al închisorilor sau al comunităţilor religioase. 

Trăsătura fundamentală a instituțiilor totale, care instituie ruptura 
totală dintre membrii organizaţiei — claustraţii (închişii) — şi mediul 
social exterior din care face parte structura respectivă, o constituie 
predeapsa privativă de libertate (recluziunea). E.Goffman prezintă 
amănunţit tehnicile care contribuie la pierderea autonomiei celui 
claustrat:  mortificarea  (chinuirea, torturarea),  depersonalizarea, 
instituirea unui sistem de privilegii. 

Scopul tehnicilor de mortificare este acela de a-l face pe cel 
claustrat să se desprindă de personalitatea lui anterioară. Ele 
urmăresc să introducă o ruptură între trecutul şi viitorul celui 
familial. Vizitele sunt bine reglementate şi, uneori, interzise. 
Ceremoniile de admitere țin tot de tehnicile de mortificare, în 
măsura în care constau, cel mai adesea, din privaţiuni şi chiar din 
umilințe. Aceste ceremonii diferă de la o instituţie la alta: 
înregistrarea identitară, atribuirea unui număr matricol, inventarul 
efectelor personale, dezbrăcare, dezinfectie, împărțirea uniformelor 
instituției, diferite ritualuri de iniţiere etc. Prin intermediul acestor 
formalități de admitere, instituția total îl despoaie pe noul-venit de 
obiectele şi de semnele apartenenţelor anterioare şi îi impune o 
nouă apartenență. Marcajele corporale, tratamentele rele, insultele, 
amenințările contribuie, la rândul lor, la degradarea imaginii de 
sine a claustraților şi subliniază ruptura cu trecutul: tonsura 
(ceremonia tunderii părului din creştetul capului la catolici) în 
anumite comunităţi religioase, gesturile şi cuvintele de respect din 
armată, bătăile şi tratamentele speciale în închisori sau lagăre. În 
fine, mărturisirea şi denunțul sunt, în general, considerate ca 
norme. 

Cum se adaptează claustrații la instituţia totală? Erving Goffman 
distinge următoarele moduri de adaptare, care pot coexista în unul şi 
acelaşi individ şi pot varia în funcţie de moment şi de situaţie: 

- închiderea în sine, care constituie o formă de dezangajare; 

- nesupunerea, care constă în permanenta înfruntare cu dispreț cu 
personalul instituţiei; 

- instalarea, ce se traduce printr-o acomodare la constrângerile 
instituției; 

- convertirea, care marchează adoptarea de către cel claustrat a 
punctului de vedere al instituției. 

Ce reprezentări împărtăşeşte personalul instituţiilor totale şi 
cum îi tratează acesta pe claustrați? Personalul, spune E.Goffman, 
recurge la o serie de scheme interpretative ce urmăresc să 
raționalizeze caracteristicile instituției totale. Claustraţii sunt 
sistematic identificați prin prisma scopului instituţiei: un om 
internat este neapărat un nebun, după cum un deţinut de drept 
comun este un delicvent, iar un deținut politic este un terorist 
periculos. Personalul oscilează, totuşi, permanent între două 
moduri antagoniste de a-i trata pe claustraţi. Pe de o parte, aceştia 
sunt reificaţi, transformați în dosare, în numere matricole, în 
făpturi dezumanizate care circulă de la un serviciu la altul. Pe de 
altă parte, cei claustrați trebuie trataţi cu o anumită omenie, mai 
ales prin acordarea de îngrijiri medicale. În mod paradoxal, acest 
imperativ umanitar poate face din cel claustrat un obiect 
neînsufleţit, ca atunci când necesitatea de a-l apăra pe el însuşi de 
un sinucigaş impune închiderea ori chiar legarea lui de pat. 

Philippe Benoux recurge la conceptul de instituţie totală 
pentru a desemna “instituția-întreprindere” care nu acordă 
autonomie salariaţilor săi. Este vorba de întreprinderea tayloristă, 
alcătuită numai din indivizi repartizaţi la câte o maşină, trecuţi 
autoritar dintr-un post în altul şi de la un grup de lucru la altul, 
obligați să muncească într-un ritm impus şi lipsiţi de orice 
capacitate de a comunica. Philippe Benoux regăseşte, în universul 
închis al muncitorilor cu înaltă calificare, principalele trăsături ale 
instituțiilor totale identificate de E.Goffman. Cu toate acestea, 
analiza rămâne incompletă, deoarece nu evidenţiază diferenţele 
dintre întreprindere şi instituţia totală construită de E.Goffman. 

Cercetarea întreprinsă de Jeanine Verdes-Leroux asupra 
Partidului Comunist Francez (PCF) este, din acest punct de 
vedere, mai completă. Autoarea utilizează noţiunea de instituţie 
totală pentru a analiza practicile curente ale PCF, pentru a 
organiza ansamblul faptelor celor mai semnificative şi pentru a 
arăta logica acestora. O serie întreagă de comportamente ale 
conducătorilor şi ale militanţilor de rând sunt similare acelora 
care se manifestă în instituţiile totale: disponibilitate absolută, 
ritualuri de primire, instaurarea unor bariere faţă de exterior prin 
interdicții referitoare la anumite locuri, practici şi preferințe, 
convertirea la ideologia comunistă, modificarea imaginii de sine 
prin intermediul autocriticii şi al denunţurilor făcute în numele 
vigilenței revoluţionare, controlul generalizat al gândirii şi al 
vieţii private, inclusiv al celei amoroase, existența unui sistem de 
privelegii constând în elogii şi în călătorii în URSS, condamnarea 
retragerii din partid, privită ca o trădare etc. Jeanine Verdes- 
Leroux este, totodată, atentă şi la aspectele prin care PCF se 
deosebeşte de alte instituţii totale: absența constrângerilor şi a 
marcajului corporal, adeziunea voluntară a membrilor şi mândria 
de a fi membru de partid. Iniţierea este trăită ca o etapă fericită, 
iar membrii aprobă toate aspectele vieţii militante. În sfârşit, 
partidul este adeseori considerat ca o familie solidară, iar 
fetişizarea lui persistă şi la foştii membri. 


3. Statul — principala instituţie de organizare 
şi de conducere a societății 


Statul reprezintă principala instituţie a sistemului politic, deoarece 
prin intermediul statului se realizează elementele esenţiale ale 
organizării şi conducerii societăţii. 

Există o mare diversitate de păreri privind definirea statului, 
fiecare în parte având elemente raţionale care contribuie la elaborarea 
unei definiţii cât mai corespunzătoare a conceputului de stat. 

Noţiunea de stat provine de la latinescul statius care, iniţial, 
desemna o “stare de repaus”. Romanii mai foloseau şi termenul 
civitas, semnificând “cetate”, “stat”, precum şi res publica 

aproximativ cu acelaşi înțeles. Polisul grecesc desemnează statul, 
cetatea. Germanii au interpretat noţiunea de sfatius în sensul de 
land, cu semnificația de stat, țară, vizând organizarea politică 
statală. Expresia statio apare pentru prima dată în lucrarea lui 
N.Machiavelli “Il Principe”, în strânsă legătură cu constituirea 
unității statale. Abia în secolul al XVII-lea această idee este larg 
admisă, termenul începând să pătrundă în toate limbile. 

Dintre teoriile, care s-au formulat în legătură cu geneza şi esența 
statului şi care au o largă circulație, vom menţiona următoarele: 

- teocratică, susţine că statul apare ca o creaţie divină, respectul şi 
supunerea față de aceasta fiind apreciată ca o îndatorire religioasă. 
Astfel de teorii întâlnim în perioada antică, în feudalism şi chiar în 
condiţiile de astăzi când, în unele Constituţii, se formulează ideea că 
monarhul domneşte din mila lui Dumnezeu; 

- patriarhală, afirmă că statul ar fi luat naştere direct din 
familie, iar puterea monarhului — din puterea părintească. Elemente 
ale acestei concepţii se întâlnesc, de asemenea, în antichitate, la 
Aristotel, dar şi în epoca contemporană. De, exemplu, Robert 
Filiner, în lucrarea “Patriarhul” (1953), susține că monarhul deţine 
puterea ca moştenitor al lui Adam, care a primit prin binevoinţa lui 
Dumnezeu această putere, ca şi puterea părintească (concepţie 
combătută de John Locke); 

- contractuală, potrivit căreia statul a apărut în baza unei 
înțelegeri între putere şi cetăţeni, ca o necesitate naturală, teorie 
susținută din antichitate, dar dezvoltată în epoca luminilor 
(Ch.Montesquieu, J.-J. Rousseau ş.a.); 

- violenței, menţionează că statul a apărut ca rezultat al stărilor 
conflictuale dintre oameni, în care tribul învingător îşi subordona 
tribul învins (Eugen Duhring ş.a.). În cadrul acestei concepţii poate fi 
inclusă şi teoria marxistă, care susţine că statul este rezultatul luptei de 
clasă. Pentru K.Marx statul era, pur şi simplu, arma politică a celor 
care deţin mijloacele de producţie, un instrument de dominare a unei 
clase sociale asupra alteia; 

- organicistă, transpune mecanic situația din natură în societate, în 
care statul ar reprezenta anumite celule specializate pentru a asigura 
funcţionalitatea organismului social; 

- rasistă, variantă a teoriei violenţei, în care o rasă trebuie să 
domine a altă rasă; 

- psihologică, explică existenţa statului prin factori de ordin 
psihologic, afirmând că în societate există două categorii de oameni: 
din punct de vedere psihologic, unii sunt destinaţi să conducă, iar alţii 
să fie conduşi; 

- juridică, susţine că raporturile dintre oameni nu pot exista decât 
în baza unor reglementări juridice. 

Majoritatea acestor teorii exprimă anumite realitați adevărate, dar 
suferă de unilateralitate, dată atât de contextul istoric al elaborării, cât 
şi de mobilurile ideologice. 

Mulţi analişti consideră statul ca formă de organizare politică a 
societăţii aflate pe diferite trepte de dezvoltare, elementele principale 
ce condiționează existența statului fiind: teritoriul, populaţia şi 
caracterul de organizare politică. Spre exemplu, Armand Cuvillier 
consideră că statul este un ansamblu de organisme politice, 
administrative şi judecătoreşti care se concretizează în societatea 
ajunsă la un anumit nivel de diferenţiere, conducere şi putere de 
constrângere a societăţii. După Maurice Duverger, statul este şi un 
mijloc de a asigura o anumită ordine socială, o anumită integrare a 
tuturor în colectiv pentru binele comun. 

Deci, statul poate fi definit ca principala instituţie prin care se 
exercită puterea politică în societate, în limitele unui anume 
teritoriu, de către un grup organizat de oameni care îşi impun 
voinţa membrilor societăţii privind modul de organizare şi de 
conducere a acesteia. 

Din conţinutul definiţiei se desprind principalele trăsături ale 
statului, precum: 

- este instituţia politică cu cel mai înalt grad de organizare şi de 
structurare. Sub acest aspect, statul are trei componente bine 
conturate şi strict organizate: puterea legislativă, puterea executivă 
şi puterea judecătorească, toate acestea fiind organizate atât la nivel 
central, cât şi local şi se slujeşte de un aparat specializat, constituit 
din diferite instituții (parlament, guvern, tribunal, ministere, 
armată, poliţie etc.); 


- 167 - 


- este o organizație politică a unei comunităţi umane în raza unui 
teritoriu delimitat prin frontiere stricte. De regulă, statul reprezintă 
modul de organizare politică a naţiunilor în cadrul frontierelor 
respective, sub forma statelor naţionale; 

- are caracter suveran, prin faptul că reprezintă organizarea 
politică a unei comunități în cadrul unei frontiere, ca expresie a voinței 
cetăţenilor; 

- este o instituţie specializată, care asigură funcţionalitatea socială 
prin contribuţii financiare ale cetăţenilor, prin impozite; 

- are caracter istoric, apariția sa fiind impusă de nevoile 
dezvoltării sociale. 

Statul, ca principala instituție politică, a apărut la o anumită 
treaptă a evoluţiei istorice, răspunzând nevoilor de dezvoltare ale 
societăţii. În general, apariţia statului este situată în perioada de 
trecere de la organizarea gentilică a societăţii spre organizarea 
sclavagistă. Printre factorii care au determinat apariția statului pot fi 
incluşi: 

- atingerea unui gard de evoluţie a triburilor şi a uniunilor tribale, 
prin creşterea lor numerică, dar şi calitativă, prin tendința de a se 
transforma în popoare şi de a deveni sedentare, în care funcționalitatea 
comunităţii nu se mai putea realiza doar în baza legăturilor de sânge, 
prin supunerea copiilor față de părinţi, ci prin altfel de relații, 
superioare, oferite de organizarea statală, în care apare o nouă relaţie — 
conducători-supuşi; 

- diviziunea socială a muncii, legată îndeosebi de apariția 
agriculturii (viața comunităţii începând să capete un caracter sedentar), 
a generat necesitatea de a organiza comunitatea pe un teritoriu, în baza 
unor structuri politice; 

- diferenţierea socială, ca rezultat al apariţiei plusprodusului. 

Rolul statului ca principala instituţie de organizare şi conducere a 
societăţii se realizează prin anumite funcţii. Adeptii funcționalismului 
insistă că ordinea socială este esenţială pentru societate şi că statul este 
necesar pentru a o asigura. Ei consideră că statele prosperă pentru că 
îndeplinesc următoarele patru funcţii esenţiale care ajută la crearea şi 
menţinerea ordinii sociale: 

- aplicarea normelor. Normele constituie o parte importantă a 
liantului social care ţine societatea laolaltă. În societăţile tradiționale 
mici, ele erau susținute de comunitate. Pe măsură ce societăţile au 
devenit mai mari şi mai complexe şi au început să sufere schimbări 
sociale rapide, controlul social neformal era insuficient. Cele mai 
multe societăţii moderne au dezvoltat legi formale, codificate, care 
aveau nevoie să fie puse în aplicare. Constituirea sistemului de legi şi 
a structurii organizatorice care să-l aplice a devenit responsabilitatea 
statului — autoritarea politică supremă; 

- rezolvarea conflictelor. Din când în când apar conflicte cu 
privire la repartizarea resurselor societăţii. Statul are responsabilitatea 
de a rezolva orice conflicte de acest gen. El trebuie să acționeze ca un 
mediator imparţial sau arbitru între părţile în conflict şi să stabilească 
mecanismele adecvate pentru rezolvarea acestor dispute. El va avea 
succes în măsura în care este considerat corect şi nepărtinitor; 

- planificarea şi coordonarea. Societăţile moderne sunt complexe. 
Ele necesită o planificare şi coordonare sistematică a repartizării 
resurselor societății. Traficul aerian, protecția mediului şi construirea 
şoselelor sunt câteva dintre sarcinile care nu pot fi rezolvate cu 
uşurinţă de autoritățile locale. Ele necesită un oarecare grad de 
planificare şi coordonare la nivel naţional, ceea ce reprezintă o funcție 
a statului; 

- coordonarea relaţiilor cu alte societăţi. Dacă indivizii şi 
diversele autorități locale ar putea încheia convenții şi stabili relaţii 
aparente cu alte naţiuni, s-ar ajunge la un haos. Politica externă, 
economia internațională şi strategia apărării ar fi complexe, confuze şi, 
posibil, contradictorii. Alianţele şi convențiile între națiuni sunt 
posibile doar pentru că fiecare este reprezentată de o singură autoritate 
politică ce poate vorbi pentru ea. 

De regulă, funcţiile statului sunt divizate în interne şi externe. 
Funcţiile interne asigură satisfacerea celor mai diverse interese ale 
populaţiei: economice, sociale, ecologice, controlul financiar etc. 
Funcțiile externe sunt orientate la stabilirea colaborării economice, 
politice, culturale, ecologice, militare cu alte state, spre asigurarea 
capacităţii de apărare a ţării. Dintre principalele funcţii externe şi 
interne ale statului vom menţiona următoarele: 

- legislativă, în care statul, prin organismele sale specializate, 
adoptă întreaga legislaţie din societate, inclusiv Constituţia, prin care 
se reglementează activitatea din toate sferele vieții sociale şi prin care 
sunt prevăzute drepturile şi îndatoririle cetăţenilor; 

- organizatorică, care are în vedere transpunerea în viaţă a legilor 
şi a altor decizii adoptate, precum şi organizarea întregii activități pe 
diferite domenii de activitate, pentru asigurarea desfăşurării normale a 
vieții sociale; 

- judecătorească, prin care se supraveghează aplicarea corectă a 
legilor şi sancţionarea încălcărilor acestora; 

- economică, ce constă, pe de o parte, în faptul că statul este 
organizatorul direct al producției, al activităţii economice în cadrul 
proprietății de stat, publice şi, pe de altă parte, asigură întreg cadrul 
politico-organizatoric, prin care agenţii economici independenți să-şi 
desfăşoare activitatea, vizând armonizarea intereselor generale în 
vederea unei activităţi eficiente; 

- socială, prin care se asigură condițiile că toți cetăţenii ţării, 
independent de poziţia socială, să ducă o viață decentă prin 
organizarea unui sistem de protecţie socială, asigurări sociale, sănătate 
etc.; 

- administrativă, prin care se asigură servicii către populaţie 
pentru desfăşurarea normală a tuturor activităților, precum: asigurarea 
cu apă, energie, prestarea de servicii publice etc.; 

- culturală, prin care se asigură condiţii de instruire şi educaţie a 
tuturor cetățenilor prin instituţii specializate, de cercetare ştiinţifică, 
învăţământ, cultură; 

- de apărare a ordinii socile şi de asigurare a convieţuirii 
normale, care are o latură preventiv-educativă şi alta coercitivă, prin 
care sancţionează actele antisociale, săvârşite de anumite elemente 
(crima organizată, hoţi, diversionişti, spioni etc.); 

- ecologică, prin care se apără şi se conservă mediul ambiant, 
biologic, prin măsuri îndreptate împotriva tuturor surselor sau 
agenților de poluare; 

- de apărare a ării, a independenţei statale, a integrităţii 
teritoriale şi a ordinii de drept; 

- de organizare a colaborării cu statele lumii pe diferite planuri: 
ecomic, politic, cultural, ştiinţific etc.; 

- de apărare a păcii în lume, a menţinerii unui climat de linişte şi 
înțelegere între popoare. 

O problemă de bază a teoriei statului o constituie e/ucidarea 
tipului şi a formei de stat, care, pe de o parte, explică esența 
statului într-o anumită perioadă, iar, pe de altă parte, forma lui 
concretă de manifestare. 

Statul, ca manifestare a voinţei tuturor cetăţenilor de a se organiza 
politic pe bază de lege, a cunoscut două tipuri: unul de esență 
dictatorială, absolutistă, care a apărut ca expresie a unor 
comandamente istorice, dar prin necesitatea voinței cetățenilor sau 
printr-o presupusă legitimitate de ordin divin, şi altul de tip 
democratic, care, indiferent de formă, constituie o expresie a voinţei 
cetăţenilor, materializată prin consimțământul dat. 

Esenţa statului, adică tipul de stat respectiv, se manifestă prin mai 
multe forme în raport cu condițiile concrete ale epocii şi ţării 
respective. Forma de stat are în vedre modul de organizare a puterii de 
stat şi, în special, structura şi funcţionarea organelor supreme de 
conducere. Forma de stat, indiferent de esenţă, este constituită din trei 
elemente: forma de guvernământ, structura statului şi regimul politic. 

Forma de guvernământ exprimă un raport între organele de 
stat în procesul de constituire şi exercitare a puterii. Formele de 
guvernământ contemporane se manifestă preponderent ca monarhie 
şi republică. 

Una dintre cele mai vechi forme de guvernământ este monarhia, 
în care puterea de a conduce este trecută de la o generaţie la alta în 
cadrul unei singure familii cu o participare minimă sau fără nici o 
participare din partea poporului condus. Primele monarhii au 
manifestat tendinţa de a deveni monarhii absolute în care monarhii 
conduceau efectiv, fără nici o limitare a puterii (ca exemple de 
monarhii absolute la etapa actuală pot servi Arabia Saudită şi 
Omanul). Însă monarhiile pot fi şi limitate, constituţionale, 
parlamentare (Marea Britanie, Ţările Scandinave) în care monarhul 
este capul simbolic al statului, dar puterea politică reală revine 

guvernului, a cărui putere derivă dintr-o prevedere oarecare a 
Constituţiei. 

Republica se bazează pe principiul alegerii tuturor organelor 
puterii de sus până jos. Republicile se împart în: republici 
parlamentare şi republicii prezidenţiale. 

Structura Statului reprezintă un raport între organele centrale şi 
locale ale statului. Sub acest aspect, putem distinge: state național- 
unitare, state federative şi confederaţii statale. 

Principiul  unitarismului înseamnă că statul nu are în 
componenţa sa alte formaţiuni statale. El reprezintă un stat unitar 
care poate fi împărțit numai în regiuni administrativ-teritoriale ce 
nu posedă suveranitate. În statul unitar guvernează o singură 
Constituţie şi cetăţenie, un singur sistem al organelor supreme de 
stat (Franţa, Italia, Marea Britanie etc.). 

Statul federal constituie o comunitate a statelor nesuverane, 
care presupune un stat central cu competență şi personalitate 
distincte de cele ale statelor membre. Organizarea statelor de tip 
federal este însărcinată cu rezolvarea problemelor comune. 
Funcţiile statului sunt împărțite între statul federal şi statele 
membre. Ca urmare, în statele federale se întâlnesc, paralel, organe 
ale puterii şi ordinii de drept federale şi organe ale puterii şi ordinii 
de drept a statelor membre. În statul federal, statele membre 
participă la legiferarea federală, în condiţiile existenței unei 
delimitări a competenţelor în realizarea sarcinilor statale (Austria, 
Australia, Argentina, Brazilia, Mexic, SUA etc.). 

În cadrul confederaţiilor de state suverane, statele membre îşi 
păstrează supremaţia şi independenţa în mod integral. Confederația 
poate cunoaşte şi forme mai evoluate, cu organe comune, cum sunt: 
adunarea reprezentativă, şeful de stat, organele diplomatice, armata, 
finanţele, menţinându-se ființa statală distinctă care este reprezentată 
de parlamente şi guverne separate. Istoria a cunoscut mai multe 
exemple de confederaţii care, treptat, au încetat a exista în această 
calitate. Spre exemplu, SUA în momentul formării, la 1776, a fost o 
confederație din 13 state, după care s-a transformat în federație (în 
1789). O situație similară cunoaşte şi Elveția. 

Regimul politic exprimă raportul dintre puterea (organele) de stat 
şi cetăţeni. Ansamblul de mijloace şi metodele utilizate de stat în 

exercitarea puterii reflectă gradul libertăţii politice în societate şi 
situaţia juridică a personalităţii. În dependență de gradul libertăţii 
sociale a individului şi caracterul relațiilor dintre stat şi societatea 
civilă, deosebim trei tipuri de regimuri politice: totalitar, autoritar şi 
democratic. Menţionăm totodată că între democraţie şi totalitarism ca 
tipuri extreme se află multe forme intermediare ale puterii: 
semidemocratice, semiautoritare şi autoritar-totalitare. 

Totalitarismul. Termenul “totalitarism” provine din latinescul 
“totalis "= “tot”, “întreg”. În realitate totalitarismul s-a instaurat 
într-o serie de ţări în prima jumătate a secolului al XX-lea. 
Totalitarismul reprezintă controlul total şi reglementarea strictă 
de către stat a tuturor domeniilor activităţii societății şi a 
fiecărui individ prin mijloace diferite ale violenței militare. 
Puterea politică cuprinde întreaga societate şi individul concret. 
Exercitarea dominaţiei politice asupra tuturor sferelor de 
activitate a societăţii e posibilă numai în cazul dacă puterea se 
bazează pe un sistem dezvoltat de reprimare, teroare, o prelucrare 
totală ideologică a opiniei publice. De regulă, sunt evidenţiate 
următoarele trăsături ale totalitarismului: 

- Structura Supracentralizată a puterii, care are o formă de 
piramidă, a cărei culme o încununează conducătorul (fiurerul) sau un 
grup. Grupul dominant nu poartă nici o responsabilitate faţă de orice 
organe electorale, concentrând în mâinile sale puterea legislativă, 
executivă şi judecătorească; 

- ideologia monopolistă, care fundamentează dreptul regimului la 
dominație fără de control. Importanța ideologiei în regimurile 
totalitare e determinată de necesitatea supunerii întregii populaţii 
realizării unui scop (spre exemplu, în Germania fascistă — unirea 
națiunii în jurul ideii constituirii statului german rasist); 

- partidul de masă, monopolist dominant, care formează scopurile 
politice, determină mijloacele de atingere, realizează alegerea şi 
repartizarea cadrelor; 

- sistemul de reprimare ramificat, 

- lipsa libertăţii individuale şi a societăţii civile; 

- gradul înalt de militarizare a tuturor sferelor vieții sociale. 

Putem evidenția trei forme de regim totalitar: fascismul italian, 
național-socialismul german şi comunismul sovietic. 

Autoritarismul este caracterizat, de regulă, ca un tip de regim ce 
ocupă o situaţie intermediară între totalitalism şi democraţie. În 
autoritarism, poporul este exclus de la o participare serioasă în viaţa 
politică, iar conducătorul sau grupul nu poate, în general, fi îndepărtat 
din funcție prin mijloace legale. Regimul autoritar admite pluralismul 
(care este limitat şi controlat) în gîndirea, părerile şi acţiunile politice, 
se împacă cu prezența opoziţiei. Dictatura, în care puterea este 
obținută şi exercitată de un singur individ, este un tip de autoritarism. 
Papa Doc (şi mai târziu fiul său, Baby Doc) Duvalier în Haite, Juan 
Peron în Argentina şi Ferdinand Marcos în Filipine au fost dictatori în 
sensul clasic al termenului. Saddam Hussein din Irac este un exemplu 
contemporan. Junta este o dictatură militară care rezultă din 
răsturnarea unui regim cu ajutorul forțelor militare care îşi pun 
propriul lor conducător la putere (de exemplu, junta militară condusă 
de generalul Pinochet în Chile). 

Democraţia. Într-o democraţie, autoritatea statului se bazează 
fundamental pe popor, care are dreptul să fie implicat în procesul 
politic, în deciziile naţionale, în alegerea şi în îndepărtarea 
conducătorilor săi. Democraţia reprezentativă, în care poporul alege, 
periodic, alte persoane care să-l reprezinte în procesul de luare a 
deciziilor politice, este mai obişnuită. Anumite condiţii creează 
climatul pentru menţinerea şi dezvoltarea unei forme democratice de 
guvernământ. Democraţia participativă, în care toată populaţia este 
direct implicată în luarea deciziilor politice, e întâlnită în societăţile 
mici şi este relativ rară în lumea modernă. 

Experienţa societăţilor democratice contemporane permite a 
evidenția unele trăsături comune ale democrației: 

- legitimitatea larg aplicată, care se întemeiază pe confirmarea 
de către popor (în forma alegerilor periodice), a deciziilor politice 
luate de asemenea pe rolul hotărâtor al reprezentanților aleşi în mod 
public. Poporul este sursa puterii. Prin reprezentații săi, aleşi în mod 
public, el, împreună cu birocraţia, controlează mass-media, grupurile 
de interes, puterea etc.; 

- garanția drepturilor civile, politice şi sociale ale omului; 

- concurența cinstită şi atotcuprinzătoare (alegerile concurenţiale) 
Şi reprezentativitatea cu scopul de a asigura transmiterea voinţei 
poporului şi exercitarea ei ulterioară; 


- 174- 


- sistemul partinic concurenţial, care constituie mecanismul 
fundamental al formării voinţei poporului şi al influențării asupra 
guvernului. 


Întrebări recapitulative: 

1. Evidenţiaţi caracteristicile generale ale instituţiilor sociale. 

2. Determinaţi condiţiile eficacităţii şi ale randamentului funcționării 
instituţiilor sociale. 

3. Analizaţi principalele tipuri de instituţii sociale. 

4. Identificaţi caracteristicile fundamentale ale instituțiilor totale. 

5. Evidenţiaţi funcţiile esenţiale ale statului. 

6. Caracterizaţi formele de organizare şi de guvernare statală. 

CAPITOLUL VI 


FACTORII EXISTENȚEI ŞI DEZVOLTĂRII 
VIEȚII SOCIALE 


1. Conceptul de viață socială 


Prin conceptul de viaţă socială se defineşte societatea umană, 
privită sub aspectul său evolutiv, ca un complex sociomaterial. În 
viziunea sociologiei, viața socială depinde de anumite condiționări, 
cum ar fi apartenenţa indivizilor la o comunitate distinctă şi diviziunea 
muncii sociale. 

Din condiționările vieții sociale rezultă o socializare a individului, 
personalitatea sa manifestându-se în cadrul unei colectivităţi în care 
este absorbit şi în care se confundă cu semenii săi. În cazul diviziunii 
muncii sociale, individul se poate remarca prin fizionomia sa şi prin 
activitatea personală, dar el depinde de ceilalți în aceeaşi măsură în 
care se deosebeşte de ei. 

Viaţa socială este în acelaşi timp rezultatul relaţiilor dintre factorii 
şi condiţiile vieţii sociale (populaţie, mediu, activitate economică, 
socială, politică, culturală etc.), dar şi rezultatul comportamentelor 
cotidiene ale indivizilor. 

Mediul geografic, mediul sociocultural interesează deopotrivă pe 
sociolog, atâta timp cât el studiază ansamblul determinărilor care se 
repercutează asupra fiinţei umane şi asupra vieţii lui sociale. Unitatea 
dintre cadrul fizic, geografic, cultural, economic şi demografic devine 
obiectivul strategic specific în studiul sociologic asupra realității sociale. 

Factorii şi condițiile vieţii sociale constituie principalele cadre şi 
surse de influență ale desfăşurării acesteia. Condiţiile şi factorii economici 
materiali, geografici, biologici acţionează în unitate cu factorii de ordin 
psihologic şi psihosocial; starea psihică şi climatul psiho-moral pot 
influența anumite activităţi sau "variabile" complexe ale vieţii sociale. Un 
climat psihomoral stimulativ poate contribui la o mai mare productivitate 
creativă a colectivităţilor umane. Societatea umană şi însăşi viaţa socială 
angrenează funcţionalitatea unui complex de factori şi structuri, a unor 
instituţii cu norme şi valori specifice unui anumit spaţiu social. Diferite 

condiţii ce ţin de un anume context natural, geografic şi uman, biologic şi 
psihologic, socioistoric şi cultural acționează generând multiple forme de 
influențe pe care le pot exercita asupra desfăşurării diferitelor categorii de 
fenomene, procese şi acţiuni sociale. Omul însuşi cu acţiunile şi 
interacțiunile sale este microstructura societății, el este agentul direct al 
tuturor fenomenelor de viață socială şi prin care societatea însăşi nu 
rămâne o simplă uniune complexă de indivizi, capabili de cooperare, de 
coacţiune socială, ci devine unitate de viață umană, în care indivizii se pot 
conserva, dar se pot afirma social, se dezvoltă, se manifestă şi creează. 

Fiecare categorie de factori sau condiții poate contribui la 
potențarea celorlalți, determinând în baza acestei complexe 
interacțiuni anumite efecte de ansamblu, de tipul celor proprii oricărui 
sistem hipercomplex şi dinamic. 

Viaţa socială cuprinde fenomene rezultate din interacţiunea 
reciprocă a indivizilor şi a colectivităţilor care se află într-un spaţiu 
determinat; oamenii acestor comunități folosesc aceleaşi resurse ale 
spaţiului dat şi îşi adaptează reciproc comportamentele pentru a-şi 
satisface trebuinţele lor curente. Din viaţa socială fac parte asemenea 
comportamente şi fenomene cum ar fi: conviețuirea în familie, relaţiile 
dintre elevi şi profesori, colaborarea şi emulaţia sau competiţia care 
apar în cadrul unor grupuri de muncă, de creaţie, în producţie. 

Condiţiile vieţii sociale sunt de diferite tipuri - pornind cu cele de 
mediu natural şi trecând la condiţiile care ţin de "natura umană", de 
caracteristicile distinctive ființei umane - ca entitate vitală specifică etc. 
Însuşirile biologice ale ființei umane constituie unele din principalele 
condiţii biologice care alcătuiesc ceea ce unii sociologi numesc "bazele 
biologice" ale vieţii sociale, respectiv: caracteristicile organismului uman, 
ale proceselor fiziologice şi ale trebuinţelor ce decurg din acestea. Din 
punct de vedere sociologic, este relevant modul în care satisfacerea 
trebuințelor umane se realizează în funcție de întreg complexul specific al 
conduitelor şi al factorilor determinativi pentru viața socială. Un rol 
decisiv în acest sistem unitar de factori şi condiții îl are cultura - ceea ce 
determină şi modalități diverse de satisfacere a trebuinţelor în cadrul 
diferitelor societăţi, cu nivel variabil de dezvoltare şi civilizație. Relaţia 
dintre condiţiile naturale, biologice ale ființei umane şi anumite fenomene 
sociologice se relevă şi în structura obiceiurilor sau modelelor 
comportamentale în interiorul anumitor comunități şi grupuri umane - 

începând cu cel propriu familiei însăşi. Comportamentele familiare pot fi 
influențate de unele particularități ale organismului uman. Factorii sociali 
şi cei culturali sunt cei determinanți şi alcătuiesc obiectul preocupărilor 
specifice sociologului. Însă şi cele mai specifice fenomene sociale, cum ar 
fi cele legate de comportamentul şi randamentul în sfera producției, pot fi 
influențate de anumite condiții fiziologice (perturbări ale vederii, ale 
capacităţii de efort, concentrare neuropsihică etc). 


2. Populaţia ca sistem şi factor al vieții sociale 


Populaţia constituie un element hotărâtor pentru dezvoltarea 
societăţii, fiind reprezentată de totalitatea indivizilor care trăiesc pe 
un anumit teritoriu sau într-o anumită comunitate. Populaţia este 
caracterizată prin fenomene şi procese demografice specifice, 
începând cu acelea care determină scopul natural, formele familiei şi 
continuând cu constituirea de structuri socioprofesionale, stări 
biopsihice, mobilitate teritorială şi socială etc. Din punctul de vedere 
al fenomenelor care afectează volumul şi particularităţile sale 
psihonaturale, populația este studiată de demografie, iar din 
perspectiva structurilor sociale, al relațiilor interumane, al proceselor 
sociale integrative populaţia reprezintă obiectul de studiu al 
sociologiei şi al altor ştiinţe sociale particulare. De aici decurge 
necesitatea unei colaborări multilaterale şi apariţia unor discipline de 
graniță, care se ocupă într-un mod interdisciplinar de acest factor. 

Mulțimea de indivizi care constituie diferitele grupuri sociale, 
modul în care aceştia sunt amplasați pe teritoriu sunt elemente 
măsurabile ce determină, prin variațiile lor cantitative, modificări de 
structură, pe care morfologia socială le include în preocupările sale. 
Folosind noțiuni ca volumul şi densitatea grupurilor sociale, putem 
determina o serie de trăsături cantitative şi calitative ale populației şi 
explica relația dintre acestea şi amploarea relaţiilor sociale care iau 
naştere între membrii societăţii. În acest mod, sociologul este interesat 
să studieze populaţia ca pe un ansamblu în cadrul căruia se produc 
interdependenţe multiple, atât ca efect al fenomenelor demografice 
propriu-zise, cât şi ca efect al unor factori care privesc latura biologică, 
structurile intelectuale, structura activităţilor profesionale, gradul de 
coeziune etc. 

Indiferent de problematica pe care o studiază sociologia cu 
privire la populaţie, trebuie să avem în vedere specificul analizei 
efectuate de această disciplină şi utilitatea aplicării principiului 
multidisciplinarităţii, pentru a putea surprinde trăsăturile esenţiale 
ale proceselor care se produc în rândul populației, relaţia dintre 
populaţie şi dezvoltarea socială, precum şi efectul progresului 
social asupra factorului demografic. 

Populaţia, studiată ca factor demografic al vieții sociale, se 
impune atenţiei noastre şi sub aspectul dimensiunilor ei caracteristice 
complexe în multiple planuri: biosocial (volumul populaţiei, structura 
pe sexe şi vârste; natalitate şi mortalitate; mişcarea naturală a 
populaţiei, creşteri etc.); economic (persoanele active în plan 
socioprofesional, gruparea lor pe categorii de activități economice, 
profesionale etc.), biologic (starea de sănătate etc.) psihologic 
(structuri psihice, intelectuale, mentalități psihosociale dominante, 
tipologie psihologică etc.). Toate aspectele anterior menţionate, 
privite în interacţiunea lor cu fenomenele şi procesele sociale, cu 
ansamblul de structuri ale relațiilor sociale, prezintă interes 
sociologic şi alcătuiesc părți componente ale problematicii 
sociologice-demografice. Volumul producţiei, oferta în raport cu 
cererea în domeniul forței umane de muncă, solicitările pieţei etc. 
pot fi influențate de factorii demografici, de densitatea într-un 
anumit spaţiu social etc. 

Din perspectivă sociologică, interesează, aşadar, interacţiunile 
dintre factorii demografici şi alți factori ai vieţii sociale, ca şi 
modalitățile (strategiile) de influențare pozitivă a factorilor 
demografici. Aceste strategii sunt cuprinse în ceea ce putem numi 
"politică demografică" (ansamblul  modalităţilor, acţiunilor şi 
măsurilor menite să optimizeze condiţiile sociale, economice, 
culturale, de servicii - învăţământ, sănătate, asistență socială etc.) 
pentru a contribui la ameliorarea parametrilor cantitativi şi calitativi 
ai factorului demografic (volum, densitate, nivel de creştere a 
populaţiei - natalitate, fertilitate demografică etc.) 

Este necesar să se ia în considerație efectele de ordin social, economic 
ale fenomenelor demografice şi, în primul rând, este util să prevedem 
consecinţele imediate şi de perspectivă ale interacțiunilor dintre diferitele 
variabile, dintre dinamica demografică şi alte coordonate ale vieţii sociale, 

schimbările în alte compartimente ale vieţii sociale, ale sistemului socio- 
economic, ecologic etc. În perioadele în care se depăşesc anumite "praguri 
biologice" ale consumului pot apărea fenomene de declin economic sau în 
planul nivelului de trai al anumitor categorii sau grupuri din populaţia unei 
comunități naţionale etc. - când cerinţele populaţiei existente nu mai pot fi 
susținute. Suntem în faţa unor situaţii care presupun maximum de urgență 
în ce priveşte cerința de a vedea, a înţelege şi a rezolva problemele prin 
luarea în considerare a tuturor categoriilor de interacțiuni. Sociologia 
abordează problemele demografice, aspectele referitoare la volumul, 
structura, tendințele evolutive actuale, privite din perspectiva interrelaţiilor 
lor cu alte laturi ale vieții sociale. De aceea, cercetările sociologice în 
domeniul problematicii demografice nu rămân la nivelul simplelor 
descrieri sau prezentări statistice, ci antrenează abordări interdisciplinare 
complexe, dintr-o perspectivă în care se integrează şi teoriile despre 
populaţie. Unele teorii în acest domeniu au fost depăşite, cum ar fi şi cea 
susținută de Malthus. Este ştiut că acesta a studiat la începutul secolului al 
XIX-lea evoluţia populației şi influenţele acesteia asupra vieții economice. 
au condus pe acesta la ipoteza privind creşterile populaţiei de pe Glob în 
progresie geometrică, iar mijloacele de existenţă — în progresie aritmetică, 
precum şi la unele idei ce nu s-au confirmat. Desigur, o creştere 
semnificativă a populaţiei, o accelerare a ritmului de creştere (dublarea 
populației la 200 de ani, apoi la 100 de ani şi în secolul al XX-lea la 65 de 
ani) ne relevă o anumită "explozie demografică", ceea ce în anii '70 s-a 
numit "problema populației" sau "o problemă a omenirii" (D.L.Meadows), 
corelativă cu problema alimentară, cea a resurselor naturale, a poluării etc., 
probleme care se impun a fi rezolvate unitar în diferite țări (deci cu 
participare internațională). Potenţialul demografic însă nu este echivalent 
în diferite țări (e ştiut că el este mai mare în unele țări, cum ar fi China, 
India, SUA etc.) ceea ce face ca şi modalităţile de abordare a 
problematicii demografice să fie diferenţiate şi să poarte un caracter 
naţional (adaptate în funcție de problemele şi situaţiile specifice din fiecare 
țară). 

Se previzionează că în anumite zone de pe Glob (îndeosebi în 
Africa, America Latină, Asia de Sud ...) populaţia se va dubla până în 
anul 2025, perioadă în care se va înregistra o scădere a ponderii 
populaţiei în tările dezvoltate. Sociologic, aceste aspecte pot evidenția 

faptul că dinamica populaţiei, tendinţele ei evolutive sunt determinate 
de anumiţi factori - biologici, naturali, social-economici etc., care 
influenţează direct sensul schimbărilor la nivelul unor parametri, cum 
ar fi natalitate, sănătate, morbiditate, mortalitate, longevitate etc. 

În studierea socialului, o primă atenţie se cere acordată populaţiei 
privită ca o colectivitate de persoane care convieţuiesc pe un anumit 
teritoriu delimitat prin caracteristici demografice sau/şi sociale, 
rezultând din acţiunea omului de umanizare a mediului natural. De 
unde reiese şi conexiunea cu ecosocialul. 

Sociologia priveşte populaţia ca obiect şi ca subiect al acţiunii 
sociale având în vedere analiza populaţiei ca sistem. Astfel, atenția 
se opreşte asupra structurării acestui sistem reprezentate de 
multitudinea elementelor şi conexiunilor sale, asupra funcţiilor sale 
- exprimând comportamentul acestuia - asupra obiectivelor 
sistemului: adică, starea care trebuie atinsă în viitor şi care este 
determinată, la rândul său, de structură. 

Conexiunea sistemului "populaţie" cu alte sisteme generează 
diverse subsisteme, relaţii, interdependenţe, de unde apare şi 
necesitatea unor cercetări multidisciplinare. 

În condiţiile societăţii contemporane, populaţia nu mai poate fi 
abordată ca un sistem sau ca o "variabilă independentă". Este unul 
din factorii dezvoltării căruia nu trebuie să i se diminueze rolul 
social, omul fiind recunoscut (cantitativ şi calitativ) ca principalul 
agent al progresului. 

Influența populației asupra societăţii se exercită pe mai multe 
Căi, şi anume: 

a) prin numărul şi densitatea pe un anumit teritoriu - sporirea 
numărului locuitorilor constituie un factor important, cu deosebire în 
faza dezvoltării extensive; prin sporirea valenţelor calitative, populaţia 
câştigă o nouă importanță în studiul dezvoltării intensive. Viaţa 
colectivităţilor umane capătă un grad mai ridicat de intensitate. În 
asemenea mod, are loc o intensificare a relaţiilor sociale şi o stimulare 
a activităților de diferite genuri. În al doilea rând, concentrarea 
demografică se reflectă într-o sporire a presiunii sociale; 

b) prin sporirea populaţiei active cu calificative de înalt nivel - în 
acest mod, distingem fenomenul de ofertă demografică, rezultând din 
sporul populaţiei apte de muncă, participantă la activitatea socială, 

care poate beneficia de o instruire modernă şi având un rol 
dinamizator în societate; 

c) prin relaţiile de grup şi solidaritatea care se realizează pe 
măsura integrării sociale - societatea, ca factor integrator, creează 
condiții specifice constituirii grupurilor de muncă orientate spre 
diferite domenii şi care prin coeziunea şi solidaritatea între membrii 
săi stimulează activitatea acestora. 

Totalitatea indivizilor legaţi între ei printr-un "contract social", 
care are rolul să înlăture anarhia şi stările conflictuale, să dea viață 
unui sistem de instituții care să contribuie la reglarea vieții sociale 
constituie societatea umană. Printr-un proces continuu de organizare 
de instituţii, populaţia unui stat perfecţionează structura şi dezvoltă 
suprastructura acestuia, constituind o realitate psihosocială cu 
simboluri şi valori culturale comune. 

Populaţia ca sistem poate fi structurată şi în funcție de factori, cum 
sunt: legăturile de rudenie şi apartenenţa etnică. Rolul acestora a scăzut 
şi se reduce necontenit în societățile contemporane evoluate din punct 
de vedere economic. Analiza sociologică, fără a exagera rolul rudeniei 
şi al trăsăturilor etnice, porneşte în această privință de la faptul că ele 
exercită în diferite condiţii efecte demne de luat în considerare într-o 
organizare a comunităților umane bazate pe principii democratice, ca şi 
în conducerea acțiunii sociale. Accentul se pune pe studierea modului în 
care aceşti factori pot stimula sau frâna activitatea societăţilor moderne. 
În anumite limite, spre exemplu, în întreprinderile mici şi mijlocii, 
rudenia poate avea importanţă şi este avută în vedere prin prisma unor 
avantaje sociale şi economice. În managementul modern, ca şi în 
societatea industrială, hotărâtoare devin competențele şi calitatea de a 
dezvolta şi a realiza relații competitive, marcate de o etică înaltă, spre a 
asigura succesul economic şi social, ascensiunea pe baza valorilor 
personale. Solidaritatea grupurilor se constituie pe criterii noi, iar 
fenomenele demografice, la rândul lor, sunt rezultatul interacțiunii 
multiplilor factori: sociali, economici, politici, de ordin intern şi extern. 


3. Mediul natural şi societatea 


Relaţia dintre factorul geografic şi societate ne apare ca fiind 
punctul de plecare în dezvoltarea vieţii sociale, al constituirii 

grupurilor umane şi al conturării trăsăturilor specifice care le 
caracterizează. Mediul reprezintă acea parte a naturii, care înconjoară 
organismul viu şi cu care acesta vine în contact nemijlocit. 

Relaţia dintre viața socială a oamenilor şi caracterele lor 
psihologice a fost considerată încă din antichitate ca fiind 
determinantă de acţiunea mediului geografic. De aici şi numeroase 
aprecieri care se fac cu privire la trăsăturile unor grupuri umane puse 
în legătură cu mediul natural. Este cunoscută teza lui Montesquieu, 
care arată că formarea unei țări se află în relaţie cu climatul, fertilitatea 
solului etc. 

Recunoscând rolul naturii în condiționarea ansamblului de 
activități ale grupurilor umane, trebuie să scoatem în evidenţă, de 
asemenea, că acestea, la rândul lor, exercită o influență asupra 
naturii, umanizând-o prin acţiunile lor culturale, prin punerea în 
valoare a experienţei proprii şi a contribuţiei pe care o au o serie de 
ştiinţe particulare, cum sunt geografia socială, economică, urbană 
etc. Astfel, rolul factorului geografic în dezvoltarea socială ne 
apare ca un efect al mediului geografic umanizat ce nu trebuie 
privit ca exterior societății umane. Prin mediul geografic se 
înţelege cadrul care favorizează îmbinarea relaţiilor economico- 
sociale istoriceşte constituite, cu condiţiile naturale care oferă 
elementele necesare acţiunii transformatoare a omului. Astfel de 
acţiuni devin cu atât mai eficiente cu cât ele ţin seama de legile 
care acționează în natură şi le pun în serviciul propriilor interese. 
Aceasta permite să înţelegem de ce mediul geografic, cu întreaga sa 
variabilitate, nu poate fi absolutizat pentru rolul său în dezvoltarea 
societăţii, întrucât ar duce la o cunoaştere neştiinţifică în procesele 
sociale. De aceea, sociologia respinge teoriile determinist- 
geografice, care tind să considere societatea umană ca un organism 
asemănător sistemelor biologice şi degenerează în formularea unor 
teorii politice care pun în centrul atenției rolul spațiului. A concepe 
că factorii spaţiali au un rol determinant în viaţa socială şi a 
absolutiza această idee devine dăunător unei cunoașteri ştiinţifice 
reale a relaţiilor între societățile umane. În acelaşi timp, nu trebuie 
să considerăm că natura este doar o condiţie exterioară a vieţii 
sociale, deoarece omul este dependent de mediul natural atât în 
ceea ce priveşte satisfacerea nevoilor sale de existență, cât şi în 

ceea ce priveşte dezvoltarea sa fizică şi psihică. Prin umanizarea 
mediului natural, influența factorilor naturali este resimțită în mod 
imediat datorită elementelor materiale şi produselor moştenite sub 
forma civilizației materiale, care capătă aspecte specifice ca: 
moştenire culturală, experiență sau elemente de tradiţie transmise 
generaţiilor succesive. 

În societatea modernă, omul conştientizează din ce în ce mai mult 
semnificaţia mediului natural datorită faptului că elementele ce 
decurgeau altă dată din forma lor (cum ar fi izolarea) pot fi azi 
depăşite datorită cuceririlor ştiinţifice şi tehnice. Mediul natural poate 
favoriza, în anumite cazuri, o intrare mai rapidă în angrenajul mondial, 
fapt care poate exercita o influenţă benefică asupra condiţiilor de viaţă 
ale colectivităţilor umane. 

Importanţa spaţiului geografic decurge dintr-o multitudine de 
cauze: diversitatea elementelor sale este mai pregnantă dacă întinderea 
este mai mare; influențarea spiritului, a concepției despre viață a 
populaţiei, ca reprezentare colectivă a acestuia; asigurarea protejării 
unor componente vitale ale țării şi ale populaţiei autohtone. 

Analiza ştiinţifică a semnificației spaţiului geografic a condus la 
constituirea antropogeografiei; există însă şi concepții care au renunțat 
la elementele raționale, ajungând la un veritabil fatalism geografic, 
ceea ce este departe de a servi unei ştiinţe despre societate, cum este 
sociologia. 

Dependenţa omului față de mediul natural, în special față de 
resursele naturale (faţă de care viaţa economică şi satisfacerea 
mijloacelor de subzistență nu este posibilă), precum şi efectele pe 
care condiţiile naturale le au pe planul dezvoltării psihofizice, 
spirituale a oamenilor sunt bine cunoscute, astfel că individul uman 
este determinat, pe de o parte, de acest factor, iar, pe de altă parte, 
de mediul social constituit din structuri economico-sociale, dotări 
preluate ca moştenire socială şi culturală, elemente ale existenţei şi 
ale tezaurului de cunoştinţe pe care generaţiile le materializează şi 
le transmit una alteia. 

Relaţia cu mediul natural constituie astăzi un obiect de studiu 
al unui număr mare de discipline între care şi cele ecologice, prin 
intermediul cărora por fi puse într-o lumină reală interrelaţiile 
dintre mediul natural şi viaţa socială, rolul omului în acest context 

şi responsabilitatea sa. Studiile de ecologie au atras atenţia asupra 
relaţiei natură-societate cu o deosebită vehemență, explicabilă dacă 
avem în vedere nivelul de cunoaştere la care a ajuns societatea în 
legătură cu rolul calităţii mediului natural în dezvoltarea socială. 
Șocul provocat de creşterea cerințelor privind resursele de materii 
prime, accelerarea fenomenelor de degradare a mediului sub efectul 
utilizării, uneori iresponsabile, a cuceririlor tehnico-ştiinţifice, fac 
ca interdependenţele dintre om şi natură să constituie astăzi o 
preocupare de interes planetar, în scopul restabilirii echilibrului 
ecologic. Asemenea puncte de vedere se situează în afara 
ideologiilor, fapt care le dă o valoare globală, unificatoare pentru 
formarea concepţiei moderne despre natură. 

Semnalul de alarmă dat de asemenea lucrări ca: Pământ scalpat, 
Primăvara moartă, Omul sau natura. Cercul care se închide etc. 
demonstrează în mod argumentat necesitatea de a elabora modalități 
noi adecvate stadiului de dezvoltare a societăţii, care să stopeze 
tendinţele periculoase ce rezultă din actualul proces al dezvoltării. 


4. Raportul economie - societate 


Viaţa socială, evoluția fenomenelor şi a proceselor sociale este 
influenţată în mare parte de acţiunile factorilor economici. Aceştia îşi 
manifestă rolul determinant atât la nivelul individului, cât şi al 
grupului atunci când indivizii, pentru a-şi satisface una sau mai multe 
nevoi, trebuie să dispună de bunuri sau servicii utile în cantităţi 
corespunzătoare şi cu o periodicitate care să răspundă nevoilor înseşi. 

Utilizând termenul de subiect economic pentru persoanele care 
sunt angajate în soluţionarea unei probleme economice concrete, 
rezultă că termenii esenţiali prin care punem în evidență activitatea 
subiectului (individ sau grup) sunt: nevoile unui grup, bunurile şi 
serviciile corespunzătoare acestor nevoi, utilizarea acestor bunuri în 
raport cu nevoile ce urmează a fi satisfăcute. 

Bunurile utile satisfac nevoile şi, pe măsură ce se realizează acest 
obiectiv, are loc o diminuare a lor, paralel cu diminuarea utilității 
bunurilor implicate. Bunul nu este util în mod abstract, pentru că prin 
satisfacerea necesității o diminuează, diminuându-se utilitatea 
bunurilor. Satisfacerea nevoilor şi a utilității bunurilor necesare 

acestora sunt două aspecte ale aceluiaşi fenomen: rezolvarea gradată a 
problemei economice. Producerea bunurilor necesare traiului 
reprezintă punctul de plecare şi factorul hotărâtor al existenței 
societății, de unde şi demonstrarea faptului că procesul de producţie 
constituie baza ansamblului de procese sociale. 

În raport cu sistemul social global, sistemul economic ne apare ca un 
subsistem. Astfel, în cadrul conexiunilor sale, la nivel cultural, se pot 
observa unele efecte, pozitive sau negative, asupra vieții economice, 
exercitate de sistemele formativ-educative, de mentalitatea economică 
(existența sau lipsa acesteia), de valorile sociale (spiritul ascetic, libera 
inițiativă etc.), de ideologia şi de conflictele pe care acestea pot să le 
declanşeze. De asemenea, pot fi puse în evidenţă şi aspecte politice, cum 
sunt 

a) raporturile politice între întreprinderi (concurenţă, dimensiuni, 
grad de concentrare, preţuri, investiții, raporturi de control 
multinaționale, sisteme politice); 

b) raporturile cu consumatorii (raporturi de piaţă, controlul 
preţurilor, cooperative, magazine universale), cu acționarii (raportul 
între proprietatea asupra capitalului şi puterea decizională), cu 
muncitorii (situaţii conflictuale, individuale şi organizate, asociaţii, 
sindicate ale muncitorilor), eventuale complicaţii etnice; 

c) raporturile între unităţile economice şi guvern (naţionalizare, 
influenţă şi control economic din partea guvernului). 

La nivelul relațiilor de solidaritate, sociologia distinge aspecte cu 
caracter antropologic, care se suprapun cu acelea din domeniul 
economic şi etnografic. Astfel, se disting: 

- relaţii între grupurile de rudenie şi activitatea economică, 
manifestate sub forma unor stimuli şi chiar a unor blocaje; 

- producerea unor interacțiuni între viața industrială urbană şi 
familia modernă, între ocuparea femeilor şi structura familială; 

- probleme ale populației de vârsta a treia (izolare, excludere, 
pierderea identităţii sociale); 

- raportul între imigrație şi schimbările care au loc în poziţia de 
manifestare a unor stări tensionate la nivelul grupului uman, între 
acesta şi alte grupuri. 

Relaţia dintre procesele economice şi viaţa socială se mai observă 
şi în influenţa pe care aceasta din urmă o exercită asupra producţiei, 


- 186 - 


prin acţiunea unor factori fizici şi biologici legați de procesele 
productive concrete; asupra organizării tehnice a muncii (ritmul de 
muncă, gradul de complexitate, cooperarea, comunicarea, autoritatea, 
cerințele şi efectele automatizării), asupra rolurilor ocupaţionale şi 
profesionale (diviziunea muncii, piața muncii şi capacitatea 
întreprinzătorilor); asupra organizării formale şi neformale. 

Luând în considerare aspectele sociologice ale dezvoltării 
economice se constată că o relevanţă semnificativă o au schimbările 
sociale, dintre care menționăm: 

a) schimbări în interiorul structurilor: mobilitate socială, 
redistribuirea puterii politice, înlocuirea personalităţilor politice etc.; 

b) schimbări generate de procesul de proliferare a unităţilor 
subsidiare, care nu diferă calitativ de unităţile existente; 

c) schimbări structurale, cu crearea de noi roluri şi organisme. 

Dezvoltarea economică nu are loc în mod univoc în toate 
contextele sociale, ea fiind influenţată de: 

- sistemul de valori al unei societăți; 

- motivațiile politice ale dezvoltării: prestigiul naţional, aspirația 
pentru prosperitate, coerciţia politică, presiunea demografică şi socială; 

- noua stratificare socială determinată de dezvoltare; 

- perturbările sociale, naţionale sau internaţionale şi catastrofele 
naturale. 

Toate acestea, ca şi alți factori, pot să determine diferite "căi 
naționale" ale dezvoltării. Orice proces de dezvoltare, la rândul său, se 
exprimă prin diversificări adânci ale activității economice, ale rolurilor 
familiale, ale sistemelor de stratificare socială, ale comunicațiilor locale şi 
ale structurii politice. De asemenea, dinamica proceselor de diferențiere şi 
de integrare poate înregistra discontinuități, ceea ce explică apariţia de 
perturbări sociale, cu reacții în lanţ, de stres, ostilitate şi atitudini anarhice. 

Din toate acestea poate rezulta următoarea problemă: o societate 
aflată în plin proces de dezvoltare necesită un guvern puternic şi 
centralizat. 


5. Conştiinţa socială 


Conştiința se defineşte drept sentiment, intuiție, pe care fiinţa 
umană o are despre propria existenţă şi despre lucrurile din jurul său. 
Conştiința socială este un ansamblu de reprezentări, idei, concepții, 

cunoştinţe, mentalități ale unei colectivități umane, care reflectă condițiile 
de existență ale acesteia, precum şi psihologia socială a oamenilor. 
Conştiinţa socială - cu toate formele sale (ştiinţă, politică, morală, artă, 
religie etc.) - concură la valorificarea într-un sens sau altul a condiţiilor 
vieții sociale, putând amplifica forța de acțiune a celorlalți factori 
obiectivi. Concepţiile omului, atitudinile şi convingerile, sistemul de 
valori (poziţia faţă de obiectivele spre care merită să năzuieşti), cultura 
spirituală, cultura profesională etc. contribuie la potenţarea ( la 
amplificarea) capacităţilor de acţiune ale omului - ca factor decisiv în 
orice devenire socială, în viaţa societăţii în ansamblu. Conştiinţa nu poate 
fi abordată în mod general, abstract, ci prin formele sale esenţiale de 
obiectivare în cultură, în structurarea forțelor de acțiune socială a omului, 
în exprimarea şi realizarea lui ca personalitate socială. Ea influenţează 
semnificativ viaţa socială umană şi analiza sociologică trebuie să se 
îndrepte mai ales asupra acestor factori care ţin de agentul activităților 
sociale, prin care prind viaţă şi se împlinesc (la un nivel sau altul, într-un 
sens sau altul) şi influențele celorlalte categorii de condiții şi factori 
determinativi. 

Nici o sociologie nu poate pierde din vedere problematica omului 
ca agent al oricărei acţiuni sociale, ca actor al istoriei devenirii şi 
dezvoltării sociale, veriga-cheie a întregului angrenaj social. 

Asupra conştiinţei ca factor şi condiție a vieţii sociale s-a 
pronunţat cunoscutul sociolog român Petre Andrei. În viziunea 
autorului citat, societatea omenească nu este o sumă de indivizi care se 
găsesc laolaltă, fără a avea între ei vreo legătură. Societatea 
omenească este o unitate spirituală, iar fenomenele sociale sunt 
produse ale ei. Ştiinţa, morala, religia, regulile de drept, viața 
economică, toate sunt în esenţa lor complexe spirituale şi trebuie 
privite în funcție de interacțiunile sale. Instituţiile sociale redau 
întotdeauna exact mentalitatea vremii în care au apărut şi cerinţele ei, 
în fond — starea conştiinţei sociale. 

Din experiența de toate zilele, fiecare individ poate constata 
existenţa puterii care îl constrânge la anumite acţiuni sau îl opreşte de 
la altele, o putere care îl face să-şi înăbuşe dorinţele şi să se 
conformeze unor reguli nu întotdeauna mulțumitoare şi uşor 
suportabile. În săvârşirea acţiunilor noastre ţinem seama de opinia 
publică, invocând autoritatea ei în materie de judecată morală. Opinia 

publică nu este altceva decât judecata colectivității, aprecierea 
fenomenelor de către grupul social. Opinia publică nu este însă una 
dintre formele tipice de manifestare a conştiinţei sociale. 

Fiecare din noi are conştiinţa că aparţine în acelaşi timp unui 
grup etnic, de care se simte legat şi ale cărui împrejurări de viaţă le 
trăieşte cu destulă intensitate — aceasta reprezentând conştiinţa 
națională. Națiunea nu este decât conştiinţa solidarității acelora care 
se simt legaţi prin trecut, prin aceleaşi vicisitudini istorice şi prin 
aspirațiile comune de viitor. 

Obiectul conştiinţei sociale îl formează scopurile, 
reprezentările, sentimentele şi dorinţele comune ale membrilor unei 
societăți, instituţiile şi legile sub a căror autoritate trăiesc oamenii. 
Societatea nu este o persoană în carne şi oase, care să aibă un suflet 
individual, ci este o structură cu viață proprie, produsă prin sinteza 
conştiințelor individuale. Ca membru al unei comunități, omul are 
trăsături psihice asemenea cu ceilalți, pentru că toţi suferă influența 
aceleiaşi societăți. Din conştiinţa legăturii cu alţii şi a comunităţii 
lor se naşte în sufletul individual un fel de conştiinţă 
supraindividuală. Spranger spune textual: “... grupa ca atare nu are 
suflet, dar întrucât ea influenţează asupra fiecărui membru al ei, ea 
produce o capacitate psihică supraindividuală, un fel de eu 
colectiv”. Conştiința socială apare deci tot ca ceva imanent în 
conştiinţa individuală, însă cu un caracter special, în baza căruia 
individul se ştie şi se afirmă ca reprezentant al unei grupe. În 
acelaşi timp, ea se prezintă şi sub un aspect obiectiv în instituţii. 

După cum afirmă Durkheim, omul are două feluri de conştiinţă: 
una personală, conştiinţa de stările şi fenomenele care îl privesc 
exclusiv pe dânsul, şi una colectivă, care cuprinde caracterele comune 
ale societăţii în care individul trăieşte. Prima reprezintă şi constituie 
personalitatea individuală, cea de-a doua — tipul colectiv, conştiinţa 
socială. Între aceste două conştiinţe este un raport de subordonare şi 
de armonie, deci uneori poate exista chiar luptă. Dacă privim raportul 
dintre cele două feluri de conştiinţe din punct de vedere evolutiv, 
constatăm că legătura socială e cu atât mai tare şi autoritatea cu atât 
mai puternică cu cât conştiinţa colectivă copleşeşte mai mult pe cea 
individuală. În adevăr, în faza clanului original, omogen, când 
personalităţile încă nu sunt diferențiate, credinţele religioase stăpânesc 

complet pe om şi îi reglează întreaga viață. Conştiinţa individuală este 
atunci anihilată de către cea socială. Mai târziu însă, când individul 
devine o personalitate de sine stătătoare, care judecă toate faptele şi 
reacționează, între conştiinţa socială şi cea individuală se stabileşte un 
astfel de raport care nu mai este o subordonare absolută, ci o 
armonizare a acestor conştiinţe, ceea ce face posibilă acea solidaritate 
organică despre care vorbeşte Durkheim. 

Prin urmare, conştiinţa are două aspecte: una individuală şi alta 
socială, ambele fiind strâns legate una de alta. Fiecare avem o 
conştiinţă a propriei noastre vieți, a instinctelor moştenite de la moşi- 
strămoşi, a înclinațiilor noastre, conştiinţă a eului propriu, dar avem 
în acelaşi timp şi o conştiinţă de dependenţa noastră faţă de grupul 
social, de legătura intereselor noastre cu ale altora — o conştiinţă 
socială. Conştiința eului stabileşte în genere un paralelism — uneori 
chiar şi opoziții sau conflicte — între interesele proprii ale individului 
şi acelea ale grupului social, pe când conştiinţa socială face 
totdeauna unitatea acestor interese. Conştiinţa eului e modificată de 
către societate, care îşi lărgeşte mereu sfera şi capacitatea. Societatea 
a îmblânzit omul şi a întunecat egoismul feroce, făcând posibilă 
dezvoltarea altruismului, şi tot ea a prilejuit progresul ştiinţelor, al 
invențiilor şi al artelor. La rândul său, şi conştiinţa individuală poate 
da direcții noi societății. F.Oppenheimer vorbeşte despre 
Ichbewusstsein şi Wirbewusstsein, considerând primul fel de 
conştiinţă ca un produs al celui de-al doilea. 

Din aceste considerente, conştiinţa socială nu poate fi concepută 
numai ca o conștiință de constrângere pe care o exercită societatea 
asupra noastră, ci şi ca o armonizare a intereselor şi a scopurilor 
noastre cu ale celorlalți. Ea nu are deci numai un aspect obiectiv, ci şi 
unul subiectiv. Dacă ea nu este ceva fizic, numai morfologic, atunci 
trebuie să vedem într-însa o unitate funcțională. Cooley a comparat 
această unitate funcțională a conştiinţei sociale cu unitatea muzicii 
unei orchestre, cu armonia nouă şi unitară care rezultă din partituri şi 
instrumente diferite. Sinteza şi coordonarea conştiințelor individuale 
dau naştere conştiinţei sociale, acordându-i astfel caracterul de 
realitate spirituală funcțională, întocmai ca şi societatea. 

Din procesul de transformare a conştiinţei sociale se vede clar 
partea de contribuţie a individului la viaţa socială. Orice sinteză, în 

orice domeniu se efectuează ea, nu apare niciodată ca o simplă formă 
constantă, ci variază întotdeauna calitativ, după elementele din care ea 
a rezultat. 

Întrebări recapitulative: 


De oboi 


Care sunt particularităţile vieţii sociale? Daţi exemple. 

Care este rolul populaţiei în dezvoltarea socială? 

Explicati, în ce constă relația dintre mediul natural şi societate? 
Explicaţi, în ce constă relaţia dintre economie şi societate? 
Cum trebuie înţelese structurile de rudenie şi de etnicitate? 

Ce loc deţine conştiinţa socială în dezvoltarea vieții sociale. 

CAPITOLUL VII 


SCHIMBAREA SOCIALĂ - PARTE COMPONENTĂ 
A VIEŢII SOCIALE 


1. Definiri şi conceptualizări ale schimbării sociale 


Într-un anumit sens, totul este într-o continuă schimbare. Fiecare 
zi înseamnă o nouă zi, fiecare clipă este un moment nou în timp. 
Filosoful grec Heraclit a demonstrat că nu păşeşti în acelaşi râu de 
două ori. A doua oară râul este diferit, întrucât a curs apa pe el, iar 
persoana în cauză a suferit unele schimbări. 

A identifica schimbările implică a arăta în ce măsură există 
modificări în structura de bază a unui obiect sau a unei situații de-a lungul 
unei perioade de timp. În cazul societăţii omeneşti, pentru a hotărî în ce 
măsură şi în ce fel sistemul se află în curs de schimbare, trebuie să 
demonstrăm în ce măsură au fost modificate instituțiile de bază în 
decursul unei anumite perioade. Orice raportare a schimbării, presupune, 
de asemenea, a arăta ceea ce rămâne stabil — ca punct de referință pentru 
măsurarea modificărilor. Chiar şi în prezent, în lumea aflată într-o 
mişcare rapidă, există continuități ale trecutului îndepărtat. De exemplu, 
sistemele religioase principale — cum ar fi creştinismul şi islamismul — îşi 
menţin legăturile cu ideile şi practicile iniţiale de aproximativ două mii de 
ani. Totuşi, majoritatea instituțiilor din societăţile moderne se schimbă, 
evident, mult mai rapid decât cele din lumea tradițională. 

Schimbarea socială constituie trecerea unui sistem social sau a 
unei componente a acestuia de la o stare la altă stare diferită calitativ 
şi/sau cantitativ. Specific schimbării este faptul că ea însăşi este o 
stare chiar tranzitorie ce trebuie considerată ca atare, în acelaşi timp 
vizând diferenţele dintre două stări succesive ale sistemului. 

În general, sociologia abordează schimbarea la două niveluri 
distincte: 

e schimbarea (macrosocială) a societăţii globale, făcându-se 
referiri la creştere, evoluţie, dezvoltare, progres, regres; 

e schimbarea  (microsocială) a anumitor subsisteme sau 
componente ale societății. 

Cele două niveluri nu sunt în mod necesar şi consecvent puse în 
relație, unele teorii sociologice concentrându-se asupra schimbării 
macrosociale, iar altele asupra celei microsociale. Vom constata, astfel, 
existența a numeroase definiri propuse de sociologi pentru a surprinde 
schimbarea socială, ca şi numeroase articulări ale conceptelor şi ale 
definirilor acesteia. Dacă J.J. Rousseau vedea “evoluția” ca o 
“genealogie a corupţiei”, iar M.Weber ca pe o “dezvrăjire a lumii”, 
G.Tarde analiza schimbarea ca trecere de la “cutumă” la “modă”, iar 
W.Bagehot ca trecere de la “vârsta cutumei” la “vârsta discuţiei”, 
L. de Banald, F. le Play, S.Maine etc. percep schimbarea în urma 
analizei familiei. 

Diversele încercări de sistematizare a întrebărilor şi răspunsurilor 
privind schimbarea socială se conturează în timp. Unii disting 
“evenimentul social” de “schimbarea socială” (pe termen scurt şi 
mediu) şi de “evoluția socială” (pe termen lung). Alţii definesc 
schimbarea în raport cu o referință. Parsons cere să distingem între 
“schimbările de echilibru” care nu sunt “schimbări sociale”, ci 
înlocuirea unui “echilibru” vechi cu altul nou, după anumite 
perturbări, şi “schimbările structurale” (când se schimbă subsistemele 
sistemului social, modelele, valorile, se modifică ansamblul social). 

W. Moore generalizează: 

e schimbările sociale pot fi constatate în orice sociocultură; 

e ele nu sunt izolate în spațiu şi timp, nu se confundă cu “crize” 
temporare, urmate de “reconstrucţie”; 

e în lumea contemporană schimbările au loc peste tot, iar efectele 
lor pot apărea oriunde; 

e în raport cu societățile altor timpuri, în societatea 
contemporană multe din schimbările sociale sunt rodul unor deliberări, 
inovări, planificări; 

e mai mult decât altă dată, un rol important în schimbarea socială 
îl au tehnologiile, strategiile etc. 

Y. Barel arată că schimbările pot fi măsurate prin “indicatori sociali” 
(schimbările sociale fiind “schimbări de stare”). Dacă luăm în considerație 
constatările filosofilor, vom stabili că “totul se schimbă” sau că “nimic nu 
se schimbă”. Este deci important a studia schimbarea apelând la tehnicile 
cercetării, pentru a afla ce se schimbă, ce rămâne neschimbat etc. Dar 
“invarianța” şi schimbarea socială nu sunt stări care se observă sau se 

constată în sensul în care se poate constata că un mobil se deplasează într- 
un spațiu obişnuit. Invarianţa şi schimbarea socială nu ţin de observaţia 
empirică. Ele sunt rezultatul unei munci teoretice, la capătul căreia se 
decide dacă e vorba de schimbare sau de invarianță, fără ca observarea 
faptelor să poată decide în locul teoreticianului. În funcție de nivelul de 
abstracţie sau de generalitate la care ne situăm, se poate decide, la limită, 
că totul este invarianță. De regulă, cu cât modelul de care ne servim pentru 
a reprezenta un sistem social este mai abstract, mai general (în timp şi 
spațiu) şi “sărac” (adică redus la “esență”), cu atât impresia de invarianță 
predomină. Ancheta sociologică este cea mai apropiată de empiric şi 
evidenţiază că totul se schimbă, că nimic nu e niciodată asemănător şi, la 
limită, ca orice tăietură diacronică sau sincronică în viața socială este 
constituită dintr-o juxtapunere de evenimente unice. Barel distinge şi 
schimbările ce amenință invarianța, şi pe cele care au drept efect 
asigurarea invarianței. 

Concepem schimbarea ca transformare observabilă în timp 
(provizoriu) a structurilor, instituţiilor, actoriilor pe care le construiesc 
istoric şi cotidian. Avem în vedere cerința epistemologică a nuanţării 
relaţiei teoretico-empirice, ca şi faptul că realele probleme ale 
sociologiei nu sunt cele de ordin teoretic sau metodologic, ci de ordin 
ontologic (date de faptul că “entităţile de bază” postulate de sociologi 
pot fi contestate la un moment dat). 

Viaţa socioumană contemporană este schimbătoare, fiind rezultatul 
agregării multitudinii actorilor (oameni, familii, biserici, secte, 
întreprinderi, partide politice, organizaţii, asociaţii, cercuri, reţele etc.) 
în pluralitatea lumilor. În “Dicţionarul de sociologie”, R.Boudon şi 
F.Bouricaud spuneau că nu e cu putinţă o teorie sociologică generală a 
schimbării sociale. Sociologia analizează procesul de schimbare “datat 
şi semnat”. Aceasta nu înseamnă să nu ținem seama de ireductibilitatea 
şi complementaritatea articulărilor propuse de sociologie pentru a 
surprinde schimbarea socială. Este utilă şi articularea teoretică propusă 
de /.Balchler, şi cea propusă de D.Chirot, aşa cum e util să-i recitim pe 
A.Comte, Em. Durkheim, M.Weber, T.Parsons etc., fără a rămâne 
adepţii teoriilor lor asupra schimbării sociale. Este util să apelăm la 
ideile lui Balchler, de exemplu, măcar pentru a reţine distincţia pe care 

o face între “evoluție”, “revoluţie”, “mutație” — ca forme ale schimbării. 

Este deosebit de utilă explicarea schimbării sociale din 
perspectiva lui D.Chirot, asupra cărora ne vom opri cu intenţia de a 
analiza tematica schimbării socioumane. În societăţile actuale, spune 
Chirot, există mii de tipuri de instituţii sociale. Aparţinem ca membri 
competenţi ai unora din ele (statului, partidelor, administraţiilor, 
grupurilor de persoane, familiei, cluburilor, bisericilor, şcolilor etc.). 
În sistemele socioculturale sunt incluse “codurile”, “schiţele” lor de 
dezvoltare. Culturile interpretează pentru noi lumea înconjurătoare, le 
dau un anume sens şi ne permit să ne exprimăm. Toate părțile 
sistemului social interacționează. Nici una nu este cauză neesenţială a 
schimbărilor. Marxismul a fost o concepţie, o cerință ce vorbea de 
realitatea economică cu scopul de a îndeplini un fel de menire 
religioasă. Ideea “egalitarismului socialist” a creat o “conştiinţă 
politică” ce “a dat naştere” unor instituţii economice şi sociale. 
Urmărind schimbările produse de căderea comunismului (european), 
Chirot arată că “tensiunile s-au născut aici ca urmare a unor 
performanţe economice slabe şi a disidenţei în creştere. Oamenii au 
încetat să mai creadă în validitatea ideologiei marxiste, moartea 
politică a comunismului a fost urmată de o serie de grave crize de 
război şi de grave tulburări sociale”. Atunci când “mediul extern” 
informează o societate că “ceva nu e în regulă” reforma se naşte din 
multitudinea de sugestii posibile. 

Europa de Vest nu s-a transformat atât de repede în secolul al 
XIX-lea nu numai pentru că au existat câteva secole precedente de 
modificări ştiinţifice şi filosofice, ci şi pentru că prezența unei mari 
acumulări de idei a făcut extrem de rapid posibilă această adaptare, 
atunci când presiunile economice şi politice au scos-o din era agrară. 
Societăţile din afara Europei nu au beneficiat de un astfel de depozit al 
modelelor disponibile, până când nu au învăţat despre ştiinţă şi 
organizarea socială a Vestului. 

Desigur, nu putem deduce că impulsul de bază al schimbării este 
dat doar de idei, dar vitalitatea şi diversitatea unei culturi, precum şi 
rezistenţa la uniformitate, acum şi în trecut, oferă cele mai mari surse 
de succes în viitoarele înfruntări. Aceasta nu înseamnă că menţinerea 
vechilor idei produce eşecuri sigure. Chirot conchide că studierea 
istoriei modificărilor sociale şi înțelegerea cauzelor lor generale nu 
oferă răspunsuri la întrebările critice legate de viitor. Dar ne face, 

totuşi, mai conştienţi de problema socială şi ne învaţă să privim o 
schimbare într-o manieră largă, comparativă. 

Nu există o singură abordare teoretică asupra schimbării. În 
realitatea socioumană se găsesc suficiente exemple privind schimbarea 
socială, diverse teorii ale schimbării sociale. Ar fi excesiv însă să 
spunem că eforturile celor care gândesc, cercetează, fac generalizări şi 
încearcă previziuni sunt zadarnice. 


2. Teoriile schimbării sociale. Abordări sociologice 
privind schimbarea socială 


Schimbarea socială a fost interpretată din diverse perspective. 
Astfel, deosebim mai multe teorii care explică fenomenul schimbării 
sociale: teoriile evoluționiste, teoriile ciclice, teoria funcționalistă, 
teoria conflictului etc. În continuare ne vom opri la aceste teorii. 

e Teoriile evoluționiste 

Gândirea sociologică de început s-a concentrat asupra 
progresului social şi asupra problemei existenței unor legi 
fundamentale ale schimbării sociale. H.Spencer, de exemplu, 
consideră că schimbarea progresează totdeauna de la forme mai 
simple la unele mai complexe. Adoptând teoriile evoluționiste ale 
lui Ch.Darwin ca model, H.Spencer a susținut intervenţia 
guvernamentală limitată în funcţionarea societăţii, aşa încât să 
permită acestor legi evoluționiste, naturale ale progresului social să 
se desfăşoare. În concordanță cu conceptul lui Darwin despre 
“supraveţuirea celui mai bun”, activitățile şi instituţiile care pot 
rezista în acest timp de mediu concurenţial vor continua şi chiar 
vor prospera, altele vor dispărea pur şi simplu. Legile naturale, nu 
intervenția umană, vor fi factorul determinant. 

Teoria evoluționistă, oarecum simplistă, despre progresul social 
şi-a pierdut bunul renume. Gerhard şi Jean Lenski au dezvoltat o 
versiune mai sofisticată a teoriei evoluționiste socioculturale, care nu 
presupune inevitabilitatea “progresului”. Ei cred că forța motrice în 
schimbarea socială este schimbarea tehnologiei care duce la schimbări 
în producția economică, în organizarea socială şi în comportamentul 
social. Aceste schimbări nu sunt rezultatul unor legi fundamentale ale 

schimbării sociale, dar ele pot fi găsite în acţiunile concrete din 
contextul sociocultural al societăţilor. De asemenea, aceşti sociologi 
au considerat schimbarea “multiliniară”, producându-se în sfere 
sociale diferite, în ritmuri şi în direcții diferite. 

e Teoriile ciclice 

Teoreticienii acestei perspective de abordare au considerat 
schimbarea socială ciclică. Spengler susținea că, asemenea 
organismului uman, societățile se nasc, se dezvoltă şi apoi decad. 
Ciclul este inevitabil. Vigoarea dezvoltării inițiale scade în perioada 
de mijloc. Atunci, societatea devine mai materialistă şi, în cele din 
urmă, începe să decadă. Toynbee, pe de altă parte, afirmă că societățile 
pot învăța din experiența istoriei. Decăderea nu este inevitabilă, dar 
societățile trebuie să ia măsuri concrete ca să o oprească. Civilizațiile 
se dezvoltă ca reacție la provocările care apar din mediul ambiant 
(condiții geografice şi climatice) sau din acțiunea umană (amenințarea 
cu război de către o societate vecină). 

Societăţile prosperă dacă provocările sunt relativ pozitive, sau 
dacă societățile iau măsuri adecvate şi înființează instituții eficiente 
pentru a le face față. 

Acest punct de vedere a fost susținut în mod viguros de ex- 
preşedintele american J.Kennedy. El observase că marile puteri tind să 
se extindă cât mai mult în scopuri militare şi, astfel, îşi slăbesc baza 
economică. Structura lor economică sărăcită duce la un declin social al 
societăţii. Kennedy consideră că Statele Unite contemporane se găsesc 
tocmai într-o astfel de situație. 

e Teoria funcționalistă 

Parsons consideră societatea un sistem social de părți unite una 
de alta şi interdependente. Acest sistem caută echilibru. Schimbarea se 
produce când această stabilitate esențială este tulburată, sistemul fiind 
forțat să reacționeze pentru a-şi restabili echilibrul. Societăţile sunt 
conservatoare, rezistând schimbării sociale. Transformarea este un 
iritant, ceva care răstoarnă funcționarea relativ liniştită a societăţii. 

Schimbarea socială este introdusă prin forţe extreme, cum este 
războiul, sau apare din tensiuni interne, cum ar fi criza economică. 
Societatea se acomodează la schimbări şi stabileşte un nou echilibru. 
În această concepție, schimbarea duce totuşi la stabilitate, deoarece 
apare un nou echilibru din ajustările făcute. 

Când schimbarea este recunoscută, aceasta este abordată din 
perspectiva evoluționistă. Societăţile se dezvoltă printr-un proces de 
diferenţiere creator de diferite instituţii sociale, care să se ocupe de 
problemele frecvente ale societăţii, şi printr-un proces de integrare sau 
de relativă coordonare a activităților acestor instituţii. Stabilitatea şi 
schimbarea se produc împreună, dar tradiționaliştii tind să pună 
accentul pe prima. Totuşi, unii funcționalişti (Merton) îşi dirijează 
atenţia spre problema schimbării sociale şi spre modul spre care 
aceasta este stimulată de tensiunile interne ale societății. 

e Teoria conflictului 

În teoria clasică, schimbarea socială apare din lupta de clasă 
dintre exploatatori şi cei exploataţi economic. Tensiunile între 
grupurile inegale din societate forțează schimbări în structura 
societății. Schimbarea este o consecință a nevoii de reconciliere a 
contradicțiilor în structură şi în acţiuni. Rezultatul rezolvării acestor 
contradicții nu este un compromis, ci crearea a ceva cu totul nou — 
transformarea socială. 

Marx s-a concentrat în principal asupra contradicţiilor economice, 
ca fiind forţa motrice a schimbării sociale. Alți teoreticieni ai 
conflictului au încercat să lărgească această perspectivă. Dahrendorf 
consideră drept cauze ale schimbării sociale diverse tipuri de conflict 
social. Conflictul dintre grupurile etnice, rasiale şi religioase poate 
constitui baza unor schimbări importante în societate. 

Nici una dintre teorii nu explică, pe deplin, schimbarea socială. 
Teoria evoluționistă oferă o explicaţie insuficientă pentru multe 
schimbări sociale interne, cum sunt modelele de migraţie şi 
realinierile politice. 

Teoriile ciclice par înrădăcinate în explicaţiile potrivite pentru 
schimbarea din societăţile occidentale, dar mai puţin relevante pentru 
societăți din alte părți ale lumii. Teoreticienii funcţionalişti pun un 
prea mare accent pe stabilitate şi echilibru. Astfel, deseori, schimbarea 
este studiată ca un proces provocat artificial. Teoreticienii conflictului 
se concentrează aproape exclusiv pe tensiunea socială, mai ales pe cea 
economică şi, în general, ignoră alte surse ale schimbării sociale, cum 
sunt progresul tehnologiei şi presiunile externe. 

Oricare ar fi limitările lor ca explicaţii comprehensive ale 
schimbării sociale, teoriile prezentate mai sus oferă analize utile ale 

tipurilor concrete şi ale circumstanțelor în care se produc schimbările 
sociale. Cele mai multe teorii folosesc o anumită formă de evoluție 
socioculturală ca punct de plecare, fie explicit, fie implicit. De 
asemenea, modelul de schimbare socială al lui Merton combină 
elemente ale teoriei funcţionale şi ale teoriei conflictului. El 
introduce în sistemul social elemente de tensiune, iar Coserta 
examinează “funcțiile conflictului social”, fapt ce demonstrează că 
teoriile funcționalistă şi cea a conflictului, referitoare la schimbarea 
socială, pot fi unite într-o anumită măsură. 

Teoriile evoluționiste şi ciclice oferă cadrul general neutru, 
înțelegerea dinamicii de bază a schimbării sociale. Ele îl avertizează 
pe analist de importanţa atât a presiunilor externe, cât şi a tensiunilor 
interne în producerea schimbării sociale. Teoreticienii conflictului scot 
în evidență formele concrete ale stresului intern care sunt deseori 
implicate. Teoriile funcționaliste subliniază ideea că, drept reacţie la 
schimbare, societăţile se acomodează la modalităţile care încearcă să 
le păstreze echilibrul, aşa că, în mod paradoxal, schimbarea şi 
stabilitatea nu sunt, totdeauna, reciproc exclusive. Aceste teorii despre 
schimbarea socială sunt complementare, deşi o teorie cu desăvârşire 
comprehensivă despre schimbarea socială încă nu există. 


3. Factorii schimbării sociale 


Teoreticienii sociologiei au încercat de-a lungul ultimelor două 
secole să dezvolte o teorie generală, care să explice natura schimbării 
sociale. Dar nici o teorie bazată pe un singur factor nu poate 
demonstra diversitatea evoluţiilor social-umane, de la societățile de 
vânători, culegători şi păstori, la civilizațiile tradiționale şi, în final, la 
sistemele sociale complexe de azi. Totuşi, putem identifica cei trei 
factori principali, care au influențat constant schimbarea socială, 
mediul înconjurător fizic, organizarea politică şi factorii culturali. 

G.Rocher propune să distingem factorii: demografic, tehnic, 
economic, cultural, ideologic, conflictual, contradicţia. 7.P. Durand şi 
R. Weil disting factorii: demografic, tehnic, cultural, ideologic. Ne vom 
opri asupra unora din perspectiva dualității structuralului. 

Nu sunt puţini cei care au urmărit impactul factorului cosmic, 
geografic, biologic, antropologic etc. Asupra schimbării 
socioumanului, schimbarea socială este explicată prin substratul fizic: 

e stepa asiatică explică viaţa pastorală şi nomadă; 

e fiordul (golf maritim îngust, intrat adânc în uscat) explică 
statica şi dinamica socială a societăților nordice; 

e “drumurile popoarelor” (Demolins) au fost “alambicurile 
puternice care au transformat popoarele ce s-au angajat pe ele”; 

e solul serveşte ca suport rigid aspirațiilor schimbătoare ale 
oamenilor, “întreaga viață a statului îşi are rădăcina în pământ” 
(Razzel) care reglează cu brutalitate destinele popoarelor. 

Elveţienii nu au dezvoltat arta, poezia datorită naturii ţării lor, a 
cărei “maiestate sublimă a paralizat spiritul” — afirma Semple. 

H. de Gabineau, Gamploviez au insistat asupra factorului vizual. Ei 
analizează rasa ca un factor ce-şi pune amprenta asupra individului şi 
societăţii ca o fatalitate. Toate faptele şi fenomenele sociale se explică, 
după aceşti autori, prin aptitudinile “rasei superioare” şi defectele 
ereditare ale “rasei inferioare”. Rasiştii hitlerişti aproape că nu au avut 
ce să inventeze după ce au citit cu luare-aminte astfel de cărți. Nici 
“clasicii” greci nu au ezitat să distingă între “greci” şi “barbari” (adică 
restul popoarelor), aşa cum M.Gunther, Th. Fritsch nu “au ezitat să 
distingă, alte rase umane” de “rasa nordică (caracterizată prin 
“francheţe”, “voință reflectată”, “eroismul cel mai pur”, “calităţi de 
şefi” etc.). 

e Factorul demografic 

G.Simmel afirmă că “variațiile morfologice” reprezintă explicații 
pentru schimbarea socială. Pentru a pricepe “diferențierea socială”, 
“întretăierea cercurilor sociale”, este necesar să luăm în seamă şi alți 
factori. Schimbările ce afectează populația sub aspectul fecundității, 
natalității, mortalității sunt adesea concomitente cu multe alte schimbări 
sociale. “Orice creştere cantitativă — spune Simmel — antrenează 
modificări calitative ale societăţii, necesită adaptări noi pe care o ființă 
socială îmbătrânită nu le poate suporta”. Em. Durkheim defineşte însă 
pe larg rolul volumului şi densității populaţiei în cazul schimbărilor 
sociale, prin faptul că numărul relațiilor sociale creşte în dependenţă de 
numărul indivizilor. Factorul demografic determină creşterea 


- 200 - 


concurenței între elementele sociale: intră în concurență profesiile, se 
accentuează diviziunea muncii, se transformă dreptul, solidaritatea 
socială etc. 

e Factorul tehnico-economic 

Este adesea citată cartea lui L.Mumford “Tehnică şi civilizaţie”, ca 
şi cea a lui H.Janne “Le systeme social. Essai de theorie generale”. Ei 
evidenţiază că în devenirea societăților putem distinge mai multe faze, 
pe baza nivelului de dezvoltare a tehnicii: 

e faza lithotehnică — când uneltele erau din piatră, economia de 
subzistență, iar schimbările minime; 

e faza antropotehnică — când se utilizează metalele, apare 
sclavajul, se lărgesc schimburile; 

e faza lotehnică (între 1000-1750) — când se utilizează forța 
apei, lemnul, resursele solului, se dezvoltă ramurile industriei 
legate de agricultură etc.; 

e faza paleotehnică (1750-1920) — utilizarea pe scară largă a 
fierului, cărbunelui, petrolului etc.; este era metalurgiei, a 
maşinilor unelte, a marii industrii, a producţiei în serie etc.; 

e faza neotehnică -— utilizarea electricității, a produselor 
sintetice, dezvoltarea fără precedent a comunicaţiilor, 
modernizarea schimburilor etc., este faza “materialismului 
fără scop”. 

Tot Mumford precizează referitor la factorul tehnic: “Inferioară 
piciorului, cârja ajută la mers, în timp ce osul şi ţesăturile se 
reconstituie. Eroarea curentă e de a ne imagina că o societate în care 
fiecare om e prevăzut cu o cârjă este mai bună decât una în care 
majoritatea oamenilor merg pe propriile picioare”. 

Asupra factorului economic nu a insistat doar Marx. Sociologul 
german M.Weber spunea că orice încercare de a explica schimbarea 
trebuie să ia în seamă condiţiile economice. Numai că, afirmă el, “în 
acelaşi timp, nu trebuie să pierdem din vedere abilitatea şi dispoziţia 
oamenilor de a adopta diferite tipuri de comportamente practice”. 
W.E. Moore spunea că economicul “impune limite destul de clare 
variaţiei diferitelor trăsături ale organizării sociale”. W.Rostow 
teoretiza “decolarea” referindu-se la creşterea economică şi la 

transformările decisive produse de ea într-un interval de două-trei 
decenii. 

Galbraith formula teoria “cercului vicios al sărăciei”: când 
productivitatea este scăzută, veniturile sunt mediocre, veniturile nu 
permit economisirea; fără economii, lipsesc investiţiile; fără investiții 
nu creşte productivitatea. Concluzia sa: o ţară săracă are nevoie de 
ajutor din străinătate. Alţii susțineau însă că o asemenea concluzie nu 
este întemeiată (E.Hagen). 

D.Bell, A.Tourraine şi-au întemeiat la un moment dat teoria “erei 
postindustriale” pe “determinalismul tehnologic”. A.7offler descria 
devenirea societății umane “în trei valuri”, tot pe baza dezvoltării 
tehnice. În lucrarea Reviziuni şi premise el ia în seamă şi alți factori ai 
schimbării (necesitatea revoluției în gândire, modul de a face politică, 
modul de organizare familială etc.). De altfel, lectura conceptelor şi a 
expresiilor folosite de 7offler arată schimbări în optica autorului 
privind schimbarea (“hornul de fum”, “regiuni versus naţiuni”, “noul 
muncitor”, “pentru industriile muribunde” etc.). 

Trebuie să formulăm noi moduri de a înţelege rădăcinile 
schimbării, spunea /.Prigogone pe marginea cărţii lui Toffler. Ideea 
subliniată şi de G.Canguilhem, ce constă în dezvoltarea tehnicilor, a 
făcut să uităm de originea socioculturală şi umană a schimbărilor 
sociale. 

e Factorul cultural şi ideologic 

Numeroşi sociologi au accentuat importanța valorilor culturale 
ca factor al schimbării sociale. Metafizicienii au disprețuit mult 
timp tehnicienii. Însă omul care face şi foloseşte multe este un om 
cu identitate şi capacitate de a acţiona constructiv, de a crea 
Cultura - spunea G.Simondon - s-a constituit într-un sistem de 
apărare contra tehnicienilor. Dar este util să nu uităm de coraportul 
dintre realitatea umană şi realitatea tehnică. Pentru a juca rolul său 
complet, cultura trebuie să încorporeze forțele tehnice sub forma 
cunoaşterii şi valorilor. Parsons a insistat asupra rolului valorilor şi 
modelelor culturale ca surse ale schimbării sociale, la fel ca şi 
culturaliştii, sau ca M. Weber care relevă rolul “eticii protestante” în 
societatea capitalistă occidentală. 

La sfârşitul celui de-al doilea mileniu — arată F.Ferraroti — 
oamenii sunt puternici din punctul de vedere al tehnicii, e de ajuns 

să amintim despre debarcarea pe Lună, de succesele aerospaţiale, 
din genetică, biotehnologie, industria chimică etc. Însă, procesul 
diacronic dominant de cultura europeană occidentală, înţeleasă ca 
unica sursă exclusivă a marilor valori ce sprijină civilizația umană, 
este pe sfârşite. Intrăm într-o nouă fază a procesului istoric (ce 
avansează din stadiu în stadiu pentru a se rezuma şi a se recunoaşte 
în stadiul cel mai relevant, cel occidental, de ascendență greco- 
romană şi indocreştină în versiune umanistă clasică) în care toate 
culturile, fundamentate pe acelaşi plan, interacționează, 
confruntându-se după valorile lor specifice şi autentice. Această 
situație de pluralitate culturală dă bătăi de cap deţinătorilor 
monopolului cunoaşterii şi grupurilor în poziție de relativ 
privilegiu. 

Autorii care au privilegiat rolul ideologiilor în schimbarea socială 
au avut în vedere miturile, religiile etc. sau/şi ideologiile politice. 
Fiecare grup este purtătorul unei ideologii-mumă pentru actorii care 
urmăresc conservarea sau schimbarea societății. R.Dahrendof arată că 
în societatea actuală asistăm la diversificarea grupurilor, la pluralismul 
apartenențelor, deci există o pluralitate de ideologii care se confruntă 
şi adună, diversează, focalizează energia colectivă. 

D.C. McClelland sublinia rolul ideologiei meritocratice al “nevoii 
de reuşită”, de “împlinire de sine”, “realizare de sine” aflate la baza 
dinamismului social. 

Toate “diagnozele” în privința factorului sau factorilor schimbării 
au fost în parte pertinente, în parte discutabile sau contestate. 

Căutăm în continuare răspunsuri la aceste întrebări. În sociologie 
este greu să desprindem un factor determinant indiferent de societate, 
spaţiu, timp. Pe o perioadă definită, într-un spaţiu social determinant 
putem socoti ca fundamental un factor sau altul, numai că acesta e 
dificil de a fi izolat. Modelele explicative iau, de obicei, în seamă mai 
mulți factori explicativi. Numai că modelele nu trebuie considerate 
drept legi. Ele nu sunt reale, ci instrumente conceptuale cu menirea de 
a spori inteligibilitatea socioumanului. Un model poate explica diverse 
procese. Şi Rousseau, şi Tocqueville, Weber, Parsons au constituit 
modele pentru a explica schimbarea socială “în ansamblu” sau pe o 
“rază limitată”. Sociologii nu pot renunţa să caute “configurații 

generale” plecând de la evenimente, fapte singulare, fără a ieşi din 
definirile disciplinelor. 


4. Actori, mecanisme şi ritmuri ale schimbării sociale. 
Schimbări actuale şi perspective de viitor 


Atunci când facem o listă a variabilelor descriptive, explicative, 
comprehensive ale schimbării sociale, nu putem omite agenții, actorii 
schimbării: “eroii”, “personalitățile”, “masele”, “clasele”, “mişcările 
sociale”, “elita” (elitele), “grupurile de presiune”, organizațiile 
socioprofesionale, grupurile “cu vocație ideologică” (partidele politice, 
lobby-urile etc.). Actor social al schimbării poate fi orice individ, grup care 
acționează inserați în relații, raporturi (inter)acțiuni sociale, în care joacă 
roluri, îşi apară şi îşi promovează interese, fac alegeri, propun scopuri 
pentru a căror realizare mobilizează resurse, mijloace, acţionând 
construcția, creând, inovând. Cei care percep schimbările suntem tot noi, 
oamenii. Noi putem sesiza că se petrec schimbări atât în noi înşine, pe 
timpul vieții corpului nostru, cât şi în afara noastră (se schimbă statusurile, 
partidele, modurile de viaţă, tehnicile, valorile etc.). 

Ne schimbăm ca “eu” în urma dialogului “egoului” cu “sinele”, prin 
“socializare” în socioculturi, dar şi atunci când vrem să fim diferiți de cum 
suntem, când ne dorim să realizăm un lucru, când ne temem să nu pierdem 
ceva la care ținem mult, când ne e amenințată identitatea. Facem şi ştim că 
şi alții fac cotidian afirmații de genul: “nu mai sunt oameni de altădată”, 
“din moment ce a făcut asta înseamnă că s-a schimbat enorm”, “nu mai e 
omul pe care îl ştim” etc. Cu alte cuvinte, facem apel la sistemul de poziții, 
la roluri sociale, la aşteptări de rol, la atitudini, comportamente, control 
social, instituții, norme, ordine, liant, gândindu-ne la codeterminările lor. 
Lumea în care trăim favorizează multiplicarea sinelui, pluralitatea lumilor, 
a rolurilor, statusurilor. Ducem în fapt mai multe vieți (în lumea profesiilor, 
în lumea culturii, în lumea artei, în lumea religiei etc). În “organigrama 
imaginată” a societăţii este mai greu de reparat poziția şi dinamica în 
acelaşi timp. “O schimbare evoluționară slabă în tipul de comportament al 
indivizilor — spune E.O. Wison — poate genera un efect social major, 
datorită răspândirii acestei schimbări în faţetele multiple ale vieţii sociale”. 
Dacă dispare conştiinţa unei prezente latenţe a forței într-o instituție de 
drept, aceasta se deteriorează — spunea W. Benjamin. 

Cu alte cuvinte, este important să concepem schimbarea, luând în 
seamă instituţiile şi structurile, actorii şi comportamentele lor individuale. 
Schimbarea oamenilor se leagă de învățare. Dobândirea de informații 
despre trecutul şi prezentul socioumanului ne dă posibilități de alegere, 
decizie, acțiuni diferite. Putem deveni mai “stăpâni pe situații”. Oamenii- 
actori, “membri competenți” a1 socioculturii, nu sunt contemplatori, pasivi 
şi indiferenți, ci au conştiinţă practică şi discursivă, au capacitatea acțiunii 
constructive, a creației (altfel, prin ce s-ar deosebi oamenii de alte 
vieţuitoare?). Interiorizând din “rezerva de experienţe şi cunoştinţe”, omul 
poate cunoaşte şi stăpâni mai multe elemente implicate de situaţii, de 
condițiile cunoscute ale acțiunii şi poate diminua din efectele 
neintenționate, nedorite, perverse ale acțiunilor sale agregate cu ale altora. 
El îşi poate ajusta traiectoria biografică, rolurile, statusul. Este deci 
important să avem în vedere “factorii personali” ai schimbării 
(raționalitatea, controlul reflexiv, motivaţia), factorii situaționali, ca şi pe 
cei ai unui mediu mai larg, societal. Unii arată că este important să luăm în 
seamă şi dinamica subconştientului, şi dinamica atitudinilor etc. Este sortită 
eşecului încercarea de a izola, de a separa schimbarea structurală de 
schimbarea actorului. Principiile structurale, instituțiile, normele comune şi 
normele de rol se menţin sau se schimbă pentru că sunt interiorizate de 
oameni în situațiile vieții socioumane în care le pun în act. Omul are 
conştiinţa practică şi discursivă, ia act prin percepție, reprezentări de viață 
socioumană istorică, cotidiană, formulează idei pe care le punem în 
limbaje, analizează, alege, decide, acţionează cooperând sau concurând. 
Din punct de vedere sociologic, oamenii se disting unii de alții printr-o 
multitudine de “variabile”: sex, vârstă, statut matrimonial, pregătire şcolară, 
ocupaţie, apartenenţă religioasă etc. Ei nu au deci cum reacţiona la fel la 
menținerea situațiilor sau/şi la schimbare. Nu toate femeile se 
“masculinizează” pentru a “reuşi social”, unele fac carieră asumându-și 
“feminitatea”. 

A.Giddens subliniază că este util să apelăm la dualitatea 
structuralului pentru a vedea schimbarea ca rezultat al codeterminării 
caracteristicilor biopsihice şi sociale ale actorilor şi structurilor. Când 
L.W. Dobb analiza modernizarea socială, el resimțea nevoia să plece de 
la: importanța acordată omului în trecut, prezent sau prin referire la viitor, 
importanță acordată guvernării, influenţei ştiinţei, filosofiei, economiei, 
valorilor, credințelor tradiționale, instituțiilor. 

Sociocultura se schimbă datorită acțiunii istorice şi cotidiene a 
actorilor care trăiesc în ea, fiind condiţie şi rezultat al acțiunii lor. 

V.Pareto, prin teoria elitelor, face inteligibile schimbările politice din 
societate. Din elită, spune el, fac parte oamenii eminenți din toate sectoarele, 
dar distinge două tipuri de elite: elita conducătoare şi elita nonconducătoare, 
insistând asupra rolului primeia în schimbarea socială. 

Mai aproape de noi — K.Mannheim, C. Wrioht-Mills, R.Aronsa — au 
înscris în rândul elitelor pe: guvernanți, înalți funcționari, directori 
executivi ai întreprinderilor mari, şefii lumii afacerilor, liderii 
sindicatelor, marii intelectuali, liderii de opinie, ziariştii etc, căutând să le 
cântărească ponderea în societățile actuale. G.Rocher distinge 
următoarele tipuri de elite pentru a le putea discerne mai bine influența: 

- elitele tradiționale a căror autoritate, influență, putere decurg din 
credințele, structurile sociale din trecut; 

- elitele tehnocratice a căror autoritate, putere, influență țin de 
structurile legal-birocratice ce decurg din norme şi competență; 

- elitele ideologice bazate pe puterea ideologică ai cărei purtători sunt; 

- elitele proprietăţii bazate pe posesia de bunuri şi proprietăţi; 

- elitele charismatice bazate pe calități excepționale ale membrilor; 

- elitele simbolice, care sunt prototipuri ale modurilor de a trăi, a 
gândi, a fi, a acționa etc.). S.Ke/ler spune că în societăţile actuale numărul 
elitelor este în creştere. Apar “elitele strategice”, spune autoarea, cu 
influență elitele ce pretind că au “bază de clasă”, dar adesea puterea; 
influenţa lor se sprijină pe coaliții complicate (uneori şi pe concursul 
contra-elitelor opoziţiei). Cei care insistă asupra rolului actual al elitelor 
vorbesc despre rolul managerilor, intelectualilor, noilor elite etc. Cei care 
vorbesc despre noile elite arată că elitele tradiționale îşi pierd din 
popularitate, influență, putere, pe măsură ce câştigă teren vedetele TV, 
vedetele sportive. Sunt interesante analizele asupra elitelor din țările 
democratice în care, aşa cum e democratic, elitele nu sunt ereditare, ci se 
recrutează pe merite, prin “concurs”. Nu puţini sunt însă cei care fac critici; 
“elitarismul” vine, oarecum, în opoziție cu principiile democraţiei. Atunci 
când urmărea mecanismele schimbării,  A.Touraine distingea 
“transformările interne”, de “rupturi”. În primul caz el defineşte 
“mobilizarea”, “inovarea”, “difuziunea” (în acelaşi mod în care o fac 
H.Mendrus, L.Boltans, E.Morin, Vilensky etc.), insistând asupra importanței 
comunicării informațiilor, valorilor, asupra microdevianțelor etc. În al 
doilea caz, distinge “conduitele de ruptură”: 

- acţiunea critică instituţională (hegemonia clasei dominante a 
transformat instituţiile, organizațiile în instrumente de reproducere a 
ordinii sociale dominante; acțiunea critică se situează la nivel dominant 
politic pentru a distruge hegemonia clasei dominante); 

- acțiunea critică a conducătorilor (când o nouă clasă ţine să se impună, 
prin inovare în numele modernizării, deschiderii etc; elita doctrinară caută să 
realizeze schimbări fără a provoca “fundamentalismul cultural”, modelul 
“vechi” împărtăşit şi de clasele populare); 

- acţiunea contrarevoluţionară (pleacă de la opoziţia participanţilor 
excluşi: excluşii au conştiinţa excluderii şi se centrează pe valori de tip 
mesianic); 

- acţiunea critică anticipatoare (se dezvoltă în societăţi deschise, fără 
blocaj instituțional; “inteligența” luptă pentru denaturalizare etc.). 

Touraine şi echipa sa şi-au nuanţat teoria rolului mişcărilor sociale în 
urma cercetărilor făcute după 1990 în ţările Europei Centrale şi de Est. 
Totuşi, unde se îndreaptă schimbarea socială în prezent? Care sunt 
principiile direcţiei de evoluție susceptibile de a ne afecta viaţa la începutul 
secolului XXI? Teoreticienii sociologiei nu au căzut de acord în privința 
răspunsului la aceste întrebări, care implică în mod evident o doză de 
speculație. Ne vom opri asupra a trei perspective: noțiunea că trăim în 
prezent într-o societate postindustrială, ideea că am atins o epocă post- 
modernă şi teoria conform căreia ne aflăm la “capătul istorie”. 

Unii observatori au sugerat că ceea ce se întâmplă azi este o tranziție 
către o societate nouă, ce nu se mai bazează în primul rând pe 
industrializare. Ei susțin că suntem pe cale de a păşi într-o fază a 
dezvoltării cu totul străină perioadei industriale. Pentru a descrie această 
nouă ordine socială au fost creați numeroşi termeni noi, cum ar fi 
societatea informaţională, societatea de servicii şi societatea de 
cunoaştere. Dar termenul intrat în limbajul curent, folosit pentru prima 
dată de către Daniel Bell în SUA şi de către Alain Touraine în Franţa, este 
acela de societate, în care “post” — cu sensul de “după” — se referă la 
faptul că am depăşit formele vechi ale dezvoltării industriale. 

Diversitatea denumirilor este doar o indicație, dintre miliardele de 
idei avansate pentru a interpreta schimbările sociale actuale. Dar una din 
temele, care apar constant, este semnificația informației sau a 
cunoştinţelor în societatea viitorului. Modul nostru de viață — bazat pe 
producerea de bunuri materiale, centrat pe puterea maşinilor şi pe fabrici 

— începe să fie înlocuit de unul în care informația se află la bază 
sistemului de producţie. 

Cea mai clară şi mai cuprinzătoare descriere a societății 
postindustriale a fost oferită de Daniel Bell în The Coming of the Post 
Industrial Society (1973). Ordinea postindustrială, susține Bell, se 
distinge printr-o creştere a ocupaţiilor în sfera serviciilor, în dauna 
locurilor de muncă din producția de bunuri materiale. Muncitorul 
necalificat, angajat într-o fabrică sau într-un atelier, nu mai reprezintă 
tipul de salariat de bază. Lucrătorii calificați (funcționari sau tehnocraţi) îi 
depăşesc ca număr pe cei necalificaţi, în timp ce ocupațiile profesionale şi 
tehnice se diversifică cel mai mult față de celelalte. 

Cei care lucrează în funcţii de nivel superior se specializează în 
producerea de informații şi cunoştinţe. Producerea şi controlul e ceea ce 
Bell numeşte cunoştinţe codificate, informaţii sistematice, care constituie 
principalele resurse strategice ale societăţii. Cei care creează şi distribuie 
aceste cunoştinţe - oamenii de ştiinţă, informaticienii, economiştii, 
inginerii şi profesioniștii de orice fel devin tot mai mult grupurile sociale 
conducătoare, înlocuind industriaşii şi antreprenorii vechiului sistem. La 
nivelul cultural există o îndepărtare de “etica muncii”, caracteristică 
epocii industriale; oamenii devin mai liberi să inoveze şi să se bucure de 
munca lor, cât şi de viaţa lor de familie. 

Cât de valabilă este opinia că vechea ordine industrială este un curs 
de înlocuire cu o societate postindustrială. Dacă teza a fost acceptată în 
general, evaluările empirice de care ea depinde devin suspecte din mai 
multe puncte de vedere: 

1. Curentul existent către ocupațiile din sfera serviciilor, însoțit de 
declinul forței de muncă din alte sectoare productive, datează cel puţin de la 
începuturile industrialismului însuşi, nefiind un fenomen recent. Încă de la 
începutul secolului al XIX-lea, atât manufacturile, cât şi serviciile au 
început să se extindă în dauna agriculturii, sectorul serviciilor arătând 
constant o rată a creşterii mai rapidă decât cea a producţiei de bunuri. 
Muncitorul necalificat nu a fost niciodată în realitate tipul cel mai comun de 
angajați; un procent mai mare de lucrători plătiți a fost dintotdeauna folosit 
în agricultură şi în servicii, sectorul serviciilor crescând invers proporțional 
cu cel al angajaţilor agricoli. Cea mai importantă schimbare nu a fost aceea 
dinspre munca industrială spre cea din servicii, ci de la munca plătită la 
formă la alte tipuri de ocupații. 

2. Sectorul serviciilor este eterogen. Ocupațiile din sfera serviciilor 
nu pot fi tratate pur şi simplu ca şi cum ar fi identice cu cele ale 
muncitorilor calificaţi; multe locuri de muncă din sfera serviciilor (cum ar 
fi vânzătorul de la stația de benzină) sunt ocupate de muncitori 
necalificaţi — în sensul că reprezintă munci manuale. Majoritatea 
posturilor de lucrători calificați implică oarecare cunoştinţe specializate şi 
au devenit substanţial mecanizate. Acest lucru este adevărat şi pentru 
majoritatea posturilor de birou, din ierarhia inferioară. 

3. Multe servicii contribuie, direct sau indirect, la producerea de 
bunuri materiale, deci ar trebui să fie considerate ca făcând parte din sfera 
de producție. Astfel, un programator de calculator care lucrează pentru o 
firmă industrială, proiectând şi monitorizând operaţiile efectuate de 
maşinile-unelte, este direct implicat în procesul de producere a bunurilor 
materiale. 

4. Nimeni nu poate spune cu precizie care va fi impactul pe termen 
lung al folosirii pe larg a microprocesoarelor şi a sistemelor electronice de 
comunicare. Deocamdată, acestea sunt integrate în cadrul producției de 
bunuri, în schimbul înlocuirii ei. Pare sigur faptul că asemenea tehnologii 
vor continua să prezinte rate înalte de inovări şi vor pătrunde în tot mai 
multe domenii ale vieții sociale. Dar în ce măsură trăim deja într-o 
societate în care cunoştinţele codificate sunt resursele principale? — 
răspunsul nu este încă clar. 

5. Teza referitoare la societatea postindustrială tinde să exagereze 
importanţa factorilor economici în producerea schimbării sociale. O astfel de 
societate este descrisă ca fiind rezultatul anumitor evoluții din economie care 
produc schimbări în alte instituţii. Majoritatea celor care avansează ipoteza 
societății postindustriale au fost puțin influențați de Marx, fie că aceştia îl 
critică în mod direct, dar poziția lor este semimarxistă în sensul că factorii 
economici sunt consideraţi ca dominând schimbările sociale 

Unele dintre evoluțiile citate de către teoreticienii 
postindustrialismului reprezintă trăsături importante ale epocii actuale, 
dar nu este încă dovedit că cel mai bun mijloc de a găsi o cale de 
înțelegere este conceptul de societate postindustrială. În plus, forțele care 
au declanşat schimbările ce se desfăşoară în prezent sunt cele politice şi 
culturale, în aceeaşi măsură şi cele economice. 

Adepții ideii de postmodernitate susțin că societățile moderne şi-au 
extras inspirația din ideea conform căreia istoria are doar o formă — că “se 
îndreaptă într-o direcție anume”, ducând către progres; în prezent această 

noțiune şi-a pierdut însă semnificația. Nu mai există o noțiune generală 
nici măcar de istorie. Lumea postmodernă este, astfel, extrem de 
pluralistă şi de diversă. Prin intermediul nenumăratelor filme, casete 
video şi programe TV, ce redau imaginile circului în jurul lumii, intrăm în 
contact cu numeroase idei şi valori, dar aceasta nu pare a avea legătură cu 
istoria locurilor în care trăim şi nici cu istoriile noastre personale. Totul 
pare să fie într-un flux continuu. 

Scriitorul al cărui nume a devenit sinonim cu sintagma sfârșitul 
istoriei este F.Fukuyama. Concepţia sa despre sfârşitul istoriei pare, la 
prima vedere, complet contrară ideilor formulate de către teoreticienii 
postmodernităţii. Opiniile sale se bazează nu pe colapsul modernităţii, ci 
pe triumful ei în întreaga lume, sub forma capitalismului şi a democrației 
liberale. 

F.Fukuyama susţine că revoluțiile din 1989 din Răsăritul Europei, 
care au avut ca urmare dizolvarea Uniunii Sovietice şi evoluţia către 
democraţia pluripartită în alte regiuni, precum şi bătăile ideologice ale 
perioadelor anterioare deja s-au încheiat. Sfârşitul istoriei înseamnă 
sfârşitul conflictelor. Nimeni nu mai susține monarhia, iar fascismul este 
un fenomen al trecutului; la fel şi comunismul, atât de multă vreme 
principalul rival al democrației. Capitalismul a câştigat în îndelungata sa 
luptă cu socialismul, aceasta contrar prezicerii lui Marx, iar democraţia 
liberală nu mai este contestată. El susține că am ajuns la “capătul 
evoluției ideologice a omenirii” şi la “universalizarea democraţiei 
occidentale, ca formă finală a guvernării umane” (1989). 

Totuşi, cele două versiuni ale sfârşitului istoriei nu sunt atât de 
diferite pe cât par. Democraţia liberală oferă un cadru pentru exprimarea 
unei diversității de opinii şi interese. Ea nu specifică modul cum ar trebui 
să ne comportăm, în afara faptului că insistă asupra necesității de a 
respecta poziţiile celorlalţi; de aceea, ea este compatibilă cu o pluralitate 
de atitudini şi moduri de viață. 

Pare îndoielnic ca istoria să fi ajuns la capăt, în sensul că am 
epuizat toate alternativele care ni se oferă. Cine poate spune ce noi 
forme de ordine economică, politică sau culturală pot apărea în viitor? 
Tot aşa cum gânditorii medievali nu întrevedeau ivirea societăţii 
industriale, care avea să apară o dată cu declinul feudalismului, nici 
noi nu putem anticipa deocamdată felul în care se va schimba lumea în 
decursul secolului viitor. De aceea, ar trebui să fim rezervaţi în 
legătură cu ideea sfârşitului istoriei, cât şi cu cea de postmodernitate. 

Teoreticienii postmodernităţii subliniază prea mult diversitatea şi 
fragmentarea, în dauna formelor noi de integritate globală. Pluralismul 
este important, dar în prezent umanitatea se confruntă cu probleme 
care necesită inițiative generale în vederea soluționării lor. 
Expansiunea capitalistă unilaterală nu poate continua la nesfârşit; 
lumea nu are decât resurse finite. Ca umanitate colectivă, este necesar 
să acționăm în sensul depăşirii diviziunilor economice, care separă 
țările bogate de cele sărace, cât şi a contrastelor similare din interiorul 
societăţilor. Şi este necesar să procedăm în acest fel, protejând 
totodată resursele de care depindem cu toţii. În ce priveşte stabilirea 
ordinii politice, menționăm că democraţia liberală nu este de ajuns 
pentru realizarea acestui scop. Fiind un cadru limitat de statul-naţiune, 
ea nu rezolvă problema creării unei ordini pluraliste globale, lipsite de 
violență. 


Întrebări recapitulative: 

1. Evidenţiaţi principalele caracteristici ale schimbării sociale. 

2. Analizaţi principalele teorii ale schimbării sociale. 

3. Explicaţi esenţa factorilor schimbării sociale. 

4. Definiţi noțiunea de actor social. Analizaţi principalele mecanisme şi 
ritmuri ale schimbării sociale. 

5. Caracterizaţi concepţia lui F.Fukuyama despre sfârşitul istoriei. 

CAPITOLUL VIII 
CONDUCEREA VIEȚII SOCIALE 


1. Definirea conducerii vieții sociale. 
Structurile şi funcţiile conducerii 


Fiind o activitate care rezultă din diviziunea socială a muncii şi 
din creşterea complexităţii relaţiilor sociale, conducerea armonizează 
şi coordonează activităţile indivizilor în vederea realizării anumitor 
scopuri sociale importante. 

Termenul conducere este folosit în accepţiuni diferite: 

e activitate de organizare şi coordonare a acţiunilor indivizilor în 
vederea realizării unui scop; 

e grupul care se ocupă cu realizarea acestei activităţi; 

e reţeaua de instituții sociale prin care se asigură armonizarea. 

În aceste accepţiuni conducerea este considerată din perspective 
diferite de către mai multe ştiinţe care se ocupă de studiul ei. 
Sociologia analizează conducerea ca raport social, psihologia — ca 
raport psihosocial, economia politică o consideră printre factorii de 
producţie, politologia o analizează sub latura instituţională şi ca mod 
de distribuire şi de exercitare a puterii şi a autorității. Permiţând 
analize multidimensionale şi complexe, aceste diverse perspective de 
considerare a conducerii sunt integrate actualmente într-o abordare 
unitară — ştiinţa conducerii. Aspectele care au favorizat apariţia acestei 
ştiinţe sunt: 

- creşterea gradului de complexitate a organizării sociale; 

- interdependența tot mai mare dintre elementele structurii sociale; 

- diversificarea proceselor sociale şi creşterea amploarei lor; 

- creşterea capacităţii oamenilor de a acționa asupra naturii şi 
societății; 

- democratizarea vieții sociale. 

Ştiinţa conducerii studiază condițiile conducerii eficiente în 
concordanță cu normele şi valorile acceptate şi promovate de 
societate. Condițiile conducerii eficiente cuprind principiile care 
orientează activitatea de conducere, procedeele şi mijloacele folosite. 
De analiza acestor condiții se ocupă părțile componente ale ştiinţei 
conducerii: 


- 212 - 


- teoria conducerii este ansamblul principiilor şi al legilor din 
activitatea de conducere; 

- metodologia conducerii este ansamblul de metode, tehnici şi 
procedee folosite pentru creşterea eficienţei conducerii; 

- tehnologia conducerii este ansamblul mijloacelor tehnice şi al 
modalităților de organizare. 

Pe baza ştiinţei conducerii se poate realiza o conducere ştiinţifică 
a sistemelor şi a organizaţiilor sociale. Activitatea de conducere constă 
în realizarea unor acțiuni de către un grup organizat de indivizi în 
cadrul unor structuri de conducere. 

Structura de conducere este ansamblul de elemente şi de 
raporturi dintre aceste elemente prin care se realizează activitatea de 
conducere. Structurile de conducere sunt diferite în raport cu: 

e domeniul (economic, politic, cultural); 

e nivelul (întreaga societate, regiune, colectivitate locală); 

e tipul grupului uman (organizaţie, colectivitate teritorială) în 
care se exercită conducerea. Până în prezent cel mai bine au fost 
analizate structurile de conducere din cadrul organizaţiilor. Deşi 
structurile de conducere pot fi analizate în sine, ele nu pot fi însă 
separate de structurile organizaționale. Conducerea este un element al 
structurării şi al organizării oricărui sistem social. Analiza structurilor 
organizaționale include deci şi analiza structurilor de conducere. 
Studiile asupra organizațiilor industriale au stabilit mai multe tipuri de 
structuri organizaționale şi de structuri de conducere: 

- Structura ierarhic lineară, care se bazează pe diviziunea precisă 
a activităţilor şi pe existenţa unor niveluri ierarhice între care relaţiile 
de subordonare şi de comandă sunt riguros stabilite. În această 
structură şeful deţine o autoritate totală asupra subordonaţilor; 

- structura funcţională, în care se produce o divizare a activităţii 
de conducere în mai multe funcții realizate de persoane diferite. 
Numărul nivelurilor ierarhice este mai redus, în schimb, crește 
numărul rolurilor de conducere în plan orizontal; 

- structura mixtă, care combină elemente ale structurii ierarhic 
lineare şi ale structurii funcţionale; 

- structură cu grupuri parțial suprapuse, în care liderul unui grup 
face parte din grupul ierarhic imediat superior. 

Există numeroase clasificări ale funcţiilor conducerii, care pot fi 
cuprinse în patru categorii: organizarea, planificarea, decizia şi controlul. 
Aceste funcții sunt realizate prin folosirea unor procedee şi tehnici de 
conducere. Prin realizarea acestor funcţii se asigură şi realizarea 
obiectivelor, armonizarea acțiunilor, eficiența activităților, coeziunea şi 
dezvoltarea sistemelor conduse. În continuare vom analiza fiecare funcție 
în parte: 

1. Prin organizare se creează condiţii adecvate sistemului condus 
şi se precizează legăturile dintre componente, funcțiile acestor 
componente, se stabileşte modul de grupare a indivizilor, se 
delimitează nivelurile de conducere şi funcţiile sistemului de 
conducere. 

2. Planificarea constă în stabilirea obiectivelor de viitor ale 
acțiunii sociale şi a mijloacelor de realizare a lor. Planificarea se 
bazează pe activitățile de diagnoză şi de cercetare a viitorului. 
Diagnoza socială este efectuată pe baza unor analize profunde ale 
situației organizațiilor. Ea este realizată de conducerea organizației cu 
ajutorul unor compartimente specializate. 

3. Activitatea de planificare se încheie cu luarea deciziilor. 
Importanța acestei funcţii este atât de mare, încât activitatea de 
conducere este privită uneori doar prin intermediul ei. Decizia constă 
în alegerea unei alternative din mai multe posibile. 

Luarea deciziei este condiţionată de factori interni şi externi, 
obiectivi şi subiectivi, cum sunt: 

- natura organizației; 

- resursele disponibile (tehnice, umane, financiare); 

- valorile şi normele sociale existente în societate; 

- volumul şi calitatea informaţiei; 

- structurile de conducere, 

- calităţile celor care iau decizia; 

- perioada de timp acoperită de decizie. 

4. După ce deciziile au fost elaborate şi comunicate, conducerea 
trebuie să controleze modul în care sunt executate. Controlul este 
activitatea prin care conducerea urmăreşte în permanenţă executarea 
deciziilor şi intervine cu măsuri corespunzătoare în vederea realizării 
obiectivelor. Deci, prin control se asigură conformitatea acţiunilor cu 
decizia. 

Pentru a fi eficientă, activitatea de control trebuie să îndeplinească 
anumite condiţii: 

e să aibă un caracter preponderent preventiv; 

e să fie obiectivă; 

e să fie concentrată în punctele-cheie de care depinde 
executarea deciziei; 

e să fie realizată cu competenţă; 
să nu provoace perturbări în realizarea activităţilor; 
să se finalizeze cu luarea unor măsuri adecvate, 
să fie realizată în permanenţă, 
să fie adecvată situațiilor concrete. 

Dificultățile cu care se confruntă astăzi societatea noastră au 
numeroase cauze, una dintre care provine din modul de organizare şi de 
conducere a sistemelor şi a subsistemelor sociale. În consecinţă, se 
consideră că ameliorarea organizării şi a conducerii, mai ales la nivelul 
întregii societăţi şi la nivel internaţional, ar permite depăşirea unor dintre 
aceste dificultăți. 

Conducerea vieții sociale pe baze ştiinţifice permite: 

- armonizarea intereselor existente în societate; 

- corelarea multiplelor aspecte ale dezvoltării; 

- orientarea dezvoltării după valorile sociale fundamentale; 

- stabilirea unor mijloace eficiente de acţiune şi evitarea 
transformării lor în scopuri în sine; 

- evitarea consecințelor negative ale dezvoltării spontane sau ale 
unor decizii insuficient elaborate; 

- subordonarea mecanismelor dezvoltării creşterii calității vieții. 

Considerată din perspectiva acestor posibilități, conducerea ştiinţifică 
a vieţii sociale se impune ca un element principal al dezvoltării sociale. 


2. Clasificarea metodelor moderne de conducere 


Metodele de conducere sunt definite ca ansambluri de mijloace şi 
procedee cu ajutorul cărora conducătorul influențează acţiunea 
elementelor sistemului condus în vederea realizării obiectivelor 
stabilite. Utilizarea metodelor moderne de conducere trebuie făcută cu 
respectarea unor condiţii şi cerinţe: 

e metodele să fie integrate într-o concepţie generală justă despre 
activitatea de conducere, bazată pe cunoaşterea temeinică a legilor 
dezvoltării sociale; 

e formularea clară a scopurilor şi a obiectivelor; 

e organizarea optimă a sistemului decizional; 

e asigurarea concordanţei dintre conţinutul metodei şi situația în 
care aceasta se aplică; 

e utilizarea unor noi metode care să nu perturbe, ci să uşureze 
activitatea de conducere; 

e aplicarea metodei trebuie bine pregătită. 

În literatura de specialitate există mai multe clasificări ale 
metodelor de conducere: 

1) după fazele procesului de conducere, distingem: 

e metode previzionale, 

e metode operative, folosite în conducerea curentă a activităților 
economice şi sociale; 

2) după obiectivul urmărit, distingem: 
metode de optimizare a utilizării forței de muncă, 
metode de optimizare a folosirii instrumentelor de producţie, 
metode de pregătire a cadrelor, 
metode de stimulare a creativității, 
metode de studiere a impactului tehnologic; 

3) după speciile de operaţii logice pe care se bazează, deosebim: 
e metode analitice şi metode sintetice, 

e metode inductive şi metode deductive; 

4) după caracterul discursului ştiinţific urmat, deosebim metode: 
e matematice, 

statistice, 

cibernetice, 

psihologice, 

sociologice. 


2.1. Metode de previziune 


Conducerea vieții sociale trebuie să dispună de o bună cunoaştere a 
legilor sociale şi economice şi de instrumente de evaluare ştiinţifică a 
deciziilor adoptate. Metodele de previziune permit analiza tendinţelor 

prezente, identificarea diferitelor posibilităţi de evoluție, analiza 
concordanței evoluţiilor posibile cu normele şi valorile actuale, 
identificarea consecințelor nedorite. Metode de previziune frecvent 
utilizate sunt: 

1. Extrapolarea — o metodă statistico-matematică care constă în 
prelungirea unor tendinţe dincolo de limitele în care au fost constatate, 
pornindu-se de la ipoteza că evoluţia se bazează pe ideea stabilității de 
sistem, ceea ce înseamnă că principalele caracteristici structural- 
funcţionale ale organizaţiei se vor menţine şi în viitor; nu vor interveni 
factorii perturbatori importanţi şi nu vor avea loc transformări 
radicale. Aşa deci, această metodă poate fi aplicată în sistemele cu o 
evoluţie relativ constantă. Perioada de extrapolare nu trebuie să 
depăşească perioada de observare a tendinței. Ca procedee de 
extrapolare se folosesc cele mecanice (spor mediu, indice mediu de 
creştere) şi cele analitice (tehnica celor mai mici pătrate). 

Metoda de extrapolare poate furniza rezultate corecte în analiza pe 
termen scurt. Cu cât perioada de extrapolare creşte, cu atât scade 
certitudinea concluziilor. Extrapolarea pe termen lung poate duce la 
concluzii absurde. 

2. Metodele reflexive stabilesc cauza şi natura deosebirilor 
viitorului față de trecut. Viitorul nu este considerat ca fiind doar o 
prelungire a tendințelor de până în prezent. În acest caz accentul se pune 
pe deosebiri şi pe evidenţierea factorilor care determină schimbările 
viitoare. 

3. Metodele normative stabilesc diverse norme, reguli de 
activitate şi de comportament, impunând omogenizarea acţiunilor 
individuale în raport cu obiectivele grupului. Pornind de la obiectivele 
pe termen lung, metodele normative stabilesc condiţiile şi acţiunile 
necesare realizării acestora. 

4. Metoda scenariilor a fost mai întâi folosită în previziuni cu 
caracter politic şi militar. Scenariile sunt ansambluri formate din 
descrierea unor situaţii viitoare şi a evenimentelor care conduc la această 
situaţie. Scenariile descriu, pas cu pas, evoluţiile posibile ale unui sistem 
dat, relaţiile dintre diversele domenii şi momentele critice care pretind 
luarea unor decizii. Metoda scenariilor este larg utilizată în previziunea 
evoluţiei sistemelor sociale, întrucât poate studia evoluții complexe şi pe 
termen lung. 

Scenariile permit analiza situaţiilor prezente şi viitoare în scopul 
de a evidenția aspectele ce trebuie evitate şi cele ce trebuie stimulate, 
evidenţierea laturilor slabe ale sistemelor şi oferă măsuri de eliminare 
a acestora. Metoda scenariilor trebuie să răspundă câtorva exigenţe: 

e plauzibilitate; 

e flexibilitate; 

e capacitate de a surprinde evenimente şi situații de mare 
complexitate; 

e capacitate de a integra variabile multiple, 

e capacitate de analiză a unei evoluţii rapide şi surprinzătoare, 

e capacitate de modelare a proceselor sociale. 

În afară de metodele prezentate, activitatea de previziune se 
realizează şi cu ajutorul altor metode: metoda studiilor de piață, 
analogia istorică, ajustarea exponențială, ancheta cu grupuri de experți 
etc. 

5. Analiza de impact urmăreşte investigarea ştiinţifică a efectelor 
complexe rezultate din impactul ştiinţei şi tehnologiei asupra mediului 
social, economic, politic şi ecologic. Studiile de impact nu procedează 
la o abordare în sine a efectelor ştiinţei şi ale tehnologiei, ci iau în 
considerare contextele sociale în care se produce impactul. 

Analiza de impact parcurge mai multe etape: 

- analiza deciziilor de implementare şi utilizare a obiectivului; 

- analiza contextului în care urmează a fi implementat şi utilizat 
obiectivul; 

- evaluarea efectelor complexe generate de aplicarea şi utilizarea 
obiectivului; 

- formularea de propuneri de acţiuni menite să contracareze 
efectele negative şi să potenţeze pe cele pozitive. 

Studiile de impact au un pronunţat caracter multidisciplinar, fiind 
realizate de experți aparținând diverselor domenii: ingineri, 
economişti, sociologi, jurişti etc. Având un caracter complex, analiza 
de impact se realizează cu ajutorul mai multor metode şi tehnici: 
analiza structurală, tehnica modelării structurale interpretative, tehnica 
Delphi, metoda impactului încrucişat, metoda analizei de conţinut etc. 

2.2. Metode operative de conducere 


Metodele operative de conducere mai frecvent utilizate sunt: 

1. Metoda de conducere pe bază de proiecte permite rezolvarea unor 
probleme complexe în timp optim şi cu cheltuieli minime. Această 
metodă este folosită pentru soluţionarea unor sarcini deosebite şi 
complexe. Când în faţa unității sociale sau economice apar sarcini de 
acest tip, se constituie o echipă care lucrează pe termen limitat, în condiții 
diferite de cele în care lucrează anterior membrii săi. Această metodă se 
bazează pe delegarea temporară a unor atribuţii ale conducerii, în vederea 
soluționării unor probleme ce pretind cooperarea mai multor specialişti. 

Metoda pe bază de proiecte dă rezultate eficiente când lucrarea de 
executat are o mare complexitate, depăşeşte competențele unui 
compartiment funcţional şi pretinde o cooperare multidisciplinară. 
Conducătorul de proiect trebuie să dispună de autoritatea necesară pentru 
a conduce echipa şi pentru a coopera în mod optim cu şefii 
compartimentelor funcționale. Concentrând eforturile mai multor 
specialişti pe o singură problemă, această metodă permite economii de 
timp, de efort fizic şi financiare. 

2. Metoda de conducere pe bază de sistem se întemeiază pe 
elementele teoriei şi ale analizei sistemelor. Ea constă în examinarea 
detaliată a tuturor subsistemelor care formează sistemul în vederea 
stabilirii celor mai potrivite căi de dirijare a acestora în scopul realizării 
obiectivelor propuse. Conducerea pe bază de sistem s-a impus datorită 
creşterii complexităţii unităților sociale şi din necesitatea de a sistematiza 
activitatea de management devenită tot mai amplă şi mai dificil de realizat 
prin metode tradiționale. Aplicarea acestei metode pretinde recurgerea la 
tehnicile matematice, la tehnica electronică de calcul şi la un sistem 
informațional bine organizat. Din aceste motive ea poate fi aplicată numai 
în situaţiile când managerii dispun de o bună pregătire în teoria sistemelor 
şi în teoria informației. Eficiența metodei de conducere pe bază de sistem 
depinde de: 

e organizarea fiecărui sistem; 

e colaborarea strânsă între managerii compartimentelor; 

e existența unei interdependente minime între subsisteme, 

e respectarea principiului unităţii de conducere. 

3. Metoda de conducere pe bază de rezultate, conform căreia fiecare 
manager, indiferent de poziţia sa ierarhică, este răspunzător de anumite 
rezultate pe care le poate obţine prin valorificarea capacităților sale 
personale şi a unor resurse din unitate. În vederea obţinerii rezultatelor 
prestabilite, managerii dispun de libertatea de a alege mijloacele şi 
procedeele. Criteriile de apreciere a activității managerilor constau în 
maximizarea rezultatelor şi minimizarea cheltuielilor făcute pentru 
obținerea acestora. 

Pentru a fi eficientă, metoda pe bază de rezultate trebuie aplicată 
în anumite condiţii: 

- stabilirea adecvată a obiectivelor preconizate, 

- asigurarea coerenţei între obiectivele şi rezultatele urmărite de 
diverşi manageri, 

- exercitarea unui control permanent asupra rezultatelor intermediare, 

- conjugarea rezultatelor obținute pe termen scurt cu obiectivele 
pe termen lung. 

4. Metoda de conducere prin produs a apărut datorită reducerii 
duratei de viață a produselor şi din necesitatea adoptării rapide a 
producţiei la cererea tot mai dinamică. Această metodă constă în 
faptul că toate problemele referitoare la un produs important sunt 
grupate şi subordonate unui aparat de conducere separat în cadrul 
unităţii. Managerului de produs i se încredințează gestiunea unui 
produs de la cercetare, proiectare, producţie până la desfacere, preţ, 
rentabilitate. Rolul principal al acestei metode constă în ameliorarea 
produselor existente, suprimarea produselor uzate moral, crearea unor 
produse noi cu parametri tehnico-calitativi şi funcționali superiori. 

Aplicarea metodei de conducere prin produs pretinde: 

e cunoaşterea temeinică de către manageri a situaţiei pieței; 

e cunoaşterea procedeelor tehnologice noi; 

e evaluarea realistă a posibilităților unităţii de a se adapta la 
schimbarea tipului de produs. 

Această metodă permite conducerii superioare a întreprinderii să se 
concentrarea eforturilor asupra unui produs sau grup de produse, permite 
reducerea în timp a ciclului cercetare — proiectare — producţie — desfacere. 

5. Metoda de conducere pe bază de excepție porneşte de la ideea 
că o bună conducere se ocupă doar de abaterile semnificative de la 

normele şi performanțele stabilite. Dacă activitatea se desfăşoară 
conform programului prestabilit, conducerea nu intervine. 

Metoda de conducere pe bază de excepţie presupune: 

e stabilirea obiectivului în baza indicatorilor fizici sau valorici, 
normelor şi normativelor, bugetelor, 

e stabilirea toleranţelor, 

e compararea realizărilor cu obiectivele planificate. Se măsoară 
performanţele individuale şi de echipă, cheltuielile băneşti, 
consumurile materiale etc., 

e analiza abaterilor, a excepțiilor, 

e luarea deciziei privind corectarea abaterii. 

6. Metoda de conducere pe bază de obiective a tost aplicată încă în 
primele stadii de dezvoltare a organizațiilor industriale şi comerciale. 
Fiecare unitate economică, indiferent de mărime sau profil de producţie, 
îşi stabileşte anumite obiective care urmează a fi realizate într-un 
termen stabilit şi cu mijloace predeterminate. Obiectivul nu se confundă 
cu planul, care este un instrument de organizare şi conducere. 

Utilizarea metodei de conducere pe bază de obiective pretinde 
anumite condiții: 

- fixarea obiectivelor realiste; 

- formularea obiectivelor cu participarea largă a personalului 
salariat; 

- acordarea încrederii şi libertăţii de acţiune subordonaților; 

- informarea operativă a conducerii şi a lucrătorilor asupra 
rezultatelor obţinute; 

- un sistem informaţional bine organizat; 

- un control permanent. 

Metoda de conducere pe bază de obiective prezintă o serie de avantaje: 

e favorizează munca şi conducerea colectivă; 

e promovează stilul participativ de conducere; 

e facilitează o structură organizatorică mai rațională; 

e obiectivele clar stabilite contribuie la ameliorarea procesului 
decizional şi la o mai bună folosire a timpului de conducere; 

e contribuie la crearea unui climat agreabil de activitate. 

2.3. Metode pe bază de analiză 


Analiza, fiind o operație mintală sau practică de descompunere a unui 
întreg, (proces, fenomen sau obiect) în elementele sale componente şi de 
identificare a relațiilor dintre acestea, este folosită în toate domeniile 
ştiinţei. În domeniul conducerii analiza constă în evaluarea valorii sau a 
calității diferitelor funcțiuni, activităţi sau procedee şi în compararea 
acestora cu anumite norme teoretice sau prestabilite de conducere. Dintre 
metodele bazate pe analiză, mai frecvent utilizate sunt: 

1. Analiza economică - are ca obiectiv evaluarea, aprecierea şi 
explicarea rezultatelor obţinute prin raportarea acestora la cheltuielile 
făcute şi la realizările precedente. Analiza economică este o metodă 
principală prin care se urmăreşte asigurarea autogestiunii economice a 
unităților. Ea permite stabilirea precisă a cheltuielilor efectuate, 
comensurarea rezultatelor, aprecierea eficienței. 

Analiza economică derulează în următoarele etape: 

e întocmirea planului de analiză, 

e culegerea materialului documentar necesar; 
verificarea datelor culese; 
prelucrarea datelor; 
interpretarea rezultatelor; 
comunicarea rezultatelor nivelurilor ierarhice competente în 
vederea adoptării unor decizii de corecție. 

2. Analiza valorii urmăreşte reducerea costurilor de producţie, 
concomitent cu ridicarea calitatăţii produselor. Pornind de la cunoaşterea 
nevoii sociale care trebuie satisfăcută de un anumit produs, această metodă 
continuă cu analiza funcțiilor pe care trebuie să le asigure produsul, fiind 
determinat costul cel mai scăzut al acestor funcții. Analiza valorii constituie 
un mijloc de investigare economică; ea încurajează progresul tehnic şi 
inovarea produselor, permite conducerii să realizeze raportul optim dintre 
valoarea de întrebuințare, funcția produsului şi cheltuielile de producţie. 

3. Analiza input-output se bazează pe analiza raporturilor intrări- 
ieşiri, pornindu-se de la ideea că orice sistem poate fi definit prin 
intrările şi ieşirile sale în anumite situaţii. Activitatea desfăşurată de 
un compartiment este trecută într-un tabel cu dublă intrare: intrări 
(consumuri, achiziţii de bunuri şi servicii ale unui sector) şi ieşiri 

(ceea ce livrează un sector altor sectoare). Apoi se calculează 
coeficientul de intrare-ieşire şi se întocmeşte o matrice structurală a 
interdependenţelor sectoarelor sau ale ramurilor considerate. Cu 
ajutorul analizei statistico-matematice se stabilesc ecuaţii de corelaţie 
pe baza cărora se pot face predicții cu privire la stările viitoare ale 
sistemelor. 

4. Analiza de conţinut, dezvoltată în domeniul sociologiei, constă 
în cercetarea sistematică a documentelor dintr-o unitate economică sau 
socială în vederea stabilirii surselor de comunicare şi de decizie, 
destinaţiei comunicărilor, conţinutului comunicărilor, deciziilor şi 
acțiunilor, metodelor folosite şi efectelor obţinute. 


2.4. Metode de stimulare a creativității 


Creativitatea este o condiţie esenţială de menținere a vitalității 
unităților conduse, mai ales în actuala perioadă de puternică inovare 
ştiinţifică şi tehnologică a procesului de producție. În această situaţie, 
stimularea creativității managerilor şi a întregului personal salariat 
trebuie să fie o preocupare permanentă a conducerii. Metodele de 
stimulare a creativităţii ţin de o serie de reguli: 

- conceperea personalității umane în mod integral; 

- acceptarea relativității afirmațiilor; 

- depăşirea rutinei şi a prejudecăţilor; 

- nesancționarea opiniilor prea îndrăzneţe. 

În literatura de specialitate metodele de stimulare a creativității au 
fost grupate în metode intuitive şi metode analitice. 

Metodele intuitive folosesc în stimularea creativităţii unor specialişti 
intuiţia, imaginaţia şi fantezia. Ca metode particulare pot fi folosite: 

1. Consacrarea - constă în “spargerea” mentală a unui întreg în 
părțile sale componente şi în re-compunerea întregului într-o manieră 
nouă. 

2. Jocul de cuvinte - este folosit în organizarea activității 
comerciale, în formularea noilor probleme. 

3. Analogia - constă în transferarea unor caracteristici ale unui 
fenomen cunoscut spre altul necunoscut sau mai puţin cunoscut, pe 
baza asemănărilor dintre ele. Pentru a folosi analogia este necesar a 
respecta unele reguli: 

- sistemul studiat să fie mai simplu decât cel de la care se porneşte; 

- trebuie puse în evidenţă atât asemănările, cât şi deosebirile; 

- pentru a deveni certe, concluziile analogiilor se cer verificate. 

Analogia poate lua diverse forme: 

e directă, care constă în compararea directă a unui fenomen dintr- 
un domeniu cu un fenomen din alt domeniu; 

e personală, care constă în identificarea cercetătorului cu obiectul 
sau fenomenul studiat; 

e istorică, care este folosită în previziunea socială şi constă în 
selectarea a două sau a mai multor caracteristici esenţiale ale unor 
epoci istorice diferite şi în analiza lor prin analogie; 

e simbolică, care apelează la metafore, termeni poetici, ceea ce 
conduce la descrierea inedită a fenomenului studiat; 

e fantastică, care apelează la idei neobişnuite, chiar paradoxale, şi 
constă în încercarea de a satisface o dorinţă prin fantezie. 

Consacrarea, jocul de cuvinte, analogia şi alte procedee pot fi 
folosite împreună în cadrul unor metode intuitive complexe de 
stimulare a creativității, cum sunt: 

1. Metoda brainstorming (“asaltul creierilor”). Prin aplicarea 
acestei metode se urmăreşte formularea unor puncte de vedere noi cu 
ajutorul cărora să se găsească soluţia sau soluţiile la o problemă dată. 
Metoda brainstorming se aplică într-un mod relativ simplu: 

- se reuneşte un grup de persoane (experţi); 

- se stabileşte un lider, coordonator al discuţiei; 

- se formulează problema pentru care se caută soluții; 

- se emit păreri şi se înregistrează toate opiniile exprimate; 

- în timpul reuniunii grupului nu este criticat nici un punct de vedere; 

- se evită discutarea consecinţelor ideilor emise. 

După încheierea reuniunii de grup, părerile emise sunt evaluate şi se 
rețin cele mai importante. Este preferabil ca grupul de experți să fie compus 
din 4-7 persoane, iar durata unei discuţii - de 10-60 de minute. Se 
recomandă ca grupul să nu fie omogen, întrucât între experții din acelaşi 
domeniu există un consens, ceea ce poate inhiba emisiunea de idei 
originale. 

2. Metoda Philips 6/6, aplicată întru stimularea creativităţii unor 
grupuri mari. Metoda constă în divizarea grupului mare în unități 
mai mici, compuse fiecare din 6 persoane care urmează a discuta 
timp de 6 minute o problemă căreia i se caută soluţii. Fiecare grup 

alege un coordonator care animă discuţia şi notează propunerile. 
După ce toți membrii grupului şi-au exprimat părerea, conducătorul 
citeşte propunerile reţinute şi invită grupul să le ierarhizeze, să 
stabilească care sunt cele mai importante. 

3. Metoda (tehnica) Delphi permite valorificarea unui volum mare de 
informaţii ştiinţifice deţinute de un grup de experți. În vederea realizării 
unui exercițiu de tip Delphi se fixează un număr de întrebări referitoare la 
un domeniu precis delimitat, se alege un număr de experţi în problema 
examinată şi un coordonator. Metoda Delphi se desfăşoară în patru runde: 

- prima rundă constă în repartizarea chestionarului fiecărui 
expert; la această etapă se adună răspunsurile şi se prelucrează; 

- în runda a doua se pun întrebări în legătură cu data posibilă la 
care se vor desfăşura unele evenimente, cu importanța unor 
evenimente viitoare, cu oportunitatea unor mijloace etc.; 

- în runda a treia participanților le sunt comunicate rezultatele 
rundelor precedente. Participanţii a căror opinie se situează în afara 
intervalului median sunt rugați să-şi argumenteze opinia sau să şi-o 
modifice. Rezultatele obţinute sunt din nou prelucrate statistic; 

- în runda a patra experţii sunt informați asupra rezultatelor 
obținute în runda precedentă şi sunt rugați ca, în raport cu rezultatele 
comunicate, să-şi exprime din nou părerea. Răspunsurile primite sunt 
prelucrate şi se calculează gradul de convergenţă sau de consens. 

4. Sinectica se bazează pe două mecanisme opuse: al transformării 
necunoscutului în familiar şi al transformării familiarului în necunoscut. 
Primul mecanism face apel la analogii, la stabilirea unor asemănări între o 
problemă nouă (necunoscută) şi alta veche (cunoscută). Cel de-al doilea 
mecanism presupune înlăturarea prejudecăţilor şi a stereotipurilor 
raționale, punându-se accentul pe problematizarea cunoscutului, pe 
rediscutarea unor probleme deja soluționate. Grupul de sinectică este 
format din 5-7 persoane. Dintre acestea este ales un coordonator al 
discuţiei, doi membri ai grupului au rolul de producători de idei, iar 
ceilalți sunt participanţi la grupul sinectic. Membrii grupului sinectic 
trebuie să aibă un nivel de cultură asemănător, dar specialități diferite. 
Şedinţele de sinectică se desfăşoară pe parcursul unui an, cu o frecvență 
de o şedinţă pe lună. Exercitiul sinectic parcurge trei etape: 

- etapa demarării, în care membrii grupului sinectic se cunosc, 
se formează coeziunea de grup, se dobândeşte o anumită cultură 

asupra creativităţii. În această etapă sunt puse în discuţie teme 
generale; 

- etapa productivă, în care se prezintă problema ce urmează a fi 
dezbătută. Participanţii sunt invitaţi să propună soluţii, folosindu-se de 
analogia personală, directă, simbolică, fantastică; 

- etapa întoarcerii la real presupune intrarea în funcţiune a 
gândirii logice, raționale, care raportează ideile emise la realitate. 
Soluţiile formulate sunt examinate după criterii precise. 

Metodele analitice stimulează creativitatea pe baza prezentării şi 
tratării diverselor date, informaţii, idei şi soluții într-o formă prestabilită, 
logică. Dintre metodele analitice de stimulare a creativității mai frecvent 
este folosită analiza morfologică, care constă în căutarea sistematică a 
soluţiilor unei probleme: obiectul, sistemul, lucrarea se descompun în 
parametri de bază şi se stabilesc rezultatele care pot să apară din 
combinarea diferită a acestora. În aplicarea acestei metode se cer respectate 
anumite reguli: 

e problema de rezolvat trebuie delimitată şi exact definită; 

e parametrii de bază trebuie enumerați completamente; 

e fiecare soluție reținută trebuie evaluată după criterii explicit 
formulate. 

Cu ajutorul analizei morfologice se pot obţine trei categorii de 
rezultate: 

- combinări cunoscute de parametri; 

- combinări necunoscute, dar inteligibile (explicabile); 

- combinări necunoscute şi neinteligibile (inexplicabile). 

Analiza morfologică este folosită în domenii variate: cercetarea 
consecinţelor unei strategii de dezvoltare, soluționarea unor probleme 
tehnice (stimularea inovațiilor), proiectarea de produse originale. 


3. Stiluri de conducere: definire şi clasificări 


Stilul de conducere influențează în mare măsură rezultatele 
activităţii de conducere şi eficiența întregii activități a grupului 
condus. În literatura de specialitate există numeroase abordări ale 
stilului de conducere, unele punând accentul pe aspectele 
comportamentale, altele - pe structurile de bază ale personalităţii. 

Într-o accepţiune generală, stilul este felul propriu de a fi, de a se 
comporta şi de a acţiona al conducătorului în procesul conducerii. 
Stilul de conducere reprezintă modul concret de exercitare a rolului 
de conducător, de transpunere efectivă în plan comportamental a 
exigențelor ce decurg din statutul de conducător. Noţiunea de stil de 
conducere reuneşte într-un ansamblu dinamic trăsăturile şi 
particularitățile psihice şi  psihosociale ale conducătorilor, 
comportamentele acestora în exercitarea activității de conducere şi 
condiţiile concrete în care se desfăşoară activitatea de conducere. 

Necesitatea cunoaşterii şi a evaluării stilurilor de conducere se 
impune din mai multe considerente: 

a) datorită efectelor pe care le au stilurile de conducere asupra 
mediului psihologic, psihosocial şi relaţional din cadrul unităţilor 
conduse; 

b) datorită capacităţii de difuziune a stilurilor de conducere, 
capacităţii de influențare a membrilor unității conduse; 

c) stilul de conducere poate influenţa activitatea întregii echipe de 
conducere; 

d) stilul de conducere nu are doar o relevanță personală, ci şi una 
organizațională, adică influenţează unitatea condusă în întregul ei. 

În literatura de specialitate sunt prezentate mai multe clasificări şi 
tipologii ale stilurilor de conducere. Ne vom referi la cele folosite mai 
frecvent în evaluarea stilurilor de conducere. Vom prezenta trei 
clasificări făcute în raport cu trei criterii diferite: 

1) modul de luare a deciziilor; 

2) sistemul de valori care orientează activitatea de conducere; 

3) eficienţa stilurilor de conducere. 

După modul de luare a deciziilor, a devenit clasică clasificarea 
unidimensională făcută de Kurt Lewin şi colaboratorii săi pe baza 
cercetărilor întreprinse încă în 1939. Această clasificare conturează 
trei tipuri de stiluri de conducere: 

e autoritar, care se caracterizează prin centralizarea autorităţii, 
preponderența deciziilor unipersonale; accentul se pune pe autoritatea 
formală; personalul unităţii este văzut doar ca executant, corecția 
abaterilor de la deciziile luate se face prin sancţiuni, subordonații sunt 
aspru criticați, dar nu se admit aprecieri critice ale acestora; relațiile 
interumane sunt apreciate ca fiind puţin importante. Acest stil de 

conducere poate duce la insatisfacție la nivelul subordonaţilor, din care 
cauză unii din ei părăsesc organizația. Pe termen scurt, stilul autoritar 
duce la rezultate bune, dar permanentizarea acestui stil generează 
rezultate negative. 

e democratic, care se caracterizează prin încredere mare a 
managerului în subordonați. În cazul dat este stimulată formularea de 
sugestii, propuneri de către subordonați; este încurajată participarea 
subordonaţilor nu numai la îndeplinirea sarcinilor, ci şi la luarea 
deciziilor, se pune accent pe relaţiile interumane şi pe asigurarea unui 
climat de muncă agreabil; se urmăreşte valorificarea competenţelor 
subordonaţilor şi se favorizează dezvoltarea personalității acestora. Pentru 
ca stilul de conducere democratic să fie eficient, este necesar ca 
subordonații să dispună de un nivel înalt de competenţă şi să manifeste 
responsabilitate. 

e liber, pe care unii autori nici nu îl consideră propriu-zis stil. 
Stilul liber se caracterizează prin neparticiparea deplină a managerilor 
la activitate, grupul fiind lăsat să se organizeze singur. Practicarea 
unui asemenea “stil” naşte dezordinea şi anarhia. 

În raport cu valorile care orientează activitatea cadrelor de conducere, 
a fost făcută o clasificare bidimensională şi o clasificare tridimensională. 

O clasificare bidimensională a fost propusă de Robert R.Blake şi 
Jane S.Mouton, care împart stilurile de conducere în raport cu două 
dimensiuni: orientarea managerilor spre producție şi orientarea lor 
spre personal. Stabilirea stilurilor de conducere este făcută cu ajutorul 
unei grile pătratice, pe axul vertical fiind marcat gradul de interes 
manifestat față de problemele umane, iar pe axul orizontal - gradul de 
interes manifestat de manageri pentru problemele producţiei. Gradele 
de interes față de cele două aspecte sunt marcate de la 1 la 9. Matricea 
conţine 81 de casete care ar caracteriza tot atâtea stiluri de conducere 
posibile. Autorii se opresc doar la cinci tipuri: 

e stilul 1.9 caracterizat prin interes mare pentru producţie şi interes 
slab pentru problemele umane. Eficacitatea conducerii se măsoară prin 
rezultate tehnico-productive. Managerii sunt autoritari, interesați doar de 
realizarea sarcinilor; subordonații sunt caracterizați ca instrumente de 
producție, aspectele psihosociale nefiind luate în considerare; 

e stilul 9.1 caracterizat prin interes mare pentru problemele umane 
şi interes scăzut pentru problemele producției. Climatul de muncă din 

întreprindere este agreabil; satisfacţiile personalului sunt mari şi devin 
scop în sine; 

e stilul 1.1 caracterizat prin interes slab atât faţă de problemele 
producției, cât şi față de personal. Managerul cu un asemenea stil se 
izolează de superiori şi subordonați, nu se implică în luarea deciziilor, 
lasă personalul să se ocupe singur de rezolvarea problemelor 
psihosociale; 

e stilul 5.5 caracterizat prin interes mediu față de personal şi faţă de 
problemele producției. Managerul cu un asemenea stil caută soluţii de 
compromis pentru a realiza eficient problemele de producţie fără a brusca 
personalul. Foloseşte persuasiunea, ţine cont de sugestiile subordonaţilor; 

e stilul 9.9 caracterizat prin interes mare atât pentru problemele 
umane, cât şi pentru problemele producţiei. Managerul cu un 
asemenea stil favorizează participarea subordonaţilor la realizarea 
producţiei şi la luarea deciziilor, încurajează activitatea colectivă; 
facilitează manifestarea şi dezvoltarea capacităţilor creative ale 
subordonaţilor, abordează deschis conflictele, încurajează 
competențele; acordă importanță problemelor psihosociale ale 
întreprinderii; ia decizii reuşite, pe baza unei largi consultații; obține 
rezultate bune în productie. 

O clasificare tridimensională a stilurilor de conducere este făcută 
de J.Reddin, care consideră trei dimensiuni ale managementului: 

- orientarea managerului spre sarcină (scop, obiectiv); 

- orientarea spre contacte umane (spre relații interpersonale şi 
psihologia de grup); 

- orientarea spre randament (maximizarea productivității). 

Din combinarea acestor trei dimensiuni rezultă următoarele stiluri 
de conducere, respectiv tipuri de manageri: 

e negativ — nu este orientat de nici una dintre cele trei dimensiuni; 
birocratul — orientat doar spre randament; 
altruistul — orientat doar spre contacte umane; 
autocratul — orientat doar spre sarcină; 
autocratul binevoitor — orientat spre sarcină şi randament; 
promotorul — orientat spre randament şi contacte umane; 
ezitantul — orientat spre sarcină şi contacte umane; 
realizatorul — orientat spre toate cele trei dimensiuni. 

În raport cu criteriul eficienţei, specialiştii francezi au făcut o 
clasificare în două mari categorii, fiecare cuprinzând câte cinci tipuri 
de stiluri de conducere, respectiv de manageri: 

1) manageri cu stiluri eficiente (organizatorul, participantul, 
întreprinzătorul, realistul şi maximalistul); 

2) manageri cu stiluri de conducere ineficiente (birocratul, 
paternalistul, tehnocratul, oportunistul, utopistul). 

Stilurile de conducere sunt stabilite pe baza a două dimensiuni: 
spiritul de angajare personală şi cel de colaborare. 

Organizatorul se bazează pe organizarea rațională şe precisă; 
stabileşte sarcinile şi lasă independenţă subordonaţilor; rezolvă toate 
problemele pe baza reglementărilor formale. Participantul promovează 
managementul în echipă; încurajează colaborarea; facilitează 
comunicarea; dispune de autoritate reală; acceptă sugestiile şi criticile 
subordonaţilor. Întreprinzătorul urmăreşte obţinerea celui mai bun 
rezultat; se bazează pe relații ierarhice clare; promovează competențele; 
este autoritar; abordează în mod deschis conflictele. Realistul consideră 
că relațiile ierarhice trebuie să se bazeze pe încredere şi respect 
reciproc; consultă subordonații; foloseşte metode bilaterale în 
rezolvarea conflictelor; acordă independenţă subordonaţilor; intervine 
rar; pune accent pe un climat agreabil de muncă. Maximalistul este 
orientat spre sarcină; dă dispoziţii judicioase adecvate fiecărei situaţii; 
încurajează colaborarea, însă nu lichidează toate divergenţele; obţine 
efecte practice din divergențe şi conflicte; instituie un climat de 
exigenţă. 

Birocratul se bazează pe diplome, titluri, şi nu pe rezultate; evită 
deciziile delicate; transmite deciziile arătând că nu este autorul lor; nu 
agreează subordonații cu multă influenţă şi nici relațiile interumane 
prea trainice; nu agreează dezacordurile, deşi în realitate există multe 
dezacorduri pe care subordonații nu le scot în vileag; responsabilitatea 
subordonaţilor este redusă. Paternalistul sau demagogul vorbeşte 
mult de democraţie, de conducere colectivă, dar termenii sunt neclari,; 
nu-i place să abordeze probleme de autoritate, evită conflictele cu 
subordonații, este preocupat de menţinerea spiritului colectiv, dă 
satisfacție  subordonaţilor chiar în detrimentul intereselor 
întreprinderii. Tehnocratul este interesat de menţinerea postului; are o 
comportare autoritară şi chiar dictatorială, impune respectarea 


- 230 - 


ierarhiei, este părtinitor;, înlătură pe cei care nu sunt de acord cu el; 
relațiile interumane din întreprindere le menține tensionate. 
Oportunistul este preocupat de cariera personală; se foloseşte de 
intrigi; autoritatea sa este negociată; foloseşte mult compromisul; deşi 
este puţin agreat de subalterni, aceştia sunt preocupaţi să-i facă pe 
plac. Utopistul modern acordă prea multă încredere subordonaţilor; 
ia decizii prost gândite; foloseşte mult timp pentru discuţii, pentru 
proiecte, dar rezultatele sunt slabe; activitatea unității nu este 
coordonată. 


3.1. Factorii care influențează stilurile de conducere 


Analiza conducerii şi a stilurilor de conducere a prilejuit 
formularea a numeroase puncte de vedere şi teorii care, deşi foarte 
diverse, ar putea fi grupate în trei categorii (modele): 

1) conceperea conducerii (a stilului de conducere) ca o funcție a 
persoanei; 

2) conceperea conducerii ca o funcție a situaţiei; 

3) conceperea conducerii ca o funcţie mixtă - a persoanei şi a 
situației. 

Modelul care concepe conducerea ca o funcţie a persoanei este 
reprezentat de preocupările mai vechi de teoria conducerii, de 
sociologie şi de psihologia socială. Conform acestui model, 
managementul este o funcţie a persoanei înzestrată încă de la naştere 
cu calităţi deosebite. Pornindu-se de la această concepţie, a fost 
formulat modelul charismatic al conducerii (Max Weber): oamenii se 
supun autorităţii charismatice în virtutea credințelor lor în calitățile 
extraordinare ale persoanei care este înzestrată cu această autoritate. 
Deşi modelul charismatic a fost puternic criticat, ideea că succesul în 
conducere depinde în mare parte de calităţile celui care conduce s-a 
menținut. Au fost întreprinse cercetări de psihosociologie istorică 
asupra unor mari conducători pentru a stabili trăsăturile care le-au 
asigurat succesul în activitatea de conducere. 

În replică cu exagerările modelului charismatic, a fost elaborat 
modelul situaţional, care pune accent pe caracteristicile grupului 
condus, pe particularităţile situaţiei în care se exercită conducerea, pe 
motivațiile şi aşteptările membrilor grupului. Conform acestui model, 

nu trăsăturile personale ale managerilor asigură succesul, ci adecvarea 
acestor trăsături la particularităţile situației, la cerințele grupului 
condus. Situaţia pretinde şi impune un anumit tip de manageri; o 
persoană va avea succes în conducere numai în măsura în care se va 
conforma exigențelor situaţiei grupului. În modelul situațional, 
managerul are un rol pasiv; el acţionează numai în funcție de situație. 
Modelul situaţional a fost criticat şi el la rândul său pentru neglijarea 
rolului personalităţii în configurarea activităţii de conducere. 

Pentru a se depăşi limitele modelelor charismatic şi situaţional, 
a fost propus modelul mixt, care consideră conducerea ca o funcție 
a persoanei, a situaţiei şi, mai ales, a relaţiei dintre ele. În acest 
model, relația dintre manager şi situaţie este complexă: nu este 
vorba de simpla adaptare a persoanei la situație, ci de structurarea 
şi stăpânirea situației, nu este vorba de tratarea persoanei ca tip 
invariabil, ci ca produs al interacțiunilor, al relațiilor care se 
stabilesc între grup şi manager în procesul conducerii. Modelul 
mixt propune o tratare mai nuanţată şi mai adecvată a procesului de 
management, luându-se în considerare atât rolul trăsăturilor 
personale ale managerilor (trăsături preexistente ocupării unei 
funcții de conducere şi trăsături dobândite pe parcursul exercitării 
activității de management sau configurate de situaţia în care se 
desfăşoară conducerea), cât şi rolul factorilor situaționali şi al 
interacțiunii complexe dintre manager şi grupul condus. 

Interpretarea conducerii pe baza modelului mixt, ca funcție a 
persoanei şi a situaţiei, reprezintă un cadru teoretic adecvat pentru 
analiza stilurilor de conducere, a factorilor care determină sau care 
condiționează formarea stilurilor de conducere, a rolului trăsăturilor 
personale ale conducătorilor în manifestarea stilurilor de conducere. 

Pornind de la considerentele teoretice şi metodologice ale 
modelului mixt, putem afirma că formarea şi dinamica stilurilor 
de conducere sunt determinate şi influențate de următoarele 
categorii de factori: 

- factori ce țin de particularităţile persoanei care exercită 
activitatea de conducere (tipul de personalitate, pregătirea 
profesională, nivelul motivaţional, pregătirea în domeniul conducerii 
şi experienţa în activitatea de conducere); 

- factori ce țin de particularitățile muncii (organizarea 
tehnologică a muncii, diviziunea muncii); 

- factori ce ţin de particularitățile mediului social în care se 
desfăşoară activitatea de conducere: tipul societății, formele de 
organizare, sistemul instituțional de conducere, cultura, stratificarea 
socială, nivelul de dezvoltare a ştiinţei conducerii. 


Întrebări recapitulative: 

1. Definiţi conducerea vieții sociale. 

2. Numiţi funcțiile de bază ale conducerii. 

3. Caracterizați metodele moderne de conducere. 

4. Numiţi avantajele şi dezavantajele metodelor de stimulare a creativităţii. 
5. Definiţi stilurile de conducere şi prezentaţi criteriile de clasificare a lor. 
6. Caracterizaţi principalele tipuri de stiluri de conducere. 


Bibliografie selectivă: 

1.Buzărnescu Şt. Introducere în sociologia organizațională şi a 
conducerii. — Bucureşti, 1995. 

2. Goodman N. Introducere în sociologie. — Bucureşti, 1992. 

3. Mihăilescu I. Sociologie generală. — Bucureşti, 2000. 

CAPITOLUL IX 


INTEGRAREA ŞI COOPERAREA ÎN 
SPAȚIUL SOCIAL ORGANIZAT 


1. Conceptul de integrare. Raportul dintre integrarea 
socială şi integrarea profesională 


Socializarea este un proces fundamental prin care societatea îşi 
proiectează, reproduce şi realizează, prin conduitele adecvate ale 
membrilor săi, modelul normativ şi cultural. 

Integrarea socială reprezintă principiul activ şi în acelaşi timp o 
dimensiune esenţială a socializării prin intermediul căreia are loc 
asimilarea şi transmiterea reciprocă a unor valori cu scopul de a spori 
gradul de eficiență şi de coeziune socială a grupurilor sociale de 
diferite tipuri şi dimensiuni. 

Ca proces de fixare a individului în realitatea vremii sale, integrarea 
este un fenomen general care îşi găseşte forme concrete de particularizare 
în funcție de: natura instituțională a sistemelor sociale, de modelele 
culturale proprii categoriilor sociale, precum şi de trăsăturile de 
personalitate. 

Referitor la grupul primar de sarcină, integrarea a fost definită ca 
„un proces de asimilare progresivă a comportamentelor şi conduitelor 
mediului înconjurător”, în scopul formării unor modele 
comportamentale proprii indivizilor umani, cu rolul de a le uşura 
includerea în câmpul de relații sociale specifice muncii industriale. 

La acest nivel integrarea reprezintă una din fazele procesului de 
socializare, anume: etapa care finalizează socializarea individului. 
Aceasta confirmă faptul că integrarea profesională, ca şi toate celelalte 
tipuri de integrare, deşi îl vizează pe individ, nu este un fapt singular, ci 
un fapt cu rezonanță, cauze şi amplitudini sociale. Deoarece raportarea 
individului la universul social se face în primul rând pe dimensiunea 
profesiei, exercitarea acesteia îi conferă individului nu numai identitate şi 
legitimate în sistemul social, dar îi şi circumscrie spațiul relaţiilor sociale, 
raza de acţiune, delimitată de statusurile proprii fiecărei profesiuni. În 
acest sens, exercitarea profesiei este un tip specializat de relaţie socială, 
iar universul profesional este un subsistem al ansamblului de relații 

sociale, care alcătuiesc sistemul social pe fiecare treaptă de dezvoltare a 
acestuia. 

Valorile caracteristice pentru munca industrială pot fi 
sistematizate într-un model normativ, structurat pe următoarele trei 
niveluri: cognitiv, axiologic şi praxiologic. 

1. Nivelul cognitiv: 

- cunoaşterea modalităţilor şi a standardelor de socializare 
vehiculate în sistemul social concret determinat; 

- cultură profesională temeinică, însuşită la cotele de 
performanţă ale profesiei respective; 

- studierea profesiogramei în contextul social al profesiunii, 
respectiv cunoaşterea cerinţelor intelectuale, tehnice, atitudinale şi 
valorice ale muncii pe fundalul dinamicii sistemului social global; 

- transpunerea exigenţelor diviziunii sociale a muncii în aria de 
funcționalitate a persoanei, la locul de muncă; 

- un ideal profesional clar determinat. 

2. Nivelul axiologic: 

- valori tehnice ale producţiei: energia, inițiativa, forţa de muncă, 
spiritul de a se armoniza cu membrii grupului de muncă integrativ, 
simţul responsabilităţii, pasiunea pentru nou, respectarea disciplinei 
tehnologice ca parte a disciplinei muncii, conştientizarea faptului că 
munca şi interesele sociale ale întreprinderii sunt valori supreme 
pentru identitatea sa socioprofesională şi pe această bază cristalizarea 
idealului de viață pe valorile muncii industriale; 
conştiinţa profesională. 

3. Nivelul praxiologic: 

- capacitatea de cooperare; 

- rezistenţa la efort prelungit; 

- obişnuința muncii ritmice; 

- afirmarea valorilor participării active; 

- un climat de muncă novator, care să stimuleze creaţia tehnică şi 
socială; 

- preocupări preponderent aplicative; 

- participarea la ridicarea nivelului profesional. 

Integrarea în muncă, ca tip al integrării, este un proces social 
complex, stadial, conflictual de interacţiune între cel ce se integrează 
(individ sau grup) şi mediul integrator, în urma căruia este posibil ca 

individul, grupul ce se integrează să accepte, să însuşească şi să 
realizeze cerinţele valorico-—normative ale mediului integrator. Deci, 
extinzând aria analizei procesului de integrare la nivelul grupului 
primar de sarcină, putem identifica elementele participative la acest 
proces, şi anume: 

- subiectul integrării — membrii participanţi la activitatea 
grupului care deţin un anumit rol; 

- mediul integrator care este tocmai grupul primar de sarcină; 

- acțiunea unor factori care favorizează sau îngreunează 
realizarea optimă a procesului de integrare. 

Concentrându-şi atenţia asupra definirii şi descrierii procesului de 
integrare, a tipurilor, a modelelor operaționale a stadiilor şi a factorilor 
care influenţează integrarea, autorii lucrărilor de specialitate recunosc 
unanim faptul că integrarea presupune raportarea la un mediu 
integrator organizat. Fie că este vorba de grupul primar de sarcină, fie 
de colectivul de muncă, întreprindere sau societate, o adevărată 
integrare presupune existența unor structuri organizatorice, funcționale 
şi validitate socială. Aderarea individului la ele comportă limitarea 
libertăţilor individuale în conformitate cu scopurile colective de grup 
şi cu necesitatea respectării libertăţii celorlalți. Integrarea individului 
înseamnă deci modelarea libertăţilor sale de acțiune în conformitate cu 
acțiunile, cerințele, normele şi valorile colectivităţii integratoare. 
Comportamentele admise sau respinse sunt normate prin statute, legi, 
regulamente, circulare şi hotărâri de uz intern. Limitarea libertăţii 
individuale este impusă de structura formală şi reprezintă condiţia 
fundamentală a menţinerii şi funcţionării sale optime. 

Şi dacă la prima vedere s-ar putea crede că integrarea ar cere din 
partea indivizilor umani doar situarea acestora pe o simplă poziţie de 
receptor al valorilor şi normelor grupului integrator, în realitate acestea 
dobândesc şi un important rol activ, transformator, creator. Această 
integrare creativ—participativă exclude simpla conformare a membrilor 
participanţi la normele grupului integrator, contribuind astfel, pe de o 
parte, la creşterea eficienței activităţii generale a grupului, iar, pe de altă 
parte, la păstrarea individualităţii celui care se integrează. 

În funcţie de natura sarcinii grupurilor primare care se constituie ca 
medii integratoare, atât posibilitățile, cât şi nivelul integrării sunt diferite. 
Natura sarcinii nu este exclusivă în integrarea profesională, ea 

confundându-se cu calitatea funcţionării structurilor organizatorice, cu 
stilul de conducere şi cu strategiile de motivare a participării performante. 

Studiile comparative au demonstrat că o societate organizată pe 
bazele democraţiei manageriale favorizează constituirea unor grupuri 
de sarcină înalt integrative. 

Spre exemplu, studiul mediului american de organizare pe baze 
competitiv-concurenţiale relevă existența a trei tipuri de raporturi 
dintre individ şi grupul de muncă: 

a) alienarea: formă negativă de integrare, prin care individul este 
obligat (deci, constrâns prin mijloace morale, fizice sau materiale) să 
intre în grup şi să execute activităţile unei autorităţi care se impune 
coercitiv; 

b) disciplina: formă neutră de integrare, deoarece prezența 
individului în grup este condiționată de gradul de concordanță dintre 
obiectivele colective ale grupului şi obiectivele individului. Legătura 
dintre individ şi grup se realizează prin prisma remuneraţiei: autoritatea 
grupului depinde de mărimea remuneraţiei — cu cât remuneraţia este mai 
stimulatoare, cu atât se poate cere membrilor o disciplină mai mare în 
executarea sarcinilor de muncă. Cine nu acceptă intensitatea muncii şi 
disciplina e liber să părăsească grupul; în caz că nu doreşte, este 
concediat; 

c) participarea: faza pozitivă a integrării. Fără să participe la 
conducere, pentru că nu ei sunt proprietarii, indivizii acceptă să acționeze 
în numele organizației, deoarece autoritatea se exercită prin mijloace 
normative care dau impresia echităţii. În colectivități mai permisive, 
comunitatea dintre interesele (economice) generale şi cele individuale 
determină un climat de încredere şi favorizează afirmarea personalității. 

Potenţialul integrativ atât al individului, cât şi al colectivului 
trebuie racordat la o serie de factori concret determinaţi pentru ca 
evaluarea să fie corectă; nu există reţete pentru a garanta o integrare 
profesională şi nici socială, ea poate fi realizată printr-un îndelungat şi 
complex proces de însuşire a modelelor culturale şi de comportament. 

a) Caracteristicile generale ale procesului de integrare în muncă 

e Caracterul complex 

Integrarea în muncă antrenează factori, procese, mecanisme de 
diferite tipuri, aflate în multiple relaţii. În acest sens, ea nu poate fi 
socotită un obiect de studiu doar sociologic, deşi aceste aspecte pot fi 

principale. La analiza acestui obiect concurează şi alte discipline, cum ar 
fi: psihologia socială, pedagogia, ergonomia, demografia, ştiinţele 
juridice etc. Distingem în acest cadru general al integrării următoarele 
dimensiuni: 

- demografică: sex, vârstă, situaţie familială; 

- economică: situaţia întreprinderii, a ramurii economice din care ea 
face parte, a întregului sistem economic național şi, chiar, starea piețelor 
mondiale, organizarea producției şi desfăşurarea proceselor de muncă etc.; 

- educaţională: pregătirea şcolară a salariaților, formarea 
comportamentelor şi a deprinderilor de muncă, orientările generale de 
ordin valorico-educațional în viaţă etc.; 

- sanogenică: starea de sănătate a oamenilor; 

- ecologică: starea mediului de muncă, a zonelor apropiate — un 
element foarte important ce exprimă legătura strânsă dintre integrarea 
în muncă şi integrarea în mediul rezidențial — starea ecologică a 
localităţii în care trăieşte salariatul; 

- ergonomică: relaţiile om-tehnologie (ergonomie — disciplină 
care se ocupă cu studiul condiţiilor şi al metodelor de muncă în 
vederea normării raționale a acestora); 

- instituțională: caracteristicile organizaţiei, ale sistemului 
instituţional al societății şi raportul cu întreprinderea studiată; 

- politico-juridică: sistemul de norme de drept, de reglementări, 
tipul puterii politice, raporturile de autoritate în cadrul întreprinderii şi 
între agenţii sociali din întreprindere şi cei din afară etc.; 

- sociologică (de care ne vom ocupa): factorii interni sau externi, 
direcți sau indirecți etc. 

Multitudinea acestor factori şi relaţiile diverse dintre aceştia fac ca 
procesul de integrare să fie complex. 

Un element esenţial ce intervine în procesul integrării în muncă îl 
constituie tipul socioeconomic al întreprinderii, adică natura 
proprietăţii specifice întreprinderii (privată, publică, mixtă) şi forma 
acesteia (individuală, anonimă, cooperatistă, de grup etc.). Eşecul 
sistemului socialist s-a datorat, în mare măsură, tocmai incapacității 
întreprinderilor socialiste (de stat sau cooperatiste) de a oferi un mediu 
de muncă capabil a genera o integrare funcțional-pozitivă, care să 
genereze performanţe în avantajul individului şi al societății. 

De asemenea, tipul de management reprezintă un factor tot mai 
activ şi important în desfăşurarea proceselor de integrare de tip 
normativ-proiectiv (nu spontane) şi centrate pe om. 

Un alt aspect ce generează complexitatea proceselor de integrare 
în muncă se referă la nivelul de localizare a proceselor, în raport cu 
grupul social din care este constituit mediul social. Din acest punct de 
vedere, pornind de la grupul cel mai restrâns spre nivelurile 
superioare, distingem: 

a) integrarea la locul de muncă, în cazul în care mediul integrator 
este formaţia de muncă; 

b) integrarea în întreprindere; 

c) integrarea în profesie; 

d)integrarea ocupaţională. 

e Interacțiunea dintre cel care se integrează şi mediul 
înconjurător 

Procesul de integrare presupune un raport social între oameni, ca 
agenți activi, înzestrați cu interese, aspirații, pasiuni, idealuri. Mediul 
înconjurător, luat ca grup social în cadrul căruia se desfăşoară procesul 
de integrare, este format şi el de indivizi având propria lor 
personalitate, caracteristici socioprofesionale diferențiate. Mediul 
integrator nu este un cadru pur. În el există oameni aflaţi la diferite 
niveluri de integrare, cu capacitate mai mare sau mai mică de 
influențare. 

Relaţiile din cadrul mediului integrator joacă un rol important în 
direcționarea cursului procesului de integrare în muncă. Inginerul, 
managerul, aflați şi ei parte componentă a mediului integrator, au un 
rol important în evoluţia procesului. Integrarea individului depinde de 
forța colectivului, de puterea de influenţă şi de calitatea sa. 

Caracterul direcţional al procesului de integrare este determinat 
de existenţa unor scopuri riguros stabilite care satisfac atât cerinţele 
grupului integrator, cât şi pe cele ale subiectului supus integrării. 

e Necesitatea cunoaşterii temeinice a  particularităților 
procesului de integrare. 

Tocmai datorită faptului că integrarea presupune relaţii sociale de 
interacțiune, este necesar ca procesul să nu fie lăsat să se desfăşoare în 
mod spontan. Procesul de integrare poate genera unele contradicții a 
căror desfăşurare determină cursul evoluţiei sale. Deci, în procesul de 

însuşire a valorilor şi a normelor mediului integrator pot apărea unele 
greutăţi, se pot crea stări conflictuale etc. Managerii din întreprindere 
au menirea de a-l ajuta pe individ să parcurgă cât mai repede şi cât 
mai uşor procesul de integrare. 

e Coparticiparea individului în ansamblul de activități ale 
grupului integrator 

e Afectarea individului în multitudinea dimensiunilor sale 

Cadrul de integrare în muncă influenţează direct dimensiunea 
afectivă, cognitivă, axiologică a omului, se răsfrânge asupra întregii 
sale vieți. Cu cât persoana este mai bine integrată, cu atât o mai mare 
satisfacție ea va găsi în activitatea pe care o desfăşoară, va acorda o 
mai mare atenţie perfecționării sale profesionale, va participa mai 
activ la viaţa întreprinderii etc. Şi invers. 

Integrarea în muncă, satisfacția de muncă pot influenţa viaţa de 
familie, comportamentele politice, sociale etc. 

e Continuitatea în timp 

În sensul reluării permanente, sub diferite forme şi cu diferite 
intensități, a relaţiei integrant-integrator sub influența modificărilor 
permanente care apar în situaţia de integrare. 

e Caracterul reversibil al procesului de integrare 

Integrarea în muncă nu se desfăşoară în mod linear, într-un singur 
sens. Ca acţiune reciprocă între cel integrat şi mediul integrator, 
procesul de integrare este permanent supus schimbărilor care pot avea 
loc în ambii termeni ai relaţiei. Dacă, spre exemplu, întreprinderea 
introduce un utilaj mai modern, dar nu se ocupă de pregătirea 
oamenilor conform noilor cerințe de muncă, poate apărea un decalaj 
între capacităţile oamenilor şi solicitările la care ei trebuie să facă față, 
acesta generând cu timpul o dezintegrare în muncă, insatisfacții, 
dorinţa de a părăsi locul de muncă etc. 

Nelinearitatea în desfăşurarea procesului de integrare se manifestă 
deci prin abateri, devieri, perioade de stagnare, momente tensionate 
care toate duc la realizarea unei stări de echilibru relativ. 

e Caracterul stocastic al procesului de integrare 

În condiții asemănătoare nu toți oamenii se comportă identic. 

e Caracterul transformator-restructurativ al procesului de 
integrare 

Procesul de integrare are ca rezultat producerea de variate 
modificări atât în ceea ce priveşte calitatea grupului integrator, cât şi 
în ceea ce priveşte structura subiectului supus integrării. 

e Caracterul stadial al procesului de integrare 

Fiind un proces ascendent, ce tinde spre realizarea unei integrări 
tot mai puternice în muncă, putem distinge în cadrul lui o serie de 
etape mai distincte sub aspectul comportării umane: adaptarea, 
asimilarea, participarea, inițiativa.. Între aceste etape există o strânsă 
legătură şi o trecere reciprocă. 

b) Etapele procesului de integrare socioprofesională 

În funcţie de caracterul activ al subiectului care se integrează şi de 
capacitatea de răspuns a grupului integrator, se pot distinge, după cum 
am menţionat deja, mai multe faze (etape) ale procesului de integrare 
socioprofesională: adaptarea, asimilarea, participarea, iniţiativa 
(integrarea propriu-zisă). 

e Adaptarea presupune perioada de familiarizare cu normele şi 
comportamentele specifice mediului integrator şi conformarea la acestea. 
Raportarea la grupul primar de sarcină are, în această fază, un caracter 
preponderent instrumental: individul renunță la vechile sale deprinderi, 
rămânând însă doar la nivelul imitării modelelor socioprofesionale care 
individualizează grupul. Aderarea la grup finalizează cu faptul că 
individul înţelege clar locul şi rolul său în grupul primar de sarcină. 
Adaptarea se concretizează, practic, prin deprinderea de a exercita 
meseria (profesiunea) conform disciplinei tehnologice caracteristice 
grupului antrenat în realizarea unor obiective economice concrete. 

e Asimilarea presupune însuşirea şi cultivarea eficientă a 
relaţiilor, normelor şi a valorilor mediului înconjurător. Decisive 
pentru această etapă rămân însuşirea şi practicarea modelelor civico- 
profesionale caracteristice pentru grupul de sarcină respectiv. Este 
momentul în care individul a trecut la un ordin superior de 
interiorizare a normelor grupului: a înţeles locul profesiei pe care o 
practică, în contextul celorlalte, practicate în întreprinderea al cărei 
angajat este. De la practicarea meseriei, specifică adaptării, în această 
etapă se ajunge la practicarea raporturilor sociale specifice gradului 
de complexitate a grupului primar de sarcină. 

e Participarea defineşte etapa în care individul, după ce a 
conştientizat şi a asimilat novator (în funcţie de trăsăturile propriei 
personalități) totalitatea solicitărilor integrative (ansamblul de 
aşteptări instituționalizate şi neinstituționalizate formulate în scopul 
implicit de a declanşa şi a realiza integrarea unui individ) ale grupului 
primar de sarcină, ajunge să înțeleagă locul şi importanța 
întreprinderii în sistemul economic naţional. Pe această bază, 
maturitatea cu care descifrează legăturile, reciproce şi multilaterale, 
dintre schimbările economice, tehnice şi social-culturale intervenite la 
nivelul societăţii globale şi gradul de reflectare a acestora în 
întreprinderea unde lucrează îl determină să acţioneze atât pentru 
realizarea obiectivelor tehnico—economice, cât şi pentru sincronizarea 
schimbărilor din întreprindere cu cele de la nivelul societăţii globale. 
La această etapă devine posibilă formarea convingerilor, a idealurilor 
profesionale şi a unei strategii proprii de acțiune asociată obiectivelor 
întreprinderii şi motivată axiologic. Ceea ce la început era în 
exclusivitate disciplină tehnologică este perceput acum ca disciplină a 
muncii. 

e Inițiativa defineşte valorificarea superioară a fondului 
socializant al grupului ale cărui cadre normative nu-i mai apar ca limite, 
ci în calitate de condiţii care favorizează şi legitimează afirmarea 
completă a potenţialului creator al grupului. Conştiința profesională, ca 
semn distinctiv al acestei perioade (etape), se obiectivează atât în gradul 
de profesionalitate al asumării status-rolurilor, cat şi în profesionalizarea 
implicării în realizarea obiectivelor tehnico-economice, social-culturale, 
precum şi în mişcarea de inovare şi creaţie tehnică de grup. La acest 
nivel vorbim de formarea unui stil de muncă şi viaţă relațională, care 
poate constitui rezerva importantă în renovarea structurilor 
organizaționale, sociale şi chiar a promovării unor noi stiluri de 
conducere. 

c) Factorii ce facilitează procesul de integrare în muncă 

Posibilităţile de integrare socială şi profesională, precum şi nivelul 
la care se realizează, diferă în funcție de o multitudine de factori. 
Înţelegem prin factori ai integrării în muncă ansamblul de situaţii şi 
procese care determină direct (cauzal) desfăşurarea integrării. Aceşti 
factori au o acțiune cauzală asupra procesului, ei intervin asupra 
sensului, ritmului, domeniului, manifestărilor etc. integrării în muncă. 

Cunoaşterea acestor factori, a mecanismelor lor de acţiune şi a 
efectelor produse are o importanță practică deosebită, deoarece pe 
această bază pot fi elaborate măsurile necesare conducerii conştiente şi 
eficiente a procesului, pot fi depistate punctele „nevralgice” (dificile) 
şi luate deciziile corespunzătoare. 

Un prim set de factori (sau un factor complex) se referă la 
caracteristicile şi cerințele mediului integrator, printre care putem 
evidenția: 

- natura sarcinii; 

- gradul de organizare şi de structurare a grupului; 

- natura relaţiilor umane şi a climatului psihosocial; 

- valorile şi normele grupului integrator; 

- caracteristicile socioprofesionale ale grupului; 

- capacitatea grupului de a se remodela şi de a se perfecționa 
corespunzător noilor cerinţe; 

- coeziunea, forţa şi stabilitatea grupului; 

- capacitatea grupului de a mobiliza membrii săi la o participare 
performantă; 

- relaţii de putere şi conducere, control din cadrul grupului; 

- condițiile de muncă; 

- condițiile de viaţă; 

- presiunea competiţiei de pe pieţele interne şi externe etc. 

Un al doilea set de factori (sau un alt factor complex) se referă la 
caracteristicile socioprofesionale ale individului ca modalitate de 
răspundere la solicitările mediului integrator, ca: 

- modul de structurare a personalităţii; 

- manifestarea deschiderii spre nou, spre exteriorul său; 

- capacitatea de colaborare şi de cooperare; 

- nivelul de calificare; 

- puterea fizică şi intelectuală de muncă; 

- nivelul de educaţie şi cultură deţinut; 

- gradul de înţelegere a sarcinilor; 

- condiții personale de viață; 

- vechimea în muncă; 

- starea de sănătate; 

- aspecte demografice (sex, vârstă) etc. 

Un al treilea set îl formează factorii de la nivelul sistemului social 
global: 

- natura structurilor organizatorice; 

- calitatea sistemului de învățământ; 

- modul de acţiune şi de manifestare a familiei şi a altor instituţii 
sociale; 

- cerinţele funcționale ale întreprinderii (firmei) din care grupul 
integrator şi subiectul integrării (individul) fac parte; 

- calitatea procesului de socializare şi control social etc. 

Factorii importanţi ai procesului de integrare în muncă sunt: 

- aspiraţiile în muncă; 

- aşteptările; 

- satisfacția de muncă; 

- motivațiile în muncă; 

- atitudinile față de muncă; 

- performanțele în muncă. 


2. Profesionalizarea ca relaţie socială. Strategii de 
integrare socioprofesională 


În practica social-istorică, civilizaţia tehnologică ia ca punct de 
plecare, dar şi ca punct final — omul. Între aceste extreme, structurile 
economice, sociale, culturale şi spirituale se definesc ca fapte 
succesive de umanizare, de obiectivare desfăşurată a omeniei, 
cumsecădeniei celora ce intră în relaţii sociale. În sensul realizării 
eficiente a acestei cerinţe, civilizația tehnologică, în calitatea sa de 
sinteză a valorilor referenţiale ale societăţii umane, a promovat cu 
eficiență conducerea managerială ca ghid teoretic şi practic al 
participării individului la redimensionarea cerințelor funcționale ale 
conduitei umane. Ca urmare, s-a înregistrat un salt în modul de 
raportare a individului la sistemul social-global: de la subordonare față 
de cerințele funcţionale ale structurilor la participarea activă, la 
proiectarea şi invocarea permanentă a structurilor organizatorice în 
raport cu exigenţele fiecărei etape. Iniţiativa, ca semn al personalității 
libere, presupune o înaltă profesionalizare a participării la întreaga 
viață a societății. 

Fiecare individ, potrivit pregătirii sale cultural-ştiințifice, 
deprinderilor dobândite, poate deţine la un moment dat un anume loc, 
o anumită poziţie socială în cadrul societăţii. La nivelul grupului 
primar de sarcină, ca urmare a pregătirii sale profesionale, poate să 
dețină un anumit status profesional, ocupaţional şi, corespunzător 
acestuia, să joace un anume rol. În acest context, putem defini 
educația ca proces de organizare şi conducere a tuturor experienţelor 
de asimilare creatoare a informaţiei şi a comportamentelor legitimate 
normativ!, iar profesiunea - ca protecţie practică a unităţii organice 
dintre ştiinţă, tehnologie şi atitudinile individuale asociate status- 
rolurilor caracteristice fiecărui loc de muncă. 

Profesia (profesiunea) este un subgrup social generat de o etapă 
istorică a diviziunii sociale a muncii (despărţirea realizării unui produs 
de fazele sale componente), implicând un mod specific de viaţă şi 
relaţii interumane, în cadrul grupului şi între grupuri de acest tip. 
Profesia „ca tip de activitate socială ce se exercită pe baza unei 
pregătiri profesionale, a unei clasificări, desemnează complexul de 
cunoştinţe teoretice şi practice dobândite de către o persoană şi se 
exprimă prin meseria sau/şi specialitatea însuşită”?. Putem evidenția 
următoarele funcții ale structurilor profesionale şi ale profesiunilor: 

funcții generale: 

- satisfacerea necesităţilor umane; 

- realizarea solidarităţii umane; 

- instrument de realizare a diviziunii muncii; 

funcţiile profesiei în raport cu individul 

- sursă de venit; 

- mijloc de realizare şi satisfacere umană; 

- mijloc de valorificare a pregătirii profesionale şi a capacităţilor 

personale; 

- sursă de prestigiu social; 

- cadru de socializare prin muncă; 

- cadru de generare a unor modele de viaţă etc. 


1 Buzărnescu Şt. Sociologia industrială în sistemul civilizaţiei tehnologice. — laşi, 
1992. 
2 Dicționar de sociologie. — București, 1993, p.456. 

Una dintre trăsăturile esenţiale ale integrării este profesionalizarea, 
înțeleasă în sens larg ca: profesionalizare a participării la munca şi viața 
grupului primar de sarcină — punctul de plecare al unei integrări sociale 
eficiente. Integrarea profesională a fost defimită astfel: „procesul de 
însuşire a comportamentelor de muncă specifice meseriei (profesiei), a 
sistemului de raporturi, norme, reguli şi cerințe de ordin tehnico- 
economice şi social-culturale caracteristice societăţii integratoare”. 

Constituirea oricărei profesii derulează concomitent cu procesul 
complex şi de durată al formării personalității. Acesta este precedat de 
un important act din viaţa fiecărui adolescent sau tânăr, şi anume — de 
alegerea profesiunii, proces îndelungat de căutare prin care acesta se 
decide asupra profesiei pe care o doreşte să şi-o însuşească şi să o 
practice. Desfăşurat de-a lungul mai multor ani, acest proces este 
influențat de o serie de factori, cum ar fi: cei individuali (aptitudini, 
înclinații, vocaţie, motivaţie, grad de voinţă, nivel de cultură), cei 
familiali (părinţi, frați, rude), cei şcolari (profesori, colegi mai mari), 
cei sociali (mijloacele de informare în masă, personalități cu care 
tânărul vine în contact, diferite organizaţii). 

Următorul proces la care tânărul este supus, după alegerea 
profesiunii, fie o dată cu alegerea profesiei, este cel de pregătire 
profesională, în care pot fi distinse două aspecte: pregătirea teoretică şi 
pregătirea practică. Între acestea trebuie să se manifeste permanent în 
relaţii strânse de interdependenţă. 

Dacă raportată la sistemul social profesionalizarea are ca finalitate 
creşterea fondului socializant, apoi raportată la individ, păstrându-şi 
calitatea de formă specifică de socializare, ea relevă mult mai clar 
finalitatea: calificarea. Calificarea, înțeleasă ca achiziție de cunoştinţe 
teoretice cu caracter preponderent instrumental şi de deprinderi practice 
indispensabile pentru asumarea prescripțiilor de status-rol aferente unei 
profesiuni, comportă multe niveluri şi forme de manifestare în universul 
muncii, dar şi modalităţi corespunzătoare de realizare. 

Putem face o clasificare pe trei niveluri a lucrătorilor din 
activitatea imediat practică: muncitori calificaţi, tehnicieni, 
specialişti cu studii superioare. Diferiți între ei prin orizontul 
profesional, toţi aceştia se deosebesc în bloc față de muncitorii 


! Chelcea S. Sociologia de ramură. — Bucureşti, 1986. 

necalificaţi, care exercită operații secundare şi munci sezoniere, fără 
mare importanță, dar absolut necesare în desfăşurarea proceselor de 
producție din multe domenii de activitate. 

Metodele utilizate pentru calificare sunt specifice fiecărui nivel şi 
cumulează prerogative  pedagogico-formative corespunzătoare. 
Întrucât calificarea vizează mai ales formarea deprinderilor necesare 
activităţilor executive, vom menţiona că în literatura de specialitate se 
pune tot mai pronunţat în discuţie diferența dintre meserie (pentru 
activitățile manuale) şi profesie (pentru activitățile intelectuale). 
Complexitatea producţiei moderne, precum şi specializarea tot mai 
accentuată, au determinat o instituţionalizare integrală a instruirii şi 
formării profesionale în cadrul şcolii care este astăzi nu numai 
instituţie de educație, ci şi de formare profesională. 

Termenul de tehnician se aplică oricărei persoane ce practică o 
profesie, care cere cunoştinţe ştiinţifice şi tehnice intermediare între 
cele ale muncitorului calificat şi cele ale inginerilor şi ale altor cadre 
cu studii superioare. Tehnicianul poate să îndeplinească sarcini de 
inspecție, de întrețineri, de organizare a proceselor de producere, de 
supraveghere a producţiei. Studiile comparative din ţările industriale 
dezvoltate denotă că complexitatea mediului industrial contemporan 
determină nevoia de tehnicieni. 

La nivel asemănător cu cel al tehnicienilor se situează şi alți 
lucrători din activitatea imediat productivă:  merceologii, 
programatorii, normatorii etc. Aceste calități demonstrează că 
diviziunea muncii acționează pe două dimensiuni: 

a) extensiv, prin individualizarea diferitelor tipuri de activitate ca 
profesiuni distincte, a căror practicare necesită o calificare 
corespunzătoare; 

b) intensiv, prin specializarea în profunzime a muncii în interiorul 
aceleiaşi profesiuni, ceea ce aduce în prim-plan nevoia calificării în 
profil larg. 

Specialiştii cu pregătire superioară îşi desfăşoară activitatea în 
zona concepției, organizării şi proiectării acţiunii sociale specializate, 
valorificând specialitatea în care sunt „specialişti” în context intern şi 
internaţional. În acest sens, profesiunea este un act de cultură şi 
producător de cultură. 

Dincolo de diferența de nivel ori de profil, toate formele de 
profesionalizare se manifestă în raza de acţiune a aceleiaşi exigențe: 
asigurarea caracterului unitar al specializării. Aceasta înseamnă că toate 
activităţile de formare şi calificare trebuie privite ca secvenţe 
complementare ale unui proces unic, a cărui finalitate o constituie 
însuşirea nu a unei materii oarecare, ci a unei profesiuni, adică a unui 
complex instructiv-educativ ce urmează a fi aplicat practic. De aceea, în 
elaborarea programului de profesionalizare, trebuie pornit de la logica 
internă a fiecărei profesiuni, respectiv de la ceea ce trebuie să ştie să facă 
viitorul absolvent, pentru a construi pe aptitudinile celui admis la cursuri 
cunoştinţele, priceperile, deprinderile necesare exercitării eficiente a 
viitoarei profesiuni. Pe baza acestei metode, denumită a drumului critic, 
obiectivele de studiu, numărul de ore şi durata perioadei de şcolarizare 
pot contribui la determinarea optimului dintre pregătirea teoretică şi cea 
practic-aplicativă. 

Policalificarea defineşte sincronizarea permanentă a cotei de 
profesionalitate cu cerinţele mereu crescânde ale procesului de producţie, 
prin obținerea unei calificări înrudite sau complementare specialități de 
bază. Prin policalificare forța de muncă poate fi utilizată mai eficient atât de 
către individ, cât şi în ansamblul contextului organizațional. Faptul că 
acelaşi individ poate prelua atribuţii operaționale din mai multe tipuri de 
activități determină un consum mai rațional al timpului de muncă, al 
structurii organizatorice, dar şi o şansă în plus de creştere a fondului 
socializant. 

Recalificarea este, în principal, o formă de perfecționare care are 
cauze şi subiective, şi obiective. Subiective, când din motive cu totul 
particulare individul îşi reexaminează opțiunea profesională iniţială, 
urmând cursuri de pregătire pentru domenii înrudite sau divergente 
profesiunii practicate. Obiective, când sub influența progresului 
ştiințifico-tehnic unele profesiuni ajung la limita maximă a uzării lor 
morale şi se cer în mod necesar înlocuite sau modernizate. În prezent, şi 
mai ales în viitor, automatizarea şi cibernetizarea sunt cauzele esențiale 
ale recalificării. 

Reciclarea vizează menţinerea permanentă a competenţei 
profesionale la cotele de performanţă cerute de progresul ştiinţific şi 
tehnic neîntrerupt. Spre deosebire de recalificare, care marchează un 
moment de o discontinuitate semnificativă pentru debutul sau chiar 

pentru destinul profesional al lucrătorului, reciclarea este momentul de 
continuitate care presupune acumulări cantitative necesare 
consolidării resurselor de competență individuală şi colectivă. 

Cercetările concrete pe teren au descoperit o relație importantă între 
profesionalizare, stocul de învățământ şi stocul de competenţe. Astfel, în 
timp ce costul pregătirii forței de muncă reprezintă între 3 şi 5% din 
venitul naţional, contribuţia învățământului la crearea venitului național 
este de 5-8 ori mai mare. În general, contribuţia calificării la creşterea 
venitului naţional se situează între 20 şi 30%, iar la creşterea 
productivităţii este de 2,6% pentru fiecare an de studii. Specialiştii propun 
următoarea formulă pentru determinarea raportului dintre nivelul de 
calificare exprimat prin anii de studii, forma de calificare şi categoria de 
încadrare: 


R=F(c), 


unde: R - randamentul muncii; c - nivelul de calificare în condiţii 
tehnice şi organizatorice date. 

Raportată la conceptul de practică socială, profesionalizarea 
presupune însuşirea temeinică a unor specialități, stăpânirea la nivel 
mediu a specialităților înrudite, dar într-un orizont compatibil cu 
sistemul de cunoaştere a societății în care specialistul se exprimă civic şi 
profesional. 

Totalitatea indicatorilor care corelează pozitiv sistemul de referință 
al mediului integrator cu sistemul de personalitate al individului care se 
integrează în acest mediu a determinat o platformă de acţiune practică, 
cunoscută sub numele de strategie, deoarece vizează un obiectiv pe 
termen lung. Ea vizează cunoaşterea şi utilizarea a trei categorii de 
factori: generali, particulari, individualii, dintre care: 

1) tipul de muncă: condiţii fizice, tehnice, economice, sociale şi 
organizatorice în care se desfăşoară activitatea. În general, muncile bazate 
pe tehnicitate înaltă şi calificare ridicată se caracterizează prin indice înalt 
de integrare, iar muncile desfăşurate în condiții grele relevă un indice 
scăzut de integrare, păstrând un grad relativ mare de instabilitate; 

2) prestigiul social al profesiunii: printr-o popularitate inteligentă 
se poate stimula mândria profesională chiar şi în domenii tradiţional 
considerate „grele”, ca: minerit, construcţii, metalurgie, dacă se 

prezintă riscurile şi dificultățile ca „examene” care cer calități 
deosebite; 

3) satisfacția în muncă este hotărâtoare pentru creşterea indicelui 
de integrare şi poate fi obţinută prin îmbinarea recompenselor 
materiale cu cele instituţionale şi prin creşterea calităţii ergonomice a 
locurilor de muncă; 

4) climatul realizat la confluenţa dintre dimensiunea orizontală 
(cu colegii) şi cea verticală (cu instanţele subordonate) a relaţiilor de 
muncă — contribuie la creşterea atracției şi stabilităţii individului în 
grupul de muncă; 

5) sistemul normelor şi al valorilor: compatibilitatea dintre 
valorile dominante ale grupului, valorile reprezentative ale profesiunii 
de bază din grup şi opţiunile valorice ale individului contribuie la 
creşterea forței integratoare a unităţilor tehnico-economice. De 
asemenea, metodele de conduită bazate pe disciplina muncii, 
punctualitatea, respectul pentru muncă şi competenţă formează şi 
dezvoltă sentimentul de valorizare şi de confort psihologic favorizant 
integrării autentice şi de durată. Comparaţia pe care o face fiecare 
individ cu sistemele organizatorice similare din diverse țări dezvoltate 
determină o dinamică deosebită la acest capitol; 

6) posibilităţile de promovare inspiră opţiuni valorice de durată, 
deoarece sarcina de muncă este privită ca parte componentă dintr-un 
obiectiv de perspectivă, a cărui realizare e funcţie de individ. Ca 
urmare, această perspectivă îi motivează puternic ataşamentul la 
grupul primar de sarcină; 

7) calitatea vieţii: oportunităţile materiale, serviciile şi mijloacele 
de practică culturală, precum şi gradul de facilitare a accesului la ele 
se constituie ca factor important în determinarea indicelui de integrare 
individuală. 

O caracteristică a modernizării comportamentelor profesionale o 
constituie amplificarea concurenței şi a competitivităţii lor prin 
transferuri masive dintr-un sistem organizatoric în altul. 

3. Cooperarea şi competiția în cadrul grupului 
primar de sarcină 


În cursul vieţii cotidiene, faptul cooperării oamenilor în acţiunile 
diferitelor grupuri sociale, al colaborării lor poate fi sesizat ca fiind 
prezent numai în procesul de desfăşurare în comun a unor activităţi 
colective, în care oamenii, membrii grupurilor se sprijină reciproc, îşi 
converg forţele spre atingerea scopului propus, spre obţinerea unor 
rezultate de care să beneficieze toţi participanții. 

Hugo Reading defineşte cooperarea ca „un lanţ de interacţiune 
sau o rețea de interacțiuni pentru atingerea unui scop comun, de a 
cărui reuşită beneficiază toți participanţii”. În ceea ce priveşte tipurile 
de cooperare, el distinge: 

1) cooperarea ca acțiune auxiliară, în care unii participanți 
suplinesc efortul mai slab al acţiunilor celorlalți; 

2) cooperarea ca acţiune convergentă, în care participanții 
realizează operaţii, activități diferite, dar care toate au ca obiectiv 
atingerea aceluiaşi scop; 

3) cooperarea ca acţiune „umăr la umăr”, sau cooperarea directă, 
în care participanţii efectuează operaţii asemănătoare. 

Putem identifica, de asemenea, o cooperare spontană sau 
organizată, o cooperare formală sau neformală, o cooperare pe termen 
lung sau pe termen scurt. 

Indiferent însă de tipul de cooperare, pentru a putea vorbi despre o 
autentică cooperare, trebuie întrunite o serie de elemente, şi anume: 

- să existe o coordonare optimă a acţiunilor participanților, astfel 
încât aceştia să nu se stânjenească reciproc, ci să se sprijine mutual; 

- acţiunile să fie compatibile între ele, să fie sincronizate şi 
ordonate într-un anume spațiu şi timp; 

- să fie stabilit între membrii participanţi un nivel ridicat al 
procesului de intercunoaştere reciprocă; 

- să se manifeste încredere şi receptivitate față de sugestiile şi 
cerinţele celorlalți, fiecare să simtă nevoia de a fi în grup, între ceilalți; 

- să se stabilească interacțiuni reciproce multiple având la bază 
acelaşi sistem de norme şi valori, aceleaşi interese; 


! Hugo F.Reading. Dictionary of the Social Sciences. — London, 1978, p.50. 

- membrii să-şi conştientizeze statusurile şi rolurile, de care să ţină 
seama ceilalți membri ai grupului cooperator; 

- interiorizarea, acceptarea obiectivului atins; 

- menținerea eforturilor, a gradului de participare şi a 
performanţelor obţinute de partenerii cooperaţi; 

- incertitudinea cu care participanţii acționează: cu cât gradul de 
incertitudine este mai mare, cu atât şi procesul de cooperare este mai 
dificil de realizat. 

Fiind analizat modul de desfăşurare a procesului de cooperare în 
diferite grupuri, au fost puşi în evidenţă câţiva indicatori ai cooperării, 
şi anume: 

a) comunicarea informaţiilor ce privesc colectivitatea, nivelul 
acesteia, modalitatea de realizare, calitatea comunicării în cadrul 
grupului; 

b) frecvenţa atitudinilor de acordare a ajutorului, indicator cunoscut 
în psihologie sub denumirea de comportament prosocial. Acesta exprimă 
nevoia de a sprijini, de a ocroti, de a proteja şi de a susţine obţinerea de 
recompense externe. Pentru a exista acest tip de comportament, fiecare 
membru al grupului trebuie să îndeplinească două condiţii: 

- să aibă intenţia de a acorda ajutor altor persoane; 

- să fie liber în alegerea conduitei. 

De asemenea, asupra comportamentului prosocial acționează o 
serie de factori, cum ar fi: 

- gradul de control (al factorilor cauzali ai situației); 

- simpatia sau antipatia faţă de cei care cer ajutor; 

- similitudinea, compatibilitatea trăsăturilor de personalitate ale celor 
care cer ajutor şi ale celor care pun în practică comportamentul prosocial. 

O atenţie deosebită necesită modul de acordare a ajutorului pentru 
a nu crea la cel ajutat un sentiment de dependență, pentru a nu-l face 
să se simtă îndatorat. Prin urmare, acordarea de ajutor trebuie să se 
sprijine pe încredere reciprocă între parteneri, pe sinceritate, pe 
autonomie în creaţie; 

c) încrederea reciprocă a partenerilor ce constituie, de altfel, 
temelia angajării individuale în acţiuni de cooperare; 

d) cunoaşterea partenerului şi, mai ales, recunoaşterea 
competenţei, a valorii acestuia, ceea ce înseamnă de fapt maturitate 
socială, fiecare având capacitatea de a se situa corect între ceilalți în 

cadrul grupului. Efectul acesteia este evitarea sentimentului de 
frustrare, semn al disconfortului psihic, al stării de insatisfacţie şi de 
renunțare latentă sau manifestă la participare; 

e) autoritatea şi prestigiul ce se bazează pe competența 
profesională şi psihosocială trebuie să fie asociată realizării, 
valorificării, aprobării, adeziunii şi sprijinirii pe principii morale; 

f) nivelul respectului pentru normele comportamentului cotidian; 

g) gradul de disponibilitate pentru schimbare şi capacitatea de a 
reacționa pozitiv la variatele schimbări, la noile cerințe ale mediului 
extern. 

Morton Deutsch a efectuat o serie de experimente în grupuri 
cooperatoare şi competitive şi a ajuns la concluzia că grupurile 
cooperatoare se caracterizează prin: 

- o mai mare productivitate într-o unitate de timp; 

- o mai mare eficienţă şi tensiune colectivă spre a atinge în cât mai 
scurt timp obiectul preconizat de grup; 

- o mai bună calitate a răspunsurilor şi a deciziilor găsite întru 
soluţionarea reuşită a problemelor cu care grupul se confruntă; 

- o mai mare diviziune a sarcinilor şi coordonare a eforturilor; 

- mai puţine dificultăți de comunicare între membrii grupului; 

- mai multă prietenie în cadrul discuţiilor desfăşurate; 

- bucurie colectivă în caz de obţinere a rezultatelor dorite. 

Pe lângă aceste avantaje, procesul de cooperare generează: un 
climat sănătos, o atmosferă creativă, performanțele indivizilor şi ale 
grupului fiind în ansamblul lor superioare, relații deschise şi oneste 
între parteneri, convergenţă în grup, atitudini şi comportamente bazate 
pe încredere, dorința de informare, comunicare, cunoaştere şi ajutor 
reciproc, capacitatea de a merge la compromisuri. 

Studiile comparative au constatat că grupurile înalt performante 
(de exemplu, grupurile de muncă corporative japoneze) sunt 
organizate şi funcționează pe bază de cooperare. 

În cazul în care apelul la cooperare depăşeşte anumite limite, când 
cooperarea se propagă oricând, oriunde şi oricum, se pot identifica o 
serie de dezavantaje ale cooperării, şi anume: 

- cei care nu contribuie la dezvoltarea performanţelor comune se 
simt marginalizați; 

- în unele cazuri, împărțirea performanțelor obținute se consideră 
rezultat al cooperării în mod egal, cu toate că o parte din membrii grupului 
fie că nu au contribuit cu nimic, fie că au contribuit doar formal la obţinerea 
rezultatelor. Astfel, pot să apară o serie de insatisfacţii, neînțelegeri, 
asemenea situaţii fiind şi surse de tensiune, conflict; 

- acceptarea necondiționată a normelor şi a valorilor colective 
creează membrilor participanţi o dependență totală de voinţa colectivă. 
Astfel, se diminuează capacitatea de a iniţia, de a propune, de a lua 
decizii şi de a inova, existând chiar riscul ca membrii participanţi să-şi 
piardă încrederea în forțele proprii, acestea ducând în final la 
interiorizare, retragere, respingere a celor din jur. 

Grupul în care sunt prezente asemenea aspecte nu mai îndeplineşte 
cerințele unui grup cooperatist. De cele mai multe ori un astfel de grup 
ajunge să se izoleze, să se dezmembreze şi, în final, să dispară. 

Nu există modele şi soluții general valabile pentru stimularea 
cooperării în grup, întrucât asupra acesteia acţionează o serie de 
factori, de care trebuie să se ţină seama: 

- tipul de sarcină a grupului; 

- modul de constituire a grupului; 

- modul în care membrii grupului au fost educați într-o atmosferă 
de sprijin cooperativ sau competitiv; 

- natura relaţiilor interpersonale dominante etc. 

Spre deosebire de cooperare, ce implică relaţii deschise în grup, 
convergența grupului în cadrul lui, dezvoltându-se atitudini şi 
comportamente comune bazate pe încredere şi ajutor reciproc, competiția 
este definită ca o formă de interacțiune între indivizi sau grupuri, care are 
drept rezultat obţinerea de beneficii de către numai o parte din membrii 
grupului, mult mai superioare decât cele obţinute de partea cealaltă. 

Între cele două forme de interacţiune — competiţia şi cooperarea — nu 
există o barieră de netrecut, în sensul că ambele se presupun reciproc şi 
coexistă în ponderi diferite, cu intensități diferite în orice spațiu social. Un 
grup social poate fi cooperatist, dar aceasta nu înseamnă că sub anumite 
aspecte el nu este şi competitiv intra- şi intergrupal. De asemenea, şi sfera 
noțiunilor de competiţie se intersectează extrem de mult cu a celor de 
concurență, deseori aceste două noţiuni fiind concepute ca echivalente. 

În funcţie de modul în care competiţia se desfăşoară, putem 
distinge o competiţie directă sau indirectă, formală sau neformală, 

spontană sau conştientă, de scurtă sau de lungă durată. Indiferent însă 
de tipul de competiţie care se manifestă, se pot identifica mai mulţi 
factori ce pot favoriza comportamentul de competiţie, şi anume: 

- crearea unui climat necorespunzător, concretizat în divizarea 
grupului în subgrupuri, climat în care predomină relaţiile 
interpersonale de natură formală, deci, distante; 

- interacțiuni reciproce multiple care au la bază scopuri şi 
interese contrare, diferite sisteme de norme şi valori sau, dimpotrivă, 
interacțiuni reciproce reduse; 

- un nivel scăzut al procesului de intercunoaştere, propriu unei 
structuri cognitive confuze, defectuoase, neclar conturate; 

- dificultăți de comunicare prudentă, defensivă, de apărare şi 
autoapărare; 

- relaţii de dependenţă excesivă ce poate da naştere la sentimente 
de neîncredere şi frustrare; 

- suspiciuni şi indiferență faţă de nevoile celorlalți participanţi la 
activitatea grupului; 

- creşterea excesivă a numărului de membri ai grupului ce poate 
genera dificultăţi în comunicare, coordonare şi organizare, în 
conducerea activității desfăşurate de grup. 

O serie de cercetări având ca obiect de studiu competiţia au pus în 
evidenţă un şir de aspecte ce apar şi se manifestă în cadrul grupului!. Astfel: 

a) în planul comunicării, competiţia poate duce la lipsa 
comunicării, la manifestarea din partea participanţilor a unui interes 
accentuat pentru acele informaţii ce nu şi le doresc dezvăluite altora, 
fiecare dorind să obţină informaţii despre celălalt şi să ofere informaţii 
false, derutante despre sine; 

b) în planul percepției sociale, competiţia poate duce la creşterea 
sensibilităţii faţă de eventualele pericole, dar şi la diminuarea 
sensibilităţii față de asemănările dintre participanţi. De asemenea, 
spiritul competiției nu ţine seama de interesele comune, accentuând 
sentimentul de totală opoziție între participanţi. Totodată, competiţia 
stimulează tendinţa de a se considera acţiunile celorlalți membri din 


! M.Deutsch, H.Hornstein. Sociologia educaţiei. — În: J.Davitz, S.Bull. Psihologia 
procesului educațional. — Bucureşti, 1978, p.179-180. 

grup ca fiind răuvoitoare, ducând la interpretarea eronată a unor 
acțiuni de conciliere, negociere şi compromis; 

c) la nivelul atitudinilor reciproce, competiţia dezvoltă atitudini 
ostile, generează suspiciuni şi neîncredere, stimulează tendinţa de a nu 
ține seama de nevoile altora şi de a răspunde negativ la cerinţele 
celorlalți membri ai grupului; 

d) în planul realizării sarcinii şi motivaţiei, comportamentul 
competitiv duce la minimalizarea intereselor celorlalți, a 
intereselor grupului şi la promovarea propriilor interese, la 
sporirea eforturilor printr-un consum neeconomicos de energie 
pus în slujba realizării scopurilor individuale, şi nu a celor 
comune grupului, la exercitarea unei influenţe bazate în principal 
pe constrângere şi mijloace coercitive. 

La toate aceste dezavantaje menţionate se mai poate adăuga: 

- diminuarea forței colective a grupului şi chiar posibilitatea 
destrămării acestuia; 

- reducerea performanței şi a prestigiului social de care se bucură 
grupul la un moment dat; 

- crearea de condiţii pentru înlesnirea acţiunii cu succes a 
grupurilor de presiune asupra grupului competitor; 

- necesitatea folosirii tacticilor puterii şi a coerciției în 
disciplinarea membrilor participanți; 

- apariţia relaţiilor şi a stărilor tensionate, conflictuale cu 
influență negativă asupra climatului psihosocial şi, în final, asupra 
eficienţei activităţii desfăşurate în cadrul grupului. 

Deşi aceste dezavantaje sunt reale, am greşi dacă am spune că 
procesul de competiţie este totalmente negativ şi, prin urmare, 
trebuie completamente eliminat. Dimpotrivă, păstrat şi promovat 
în cadrul grupurilor şi, implicit, în grupul primar de sarcină, între 
anumite limite, competiţiei îi sunt proprii şi anumite avantaje, 
cum ar fi: 

- stimulează eforturile individuale şi colective, spiritul de 
inițiativă şi de creativitate; 

- promovează unele valori mai înalte, de care se conduc membrii 
grupului; 

- scoate indivizii din starea de apatie, de indiferență, din 
anonimat şi asigură realizarea unei mai bune activităţi a acestora în 
cadrul grupului; 

- constituie o modalitate de afirmare, de realizare profesională şi 
socială, de obţinere a succesului şi de realizare a unor performanţe 
remarcabile; 

- încadrează mai activ tinerii participanţi în viaţa profesională şi 
socială, făcându-i capabili să depăşească mai uşor greutăţile; 

- în anumite condiţii oferă mari satisfacţii subiective atât 
individuale, cât şi de grup; 

- reduce din monotonia vieții de grup, oferind dinamism şi 
flexibilitate activităţii grupului. 

Cunoscând avantajele şi dezavantajele atât ale cooperării, cât 
şi ale competiţiei şi luând în considerare contextul situaţional în 
care grupul îşi desfăşoară activitatea, precum şi prezența mai 
multor factori intrinseci şi extrinseci grupului, acesta poate să 
opteze el însuşi pentru unul sau altul din procedeele menționate 
sau poate lăsa alegerea pe seama factorilor de decizie, a liderilor 
ce au ca sarcină conducerea grupului spre realizarea obiectivului 
propus. Însă, indiferent de opţiunea făcută, fie pentru cooperare, 
fie pentru competiţie, membrii participanţi trebuie să respecte 
regulile stabilite, întrucât, în caz contrar, aceasta ar degenera în 
apariția unor fenomene negative, nedorite, de cele mai dese ori cu 
consecinţe greu de stăpânit şi de contracarat. 


Întrebări recapitulative: 

1. Determinaţi raportul dintre integrarea socială şi integrarea profesională. 

2. Evidenţiaţi principalele caracteristici ale procesului de integrare în 
muncă. 

3. Caracterizați etapele procesului de integrare socioprofesională. 

4. Identificaţi factorii procesului integrării în muncă. 

5. Determinaţi esența profesionalizării. 

6.Stabiliţi şi analizați avantajele şi dezavantajele cooperării şi ale 
concurenţei în cadrul grupului primar de sarcină. 

CAPITOLUL I 


COMPONENTE DE BAZĂ 
ALE ACȚIUNII SOCIALE 


1. Coordonate definitorii 


Teoria acțiunii umane nu este o elaborare relativ recentă şi nici nu 
se afirmă exclusiv în limitele sociologiei contemporane. Încă din 
antichitate, Platon şi Aristotel dezvoltă idei de bază privitoare la 
conceptul de acţiune umană. În epoca medievală, în opera lui Toma 
d" Aquino se întâlnesc numeroase formule care indică la preocupările 
scolasticului pentru definirea conceptului dat. 

Teoria acțiunii are un conţinut interdisciplinar, în elaborarea ei 
fiind antrenate discipline cu caracter particular, ca: psihologia, 
econometria, teoria conducerii, cibernetica etc. În sociologie, acţiunea 
umană a devenit obiect de referință în special prin doctrina lui Max 
Weber, care consideră că sociologia este însăşi teoria acțiunii sociale. 

În demersul teoretic de definire a conceptului de acțiune socială 
se impune să operăm o serie de distincții. 

e Distingem acțiunile de procesele sau evenimentele fizice care 
se desfăşoară spontan, în conformitate cu legile obiective ale naturii, 
fără intervenţia conştientă a individului uman ca agent. 

e De asemenea, distingem acțiunile de procesele psihice, de 
dinamica vieții emoţionale afective, ca şi de discursul logic 
neexteriorizat. Atâta timp cât acestea sunt procese desfăşurate la 
nivelul individului uman şi atâta timp cât ele nu s-au materializat într- 
o transformare sensibilă a mediului, ele nu sunt acţiuni, ci doar 
componente parţiale ale unei viitoare acţiuni. 

e Distingem acțiunea de comportamentul instinctiv sau 
automatismul biologic, care se manifestă la animale şi într-o oarecare 
măsură la om. De exemplu, retragerea reflexă a mâinii în contact cu 
un obiect fierbinte este o mişcare mecanico-fiziologică, dar nu este o 
acțiune. Tot aşa vom considera că un animal de tracţiune ce pune în 
mişcare un atelaj nu exercită o acțiune, ci doar o mişcare, deoarece el 
serveşte numai ca mijloc în vederea realizării unei acțiuni umane. 
Deci, putem spune că acţiunea este diferită de o simplă mişcare 
mecanică sau biochimică, ea având o motivaţie socială. 

De regulă, acţiunea presupune un minim de solicitare muscular- 
energetică şi nervoasă a agentului. Un agent care nu se exteriorizează sub 
nici o formă (nici muscular-energetică, nici informațională dictată de 
sistemul nervos) nu acţionează. Pot fi totuşi concepute acțiuni în care 
intervenţia fizică a agentului şi, temporar, cea nervoasă să fie reduse la 
maximum, cum ar fi cazul cu supravegherea unor instalaţii automatizate. 

Teoria acţiunii este concepută de unii autori ca număr de 
prezumții prin care se prescrie un mod de analiză pentru explicarea 
conduitei unor agenţi în situaţii tipice (Percy Cohen). Prezentăm 
aspectele principale în descrierea acțiunilor sociale din perspectiva 
sociologică: 

= Orientarea către scop — constituie o calitate definitorie a 
acțiunii. Este de presupus că în cazul în care omul nu rămâne inactiv, el 
trebuie să aibă o motivaţie, iar a avea o motivaţie înseamnă a avea un 
scop şi a tinde la realizarea lui. Cu toate acestea, unele tipuri de acțiuni 
pot fi fără ţel. De exemplu, la descrierea anumitor tipuri de comportare, 
cum ar fi plimbarea unui om într-o cameră sau fumatul unei ţigări, s-ar 
putea spune că sunt „fără scop”. Dar s-ar putea argumenta că o 
asemenea acțiune numai pare a fi lipsită de scop. Un om poate să 
meargă aparent fără scop, pentru a se elibera de o tensiune, neavând 
însă ceva specific de urmărit; un om poate fuma cu intenția de a 
suprima anxietatea. Despre astfel de acțiuni se poate spune că ele nu au 
un ţel evident şi că, orice ţel ar avea, acesta ar putea fi puţin specific. 
Multe țeluri sunt foarte specifice şi realizarea lor este uşor de identificat, 
dar există situaţii în care oamenii nu-şi recunosc propriile lor țeluri sau 
admit că nu le recunosc, însă recunosc aceleaşi scopuri la alții. Foarte 
puţini recunosc că tind să-şi mărească propriul prestigiu, dar remarcă 
aceasta în momentul în care le observă la alţii (Descartes: Discurs 
asupra metodei). Dar sociologul nu trebuie să presupună că toate 
țelurile sunt la fel de uşor de recunoscut de către persoanele implicate 
într-o acţiune. 

= Selecția mijloacelor — A afirma că acțiunea implică folosirea 
unor mijloace pentru realizarea scopurilor înseamnă a presupune că 
mijloacele şi scopurile pot fi distinse empiric sau analitic. 

= Raporturile dintre scopuri — Orice om posedă o multitudine de 
scopuri, între care există un raport de supra- şi subordonare, de unde 
decurge relaţia dintre ele şi gradul de specificitate al fiecăruia. 

= Situaţia individului — A explica o acţiune înseamnă a înţelege 
postura într-o situaţie particulară sau într-un tip de situație. 

= Prezumţiile agentului — Dacă un agent presupune că există 
posibilitatea de a urmări, într-un fel, o acțiune sau dacă presupune că o 
anumită desfăşurare a unei acţiuni va produce consecinţe previzibile, 
el va acţiona în limitele acestor presupuneri, indiferent dacă ele sunt 
corecte sau nu. Aceste prezumţii sunt de două tipuri: 

1) care pot fi verificate empiric; 

2) care nu por fi verificate empiric. 

= Cunoaşterea situaţiei de către individ - Cunoaşterea situaţiei 
de către agentul care acţionează orientează reacția acestuia față de 
situația dată. 

= Informare şi moduri de cunoaştere — Selecționarea informaţiei 
de către agent, modul de a percepe situația sa pot fi influențate nu 
numai de către prezumţiile sale cu privire la posibilitatea de realizare a 
țelurilor, dar şi de modul de a gândi situaţiile date. 

= Orientarea acțiunilor sociale printr-un sistem de norme sau 
valori — Acestea contribuie atât la selecţionarea scopurilor, cât şi la 
orientarea preferenţială a acţiunilor în corespundere cu anumite 
priorități, adoptate la nivel social şi individual. 

Acţiunea socială desemnează orice activitate umană 
semnificativă faţă de o componentă structurală a societății, în sensul 
că este determinată sau determină locul, rolul sau funcția respectivei 
componente în structura şi funcționalitatea ansamblului vieții sociale. 

Distingem două niveluri diferite ale acțiunii sociale: 

1. Nivelul asistenței sociale, al serviciului social, care vizează 
interiorul unui sistem dat şi pe baza unei legități proprii să remedieze 
sau să prevină problemele sociale cele mai importante, care nu pot fi 
rezolvate de sine stătător. 

2. Nivelul unei acțiuni mai profunde asupra societății, care 
vizează câteodată schimbări în instituțiile şi structurile sociale. În 
acest caz, acțiunea socială este constituită printr-o forță sau mişcare 
care operează reforme cu caracter politic, economic, instituţional, 
cultural, educativ în scopul progresului social şi al justiţiei sociale. 

La determinarea acțiunilor socioumane participă un ansamblu de 
condiții, care alcătuiesc contextul praxiologic şi sociocultural al 
acțiunii. Înţelegem aici prin context praxiologic şi sociocultural 

totalitatea factorilor dobândiți şi stăpâniţi de om, care condiționează la 
un moment dat acţiunea sa: 

e informaţiile privind cadrul obiectiv natural şi social al 
desfăşurării acțiunii; 

e valorile şi criteriile de valorizare acceptate de diferite grupuri şi 
categorii de agenți; 

e mijloace de ordin tehnic, cultural, uman etc. de intervenție şi 
modificare a unei anumite stări; 

e sistemele de norme (morale, politice, juridice etc.) care 
reglementează şi califică sub anumite aspecte activitatea agenților. 

În totalitatea lor, aceşti factori preced şi însoțesc acţiunea curentă, 
constituie cadrul ei concret şi socialmente determinat, definesc limitele şi 
caracterul acțiunii, calificarea scopurilor şi a rezultatelor ei. Fiecare dintre 
ei joacă un rol aparte în raport cu acţiunea agentului. Unii factori 
(informaţiile ştiinţifice, mijloacele tehnice etc.) sunt expresia concretă a 
nivelului dezvoltării sociale, a posibilităților, necesităților şi tendinţelor 
obiective existente la un moment dat, ei au valoare generală pentru toți 
membrii societăţii. Ceilalți (sistemele de valori şi norme) sunt expresia 
funcției de apărare şi promovare a unor interese de grup, clasă, orânduire 
socială etc. Ei au valoare doar în funcţie de adeziunea grupului de indivizi 
sau a individului la norme şi valori. 

Acţiunea poate fi privită ca o funcţie fundamentală a colectivităţii 
umane, prin care aceasta transformă într-un proces de continuă 
realizare şi actualizare factorii reali în factori reali de alt rang, factorii 
posibili în factori reali şi factorii ideali în termeni de natură reală. E 
important a menţiona că în procesul de structurare a acţiunii sociale se 
realizează o adecvare a mijloacelor acţiunii în corespundere cu 
finalităţile ei. Reieşind din aceasta se distinge: 

e Latura condiţională a acțiunii — care cuprinde acele elemente 
ale acțiunii ce alcătuiesc mijloacele şi condiţiile ei; 

e Latura normativă a acțiunii — care cuprinde acele elementele 
ale acţiunii ce se referă la scopurile şi normele acțiunii. 

2. Teorii sociologice privind acţiunea socială 


Acţiunea socială are înțelesuri particulare în cadrul diferitelor 
paradigme sau teorii sociologice. Teoriile sociologice clasice (sau aşa- 
numita „sociologie de aur”) se mai numesc şi teorii ale acțiunii şi 
raționalității sociale; deci, sociologia, în sens restrâns, poate fi 
înțeleasă ca teorie a acţiunii. Em. Durkheim defineşte sociologia ca 
ştiinţă despre faptele sociale, ca „feluri de a lucra, de a gândi şi de a 
simți”. După Max Weber, problema constitutivă a sociologiei este 
aceea a activităților sociale, ea fiind interesată să evalueze totalitatea 
activităților din viața socială, tipurile lor, originea etc. Obiectul 
sociologiei, susține V.Pareto, este studiul acţiunilor pe care trebuie să 
le inventariem, clasificăm şi explicăm. 

T.Parsons, preluând tradiţiile europene şi încadrându-le într-o 
perspectivă structuralist-funcţionalistă, consideră sistemul social ca un 
subsistem al sistemului acţiunii. 

Teoria acţiunii sociale pleacă de la premisa determinării întregii 
vieţi sociale de către ideile şi valorile dominante. În sfera acțiunii 
sociale intră totalitatea manifestărilor prin care actorul (agentul) îşi 
adecvează mijloacele la exigenţele atingerii scopului. Ca elemente 
componente, acțiunea socială prezintă următoarea structură: 

- scopurile umane; 

- situaţia de acţiune (condiţii + mijloace); 

- orientarea normativă (valori şi norme). 

Mijloacele şi condiţiile constituie latura condițională, iar scopurile 
şi normele — latura normativă a acţiunii. Gradul de adecvare a 
mijloacelor la scop defineşte raționalitatea acțiunii sociale, care poate fi: 

e intrinsecă: atunci când scopurile sunt atinse prin mijloace optime. 
De exemplu, acțiunile economice, iar din punct de vedere istoric — 
perioada clasicismului, iluminismul, economia clasică engleză; 

e simbolică: atunci când scopurile sunt atinse imediat şi uneori 
doar parţial. Raţionalitatea simbolică este o expresie a multiplei 
determinări a scopurilor care au o încărcătură nu numai rațională, ci şi 
afectivă, generată de pasiuni. Pasiunile actorilor în atingerea 
scopurilor dau naştere la tensiuni între individ şi societate, relevând 
diferența dinte scopurile individual şi general. 

Analizând structura acţiunii sociale, T.Parsons distinge patru 
momente importante ale acesteia: 

= momentul axiologic—normativ; 

= momentul cognitiv; 

= momentul teologic-finalist; 

= momentul psihologic—motivaţional. 

Relațiile sociale generate de acțiunea socială Parsons le clasifică în: 

- relaţii comunitare (bazate pe afect şi respectul tradiţiei); 

- relaţii societale (bazate pe norme elaborate rațional). 

În studierea lor sociologul american distinge cinci perechi de 
tipuri alternative de valori, denumite de el alternative — tip ale 
orientării acţiunii (The Social System, 1951): 

e specificate — generalizate; 
afectivitate — neutralitate afectivă; 
universalism — particularism; 
calitate — performanţă cantitativă; 
orientarea spre individ — orientarea spre colectivitate. 

Aria alegerilor posibile este reprezentată conform schemei de 
mai jos: 


Alternative-tip ale acțiunii sociale: 


Orientate spre 
individ - orientate 
spre colectivitate 


O acţiune umană este socială, după T.Parsons, dacă într-o situaţie, 
caracterizată prin interacțiunea a cel puţin doi actori, fiecare dintre 
aceştia urmărind să obțină o satisfacţie optimă, dau situaţiei respective 
un sens efectiv prin alegerea între cele cinci perechi de variabile 
alternativ-constitutive ale structurii sociale. 

Sociologul francez A.Touraine deosebeşte sistemul acţiunii 
sociale integratoare şi sistemul acţiunii istorice (Production de la 
société, 1973). Sistemul acţiunii sociale cuprinde ansamblul 
activităţilor prin care un sistem social îşi asigură echilibrul; prin 
sistemul acţiunii istorice se produce societatea ca o creație istorică. 
Prin aceasta, o societate se distanțează față de activităţile menite să-i 
asigure integrarea. Numind istoriceşte distanța pe care o societate o 
ia în raport cu activitatea sa şi cu acţiunea prin care ea determină 
categoriile practicii sale, Touraine separă însă acțiunea socială şi 
acțiunea istorică, considerând-o pe prima drept un concept al 
sociologiei ordinii sociale, în timp ce o sociologie a mişcărilor, sau 
acționalistă, trebuie să se bazeze pe conceptul de acțiune istorică. 

Sociologul italian V. Pareto (Trattato di sociologia generala, 
1915-1916 ) a propus următoarea accepțiune a acțiunii sociale: 
identificarea acţiunii sociale cu activităţile caracterizate prin 
noncoincidența subiectivă şi obiectivă a mijloacelor şi scopurilor. 
Dacă acțiunile economice sunt, prin definiţie, „logice” — mijloacele 
folosite sunt logic adecvate scopurilor urmărite atât din punctul de 
vedere al actorului, cât şi din cel al observatorului, atunci acțiunile 
sociale au doar o formă logică, în sensul că oamenii încearcă să dea 
o interpretare rațională unor înclinații indefinite în termenii 
raționalităţii (logico-experimentale). V.Pareto este primul teoretician 
care a înţeles că nu pot fi studiate sistemic fenomenele şi procesele 
sociale decât pornind de la analiza acțiunii. După sociologul italian, 
orice acţiune socială (AS) se compune din: agent (A), mijloace (M) 
şi scop (S), ceea ce poate fi reprezentat prin formula: 


AS=A+M+S 


Sociologul german Max Weber consideră că „problema 


constitutivă” a sociologiei trebuie identificată la nivelul acțiunii 
sociale. Dar nu orice acţiune umană este acţiune socială; ea devine 

socială numai când autorul său îi atribuie un sens prin raportare la 
orientările valorice ale spaţiului social global. Sensul poate fi: 

- subiectiv, când reflectă opţiunile valorice ale individului; 

- obiectiv, când exprimă raportul dintre aspirațiile individuale şi 
comportamentele existente la un moment dat într-un spațiu social 
concret determinat. 

Deoarece acțiunea este socială în măsura în care ţine seama de 
comportamentul celorlalți şi îşi orientează cursul în funcţie de acesta, 
acțiunea socială capătă sens în virtutea unor semnificații care depăşesc 
cadrul individual. În lucrarea sa majoră intitulată Economie et Société, 
Max Weber elaborează o tipologie a acţiunilor sociale ce reprezintă un 
rezumat universal al activităților constitutive ale lumii trăite. Max 
Weber distinge patru tipuri de acţiuni sociale (adică de acţiuni virtual 
dotate cu sens şi orientate în mod semnificativ spre celălalt): 

1. Acțiunea tradițională desemnează o conduită mecanică pe 
parcursul căreia individul se supune, mai mult sau mai puţin 
inconştient, unor cutume sau unor valori considerate evidente. Ea este 
asemănătoare unui comportament reflex şi e caracteristică societăților 
sau grupurilor religioase. 

2. Acţiunea afectivă sau afectuală este, dimpotrivă, marcată de 
predominația instinctului sau a emoţiei. Asemănătoare cu o palmă 
aplicată brusc de o mamă exasperată de copilul insuportabil, ea nu este 
condusă nici de un scop anume, nici de valoare, dar e inspirată de o 
dispoziție de moment. Această acţiune se situează la granița dintre un 
comportament pur psihologic şi un comportament rațional. 

3. Acţiunea raţională ca valoare este înfăptuită de indivizi ce 
promovează valori puternice, hotărâți să acţioneze doar în funcţie de 
convingerile lor personale fără să ţină cont de consecinţele previzibile 
ale actelor lor. Atunci când guvernul bolşevic produs de Revoluţia din 
Octombrie a decretat abolirea căsătoriei şi a eliberat divorţul de orice 
convingere legală, el a acţionat în concordanță cu valorile sale 
radicale. Dar nu a încercat să anticipeze consecinţele acestui act şi nu 
şi-a dat seama imediat că, prin dezagregarea celulei familiale şi prin 
multiplicarea despărțirilor, o asemenea legislaţie va provoca, mai cu 
seamă la oraşe, o criză spectaculoasă de locuinţe. 

4. Acţiunea rațională ca finalitate este, dimpotrivă, fapta unui 
individ care nu numai că se dovedeşte capabil să-şi stabilească 

obiective precise şi să evalueze mijloacele cele mai potrivite în scopul 
realizării lor, dar e capabil şi să anticipeze eventualele efecte vicioase 
ale acestora şi să se protejeze astfel de un viitor incert şi plin de 
capcane. După părerea lui Raymond Aron, această acţiune este cea a 
inginerului care construieşte un pod, a speculantului care se străduie să 
câştige bani, a generalului care vrea să câştige bătălia; ea e orientată 
spre succes şi necesită o legătură strânsă între scopuri şi mijloace. 
Contrar acțiunii raţionale ca valoare, care apelează la o „etică a 
convingerii”, acţiunea rațională ca finalitate presupune o „etică a 
responsabilități”. 

Această clasificare necesită câteva precizări: 

e E vorba despre tipuri ideale, care au posibilitatea să epuizeze 
diversitatea motivaţiilor umane, de cazuri limită, de scenarii abstracte 
reconstruite de observator pentru a-i permite să măsoare distanța 
dintre tabloul imaginar şi realitatea pe care doreşte să o descrie. 

e Clasificarea este strict ierarhizată, ascendentă, criteriul fiind 
furnizat de gradul de reflexivitate prezentat de acţiunea în cauză. Din 
acest punct de vedere este posibil să grupăm acţiunile în acțiune 
tradițională şi acțiune afectivă, aflate la răscrucea dintre 
comportamentul mecanic şi semnificativ, în acțiune rațională ca 
valoare şi acțiune rațională ca finalitate care, dimpotrivă, prezintă cea 
mai mare încurcătură de raționalitate şi cărora li se poate atribui o 
atitudine comprehensivă. 

e Fiecare dintre aceste patru tipuri de acțiune socială este 
semnificativ pentru o formă determinată de activitate umană: 
economică şi politică; politică şi culturală; culturală şi psihologică; 
psihologică şi istorică. 

Deci, esenţial pentru identificarea caracterului social al unei 
activități umane nu este componenţa societății implicată de respectiva 
activitate, ci sensul ei vizat de individul care acţionează, adică măsura 
în care comportamentul său se modifică în funcţie de interpretarea 
dată de el comportamentului celuilalt. 

Natura socială a acţiunii poate fi explicită (de exemplu, 
comunicarea dintre indivizi) sau implicită (individul întreprinde o 
activitate pentru a fi util familiei sau comunităţii). Specificul social al 
activității nu rezidă în aspectele fizice, materiale, care uneori pot 
induce în eroare. Max Weber dă exemplul ciocnirii dintre doi 

biciclişti, care, deşi este o confruntare nemijlocită, nu are semnificație 
socială. De fapt, nici procesualitatea psihică nu ţine atât de 
comportament (înţeles ca succesiune de mişcări şi de procese 
exterioare), ci mai ales de subiectivitate (ceea ce simte, vrea sau 
cunoaşte individul). Afirmația că sunt sociale activitățile care se referă 
la comunitate în întregul ei sau măcar la interacționalitate, deşi 
necesară, nu este suficientă pentru a releva esența socialului. Se 
impune astfel precizarea că reperele în jurul cărora se constituie 
specificitatea socialului sunt idei, norme, valori (cele mai multe dintre 
ele morale şi religioase), la care se raportează, mai mult sau mai puțin 
conştient, toți membrii grupului. Subliniind esența moral-religioasă a 
socialului, Max Weber sugera că aceasta are valoarea metodologică a 
unei probleme centrale în baza căreia se constituie sociologia ca 
ştiinţă. Complexitatea socialului se exprimă în plan epistemologic 
printr-o permanentă interferență între sociologie, psihologie, istorie, 
ştiinţe juridice şi morale, religie, cultură etc. Cele mai multe dintre 
activitățile umane au un caracter caleidoscopic; pot fi considerate, în 
funcţie de unghiul din care sunt privite, sociologice, psihologice, 
economice, morale etc. 

În consecință, deşi accepţiunile în care este definit şi utilizat 
conceptul de acțiune socială în paradigmele la care ne-am referit pot fi 
cu mare dificultate sintetizate, se poate spune că acest concept 
presupune totdeauna anumite elemente. 


3. Structura sistemului acțiunii sociale 


Structura acţiunii sociale poate fi analizată sub patru aspecte 
principale diferite: 

- structura sincronică; 

- structura diacronică; 

- structura pe domenii; 

- structura din punctele de vedere ale naturii acțiunii. 

1. Structura sincronică a acțiunii are în vedere elementele 
componente ale oricărei acţiuni şi interdependenţa acestora, făcând 
abstracție de factorul timp. Din acest punct de vedere, acțiunea 


- 269 - 


cuprinde patru factori fundamentali: agentul, obiectul, situaţia şi 
rezultatul. 

Agentul (A) este termenul central al oricărui sistem de acţiune, 
deoarece el este principiul activ în orice sistem — inițiatorul, 
organizatorul, executantul şi beneficiarul acţiunii. Prin el sunt 
prezentate un număr important de dimensiuni ale sale în cadrul 
acțiunii: 

e trebuinţele (t) — nevoi pe care agentul le resimte sub forma 
stărilor de insuficienţă, neajunsuri, care prin conştientizare iau forma 
de interese şi conduc la căutarea unor soluții, la declanşarea unor 
acțiuni; 

e motivațiile (m)  (gnoseologice, sociologice, psihologice, 
axiologice) — care obiectiv şi subiectiv întemeiază trecerea de la starea 
de trebuinţă la realizarea satisfacerii ei; 

e scopul (s) — prefigurarea ideală a rezultatului menit să satisfacă 
trebuinţele; 

e activitatea (actul) (a) — necesară organizării şi realizării acţiunii. 

Obiectul (O) se constituie, de regulă, din fragmente ale realității 
naturale sau sociale, asupra cărora se exercită activitatea agentului, 
care urmează să fie transformată în conformitate cu scopul. 

Situaţia (S) reprezintă ansamblul tuturor factorilor naturali şi 
sociali, materiali şi ideali, necesari şi întâmplători, care intervin direct 
sau indirect în favoarea sau defavoarea realizării scopului. Distingem 
două categorii de situaţii: 

e mijloacele (instrumente şi informaţii) (i) — care grupează toate 
acele elemente de care societatea dispune la un moment dat 
(instrumente tehnice, informații ştiințifico-tehnice şi culturale, 
mijloace economico-financiare şi umane etc.); 

e condițiile (c) — care grupează totalitatea elementelor ce nu 
depind de sistemul social şi nu pot fi stăpânite de către acesta (condiţii 
naturale, conjuncturi internaţionale etc.). 

Rezultatul (R) constituie o sinteză a tuturor celorlalte componente 
ale acțiunii, care au intrat în raporturi determinante între ele. 

Schematic, structura sincronică a acţiunii sociale poate fi 
reprezentată în felul următor: 

- trebuințe 


| - motivații „_ ]-mijloace 
Acţiune = Agent + Obiect + Situaţie! ____ [+ Rezultat 
- scop - condiții 
- activitate 


Sau, mai simplu, utilizând numai simbolurile: 


Acţiune = A(t+m+s+a)+O+S(m+c)+R 


2. Structura diacronică a acțiunii se reteră la eşalonarea pe etape 
a acțiunii, la succesiunea şi ordinea operaţiilor potrivit unui ansamblu 
de reguli care constituie metoda acţiunii. 

Punctul de plecare îl constituie tot agentul, care iniţiază acțiunea, 
dispune în timp şi spaţiu toate elementele, stabileşte scopurile şi 
obiectivele. Spre deosebire de structura sincronică, care este un dat 
obiectiv şi configurează cadrul general al acțiunilor posibile, structura 
diacronică presupune intervenţia directă a agentului, care stabileşte în 
mod concret fiecare etapă şi moment al procesului acțional. 

În sistemul de acţiune, agentul mai întâi resimte în mod conştient 
insatisfacţia unei stări de lucruri şi dorința de a depăşi această stare. lar 
când agentul ajunge la imaginea unei stări de lucruri dezirabile, menită 
a fi un înlocuitor posibil al celei prezente, apar trebuințele şi interesele, 
ca reprezentare conştientă a sensului. Acestea sunt elementele primare 
ale acțiunii, supuse unei analize motivaționale complexe, astfel 
ajungându-se la formularea scopului. Scopul nu coincide totdeauna cu 
trebuinţele, el este de regulă mai îngust, deoarece selecționează din 
cadrul lor ceea ce se poate realiza în condiții şi cu mijloace date. 

Începe organizarea acţiunii propriu-zise: conceperea, proiectarea 
acțiunii, decizia (evaluarea, compararea, alegerea, hotărârea), cu care 
se încheie etapa preponderent ideală a acţiunii. Urmează organizarea 
şi planificarea, apoi realizarea ei (implică atât executarea operațiilor 
propriu-zis transformatoare, cât şi comanda, controlul şi conducerea 
operativă). Rezultatul obținut este supus valorizării sub toate 
aspectele (utilitate, eficienţă, deschiderea spre noi acţiuni etc.), care se 
manifestă în special sub forma unor atitudini, pe care le declanşează. 

În consecință, această suită de operații se grupează în patru etape 
principale: 


Acţiunea = Formularea + Luara + Realizarea $ Valorizarea 
scopului 'eciziei obiectivului katului 


(insatisfăcţie — (conceperea şi (organizarea şi (eficienţa, 
conştientizarea stării de proiectarea acțiunii planificarea acțiunii— aprecierea utilității 
insuficiență — dorința  — evaluarea şi comanda, controlul, — deschiderea 
de depăşire — compararea conducerea operativă, spre noi acțiuni) 
trebuințe, interese—>  altemativelor,—> executia) 

motivații — scop) alegerea hotărârii) 


3. Structura pe domenii a acțiunii sociale. Delimitarea relativă a 
diferitelor domenii de activitate este un fenomen cunoscut. Principalele 
domenii pe care le cuprinde acțiunea social-umană sunt următoarele: 
acțiunea productivă (în sens larg), acțiunea social-politică, acțiunea 
instructiv-educativă, acțiunea de cercetare şi creație ştiințifico-tehnică, 
acţiunea de creaţie artistică şi culturală, domeniul acţiunii de ocrotire a 
sănătății şi a serviciilor publice. Delimitarea acestor domenii este 
relativă şi nu epuizează conținutul şi formele sub care se desfăşoară 
acţiunea. Acţiunea de organizare şi conducere a proceselor vieţii sociale 
a devenit în epoca noastră obiect de cercetare teoretică, definită printr- 
un sistem propriu de concepte şi principii, printr-o metodologie 
specifică. 

4. Structura acțiunii, după natura ei, implică distincția dintre 
activitatea materială şi cea ideală, practică şi teoretică. Aceste două 
tipuri de acțiune nu se desfăşoară complet separat în spaţiu şi în timp, în 
domenii sau etape diferite, la nivelul unor indivizi sau grupuri diferite; 
ele nu se realizează niciodată exclusiv şi în forme pure, ci se combină în 
mod complex în orice activitate umană. Ele au însă ponderi diferite de 
la un domeniu la altul, de la o etapă la alta, de la un agent la altul. Dacă 
în unele etape ale acţiunii (etapa deciziei, de exemplu) sau în alte 
domenii ale acţiunii (ale activităţii ştiinţifice) este preponderentă 
activitatea teoretică, în alte etape (realizarea) şi în alte domenii (acţiunea 
productivă), atunci predomină activitatea materială practică. 

Aşadar, acțiunea constituie principiul activ al transformării 
oamenilor în agenți şi al integrării lor în societate, principiul 

transformator al societăţii şi al omului. Diferenţiem acţiuni orientate spre 
transformarea: naturii, societăţii, omului etc. 


4. Manifestări practice ale acțiunii sociale 


Cu privire la acţiune, există o întreagă literatură, interesul pentru 
studiul ei derivând din necesitatea de a asigura creşterea eficienţei acțiunii. 
În gândirea contemporană, teoria acțiunii este tratată prin prisma 
praxiologiei ca ştiinţă a acţiunii eficiente. Praxiologia este definită chiar de 
întemeietorii ei (de exemplu, de T.Kotarbinski. Logic Methodology and 
Philosofy of Science, 1962) ca fiind ştiinţa eficienţei acţiunii. În 
consecință, sarcinile praxiologiei sunt de a formula şi a verifica 
recomandările privind ceea ce trebuie de făcut, ceea ce este indicat să se 
facă în anumite condiții, pentru a atinge rezultatele propuse în modul cel 
mai eficient. Adică, sarcina praxiologiei este de a cerceta condițiile de care 
depinde „eficiența maximă”. Precizăm în continuare câteva condiţii 
elementare prin care se poate asigura eficiența unei acţiuni sociale. O 
primă condiţie este stabilirea scopului, ceea ce implică şi aserțiunea că o 
acţiune este conştientă dacă are un scop clar şi bine determinat. Deosebim 
o claritate psihosocială (dacă obiectivele unei acțiuni sunt înţelese uşor de 
mai mulţi indivizi) de latura logică (precizarea conceptelor şi coerenţa 
argumentării). Prin scop se realizează o legătură între dorințele subiective, 
multe dintre ele preconştiente, şi realitate. În timp ce eficienţa, în sens 
psihologic şi moral, se referă în primul rând la aspectele calitative ale 
comportamentului, eficiența, în sens sociologic şi economic 
(productivitate, performanță), vizează latura lui cantitativă; prima poate fi 
definită ca realizare a unor obiective, a doua - ca mărime a eforturilor 
necesare pentru a fi îndeplinite obiectivele determinate. 

Caracteristicile eficienţei: 

e Pertinenţa — alegerea unor metode şi procedee adecvate scopului. 

e Gradul de saturație ştiinţifică — cunoaşterea şi întemeierea 
acțiunii pe informații ştiinţifice, inclusiv pe cele din domeniul 
ştiinţelor umanistice. 

e Legalitatea — respectarea legilor. 

e Legitimitatea — respectarea tradiţiilor şi a obiceiurilor, a 
normelor şi regulilor cristalizate în comunitatea respectivă. 

e Raționalitatea — măsura în care corespunde unor trebuințe 
elementare indispensabile şi evită în acelaşi timp apariţia unor 
conflicte antagoniste între trebuinţele fiziologice şi valorile morale 
fundamentale. Parsons consideră că a conferi raționalitate acţiunii 
înseamnă a o desfăşura astfel încât ea să se împlinească printr-o cât 
mai bună adecvare a mijloacelor la scopul ei. 

e Promptitudinea — să nu dureze prea mult timp. 

e Continuitatea — să nu se întrerupă acţiunea socială. 

e Să fie benignă — adică să nu aibă efecte secundare dăunătoare etc. 

Eficienţa comportă o multitudine de aspecte, laturi şi forme, 
câteodată însă promovându-se o viziune unilaterală, şi anume — 
absolutizarea aspectului ei economic. Însă, pe lângă determinarea ei 
economică, eficiența mai comportă anumite determinări sociale, 
umane, morale, artistice, politice etc. Ca fenomen, eficiența este un 
raport care comportă două aspecte principale: 

- primul aspect se referă la cantitatea şi calitatea mijloacelor (nu 
numai economico-financiare, dar şi sociale necesare pentru realizarea 
scopului propus). Sub acest aspect o acţiune este socialmente eficientă 
în măsura în care ea poate fi întreprinsă cu mijloace mai puţine sau cel 
mult egale în raport cu acelaşi obiectiv sau cu obiective comparabile 
întreprinse în trecut cu mijloace sau în forme tradiționale; 

- al doilea aspect se referă la măsura în care rezultatul 
obiectivului propus satisface sau influențează, în sensul progresului, al 
creşterii şi al ameliorării, domeniul sau sistemul social respectiv. Sub 
acest aspect, o acţiune este eficientă numai în măsura în care 
rezultatele ei satisfac într-un mod mai deplin şi în condiții mai bune 
necesităţile sociale, decât acţiunile anterioare. 

Cumulând cele două aspecte, eficiența înțeleasă ca fenomen global, 
integral, se exprimă printr-un raport între rezultat şi mijloacele investite, 
valoarea raportului fiind cel puțin egală sau mai mare decât unitatea. 

Eficacitatea se defineşte în funcție de măsura în care a fost 
realizat scopul acţiunilor. Eficacitatea învăţământului, de exemplu, 
reprezintă gradul în care el reuşeşte să transmită cunoştinţele necesare 
elevilor. Eficacitatea unei acțiuni poate fi: 

e pozitivă — când realizează funcția de referință; 

e nulă — când nu are nici o influență asupra realizării acesteia. De 
exemplu, o activitate de propagandă care nu convinge pe nimeni; 

e negativă — când are efecte contrare celor aşteptate, agravează 
problemele pe care ar trebui să le rezolve. 

Pot fi situaţii în care unele acțiuni, deşi ating anumite grade de 
raționalitate, nu sunt şi eficace; de asemenea, eficacitatea posibilă în cazul 
unor acţiuni nu duce direct la eficienţa lor. Societăţile moderne sunt 
orientate spre asigurarea eficienţei sociale, eficiența presupune drept 
criterii realizarea unui anumit optimum social. Rezultatele scontate 
imprimă un anumit referenţial pentru raționalitate, iar finalizarea 
exigenţelor de raționalitate se exprimă şi prin cerinţele în planul eficienţei 
sociale. Raţionalitatea se referă la modul în care acțiunile sunt susținute 
pe direcția unor semnificații de valoare socială. Criteriile utilității se 
armonizează cu normativele valorice, cum ar fi: echitatea socială, spiritul 
democratic, respectul pentru tradiţie etc., uneori depăşindu-le. 
Raţionalitatea mijloacelor nu poate fi privită independent de cea valorică. 

Răspunderea şi responsabilitatea constituie dimensiuni sociale 
diferite ale agentului acțiunii umane, statornicite prin raporturile pe 
care societatea le impune agentului — pe de o parte şi prin raporturile 
pe care agentul şi le instituie în mod liber față de societate - pe de altă 
parte. Ambele concepte constituie o manifestare în forme diferite a 
necesităţilor de integrare a individului în colectivitate, în vederea 
desfăşurării normale şi optime a vieţii sociale. Atribuim conceptului 
de responsabilitate semnificaţia de asumare conştientă şi deliberată a 
grijii pentru succesul sau riscul, rezultatele sau eficiența în fața 
colectivității şi a propriei conştiinţe. Responsabilitatea se referă la 
acțiunile pe care omul le desfăşoară din propria iniţiativă, iar libertatea 
de opţiune în acest caz coincide cu modalitatea personală de 
autoangajare ca autor sau ca agent (individual sau colectiv) al acţiunii 
respective. 

Deci, responsabilitatea se exprimă la nivelul individual şi la 
nivelul unui grup, angajat ca agent sau autor colectiv al acţiunilor şi în 
calitate de creator potențial al unor valori. Faţă de responsabilitate, 
conceptul de răspundere se referă la un alt tip de raporturi între 
individ şi grup, între agentul acţiunii şi autoritatea unei colectivităţi — 
în sensul că vizează o obligație, pe care autoritatea colectivă o atribuie 
agentului acțiunii. Un moment important: agentul acţiunii acceptă 
obligaţia adesea în mod neliber, nedorit, ca pe ceva impus din exterior. 

In concluzie, criteriile de eficiență, eficacitate, raționalitate, 
răspundere şi responsabilitate constituie referenţiali importanţi ai 
acțiunilor sociale. 


Intrebări recapitulative: 


1 


2: 


. Definiți acțiunea socială şi numiți aspectele principale ale acțiunii 


sociale din perspectivă sociologică. 
Explicați sistemele teoretice ale lui T.Parsons, A.Touraine, V.Pareto, 
M.Weber cu privire la acțiunea socială. 


. Caracterizați structura sincronică, diacronică, pe domenii şi din 


punctul de vedere al naturii acțiunii sociale. 


Bibliografie selectivă: 

2. 

. Moraru I. Acţiunea socială şi comportamentul individual. — Bucureşti, 


. Dobre A. Cunoaşterea ştiinţifică şi raționalitatea acțiunii sociale. 


— Bucureşti, 1986. 
Buzărnescu Şt. Istoria doctrinelor sociologice. — Bucureşti, 1995. 
Florea M. Responsabilitatea acțiunii sociale. — Bucureşti, 1976. 


1986. 

CAPITOLUL II 


COMPORTAMENTUL COLECTIV 
ŞI MIŞCARILE SOCIALE 


1. Coordonatele definitorii ale comportamentului colectiv 


Comportamentul colectiv este un subdomeniu al analizei 
sociologice, întrucât analiza vieții sociale impune luarea în considerare 
atât a interacțiunilor dintre persoane aflate în situaţia de mulţime (mari 
adunări populare, publicul stadioanelor, mulțimea greviştilor etc.), cât 
şi a fenomenelor psihosociale generate de aceste interacțiuni. Prin 
termenul „comportament colectiv” sunt desemnate fenomene care, la 
prima vedere, sunt foarte diferite (de exemplu, publicul unui spectacol 
şi greviştii dintr-o întreprindere, moda şi zvonurile, opinia publică şi 
panica etc.). Însă, aceste fenomene, deşi au caracteristici diferenţiale, 
evidente, totuşi au un element comun, şi anume: faptul că ele rezultă 
din interacţiunea comportamentală a persoanelor ce se află în număr 
mare împreună. Deci, comportamentul colectiv este un tip de 
comportament spontan, ghidat de norme adesea divergente față de cele 
general acceptate, create de participanți în situația dată. 

Mulţi sociologi vorbesc despre comportamentul colectiv, dar puţini 
încearcă să-l definească, iar dacă şi o fac, definițiile nu aduc deplină 
claritate. De exemplu, definiția lui Smelser “mobilizarea indivizilor pe 
baza credinţei, care defineşte acţiunea socială” este mult mai 
complicată. Însă, definiţia lui Perry şi Pugh, în care comportamentul 
colectiv este specificat ca model de interacţiune socială în grupe umane, 
relativ neorganizate, este simplistă, cu toate că e prea largă, incluzând 
atâtea tipuri de comportamente încât nu-l defineşte concret. Milgram şi 
Toch definesc comportamentul colectiv ca purtare care apare spontan şi 
relativ neorganizată, care nu poate fi planificată sau prezisă în cursul său 
de dezvoltare şi care depinde de interstimulaţiile participanţilor. 

Conceptul confruntă sociologii cu două tipuri de dificultăți. Prima 
este de ordin terminologic: din momentul în care, o dată cu Em. 
Durkheim, se admite că modurile de manifestare în societate nu sunt 
deloc dependente “de voinţa particulară a fiecăruia în parte”, se dovedeşte 

că orice comportament social cu o anumită generalitate va avea 
obligatoriu un caracter colectiv. Un aspect particular al comportamentului 
social — comportamentul colectiv — trebuie să fie distins de 
comportamentul convențional (care recurge la modele sociale organizate 
stabil). Referirea la un domeniu în care conduitele nu sunt — sau nu sunt 
încă — instituționalizate (de exemplu, N. Smelser) poate constitui un prim 
element în caracterizarea fenomenului. În această perspectivă, dinamica 
comportamentului colectiv se referă la percepții, motivații şi aşteptări ale 
indivizilor. 

Cea de-a doua dificultate se refera la relaţia dintre conduită şi 
credința colectivă. Deoarece ele au capacitatea de a restructura 
cognitiv situaţiile nesigure, credințele împărtăşite sunt considerate a 
avea un rol decisiv. Însă, aceste credințe nu implică, obligatoriu, din 
partea subiecţilor, punerea la punct a unei acţiuni concertate. 

Teoriile utilitaristă şi individualistă ale acţiunii colective au 
aruncat o umbră de îndoială asupra amplorii pe care o poate căpăta 
paradigma comportamentului colectiv. Dezbaterea a reliefat întreaga 
dificultate pentru articularea “interesului” şi a “credinţei”. În aceste 
condiţii, M. Olson distinge cazurile în care analiza depinde de 
paradigma economică (de exemplu, grupurile de presiune) de cazurile 
în care analiza recurge la o interpretare psihosocială (de exemplu, 
mişcările colective cu bază iraţională). O astfel de distincţie nu pare 
adecvată: cercetătorii recunosc astăzi în comportamentul colectiv 
existența unor componente totodată raționale şi iraționale. 

Comportamentul colectiv are ca dimensiuni scopul, gradul de 
organizare a participanților şi durata. Scopurile comportamentului 
colectiv pot fi expresive (exteriorizarea unor sentimente) sau 
instrumentale (obţinerea unor drepturi sau avantaje). Dacă scopul este 
acela de a se elibera de o tensiune emoţională pozitivă sau negativă 
atunci spunem că avem de-a face cu un comportament colectiv expresiv. 
Dacă însă oamenii s-au strâns laolaltă spontan pentru a obţine anumite 
drepturi, pentru a schimba o anumită stare de lucruri, atunci, acest 
comportament colectiv va fi instrumental. În realitate, distincţia dintre 
comportamentul colectiv expresiv şi cel instrumental nu este atât de 
categorică. Din punctul de vedere al gradului de organizare a 
participanţilor la acest tip de comportament se face distincție între 
comportamente colective neorganizate (spontane, fără lider formal) şi 

comportamente colective înalt organizate (cu programe de acţiune şi 
lider formal). Între aceste două extreme se plasează comportamentele 
colective intermediare. Durata comportamentului colectiv este şi ea 
foarte variată: unele au o durată scurtă (câteva ore, ca în cazul unor 
festivități), altele pot avea persistență câteva zile, săptămâni sau mai mult 
(ca în tulburările rasiale sau mişcările sociale). 

Între dimensiunile menţionate există anumite corelaţii: un 
comportament expresiv are, de regulă, un grad mai redus de 
organizare şi durează mai puţin decât un comportament colectiv 
instrumental; durata mai mare a unui comportament colectiv poate 
conduce la apariția unui lider formal şi la elaborarea unei strategii de 
acțiune etc. 

Elementele fundamentale ale comportamentului colectiv 

e Acțiunea socială limitată de scurtă durată 

În comportamentul colectiv participanţii se angajează unul pe altul 
doar temporar. Interacțiunea lor este relativ limitată la o anumită situație 
iminentă (participă la un concert, o manifestaţie, scăpa împreună dintr-un 
incendiu) şi tinde să dureze doar atât cât durează situaţia. Astfel, 
interacţiunea lor este mai limitată ca amploare decât cea a grupurilor şi a 
organizațiilor sociale şi este, probabil, la fel de limitată ca scop şi timp. 

e Identificarea ambiguă şi limitele sociale 

Limitele exacte ale participanţilor în orice formă de comportament 
colectiv nu sunt totdeauna clare. De exemplu, deşi la locul unei 
demonstraţii se adună mulți oameni, nu toţi sunt participanți la ea; unii 
sunt simpli spectatori care vor să afle ce se întâmplă. Nici participanţii 
la un comportament colectiv, cum este, de exemplu, o mulţime la un 
concert, nu se cunosc în mod necesar şi nu se identifică unul cu altul. 

e Normele sociale slabe şi recent dezvoltate 

În comportamentul colectiv, normele standard nu sunt călăuze 
suficiente pentru acţiuni adecvate. Drept consecință, este mai probabil ca 
un comportament colectiv să fie relativ mai spontan şi mai imprevizibil 
decât comportamentul în contexte mai clare şi socialmente mai 
reglementate. 

Comportamentul colectiv include comportamentul mulțimii, al 
maselor, comportamentul dezastrului, al gloatei, panica, zvonurile, 
moda, propaganda, opinia publică şi mişcările sociale. 

Comportamentul colectiv este acțiunea oarecum spontană şi de 
scurtă durată a unui număr relativ mare de oameni, care apare în 
situații ambigue şi contrastează cu comportamentul grupurilor şi al 
organizaţiilor. Limitele sociale ale comportamentului colectiv sunt 
neclare, iar acțiunile participanţilor sunt reglementate de norme 
sociale relativ slabe sau recent dezvoltate. 


2. Forme de comportament colectiv 


Ne vom referi la câteva forme ale comportamentului colectiv, care 
au o frecvență mai mare în viaţa socială. 


2.1. Mulțimea. 

Cea mai importantă şi mai dramatică formă de comportament 
colectiv este mulțimea. 

Mulţime — grupare temporară de indivizi, aflaţi în apropiere fizică, 
fie din întâmplare, fie deliberat, în virtutea unui obiect sau interes 
comun. Existenţa unor interese, motive, obiective similare, care reclamă 
prezenţa unor indivizi în acelaşi loc şi în acelaşi moment, nu constituie 
însă condiţii suficiente pentru crearea unor legături, interrelaţii, a unei 
structuri. Sociologic, noțiunea de mulțime acoperă o varietate de forme 
de grupare, caracterizate prin nediferenţieri, lipsă de coeziune şi 
organizare, reacție emoțională la situațiile în care este implicată. Aceste 
caracteristici disting mulţimea de orice colectivitate cu un anumit grad 
de organizare şi de grupul social care posedă o organizare internă 
definită de instituții, modele de acțiune şi mecanisme de control. Lipsa 
acestor elemente face ca, odată satisfăcute sau schimbate condițiile care 
au condus la constituirea mulțimii, aceasta să se dizolve. 

Sociologul american Herbert Blumer (1969) a identificat patru 
tipuri de mulțimi: 

1) Mulţimi întâmplătoare 

O mulţime întâmplătoare este o adunare de indivizi care se for- 
mează în mod spontan, deoarece un oarecare eveniment obişnuit le 
atrage atenţia, dar care se angajează puţin, daca se angajează, în 
interacțiune unul cu altul. Mulțimea întâmplătoare este exemplificată 

de trecătorii care se opresc să privească la un accident de maşină. 
Devălmăşia lor este neplanificată şi nu-i duce la acţiune colectivă. 

2) Mulţimi convenţionale 

Participanţii la o mulţime convenţională s-au adunat pentru un scop 
precis. Acţiunile lor sunt călăuzite într-o anumită măsură de norme 
sociale existente. În general, între participanți există o interacțiune 
slabă. Persoanele care asistă la o prelegere sau care privesc un film sunt 
exemple de mulțime convenţională. Ele au un scop comun, pe care îl 
urmăresc însă fiecare în parte. 

3) Mulțimi expresive 

Mulţimile expresive se dezvoltă în jurul unor evenimente cu 
încărcătură emoţională. Participanţii la anualul Mardi Gras din New 
Orleans, la Festivalul Woodstock de la New York în 1969 şi săr- 
bătorirea anuală a Revelionului în Times Square sunt exemple de 
mulțimi expresive. Această formă este mai puţin organizată decât 
mulțimea convențională. Nivelul emoţiilor exprimate de acest tip de 
mulțime este, deseori, inacceptabil în condiții obişnuite. 

4) Mulţimi active 

Forma care s-a bucurat de cea mai mare atenţie din partea 
sociologilor şi a publicului obişnuit este mulțimea activă (gloata), o 
adunare agitată şi emoţională de indivizi care, deseori, îşi revarsă 
emoția prin acţiune violentă şi distructivă. Mulțimea activa caută 
nu numai să-şi descarce emoţiile puternice care s-au acumulat, ci, 
de asemenea, să acționeze împotriva a ceva considerat rău. 
Violenţa suporterilor unei echipe care pierde la un meci de fotbal 
european şi acțiunile unei gloate care linşează sunt exemple de 
comportament al unei mulţimi active. 

Recent, McPhail şi Wobhlstein (1983) au sugerat un al cincilea 
tip de mulțime — mulțimea protestatară, care are elemente atât ale 
mulțimii convenţionale, cât şi ale mulţimii active. Această formă 
este organizată moderat, ca mulțimea convențională, dar 
distructivă, ca mulțimea activă. McPhail şi Wobhlstein arată că 
violența care intervine în timpul disputelor de muncă este un 
exemplu de comportament al mulțimii protestatare. 

Abordări psihosociologice privind dinamica mulțimilor. 
Concepţiile contagiunii 


Avansate de Gustave Le Bon (1960; iar pentru prima dată în 1895), 
concepțiile contagiunii explică comportamentul mulțimii ca un rezultat 
al unui „suflet colectiv", pierderea identităţii individuale din cauza 
răspândirii „contagioase" a emoțiilor stârnite de situaţie. În anonimatul 
şi  emotivitatea momentului, indivizii îşi transferă părerile şi 
responsabilitatea colectivului. Mulțimea are propria sa viață, 
independentă de personalitățile participanților sau de normele sociale 
existente. Această perspectivă social-psihologică a fost amplificată de 
Bhemer (1951), care susţine că stările emoționale create într-o mulțime 
rezultă de la oamenii care „umblă în jur”. Aceste emoţii sunt acceptate 
fără o reflecţie serioasă şi răspândite printr-o „reacţie circulară” care 
ridică nivelul emoţional şi îşi concentrează atenția spre un ţel comun. 

e Abordările psihologice ale convergenţei. Într-o abordare 
psihologică, concepțiile  convergenței explică comportamentul 
mulțimii ca fiind acțiunile unor indivizi cu aceeaşi stare de spirit care 
sunt atraşi intr-o situație şi apoi acționează în comun datorită 
asemănărilor existente ale personalității. Primii teoreticieni ai 
convergenţei (Martin, 1920) susțin că mulțimea eliberează impulsurile 
emoționale primitive, cum este ura, de constrângerile sociale care le-a 
tinut sub control. Alții, de exemplu psihologul social american Gordon 
Allport (1924), insistă că „uşurinţa socială" mai degrabă decât 
contagiunea este mecanismul major care duce la comportamentul 
mulțimii. 

Concepțiile convergenței au dificultăți în explicarea 
comportamentului mulțimii, deoarece ele se bazează foarte mult pe 
factori (cum sunt caracteristicile preexistente ale personalităţii) 
independenți de situație. De asemenea, această teorie nu poate 
explica de ce anumite impulsuri (teama şi ura) sunt eliberate în 
situații de mulțime mai degrabă decât altele (dragostea şi 
afecțiunea). În final, deşi teoriile convergenței presupun că situațiile 
specifice determină care predispoziţii ale personalităţii vor fi 
eliberate şi în ciuda faptului că modul în care situația este 
considerată depinde de definiţia sa colectivă, ele nu rezolvă 
problema. 

e Abordarea psihosociologică a normei emergente. Sociologii 
americani Killian (1957), Turner (1964) nu cred că mulțimile sunt 
adunări iraționale de indivizi, îmboldiţi de emoțiile momentului sau 
de predispoziţiile lor. Punctul lor de vedere este că comportamentul 
mulțimii poate fi explicat prin norme sociale care apar din 
interacțiunea participanţilor într-un eveniment colectiv. Această ex- 
plicaţie este numită concepția normei emergente. 

Turner arată cum studiile atente ale diverselor tipuri de mulțime 
dezvăluie că participanţii nu sunt sinceri; ei diferă considerabil în 
privinţa motivelor lor, a atitudinilor şi a comportamentului, precum 
şi în privința angajamentului față de ceea ce se întâmplă. De ase- 
menea, întrucât conformismul comportamental în prezența altora 
este un fapt bine stabilit, nu trebuie invocat nici un mecanism 
special, cum este  contagiunea. Singura deosebire între 
comportamentul în mulțimi şi în alte situații sociale, susțin Turner şi 
Killian, este că în mulțimi normele adecvate apar mai degrabă din 
situație decât acestea să-i fie impuse. Aceste norme emergente 
ghidează, ulterior, comportamentul participanţilor. 

Normele sunt comunicate prin interacțiunea participanţilor. Oca- 
zional, comunicarea ia forma zvonului — informaţie ireală din surse 
anonime, care este răspândită informal. Zvonurile pot fi adevărate 
sau false, dar originea şi validitatea lor sunt greu de stabilit. Ele apar 
în situaţii de ambiguitate şi în absenţa unor canale oficiale şi de 
încredere pentru răspândirea informațiilor. 

Zvonurile sunt încercări de a înțelege o situație neclară. Deseori, 
zvonurile se schimbă pe măsură ce se răspândesc, aşa cum se 
întâmplă cu o informaţie în jocul de-a „telefonul fără fir”. Povestea 
finală transmisă prin zvon deseori este cu totul deosebită de cea 
originală. Odată începute, zvonurile sunt greu de oprit. 

Zvonurile pot iniţia comportamentul mulțimii sau îi pot dirija 
acțiunea odată formată. Comportamentul unei gloate care linşează 
este un exemplu de comportament de mulțime în care zvonul poate 
juca ambele roluri. 

Zvonurile sunt, uneori, mijloacele de infomare principale. Sau 
chiar singurele, în situații ambigue, rezultă dintr-un efort colectiv de 
a lămuri ce se întâmplă. Shibutani (1966) arată că acest proces 

colectiv include diverse contribuţii. Unii participanţi sunt mesageri 
care transmit zvonurile. Alţii servesc ca interpreţi, încercând să 
asigure un context adecvat pentru informaţie şi pentru examinarea 
implicaţiilor ei. Unii sunt „protagonişti”, care susțin o anumită 
interpretare; mai sunt şi alţii — „cei care iau decizii", care încearcă să 
inițieze o oarecare formă de acţiune pe baza zvonurilor. Totuşi, 
majoritatea participanţilor constituie o parte a „publicului” pentru 
zvonuri. Uneori, acest efort colectiv poate clarifica situația stabilind 
validitatea informaţiei transmise ca zvon. 

Comportamentul colectiv nu este necesar să se manifeste într-un 
spațiu limitat, cum este situația cu mulțimile. Comportamentul de 
masă se manifestă atunci când oamenii reacționează într-un mod 
asemănător la un eveniment, deşi fizic ei pot fi răspândiţi. 


2.2. Opinia publică şi excentricităţile 

Acestea sunt alte două forme speciale de comportament de masă. A 
treia formă de comportament colectiv este „panica şi isteria de masă”, 
care poate să apară printre oamenii care sunt separați sau foarte apropiaţi. 

În domeniul comportamentului colectiv, un public se referă la un 
număr substanţial de indivizi care au un interes comun într-o problemă 
asupra căreia opinia este împărțită. Cei mai mulţi oameni sunt membri 
ai mai multor tipuri de public: o persoană poate face parte din publicul 
„pro-choice", din publicul „mişcarea pentru pace", „salvaţi mediul" şi 
din publicul „împotriva armelor individuale". 


Opinia publică. Este formată din ideile colective ale unui public 
asupra unei probleme precise. Întrucât ideile nu numai variază, ci se şi 
schimbă după noi împrejurări, opinia publică se referă la un anumit 
moment în timp. Opiniile devin publice dacă sunt comunicate şi 
altora, care le preiau, le discută, le rectifică sau chiar le resping. 
Numai în dezbaterea colectivă (prin intermediul presei, al 
conversațiilor, al mitingurilor etc.) opinia devine opinie publică. Însă, 
pentru ca oamenii să discute despre un eveniment, despre o situație 
creată sau despre o personalitate, trebuie ca aceasta să aibă o 
semnificaţie de actualitate, să influenţeze puternic viaţa unor categorii 
largi din populaţie, dacă nu întreaga populaţie a ţării (de exemplu, 
problema sărăciei, a „copiilor străzii” etc.). Sondajele de opinie 

(metodă de cunoaştere a opiniei publice pe baza chestionarului şi a 
eşantionării) urmăresc determinarea şi măsurarea opiniei publice, 
confirmarea schimbării ideilor publicului. În democraţii, unde este 
cerut sprijinul oamenilor pentru politica publică, politicienii folosesc 
astfel de sondaje în mod frecvent, pentru estimarea ideilor publicului 
relevant. Ideile unui public sunt, deseori, influențate de liderii de 
opinie, indivizi cu statut superior care joacă un rol important în 
formarea ideilor unui public. Uneori, acest rol se bazează pe o 
cunoaştere prezumată: oamenii de ştiinţa, de exemplu, influențează 
formarea opiniei publice asupra dezarmării şi a preocupărilor 
referitoare la mediul ambiant. În alte situaţii, influența se bazează în 
principal pe statutul social; nenumărate cercetări au demonstrat 
influenţa soților-taţilor asupra ideilor politice ale soțiilor şi copiilor. În 
final, persoanele în pozițiile cheie din mass-media de asemenea 
servesc ca lideri de opinie. 

x Propaganda 

Mulţi oameni încearcă sa influențeze opinia politică, inclusiv 
politicienii, lobbyştii şi organizaţiile de interes special. În timp ce 
fac aceasta, ei pot folosi propaganda, informaţii sau puncte de 
vedere care încearcă, în mod deliberat, să influențeze şi să 
modeleze opinia publică. Reclamele comerciale, discursurile 
politice şi publicitatea făcută de unele organizații sunt, într-o 
oarecare măsură, forme de propagandă. 

Propaganda nu este necesarmente falsă, totuşi ea nu este 
informaţie neutră. Scopul ei este să susțină un anumit punct de vedere 
şi astfel să convingă oamenii de corectitudinea opiniei dorite. Propa- 
ganda devine o problemă când este definită ca fiind informațională sau 
educaţională, când agenda sa clară de a convinge mai degrabă decât de 
a lămuri nu este recunoscută. 


Excentricităţile. Sunt forme temporare de comportament de masă 
expresiv. Demne de atenţie sunt două forme speciale: teribilismele (fads) 
şi moda (fashion). 

y Teribilismele 

Teribilismele sunt forme de comportament urmate cu entuziasm 
de mulți oameni o perioadă de timp relativ scurtă; în mod obişnuit, 
oamenii se angajează în teribilisme pentru că ele au devenit „lucrul de 

făcut”. În ultimii ani au apărut şi au trecut multe teribilisme: 
“streaking” (alergarea în pielea goală în public), hula-hoop (cerc mare 
pentru dansul hawaian hula), cuburile lui Rubik, dansul la discotecă. 
Klap (1969) crede că teribilismele oferă modalităţi de accentuare a 
identității personale şi de evidenţiere a individualității. Astfel, nu este 
surprinzător că teribilismele sunt obişnuite printre tineri care încă îşi 
consolidează identitatea. Totuşi, această perspectivă ignoră lipsa 
individualităţii care rezultă din angajarea în teribilisme, din a face ceea 
ce mulți alți oameni fac. 

După o anumită perioadă de timp, cei mai mulți oameni se 
plictisesc de teribilisme şi le abandonează. 

” Moda 

Moda — ansamblu de comportamente şi opinii colective care, 
într-o cultură dată, arată preferința temporară pentru anumite practici 
expresive ale vieții sociale (vestimentaţie, coafură, alimentaţie, 
lectură etc.) Moda este un stil special de comportament sau 
înfăţişare, în vogă într-o anumită perioadă. Însuşi cuvântul modă 
implică ceva temporar, deşi, de obicei, moda durează mai mult decât 
teribilismele. Modele sunt un produs al accentului pe schimbare a 
societății moderne. Stabilitatea societăţilor tradiționale a făcut moda 
inutilă şi chiar de nedorit. Deseori, modele sunt create din rațiuni 
comerciale. Noile stiluri de îmbrăcăminte cer ca oamenii sa se 
debaraseze de hainele prezente şi să cumpere ultimele mode. Noile 
stiluri de îngrijire personală de asemenea necesită folosirea 
produselor sau a serviciilor (cum sunt coaforii şi frizerii) pentru 
realizarea „noii înfățișări". 

Nu toate modele au un scop sau efect economic. Unele derivă din 
preocupările statutului. 


2.3. Panica şi isteria în masă 


Aceste forme înrudite de comportament de masă implică teama. 
Reacţia la acea teamă este, deseori, individuală, nefiind călăuzită de 
norme sociale. 

e Panica — fuga dezorganizată de un pericol real sau perceput. Ea 
se produce când oamenii încearcă un sentiment de teamă copleşitoare 
care le reduce capacitatea de a căuta soluţii rezonabile. Perspicacitatea 

lor se îngustează, iar căile alternative de acțiune trec nerecunoscute. 
Comportamentul în astfel de situații tinde să fie irațional, egocentric 
şi, deseori, contraproductiv. Strigătele, țipetele şi confuzia generală 
sunt obişnuite în situaţii de panică. În nenumărate cazuri de panică, 
provocate de incendii în locuri aglomerate, cele mai multe decese au 
survenit din cauza că oamenii se îngrămădeau la o singură ieşire sau 
săreau prematur pe ferestre, deoarece în situaţii de panică relaţiile 
interpersonale se modifică, indivizii nemaifiind orientaţi spre grup, ci 
spre salvarea propriei vieți. 

e /steria în masă — implică răspândirea rapidă a fricii şi a activității 
violente, ca reacție la perceperea amenințării unei forțe puternice. Aceste 
pericole percepute sunt comunicate altora, care, în mod similar, 
reacţionează cu aceeaşi fervoare. „Spaima roşie”, care a implicat 
presupusa activitate comunistă în cadrul guvernului şi în industria 
spectacolelor de amuzament în timpul epocii McCarthy din anii '50, este 
un exemplu de isterie în masa. În ambele cazuri, mulţi oameni nevinovaţi 
au fost hăituiți şi persecutați deoarece se credea că erau în serviciul unei 
puteri „străine" (Satana în cazul „vrăjitoarelor", şi „conspirația comunistă 
internaționala" în episodul McCarthy). Chiar mai recent, isteria în masa, 
produsă de teama maladiei SIDA, a dus la o persecuție similară a 
homosexualilor în unele comunități. Poate cel mai dramatic exemplu de 
isterie în masă îl implică faimoasa emisiune radiofonică în care a fost 
descrisa pretinsa invazie de pe planeta Marte. În noaptea dinaintea 
Halloween-ului din 1938, Orson Welles a prezentat o dramatizare a 
romanului Războiul lumilor scris de H.G. Wells. Deşi a declarat de mai 
multe ori în timpul emisiunii că era o dramatizare, mii de americani au 
crezut că ceea ce auzeau era o relatare în direct a invaziei marţienilor. 
Isteria în masă şi panica i-au făcut pe mulți să-şi avertizeze rudele şi 
prietenii. Cuprinşi de panică, a fost greu să fie liniștiți, să fie convinşi că 
nu avea loc nici o invazie. Isteria în masă se hrăneşte prin ea însăşi. Odată 
începută, ea se răspândește ca focul grecesc şi este greu de stins. 

În astfel de împrejurări oamenii tind să se comporte în mod 
irațional şi contraproductiv. 


- 287 - 


3. Mişcările sociale. 
Caracteristicile şi etapele mişcărilor sociale 


O formă a comportamentului colectiv, care este oarecum mai 
lungă în timp, mai organizată şi mai mare ca întindere decât cele 
discutate mai sus, este numită mişcare socială. 

Mişcarea socială — acțiune socială provocată de grupuri mari de 
oameni care se manifestă deliberat şi împreună, orientându-se după 
aceleaşi valori şi ideologii şi folosind aceleaşi metode, în vederea 
realizării unor scopuri comune sau similare. Mişcările sociale sunt 
procese sociale ample care conduc la crearea unor valori, noi forme de 
relaţii sociale, noi instituţii sau a unor noi societăți. Ele pot să 
promoveze anumite schimbări sau pot să se opună schimbărilor 
produse de anumite forţe sociale. 

Factorii ce determină mişcările sociale: 

- obiectivi: perimarea istorică a unor forme de organizare 
socială; agravarea disparităţilor sociale şi a deosebirilor de interese; 
blocarea structurală care împiedică anumite categorii sociale să-şi 
satisfacă interesele; dezorganizarea socială datorită unor condiţii 
interne sau externe; crizele economice, politice sau culturale; 
deteriorarea condiţiilor de viaţă; 

- subiectivi: nemulţumirile sociale care apar din privarea relativă 
şi din perceperea injustiţiei; accentuarea sentimentelor de frustrare, 
confuzie, nelinişte, nesiguranță; difuzarea şi accentuarea unor valori 
sociale; contactele sociale dintre grupuri de indivizi nemulțumiți, 
apariția unor ideologii care justifică şi direcțţionează mişcările sociale, 
apariția unor persoane sau grupuri care urmăresc în mod deliberat 
schimbarea socială. 


Caracteristicile mişcărilor sociale: 

Ideologia 

Toate mişcările sociale au o ideologie, un ansamblu de idei care 
justifică o anumită organizare socială sau acțiune. Aceste idei definesc, 
tipic, situația pe care mişcarea doreşte să o influenţeze şi consecinţele 
care, probabil, vor apărea dacă mişcarea nu va avea succes. Deşi 
ideologia deseori este vagă, ea serveşte ca o modalitate de a recruta 
membrii pentru mişcare. Manifestul Comunist (Marx şi Engels, 1955; 


- 288 - 


original, 1848) a schiţat ideologia comunismului ca o mişcare socială 
revoluţionară. 

Organizarea 

Mişcările sociale sunt mai organizate decât alte forme de 
comportament colectiv. Deseori, ele au un mic grup de conducători 
şi un grup mai mare de membri devotați. În afară de aceştia, în mod 
frecvent există un grup mai mare de susţinători care sunt plini de 
simpatie față de scopurile mişcării şi pe care deseori se poate conta 
pentru sprijin financiar şi moral. Mişcările care au succes pot ajunge 
atât de bine organizate, încât se transformă în organizaţii formale. 
Partidul Comunist din Uniunea Sovietică a început ca o mişcare 
socială revoluţionară; după detronarea ţarului ea a devenit o structură 
guvernamentală formală. 

Marile mişcări sociale deseori implică un număr de organizaţii. 
Mişcarea pentru mediul înconjurător, de pildă, include organizații cum 
sunt Clubul Sierra, Prietenii Pământului şi Societatea Deşertului. 

Astfel, problema organizării devine mai complicată, deoarece 
trebuie coordonate nu numai activităţile membrilor unei anumite 
organizaţii din mişcare, ci, de asemenea, trebuie combinate, în mod 
util, activităţile diverselor organizaţii formale relevante, dacă ele vor 
să-şi atingă scopul comun. 

Tactica 

Toate mişcările sociale se angajează într-o tactică, activităţi pre- 
cise prin care se urmăreşte atingerea unui anumit scop. Deseori, 
tactica are mai multe scopuri precise şi deosebite. Pentru ca scopurile 
mişcării să fie îndeplinite, este folosită tactica pentru mobilizarea spri- 
jinului simpatizanţilor, nu a celor direct implicați în mişcare. Tactica 
este, de asemenea, importantă pentru încercarea de a schimba 
atitudinile celor care nu sprijină eforturile mişcării. De exemplu, 
tactica Mişcării pentru mediul înconjurător este de a convinge mai 
mulți oameni să separe diferite forme de deşeuri; să încurajeze 
reciclarea hârtiei, a sticlelor şi a cutiilor de conserve; să promoveze o 
legislaţie adecvată la nivelurile local, statal şi federal. 

Tactica variază după tipul de mişcare. Este improbabil ca 
mişcările utopice să folosească violenţa ca tactică, pe când mişcările 
revoluţionare ar putea şi, deseori, o folosesc. Mişcările care sunt bine 
organizate şi au acces relativ uşor la procesul politic (mişcarea 

consumatorilor, de exemplu), pentru a-şi atinge scopurile, vor folosi, 
probabil, mai puţin demonstrațiile publice de mase şi mai mult traficul 
de influență în structura politică. Pe de altă parte, cei cu acces politic 
redus, cum a fost Mişcarea împotriva războiului din Vietnam în anii 
'60, deseori au nevoie de publicitatea pe care demonstrațiile de mase şi 
activităţile controversate (cum este arderea ordinelor de recrutare) o 
generează. E mai posibil ca violenţa să fie folosită ca tactică atunci 
când toate celelalte căi de a schimba societatea sunt blocate. 


Etapele mişcărilor sociale 


Fiecare mişcare socială are specificul său. Totuşi, sociologii 
(Blumer, 1969; Tilly, 1978) au remarcat patru etape comune în 
ciclurile de viață ale multor mişcări sociale: apariția, asocierea, 
birocratizarea şi declinul. 

Prima etapă: apariția 

Mişcările sociale apar ca reacţie la o nevoie neîmplinită. Un 
număr de oameni devin din ce în ce mai nemulțumiți de un anumit 
element din societate sau de o schimbare recentă. Mişcarea femeilor a 
început ca o nemulţumire crescândă de rolul subordonat al femeilor în 
societate. “Majoritatea Morală” a reacționat negativ la toleranța 
sexuală crescândă şi le ceea ce aceasta a perceput ca o decădere mo- 
rală în societatea americană. Aşadar, în etapa apariţiei, un mic grup de 
activişti identifică problema şi se mobilizează pentru schimbare. 

A doua etapă: asocierea 

Ca rezultat al propagandei, mai mulți indivizi devin interesaţi în 
activitățile micului grup iniţial. Ei se asociază, sau se unesc, ca să 
organizeze activitățile necesare pentru a-şi atinge scopul; în mod 
obişnuit, se dezvoltă un mic grup conducător. Sunt adoptate metodele 
şi tacticile şi sunt puse în mişcare planurile de încurajare a participării 
la mişcare. Deseori, este folosită o oarecare formă de acţiune colec- 
tivă, cum sunt demonstrațiile, astfel ca publicul să devină cât mai 
conştient de scopurile mişcării. Organizațiile care împărtăşesc idei 
similare se pot uni ca să consolideze mişcarea generală. 

A treia etapă: birocratizarea 

Când o mişcare ajunge bine organizată, ea dobândeşte, deseori, 
multe dintre caracteristicile unei organizaţii birocratice. Ea dezvoltă 


- 290 - 


un ansamblu de reguli şi proceduri, ţine dosare, are roluri specializate 
şi, deseori, o structură ierarhică de conducere. Uneori, nevoile 
birocratice consumă energia care, altfel, ar fi dirijată spre realizarea 
scopurilor mişcării (Piven şi Cloward, 1977). 

A patra etapă: declinul 

Cele mai multe mişcări sociale sfârşesc la un anumit moment. 
Există mai multe cauze care determină acest lucru (Miller, 1983). În 
unele cazuri, relativ rare, mişcarea îşi realizează scopurile şi nu mai 
are motive să continue. Acesta a fost cazul cu Mişcarea Sufragetelor, 
care în 1920 a câştigat dreptul de vot pentru femei. O mişcare poate 
decădea, deoarece conducerea sa este cooptată de cei de la putere sau 
fiindcă nu mobilizează, în mod eficient, resursele şi sprijinul necesar 
pentru realizarea scopurilor mişcării. Nu sunt neobişnuite sciziunile în 
cadrul unei mişcări, îndeosebi în cadrul grupului conducător, cauzate 
de puncte de vedere deosebite în privința tacticilor şi a strategiilor, 
ceea ce poate duce la declinul mişcării. Alte cauze sunt pierderea 
interesului societăţii pentru scopurile unei mişcări sau suprimarea ei 
de către cei de la putere. În final, birocratizarea exagerată poate face o 
mişcare socială să-şi piardă energia şi unitatea. 

Tipurile de mişcări sociale 

Unele mişcări sociale se concentrează asupra indivizilor fie în 
încercarea de a le încuraja schimbarea comportamentului, fie de a-i 
face să reziste la schimbarea lui. Există două tipuri de mişcări care se 
concentrează asupra schimbării individuale: alternative şi salvatoare. 

Mişcările alternative încurajează indivizii să-şi schimbe 
propriul comportament. Tipic, ele încearcă să convingă indivizii să 
renunţe la anumite atitudini sau forme de comportament şi să le 
înlocuiască cu alte comportamente pe care ele le consideră mai de 
dorit. Uniunea Femeilor pentru Temperanţă Creştină, de pildă, a căutat 
să convingă oamenii că consumul de alcool în orice formă dăunează şi 
că ei ar trebui să se abțină. 

Mişcările salvatoare încearcă să determine schimbări radicale şi 
rapide în conştiinţa individului, a modului de a percepe lumea şi de a 
se simți parte din ea. De exemplu, Mişcarea Hare Krishana este, 
eminamente, o mişcare salvatoare. Mişcările ca aceasta caută să refacă 
individul pe deplin; unele mişcări se referă la acest proces ca fiind 
„născut din nou". 

Alte mişcări sociale încearcă să facă schimbări în întreaga 
societate, nu în indivizi. Patru tipuri de mişcări se concentrează asupra 
societății: mişcările regresive, mişcările reformiste, mişcările 
revoluționare şi mişcările utopice. 

Mişcările regresive au ca scop rezistenţa la schimbarea socială şi 
revenirea societăţii la o stare anterioară. Ele vor să întoarcă înapoi 
ceasul progresului. Mişcările religioase fundamentaliste, al căror scop 
este schimbarea societăţii şi nu doar a individului, sunt, deseori, 
regresive. Fundamentalismul islamic şi „Majoritatea Morală" din 
Statele Unite sunt exemple de mişcări sociale regresive. 

Mişcările reformiste, deşi în fond mulțumite de societatea 
existentă, caută schimbări limitate în anumite domenii. Mişcările 
reformiste în general acționează în cadrul sistemului politic existent, 
ca să promoveze schimbări moderate. Mişcarea pentru mediul 
înconjurător, Mişcările feministe şi Mişcarea consumatorilor sunt 
exemple de mişcări reformiste. 

Mişcările revoluţionare se nasc din nemulțumiri mari față de 
realitățile sociale, economice, politice etc. Ele caută să aplice un 
program ideologic precis, cu scopul de a modifica radical structura 
fundamentală a societății sau practicile acesteia. Revoluția care a dus 
la crearea Chinei, a Cubei, Franţei, Filipinelor, Uniunii Sovietice şi a 
Statelor Unite sunt exemple ale acestei forme de mişcare. 

Mişcările utopice de asemenea caută o restructurare radicală a 
societăţii, dar lor le lipseşte un plan bine gândit de activitate. Miş- 
cările utopice se deosebesc de mişcările revoluţionare prin faptul că 
nu vor să recurgă la violenţă pentru a-şi atinge scopurile. Cuvântul 
utopie a ajuns să exprime o imagine plăcută, dar vagă, a unei socie- 
tăți imposibil de perfecte. Într-o anumită măsură, mişcarea „contra 
culturii" din anii '60 şi '70 a fost o mişcare utopică. Ea s-a dedicat 
scopului de a face această societate mai umană şi mai bună, legată 
de mediul său natural, dar nu a oferit nici un program precis pentru 
realizarea acestui scop. 

Teoriile mişcărilor sociale 

Teoria privaţiunii susține că mişcările sociale se produc când un 
număr relativ mare de indivizi se simt privaţi de ceea ce ei cred că este 
necesar pentru bunăstarea şi fericirea lor (Morrison, 1978). Teoriile lui 
Marx prezentau interes pentru muncitorii săraci care se simțeau privaţi 

din punct de vedere economic de către sistemul capitalist. Analiza lui 
Marx demonstrează importanța privaţiunii relative, a sentimentelor de 
dezavantaj bazate pe o comparație cu alt standard. Muncitorii, susținea 
Marx, vor fi întotdeauna în situația unor privaţiuni relative faţă de 
capitalişti, care folosesc forța de muncă a muncitorilor pentru a 
acumula profituri mai mari decât salariile pe care le plătesc. 

Brinton (1965) arată că revoluțiile sunt mai probabile în condiții de 
„speranțe crescânde". Sentimentele de privațiune combinate cu 
speranţele crescânde că situația se va îmbunătăţi duc la formarea de 
mişcări sociale care să grăbească schimbarea. 

Deşi sociologii în general acceptă teoria privaţiunii ca o explicație 
logică a mişcărilor sociale, ea a atras şi critici. Totdeauna există 
segmente ale populaţiei care se simt private de ceva, iar această teorie 
nu poate explica de ce mişcările sociale apar mai degrabă într-o 
situaţie decât în alta. 

Teoria societății moderne urbanizate şi industrializate. Potrivit 
acestei teorii, mişcările sociale apar din cauza izolării sociale şi a 
sentimentelor de alienare trăite de mulţi oameni în societatea modernă 
urbanizată şi industrializată (Kornhauser, 1959). Aceste sentimente de 
neputinţă sunt învinse când oamenii se unesc într-o mişcare socială. 
Sentimentul că fac parte dintr-un grup, pe care oamenii îl capătă prin 
participarea la o mişcare socială, deseori este la fel de important ca şi 
scopul special al mişcării. Probabilitatea ca mişcările sociale să apară 
printre indivizii din comunitățile slab integrate este mult mai mare, 
unii dintre aceştia putând fi manipulaţi de liderii mişcărilor. Această 
teorie este valoroasă pentru că evidenţiază caracteristicile oamenilor 
care, probabil, pot intra într-o mişcare socială. Totuşi, ea este 
subminată oarecum de cercetarea empirică, cercetare care arată că mai 
multe mişcări sociale au atras oameni având legături puternice cu 
comunitatea (Tilly, Tilly şi Tilly, 1975). 

Teoria tensiunii structurale. Teoria tensiunii structurale a lui 
Smelser (1962) susţine ca există şase factori care contribuie la 
naşterea unei mişcări sociale. Cu cât mai mulţi dintre aceşti factori 
sunt prezenți, cu atât mai mare este probabilitatea ca o mişcare 
socială să se dezvolte. 

1. Utilitatea structurală se referă la anumite modele sociale care, 
probabil, generează probleme sociale semnificative. Mişcarea 

ecologică s-a dezvoltat din cauza amenințării percepute la adresa 
mediului şi a efectului rezultat asupra calității vieţii umane. 

2. Tensiunea structurală este o condiție socială determinată de ten- 
siunile în cadrul societății. Acestea pot fi cauzate de modele de 
conflict din cadrul societății. De exemplu, Mişcarea pentru Drepturi 
Civile s-a dezvoltat din tensiunea crescândă a conflictului rasial din 
Sud. 

3. Dezvoltarea şi extinderea unei explicaţii pentru o anumită 
problemă socială şi un program elaborat special pentru remedierea 
ei poate transforma un tumult de nemulțumire dezorganizat într-o 
mişcare socială organizată. Mişcarea din anii '60 împotriva 
războiului a oferit analize politice ale implicaţiilor concentrării 
militare masive şi a escaladării războiului din Vietnam; de 
asemenea, ea a dezvoltat o strategie a protestului masiv pe care a 
comunicat-o multor tineri din universităţi. 

4. Factorii precipitanți, sau scânteile sociale, deseori servesc 
pentru a-i convinge pe indivizi să se angajeze într-o acţiune colectivă. 
Deşi este posibil ca oamenii să fi sesizat o problemă şi să fi început să 
se gândească la o acţiune pentru a o rezolva, deseori este nevoie de un 
eveniment dramatic care să cristalizeze lucrurile. 

5. Mobilizarea la acţiune este necesară pentru ca o mişcare socială 
să ia avânt. Această activitate grea şi, deseori, neatrăgătoare include: 
colectarea de fonduri, întocmirea scrisorilor, mobilizarea oamenilor şi 
organizarea mitingurilor sau a demonstrațiilor. 

6. Lipsa controlului social din partea autorităţilor responsabile 
asupra unei mişcări sociale care se dezvoltă îi poate permite acesteia 
să crească impetuos. Pe de altă parte, reprimarea severă poate să-i 
submineze existenţa sau, cel puțin, să-i slăbească efectul pentru o 
vreme. Acesta a fost cazul când guvernul sud-african i-a băgat în 
închisoare pe conducătorii principali ai Congresului Naţional African, 
printre care Nelson Mandela. 

Teoria tensiunii structurale a lui Smelser a fost folosită pentru 
explicarea altor forme de comportament colectiv, cum este formarea 
mulțimii. Totuşi, ea a fost criticată pentru că omite orice analiză 
serioasă a rolului resurselor necesare. 

Teoria mobilizării resurselor. Această teorie, dezvoltată de 
McCarthy şi Zald (1977), umple golul remarcat în câteva dintre 

celelalte teorii. Ea afirmă că mişcările sociale apar ca reacţie la 
privaţiune şi la tensiunile structurale doar atunci când resursele 
necesare pentru a le susţine există, sunt organizate şi sunt folosite 
în mod eficient. Resursele la care McCarthy şi Zald se referă sunt 
sursele băneşti, spaţiul pentru birouri, mijloacele de comunicaţie, 
relaţiile şi oamenii dispuşi să facă munca necesară. În majoritate, 
aceste resurse sunt obținute de la cei care nu participă direct la 
mişcarea socială. Această teorie este acceptată ca o explicaţie utilă 
a apariției şi a succesului probabil al mişcărilor sociale. Totuşi, ea a 
fost criticată pentru accentul pe care îl pune pe ajutorul „din afară”. 
Morris (1981), de pildă, a arătat că Mişcarea pentru Drepturile 
Civile ale Americanilor Africani, — anii '60-'70, a fost susținută în 
mare măsură de însăşi Comunitatea Americană Africană, susţinere 
mijlocită îndeosebi de bisericile acesteia. 

Mişcările sociale sunt dirijate spre schimbarea socială. 
Succesul sau eşecul unei mişcări sociale afectează natura şi 
amploarea schimbării sociale în cadrul societăţii. Drepturile 
grupurilor minoritare şi ale altora cu putere socială mică sunt, 
deseori, promovate doar prin intermediul mişcărilor sociale. 
Dreptul de vot al femeilor şi legislația pentru îmbunătăţirea 
condițiilor muncitorilor, pentru protecția mediului şi pentru 
acordarea şi punerea în aplicare a drepturilor civile ale 
minorităților sunt toate exemple ale consecinţelor mişcărilor 
sociale. Aşadar, mişcările sociale şi schimbarea socială sunt legate 
temeinic între ele. 


Întrebări recapitulative: 

1. Care sunt principalele coordonate în definirea şi caracteristica 
comportamentului colectiv? 

2. Enumeraţi şi explicați formele comportamentului colectiv. 

3. Daţi definiția mişcărilor sociale. 

4. Arătaţi, care este rolul mişcărilor sociale în schimbarea societății. 


Bibliografie selectivă: 

1. Goodman N. Introducere în sociologie. — Bucureşti, 1999. 
2. Mihu A. Introducere în sociologie. — Cluj-Napoca, 1992. 
5. Ilcuxonoeua macc. Xpecromarua. — Camapa, 2001. 

CAPITOLUL III 


ETIOLOGIA COMPORTAMENTULUI DELINCVENT: 
MODALITAȚI DE ABORDARE TEORETICĂ 


1. Devianţa şi delincvența: precizări conceptuale 


Ca noțiune larg utilizată în sociologia contemporană, noţiunea de 
devianţă desemnează, în înţelesul său cel mai general, îndepărtarea, 
abaterea sau noncomformismul indivizilor față de normele şi valorile 
sociale. În acest sens, o serie de autori consideră devianța ca fiind 
alcătuită din acele comportamente care violează normele (scrise sau 
nescrise) ale societății sau ale unui grup social. Deci, un comportament 
deviant este un comportament “atipic”, care se abate de la poziția 
standard şi încalcă normele socialmente recunoscute şi acceptate în 
cadrul unei anumite societăți. Ca şi criteriile de definire, criteriile de 
clasificare a devianţei sunt multiple. Cele mai frecvente criterii de 
clasificare ţin de: 

a) natura devianţei 

e devianța pozitivă, care se referă la finalitățile pozitive ale unui 
act deviant (inovaţia, invenţia) 

e devianța negativă, îndreptată contra valorilor unui grup social 
(infracțiunile) 

b) forma de manifestare a devianţei 

e devianța “deschisă”, identificată de agenţiile de control social 

e devianța “ascunsă”, care caracterizează cel mai des “patologiile 
sexuale” sau actele de corupție 

c) tipul de devianță 

e devianta penală (infracțiunile) 

e devianța sexuală (delictele sexuale) 

e devianța politică (terorismul) 

e devianta religioasă (fanatismul) 

e devianța autoagresivă (suicid, consumul de droguri) 

e devianța familială (maltratarea) 

d) caracterul individual sau de grup al devianţei. Spre deosebire 
de devianţa strict “individuală”, cea de “grup” implică socializarea în 

cadrul unor subculturi deviante, la baza cărora stau anumite norme, 
valori şi stiluri de viață (cazul organizaţiilor criminale, al rețelei 
prostituţiei şi al vânzării de droguri). 

e) caracterul “normal” sau “patologic” al actului de devianţă 
comis. Devianţa aşa-zis “normală” este considerată de cea mai mare 
parte a membrilor grupului social sau a societăţii ca o practică firească, 
deoarece este manifestată sau practicată de largi segmente de populație 
(fumatul, consumul de alcool, sexualitatea premaritală). 

Spre deosebire de devianţa normală, devianța patologică intră în 
conflict cu morala publică şi normele sociale, amenințând stabilitatea 
şi securitatea socială a grupurilor. Din această categorie face parte 
delincvenţa, care implică reacţii puternice de control social. În 
ansamblul formelor particulare de  devianţă, delincvența (sau 
infracționalitatea) are gradul cel mai ridicat de periculozitate, deoarece 
afectează cele mai importante relații şi valori sociale şi încalcă regulile 
şi normele morale sau juridice care orientează comportamentele 
indivizilor. 

În literatura de specialitate se disting următoarele trăsături ale 
delincventei: 

a)încălcarea unei anumite legi care prescrie acțiuni împotriva 
celor care o încalcă; 

b)manifestarea unui comportament contrar codurilor morale ale 
grupului; 

c)săvârşirea unei acțiuni antisociale cu caracter nociv pentru 
indivizi sau grupuri sociale. 

Fenomenul delincvent prezintă aspecte şi forme diferite, în funcție 
de săvârşirea, descoperirea şi sancţionarea faptelor penale comise de 
către diferiți indivizi. Pe baza acestor criterii literatura de specialitate 
face distincţie între următoarele categorii de delincvenţă: 

a) delincvența reală, săvârşită ca atare în realitate, denumită 
adeseori “cifra neagră” a delincvenţei, alcătuită din totalitatea 
manifestărilor antisociale care au avut loc în realitate; 

b) delincvența descoperită, reprezentată de acea parte a faptelor 
antisociale săvârşite care a fost identificată de către organele de control 
social; 

c) delincvența judecată reprezintă acea parte din delincvenţa 
“descoperită” care ajunge să fie judecată. 

La prima vedere, delincvența apare ca fenomen juridic, dar prin 
determinările sale profunde, prin consecinţele induse ea reprezintă un 
fenomen social, deoarece abaterile şi încălcările legii lezează cele mai 
importante valori şi relații sociale. Anume prin încălcarea acestora 
delincvenţa dobândeşte un caracter antisocial, devenind obiectul de 
studiu al mai multor ştiinţe sociale, cum sunt: sociologia, 
criminologia, psihologia etc. 

Amploarea şi intensitatea fenomenului de delincvență socială 
obligă la luarea în considerare a întregului complex de determinante, 
dintre care cele mai importante sunt: 

- dimensiunea statistică de evidenţiere evolutivă în timp şi spațiu 
a fenomenului de delincvență (în procente, medii); 

- dimensiunea juridică care evidenţiază: 

e tipul normelor juridice violate prin acte antisociale, 

e gravitatea prejudiciilor produse, 

e felul sancţiunilor adoptate, 

e modalitățile de resocializare a persoanelor delincvente; 

- dimensiunea sociologică pune accentul pe explicarea şi 
prevenirea socială a delictelor în raport cu multiple fenomene de 
dezorganizare existente în societate; 

- dimensiunea psihologică evidenţiază structura personalităţii 
delincvente, atitudinea delincventului față de fapta comisă; 

- dimensiunea economică subliniază aşa-zisul cost al delictului 
prin evidențierea consecinţelor directe şi indirecte ale diferitelor 
delicte din punct de vedere material; 

- dimensiunea prospectivă presupune studierea evoluției în viitor 
a delincvenţei. 

Trecerea în revistă a acestor dimensiuni atestă caracterul 
interdisciplinar al fenomenului de delincvenţă, ceea ce face extrem de 
dificilă abordarea şi studierea ansamblului de infracțiuni produse într-o 
societate. 

2. Principalele orientări clasice privind 
etiogeneza delincventei 


Analizată dintr-o perspectivă multidisciplinară, etiologia delinc- 
venţei angajează numeroase teze, teorii, opinii, toate gravitând în jurul 
întrebărilor fundamentale: 

e Ce anume îi determină pe indivizi să comită acte delincvente? 

e Cum pot fi prevenite asemenea acte? 

e Care sunt criteriile de evaluare ale unei conduite delincvente? 

Răspunsurile la aceste întrebări s-au divizat în trei direcţii. 

Prima direcţie susține că la baza comportamentului delincvent stă 
structura biologică şi personalitatea individului. Această direcţie 
include următoarele opinii: 

e punctul de vedere biologic-constituțional, potrivit căruia factorii 
biologici şi genetici au o contribuție hotărâtoare în geneza delincvenţei, 

e orientarea neuropsihică, care consideră că actele criminale sunt 
săvârşite preponderent de către personalităţi patologice; 

e orientarea  psihoindividuală, în conformitate cu care 
caracteristicile personalității generează frustrări şi agresivitate; 

e orientarea psihosocială, care susține că individul nu se naşte 
criminal, ci este socializat negativ. 

A doua direcţie consideră delincvenţa ca fenomen de inadaptare, 
de neintegrare socială, generând un conflict dintre idealurile 
individului şi ofertele sociale. În cadrul acestei orientări se pot distinge 
următoarele direcţii: 

e statistico-normativă, care vizează variațiile ce se înregistrează 
în rata delincvenţei; 

e macrosocială, care urmăreşte identificarea unor legități sociale 
ca determinante ale actelor de delincvență. 

A treia direcţie este întruchipată în teoria cauzalității multiple, 
care susține că fenomenul de delincvență are determinare 
multicauzală, de natură internă (biologică şi psihologică) şi externă 
(economică, socială, culturală) aflate în relaţii de reciprocitate. 

Din perspectiva abordării clasice deosebim următoarele orientări 
teoretice privind etiologia comportamentului delincvent. 

Orientarea clasică propriu-zisă 

Rădăcinile acestei direcţii le găsim în doctrina dreptului natural 
din secolul al XIX-lea. Conform acestei doctrine, delictul este o 
entitate juridică abstractă, ruptă de contextul social. Adepții acestei 
orientări văd cauzele delincvenței în actul de voință individual. 
Fiecare individ are libertatea absolută de a alege între “plăcerea” ce 
derivă din încălcarea legii penale şi “durerea” de a suporta 
sancţiunea pentru fapta comisă. Limita acestei orientări constă în 
rolul excesiv atribuit naturii juridice a delictului şi sancţiunilor 
penale, făcând abstracţie de geneza socială a actului criminal şi 
ignorând raportul dintre individ şi mediu. 


Dimensiunea Statistico-cartografică 

Acest tip de orientare a pus bazele abordării clasificatoare a 
delictelor în funcţie de o serie de indici (volum, intensitate, frecvenţă, 
rata criminalității). Unul dintre reprezentanţii ei este savantul franco- 
belgian A.Quetelet, care s-a orientat spre descifrarea corelaţiilor 
semnificative dintre distribuţia spaţială a actelor antisociale şi 
variabilitatea cu caracter economic, cultural şi social. Astfel, Quetelet 
consideră că distribuţia statistică a crimelor are o “regularitate” şi o 
“constanță”, indiferent de condiţiile de mediu. Contribuţia lui 
A.Quetelet este remarcabilă pe linia dezvoltării aparatului statistico- 
juridic. 


Concepţia antropolosică 

Această concepţie este axată în explicarea fenomenului delincventei 
pe factorii de ordin biologic, fiziologic şi ereditar, avându-l ca fondator pe 
C.Lombroso, care a formulat celebra sa teorie a “criminalului înnăscut”. 

Conform acestei teorii, “personalitatea criminală” este o entitate 
distinctă şi specifică, determinată de structuri anatomofiziologice şi 
biologice transmise ereditar şi care predispun anumiţi indivizi spre crimă 
şi violență. Criminalul dobândeşte ereditar caracteristici specifice numite 
“stigmate” (anomalii, cum ar fi: asimetria craniului, maxilare 
proeminente, frunte şi bărbie pronunțate). În funcție de numărul 
stigmatelor regăsite la un individ C.Lombroso determină tipul de 
criminal: 

e perfect (5-6 stigmate); 

e imperfect (3-5 stigmate); 

e cel care posedă mai puţin de 3 stigmate nu este obligatoriu un 
tip criminal. 

Teoria “criminalului înnăscut” a pus bazele cercetărilor biologice, 
morfologice şi patogenice ale criminalității. 


Modelul psihiatric şi psihanalitic 

Orientarea psihiatrică completează punctul de vedere lambrosian. 
În viziunea reprezentanților acestei teorii, criminalul este un degenerat 
psihic şi moral, incapabil să înţeleagă normativul juridic. El este un 
handicap psihic, iresponsabil față de justiție. 

Un prim reprezentant al acestui model, H.H. Goddard, prin 
examinări clinice şi teste psihologice şi-a adus contribuţia la susţinerea 
ideii că debilitatea psihică reprezintă factorul principal de definire a 
tipologiei criminale. 

Un alt reprezentant de seamă al acestei orientări, G.Tarde, a 
elaborat o teorie a imitației, conform căreia individul nu este un 
criminal din naştere, ci prin imitație învaţă cariera de infractor. 
Limita generalizărilor acestei perspective (de tip psihiatric) constă în 
faptul că ele s-au bazat pe date factuale, a căror valoare este 
incontestabilă, dar insuficientă pentru a justifica baza teoretică. 

Teoria psihanalitică încearcă să demonstreze faptul că crima este 
expresia unei stări morbide, a unui tip de personalitate psihopatică. În 
acest context, poziţia clasică a lui Freud faţă de crimă şi pedeapsă rezidă 
în concepţia conform căreia sub raport psihodinamic toţi oamenii sunt 
criminali înnăscuţi, pentru că apar în lume ca neadaptați social. 
Reprezentanţii şcolii freudiene consideră că criminalitatea este 
fundamentată pe conflicte interne, pe sentimente de insecuritate, de 
inferioritate. 

Recunoscând toate meritele orientărilor clasice în domeniul 
delincvenţei, ele rămân totuşi viabile doar prin acumulările de date 
empirice, neputând să se ridice prin contribuţia lor la nivelul ştiinţific 
de abordare a problematicii delincvenţei, la identificarea întregului 
complex de factori prin care se explică acest fenomen. 

3. Concepții asupra determinismului social 
al fenomenului de delincvență 


În literatura sociologică există un şir de teorii care relaționează 
delincvența cu  etiologiile  macrosociale. Factorul determinant al 
delincvenţei pentru acest grup de teorii rezidă în diminuarea funcţiei de 
control social exersate de comunitate şi în tulburarea ordinii sociale 
cauzate de diversitatea normelor de conduită, de mobilitatea populaţiei, de 
multiplicarea mediilor sociale marginale cu deschidere spre delincvență 
etc. În continuare vom expune esenţa câtorva din teoriile ce ţin de această 
orientare. 


e Teoria “dezorganizării sociale” 

La baza acestei teorii stă proliferarea delincvenţei drept o 
consecință directă a expansiunii urbane şi a creşterii demografice, a 
generalizării unor modele de comportament apărute în ariile suburbane 
şi a accentuării marginalizării unora dintre locuitori. Punctul de pornire 
al acestei teorii se găseşte în studierea tradiției “dezorganizării sociale” 
de către sociologii renumitei Şcoli de la Chicago, avându-i ca 
reprezentanți de seamă pe C.R. Show şi H.D. McKay. Ei au constatat că 
în marile metropole americane rata delincvenţei este mult mai ridicată 
comparativ cu alte zone şi oraşe care nu au cunoscut schimbări social- 
economice şi culturale spectaculoase. Utilizând metode statistice şi de 
cartografiere a delictelor constatate de tribunale, ei au ajuns la concluzia 
că rata delincvenţei sancţionate este mult mai ridicată în zonele puternic 
industrializate şi urbanizate, fapt verificabil în mod particular prin 
frecvența şi gravitatea delictelor contra persoanei, proprietăţii şi 
moravurilor. Procesele de dezvoltare şi de modernizare socială au fost 
însoțite de o creştere constantă a nivelului de delincvență şi datorită 
constituirii unor comunități eterogene, cu grad scăzut de structurare şi 
coeziune socială, în care controlul social devine confuz şi ineficace. 
Prin consecințele produse, mobilitatea geografică şi socială a unor 
categorii şi grupuri extrem de diverse a condus la apariţia unor zone cu 
populaţii formate în majoritate de imigranți, care nu reuşesc să se 
adapteze întotdeauna noilor condiţii. Acest lucru face ca familiile 
imigrante, stabilite recent în marile metropole, să nu-şi poată îndeplini 
adecvat funcţiile educative şi socializatoare, conducând la o slabă 

adaptare şi integrare a copiilor şi adolescenților, mărind astfel 
probabilitatea de a deveni delincvent. 

Teoria “dezorganizării sociale” consideră că factorul determinant în 
mecanismul cauzal al delincvenţei îl reprezintă scăderea funcţiilor de 
socializare şi control exercitate de comunitate, destabilizarea ordinii 
sociale şi a coeziunii grupurilor datorită eterogenităţii populației şi 
varietăţii normelor de conduită. În consecință, cauzele “primare” ale 
delincvenţei rezidă în interiorul comunității urbane care devine prin ea 
însăşi o sursă potenţială criminogenă datorită aglomerării de populaţie, 
diversificării spaţiilor şi serviciilor comerciale şi sociale. Soluţia eradicării 
delincvenţei constă deci în elaborarea şi aplicarea unor măsuri la nivel de 
comunitate şi nu individual, accentul fiind pus pe ameliorarea condiţiilor 
economice, sociale şi culturale din zonele, ariile şi cartierele defavorizate. 

Deşi conţine numeroase idei valoroase, această teorie consideră în 
mod exclusivist delincvenţa ca un efect nemijlocit şi direct al proceselor 
de urbanizare, industrializare şi dezvoltare economică, privite ca 
indicatori ai schimbării şi ai dezorganizării sociale. Corelaţiile statistice 
între nivelul dezvoltării social-economice a unei anumite zone şi nivelul 
delincvenţei, stabilite într-o serie de studii şi cercetări de etiologie a 
delincvenţei, nu înseamnă implicit o relație cauzală directă, putând 
interveni diferiţi factori covarianți. Meritul acestor cercetări teoretice nu 
trebuie însă neglijat, ele evidențiind legăturile existente între creşterea la 
un moment dat a delictelor şi diminuarea controlului social. 


e Teoria “anomiei sociale” 

În forma ei clasică, teoria “anomiei” a fost enunțată şi elaborată 
pentru prima dată de către sociologul francez Em. Durkheim care 
porneşte de la conceperea devianţei ca având un caracter universal, 
fiind implicată în fiecare societate. Conform acestui deziderat, în orice 
societate există inevitabil indivizi care se abat de la tipul colectiv, 
comițând crime. De pe aceste poziţii Durkheim susține că delincvenţa 
are un rol necesar şi util, deoarece este legată de condiţiile 
fundamentale ale vieţii sociale. Plecând de la aceste convingeri, 
Durkheim introduce în circuitul sociologic noţiunea de anomie, care 
reprezintă o stare obiectivă a mediului social caracterizată printr-o 
dereglare totală a normelor sociale, ca efect al unor schimbări bruşte. 
Starea de anomie apare ca urmare a “ruperii” solidarităţii sociale la 

nivelul instituțiilor sociale mediatoare (familia, şcoala, biserica, 
comunitatea etc.) care nu mai pot asigura integrarea normală a 
indivizilor în colectivitate, neavând norme clare. Anomia nu este deci o 
stare definitivă de absenţă totală a normelor, ci o situaţie socială în 
cadrul căreia normele de bază îşi suspendă temporar funcţionalitatea cu 
consecinţe la nivelul multiplicării comportamentelor deviante. Anomia 
afectează un grup social prin ruperea echilibrului ordinii sociale, prin 
sentimentul de dezorientare rezultat din confruntarea cu noua situație. 
Indivizii sunt aruncați într-o situaţie inferioară celei anterioare şi, în 
consecință, unii dintre ei nu se mai supun regulilor impuse de societate, 
din exterior, iar societatea, la rândul ei, nu mai este capabilă să-şi 
impună normele. 

Concepţia despre anomie a lui Em. Durkheim a fost ulterior 
îmbogățită şi diversificată de către o serie de autori. Cel care a 
dezvoltat teoria anomiei sociale într-un cadru teoretic diferit faţă de 
cel durkheimian a fost sociologul american R.K. Merton. Conform 
concepţiei sale, orice societate solicită membrilor săi două cerințe 
morale principale. În primul rând, să aleagă ca finalitate a acţiunilor 
lor numai acele scopuri culturale care sunt aprobate şi dorite de 
întreaga societate şi, în al doilea rând — să selecteze numai căi 
aprobate de societate, adică “mijloace instituționale” de realizare a 
scopurilor. Neputând atinge scopurile la care aspiră, individul 
apelează la căi ilicite, concretizate în forma acţiunilor infracționale. 
Pentru a demonstra acest lucru, Merton construieşte o “paradigmă” 
care, punând în ecuaţie scopurile şi mijloacele sociale, evidenţiază 
caracterul şi rolul diverselor moduri de adaptare individuală la mediul 
în care trăieşte individul. Dintre aceste moduri de adaptare, cinci apar 
ca fundamentale: 

e conformismul - constă în acceptarea în acelaşi timp a scopurilor 
şi a mijloacelor fixate de societate, chiar dacă idealul proiectat nu este 
niciodată atins; 

e inovația - rezultă din faptul că obiectivul cultural stabilit este 
bine interiorizat de individ, în timp ce procedeele legitime pentru 
atingerea lui sunt respinse; 

e ritualismul - constă în restrângerea aspirațiilor, individul 
rămânând şi acţionând în conformitate cu normele legitime; 

e evaziunea - este considerată ca un mod de adaptare destul de 
rar, caracterizată prin abandonul simultan al scopurilor şi normelor şi 
refugiul individului în zone marginale ale societăţii; 

e rebeliunea - constă în respingerea în aceeaşi măsură atât a 
scopurilor, cât şi a mijloacelor din dorinţa individului de a înlocui 
normele sociale cu altele. 

Teoria formulată de Merton a fost elaborată în mai multe versiuni. 
În una din ele sociologul american dezvoltă o teorie structurală a 
comportamentului delincvent. În raport cu această teorie, Merton 
consideră că mediul social al individului cuprinde, pe de o parte, 
structura socială ca ansamblu organizat al relațiilor sociale în care sunt 
implicați membrii unei anumite colectivităţi, iar, pe de altă parte, 
structura culturală ca ansamblu organizat de valori normative care 
orientează comportamentul comun al membrilor  colectivităţii 
respective. Când între normele sociale, scopurile culturale şi capacitatea 
de conformare normativă a membrilor unei societăți apar disfuncţii, 
structura culturală este dislocată. În aceste condiţii, valorile culturale 
produc comportamente aflate în contradicţie cu înseşi prescripțiile 
acestor valori. Astfel, poziţia ocupată de individ în structura socială 
generează tendinţe de conformitate sau de devianţă. Nu valorile diferite 
produc delincvenţa, ci diferenţele obiective existente între condițiile 
sociale ale diferitelor clase sau grupuri sociale generează asemenea 
disfuncţii. Ca o consecință obiectivă, grupurile sociale cu situație 
defavorizată, având blocat accesul spre pozițiile de prestigiu, recurg la 
acte ilegitime, antisociale. 

Spre deosebire de teoria lui Merton, concepția formulată de 
R.A. Cloward şi L.E. Ohlin consideră că fenomenul de delincvenţă, 
ca reacție specifică față de inegalitatea socială, nu are un caracter 
individual, ci colectiv, iar mecanismul care explică această reacție 
este ansamblul mijloacelor (legitime sau ilegitime) de realizare a 
scopurilor valorizate social, denumit structură de oportunitate. 
Pornind de la mijloacele legitime şi ilegitime, delincvenţa este 
considerată un act colectiv, o “subcultură” delincventă care prezintă 
o dublă integrare: una în paralel cu integrarea socială “formală” şi 
alta — cu un “subsistem de roluri” integrate sistemului social. Spre 
exemplu, banda de delincvenţi constituie un tip de subcultură anume. 
Rolurile dominante care trebuie îndeplinite sunt cele ce ţin de 

activitatea  delincventă ca  “exigențe” esenţiale, justificate şi 
legitimate de bandă. Pornind de la aceste premise, Cloward şi Ohlin 
ajung la concluzia paradoxală că actul delincvent ca atare este doar 
condiția esenţială a ființării unei bande, nefiind, dacă nu este 
descoperit şi pedepsit, o acțiune care încalcă normele sociale. O 
infracțiune ascunsă sau nedescoperită, subliniază ei, nu reprezintă un 
act delincvent. Numai pedeapsa şi judecata sunt stări constitutive 
pentru infracţiune, în măsura în care justiţia stabileşte că anumite 
norme au fost violate. 


e Teoria „etichetării sociale” 

În cadrul acestor orientări teoretice, centrul de greutate al 
explicaţiei sociologice este transferat din domeniul studiului 
personalității delincventului şi al mecanismelor trecerii la actul 
delincvent către fenomenul “reacției sociale”, al rolului pe care îl 
joacă reacția de răspuns şi contrarăspuns în geneza delincvenţei. 

Conform acestor teorii, delincvenţa nu este o trăsătură intrinsecă 
acţiunii unui individ, ci o însuşire conferită acelui comportament de 
către indivizii care deţin puterea şi influența. Această abordare a 
studiului delincvenței implică un proces de interacțiune între cel puțin 
două categorii de indivizi: cei care comit abaterea şi restul societăţii, 
care poate fi şi ea împărțită în mai multe grupuri. Ca urmare, 
reprezentanţii teoriei “etichetării sociale”, printre care H.Becker, 
K.Erikson, F.Tannenbaum, consideră că devianţa, în general, şi 
delincvenţa, în special, nu există în sine, ci doar în măsura în care 
societatea sau anumite grupuri sociale o “etichetează” ca atare. Aşadar, 
delincvenţa reprezintă o “etichetă” ce include reacţiile unor indivizi sau 
instituţii sociale față de comportamentele anumitor indivizi. 

Pentru explicarea mecanismului definirii şi  etichetării 
delincvenţei, adepții teoriei  “etichetării sociale” analizează 
interacțiunea dintre normele sociale şi comportamentele indivizilor, 
considerând că în orice societate sunt indivizi care încalcă normele 
prescrise şi indivizi care se pronunţă asupra conduitelor celor care 
violează normele. Norma reprezintă, de fapt, etalonul în funcţie de 
care conduita individului este valorizată pozitiv sau negativ. Ele 
impun sau interzic anumite acţiuni, evaluând măsura în care un 
individ poate sau nu să îndeplinească un anumit rol social, în funcție 

de poziţia lui socială. Normele prescrise nu stipulează cum trebuie 
să acționeze indivizii, ci doar mijloacele ce trebuie folosite în acest 
scop. Astfel, în societate apar diverse tipuri de comportament. În 
funcţie de modelul normativ, care întruchipează faptele tradiţionale, 
de sistemul valoric al unei societăți, de rolurile prescrise prin 
norme şi de rolurile efectiv jucate de indivizi, grupurile sau 
societatea vor aprecia şi sancţiona diferite comportamente ca fiind 
legitime sau ilegitime, normale sau deviante. 

Teoreticienii “etichetării sociale” concep delincvența ca tip 
special de “reacție socială” de apărare din partea societăţii sau a 
anumitor grupuri, natura şi intensitatea acestor reacţii depinzând de o 
serie de factori, cum ar fi: puterea, statusul, bogăţia, prestigiul unei 
anumite categorii de indivizi. Fiecare dintre aceste grupuri, care 
dețin puterea şi dominația, au o imagine bine stabilită referitor la 
scara de valori, interese protejate, comportamente dezirabile pe care 
le impun celorlalți. De multe ori, deţinătorii puterii sau ai bogăției, 
fiind membrii grupurilor privilegiate, au tendinţa de a “eticheta” ca 
deviante acțiunile indivizilor din clasele de jos sau mijlocii ale 
societăţii, care, la rândul lor, fie că acceptă eticheta, comportându-se 
în conformitate cu ea, fie că o resping, adoptând alte conduite. 

Subliniind rolul important al agenţiilor de control social, K.Erik- 
son consideră că în procesul etichetării aceştia îl “împing” pur şi 
simplu pe individ către o carieră delincventă, pe care el o acceptă în 
cele din urmă ca fiind singura alternativă posibilă. F.Tannenbaum 
arată că apariția şi definirea delincvenţei se face prin “dramatizarea” 
răului, fiind consideraţi drept “răi”, “bolnavi” sau “criminali” un 
număr de indivizi, dar nu în funcţie de natura abaterilor comise, ci de 
intensitatea reacției față de abatere, reacţie ce influențează evoluția 
carierei lor de viitori delincvenţi. 

Paradigma “etichetării sociale” a fost adeseori aplicată în definirea 
şi sancţionarea atât a delincvenţei, cât şi în recuperarea socială şi morală 
a indivizilor care au săvârşit abateri şi delicte, ceea ce s-a reflectat pe 
plan social şi legislativ în diferite sisteme de sanctionare şi reeducare a 
devianţilor, în măsurile de protecţie şi ocrotire socială sau în programele 
de asistenţă şi prevenire a diferitelor abateri şi încălcări săvârşite. 

4. Abordarea delincventei din perspectiva 
contradicţiilor socioculturale 


Teoriile psihosociale evidențiază legătura dintre cultură şi 
criminalitate prin fundamentarea corelaţiei pe procesul “învăţării 
sociale”. Conform acestor teorii, frecvența actelor delincvente 
variază în funcţie de un set larg de indicatori, cum sunt: sexul, 
vârsta, clasa socială, categoria socioprofesională etc. În prezent 
sociologia delincvenţei cunoaşte o gamă largă de teorii şi concepții, 
care acordă un rol dominant în producerea actelor delincvente, motiv 
pentru care o prezentare exhaustivă a acestora apare dificil de 
realizat. Din aceste considerente, vom prezenta în continuare cele 
mai reprezentative modele teoretice fondate pe această idee, şi 
anume: teoria “asociațiilor diferenţiale”, teoria “conflictelor 
codurilor culturale”, teoria “subculturilor delincvente”, teoria 
„rezistenţei la frustrare”. 


e Teoria “asociaţiilor diferenţiale” 

Formulată de către cunoscutul sociolog şi criminolog E.A. 
Sutherland, teoria “asociațiilor diferențiale” reprezintă o 
particularizare a teoriei “învățării sociale” la studiul delincvenței. 

Preocupat de instituționalizarea delincvenței în zonele urbane, 
E.A. Sutherland consideră comportamentul delincvent condiționat nu 
de caracteristicile biofiziologice sau psihice ale individului, ci de 
comunicarea din interiorul grupului unde individul “absoarbe” cultura 
şi se conformează regulilor şi normelor sociale şi legale. Autorul 
consideră că în descifrarea științifică a comportamentului delincvent 
trebuie luate în considerare următoarele explicații: 

- situațională — luarea în considerare a elementelor care intră în 
joc la momentul comiterii delictului; 

- istorică sau genetică — vizând elementele care au influențat 
anterior situația şi viața delincventului. 

Teoria lui Sutherland este axată pe următoarele ipoteze: 

a) comportamentul delincvent este “învățat” în procesul de 
interacțiune şi comunicare dintre indivizi; 

b) această “învăţare” cuprinde tehnicile de comitere a infracțiunii 
şi dirijarea specifică a motivelor, acţiunilor şi atitudinilor; 

c) dirijarea acestor motive, acțiuni şi atitudini este învățată în 
funcţie de interpretările oferite de reguli juridice şi norme de conduită 
socială, pe care unele persoane le vor privi ca favorabile, iar altele ca 
nefavorabile; 

d) persoana devine delincventă atunci când definițiile favorabile 
violării legii prevalează asupra definiţiilor nefavorabile acestei violări. 

Conform concepției lui Sutherland, în viaţa zilnică indivizii se 
confruntă atât cu modele pozitive de comportament, cât şi cu cele 
negative (deviante). În consecință, “asocierea” individului cu grupuri 
deviante sau nondeviante — de unde şi denumirea de “asociere” sau 
“asociaţie” diferenţială — apare, în concepţia lui Sutherland, ca singura 
explicaţie a comportamentului delincvent. Indivizii devin infractori 
deoarece vin în contact mai mult cu modele “deviante” şi sunt 
confruntați mai puţin cu modele “nondeviante”. 

Aceste “asocieri diferenţiale” se caracterizează, după Sutherland, 
prin frecvență, durată, intensitate şi  anterioritate. Anume 
anterioritatea este considerată de Sutherland ca având cea mai mare 
influență, întrucât comportamentul conformist (nondeviant), bazat pe 
respectarea prescripţiilor legale, se învaţă încă din copilărie, în cadrul 
socializării primare, putând să dureze pe tot parcursul vieții 
indivizilor, ceea ce este valabil şi în cazul comportamentului 
delincvent. 

Abordând multifactorial fenomenul delincventei, teoria “asoci- 
ațiilor diferențiale” aduce unele contribuţii studiului sociologic al 
fenomenului dat, demonstrând că raporturile şi contactele sociale 
ale unui anumit individ cu alţi indivizi sunt determinate de forma 
de organizare socială, care facilitează sau nu forme specifice de 
comportament infracțional. În pofida acestor contribuţii valide, 
teoria pare simplistă şi reducţionistă, deoarece neglijează 
caracteristicile individuale şi personalitatea delincventului. 


e Teoria “conflictelor codurilor culturale” 

Această teorie este adusă în discuţie prin abordarea problematicii 
delincvente de T. Sellin, care priveşte infracţiunea ca o consecință a 
“conflictelor culturale” existente între diferitele categorii şi grupuri ale 
societăţii. Sellin arată că conflictele culturale sunt “produse naturale 
ale diferenţierii sociale”, care, la rândul ei, determină apariţia unor 

grupuri sociale variate, fiecare caracterizându-se prin moduri de viață 
specifice şi printr-o necunoaştere sau înțelegere greşită a normelor 
sociale şi a codurilor culturale aparţinând altor grupuri. Transformarea 
unei culturi dintr-un tip omogen în cel eterogen este însoțită de 
creşterea situaţiilor de conflict. De cele mai multe ori, conflictele între 
codurile culturale pot apărea atunci când: 

a) aceste coduri ating graniţele unor arii culturale “contagioase”; 

b) normele sociale şi juridice ale unui grup cultural se extind 
asupra altui grup; 

c) membrii unui grup cultural migrează spre alt grup cultural. 

În afară de conflicte între “normele de conduită” ale unor 
grupuri diferite, pot exista conflicte şi în cadrul aceluiaşi grup. 
Aceste conflicte, considerate ca “produse secundare ale vieţii 
culturale”, determină apariția unui ansamblu de condiții sociale, 
caracterizat prin divergenţa şi eterogenitatea influențelor pe care le 
resimt indivizii. Conflictul cultural generat de această situaţie se va 
reflecta pe plan psihologic prin acceptarea unor valori şi norme 
orientative dualiste, caracterizate de cele mai multe ori în atitudini 
şi comportamente agresive sau distructive. 

Deşi aceste conflicte culturale devin generatoare de delincvenţă 
numai în cazul în care sunt conştientizate de către indivizi, Sellin 
nu explică mecanismele psihosociale prin care diferitele 
contradicții apărute între “codurile culturale” sau între “normele de 
conduită” pot determina apariţia unor comportamente infracționale. 


e Teoria “subculturilor delincvente” 

Această teorie aparține lui A.K. Cohen, care identifică anumite 
categorii şi grupuri neprivilegiate sau frustrate, denumite sugestiv 
“subculturi delincvente”, ale căror norme şi valori sunt în contradicţie 
cu cele ale societății. Abordând problema condiţiilor de apariţie a 
acestor “subculturi delincvente”, Cohen evidenţiază producerea lor 
datorită următoarelor situaţii: 

- dezvoltarea economică mai redusă; 

- existența unor bariere şi interdicții sociale; 

- prezenţa unor niveluri societale cu situație periferică; 

- existența unor stări de spirit specifice cu sentimente de izolare, 
frustrare şi insatisfacție individuală şi socială. 

Cohen arată că “subculturile delincvente” s-au născut ca o 
reacţie de protest față de normele şi valorile societăţii şi din dorința 
de a anihila frustrările de status marginal. Membrii acestor 
subculturi consideră că le sunt blocate căile de acces spre valori şi 
statusuri elitare şi, în consecință, recurg la mijloace ilicite, 
devenind potenţiali delincvenţi. 

Analizând evoluţia “subculturilor delincvente”, Cohen identifică o 
serie de trăsături specifice ce caracterizează aceste grupuri, şi anume: 

e nonutilitarismul, în sensul că destul de frecvent membrii acestor 
“subculturi” acced la activităţi delictogene nu din raţiuni utilitare, ci ca 
un “mod” de exprimare a solidarităţii; 

e malițiozitatea (“răutatea”), în sensul că actul delincvent este 
cauzat nu de satisfacerea unor necesități materiale, ci ca o formă de 
“răutate”, o “sfidare” la adresa celorlalți. De pe aceste poziții membrii 
“subculturii” comit acte de vandalism, distrugere de bunuri, numai 
pentru a fi malițioşi; 

e negativismul este reflectat nu numai de setul de reguli ale 
grupului cu conţinut contradictoriu normelor sociale, ci şi de o 
“polarizare negativă” în raport cu acestea; 

e versatilitatea (nestatornicia), în sensul că membrii “subcul- 
turilor delincvente” practică tot felul de activități ilicite, fără să se 
specializeze într-un anumit tip de infracțiune; 

e autonomia grupului delincvent presupune solidaritatea între 
membrii grupului faţă de presiunile exercitate de alte “subculturi”. 

În concluzie se poate spune că teoria lui Cohen enunţă că 
“subcultura delincventă” se manifestă ca o reacţie împotriva valorilor 
clasei “mijlocii”, banda tinerilor delincvenţi evaluând pozitiv valorile 
negative, nonutilitariste şi hedoniste. Pentru acest motiv, teoria lui 
Cohen a mai fost denumită “teoria învăţării reacției delincvente”. 


e Teoria „rezistenței la frustrare” 

Preocupându-se cu prioritate de decelarea şi evaluarea cauzelor şi 
a condițiilor social-culturale care determină forme specifice de 
delincvenţă, analiza sociologică nu poate ignora rolul factorilor 
subiectivi ai etiogenezei actului delincvent, în a căror absenţă studiul 
ştiinţific al acestui fenomen apare incomplet şi unilateral. Aşadar, o 

examinare completă a etiogenezei comportamentului delincvent 
presupune, pe lângă considerarea factorilor obiectivi şi analiza 
mecanismelor psihologice, a proceselor psihice care determină ca 
unii indivizi în prezenţa aceloraşi caracteristici social-economice şi 
culturale să devină infractori, în timp ce alţii nu. 

Un asemenea tip de analiză implică studiul personalităţii 
infractorului, al motivaţiilor, nevoilor şi aspirațiilor lui. O teorie 
particulară, care încearcă concilierea punctului de vedere psihologic 
cu cel sociologic, este aşa-numita teorie a rezistenței la frustrare, 
elaborată de W.C. Reckless care porneşte de la critica conceptului de 
“cauză” a delincvenţei, propunând elaborarea unui sistem de ipoteze 
explicative capabil să suplineze deficienţele teoriei “cauzale”. Acest 
model de abordare a delincvenței are ca fundament conceptual 
“structura interioară” a individului, care poate fi caracterizat ca un 
adevărat “scut de rezistență” împotriva abaterilor de la normele 
sociale şi împotriva demoralizării. 

Există, subliniază Reckless, o structură socială externă şi o 
structură psihică interioară, care acţionează ca mecanisme de 
protecție în calea frustrării şi a agresivităţii omului. Structura (sau 
“rezistenţa”) externă este alcătuită din grupurile sociale în care 
individul participă şi este socializat (familie, prieteni, colectiv de 
muncă, vecinătate etc.) şi care oferă posibilitatea dobândirii unui 
status, asigurarea unor mijloace legitime de realizare a scopurilor, 
sentimentul identităţii cu grupul. În schimb, structura (sau 
“rezistenţa”) interioară dobândeşte o importanță şi o semnificație 
aparte în anumite momente, reprezentând o adevărată “matrice” 
care asigură individului conştiinţa identităţii de sine şi a imaginii 
despre sine în raport cu alte persoane sau grupuri, convingerea 
orientării spre scopuri dezirabile şi toleranță la frustrare. Dacă unul 
sau mai multe componente ale celor două structuri lipsesc, 
individul este predispus să devieze de la normele de convieţuire 
socială, comiţând acte cu caracter delincvent. Şi, dimpotrivă, când 
aceste două sisteme de protecţie sunt puternice, individul se va 
comporta ca orice alt membru al societăţii care îşi orientează 
comportamentul în funcţie de norme. 

Subliniind importanță structurii interne de rezistență, Reckless 
consideră că elementele ei pot fi cunoscute prin teste de 

personalitate şi de predicţie, ceea ce reprezintă un mijloc de 
prevenire a apariţiei sentimentului de frustrare, declanşator de acte 
delincvente. Dar, optând pentru utilizarea acestor teste de 
personalitate în identificarea structurii psihice a personalității, 
Reckless supralicitează rolul psihologului şi al psihiatrului. Totuşi, 
dat fiind faptul că pune un accent egal pe importanța evaluării 
grupurilor sociale şi a variabilelor după care sociologul defineşte 
pe membrii acestora, concepţia sa are un profund caracter 
multidisciplinar, ce permite proiectarea pe termen lung a unor 
programe instituționale de prevenire şi combatere a fenomenului de 
delincvenţă. 

În concluzie menţionăm că, oferind o gamă extrem de largă şi 
nuanţată de direcţii şi orientări teoretice, abordarea fenomenului de 
delincvenţă operează cu o multitudine de concepţii şi paradigme de 
natură biologică, psihologică, psihiatrică şi sociologică, care 
încearcă să evidenţieze diverse niveluri şi semnificaţii ale genezei 
comportamentului  delincvent, ale situaţiei care favorizează 
comiterea actelor antisociale, dar care nu reuşesc, totuşi, să 
surprindă totalitatea contextului determinativ al manifestărilor 
delincvente. Meritul lor constă însă în faptul că au semnalat 
aspectele şi factorii cel mai puternic implicaţi în etiologia 
fenomenului de delincvenţă, precum şi principalele disfuncţii şi 
carenţe ale unor instituţii cu rol de socializare şi control social, 
indicând modalităţile şi mijloacele de intervenţie şi de prevenire a 
actelor antisociale comise. 

Întrebări recapitulative: 

1. Numiţi trăsăturile principale ale delincvenței. 

2. Caracterizați principalele categorii de delincvenţă. 

3. Daţi caracteristica principalelor direcţii clasice privind etiologia 

delincventei. 

4. Caracterizați teoriile ce relaționează delincvența cu etiologii 

macrosociale. 

5. Explicaţi în ce constă mecanismul “etichetării” acțiunilor individuale. 

6.Explicaţi esenţa teoriilor ce relaționează delincvența cu factorii 

psihosociali. 

CAPITOLUL IV 
NARCOMANIA — FORMĂ A CONDUITEI DEVIANTE 


1. Semnificațiile flagelului drogurilor 


Termenul narcomanie este o îmbinare din grecescul “narcosis” - 
somn, amorțire, şi “mania” - patimă, demenţă. Prin urmare, acest 
termen conţine explicaţia stării în care ajunge consumatorul de 
droguri. 

În anul 1952, Organizaţia Mondială a Sănătăţii a calificat 
narcomania ca “o stare de intoxicare periodică sau cronică, dăunătoare 
individului şi societăţii, provocată de consumul repetat al unui drog”. 
Potrivit aceleiaşi surse, caracteristicile narcomaniei sunt “o nevoie 
irezistibilă de a continua consumul drogului şi de a-l procura prin toate 
mijloacele, o tendință de a majora dozele şi o dependenţă de ordin 
psihic, uneori şi fizic, faţă de efectele drogului”. 

În afară de definiţia şi caracteristicile date narcomaniei de către 
Organizația Mondială a Sănătăţii, în literatura de specialitate 
fenomenul narcomaniei este privit ca o formă a conduitei deviante, 
ca o abatere de la norme, de la comportamentul acceptat şi dezirabil. 

Flagelul drogurilor este unul dintre fenomenele cele mai 
complexe, mai profunde şi mai tragice ale lumii contemporane. An de 
an, milioane de oameni cad pradă drogurilor şi o parte mereu 
crescândă din ei sunt cu desăvârşire pierduţi pentru societate. Se fac 
tot mai multe apeluri, întruniri, conferințe la care participanţii îşi 
propun să găsească cele mai adecvate metode pentru a pune capăt 
aberaţiei drogurilor. În acest context situaţia actuală se conturează tot 
mai clar ca un fenomen social scăpat de sub control. 

Prin intermediul presei, filmelor, cărților asistăm la un spectacol, 
pe cât de divers în manifestări, pe atât şi de zguduitor - droguri ca 
produs la fel de scump ca aurul, droguri ca sursă de câştiguri 
fabuloase, droguri ca obiect de dispută ce ajunge la dimensiunea 
luptelor sângeroase, droguri ca refugiu din fața greutăților şi 
adversităților unei existenţe lipsite de certitudinea viitorului, marcată 
de convulsii dramatice şi de polarizări extreme. Constatăm deci o 
recrudescență nemaiîntâlnită a flagelului drogurilor ce naşte o serie de 

întrebări, dintre care se detaşează una de fond, şi anume, dacă acest 
flagel poate fi pus, ca gravitate, alături de un altul ce amenință 
omenirea — războiul nuclear. Desigur, este greu a da un răspuns 
pertinent. Statistica creează însă impresia că, de la începutul secolului 
nostru, drogurile au produs mai multe victime umane decât toate 
conflagrațiile militare care au avut loc. Ce se ascunde, de fapt, în 
spatele acestui flagel? 

Menţionăm, întâi de toate, posibilitatea extraordinară de a obține 
câştiguri fabuloase, într-un timp scurt, cu cheltuieli reduse, datorită 
unor factori favorabili, cum ar fi existența de culturi tradiționale, 
corupția, slăbiciunea organelor de represiune etc. Sociologii, juriştii, 
savanții, medicii etc. încearcă să abordeze sub cele mai diverse aspecte 
problema interpretării şi estompării acestui fenomen. Este greu însă a 
găsi o soluţie decisivă, dat fiind faptul că traficul de droguri tangenţiază 
cu actele de terorism, traficul de arme şi chiar cu false aspirații de ordin 
„politic”. Aceste deghizări şi manifestări de subtilitate în realitate nu 
înseamnă decât nişte încercări de a ascunde interesul fundamental care 
guvernează grupurile de traficanţi - realizarea câştigurilor fabuloase. 

Ce include în sine noţiunea de drog? 

Prin drog (cuvânt de origine olandeză „droog”) se înţelege, în sens 
larg, orice substanță utilizată în terapeutică, datorită unor proprietăți 
curative, dar al cărei efect este, câteodată, incert şi nociv pentru 
organismul uman. Această definiţie este prea vagă şi poate include, în 
general, toate medicamentele. De reţinut ca o curiozitate faptul că 
numele de drog îl poartă şi două plante - un arbust cu flori galbene 
(Geuista Albida) şi o plantă târâtoare, din familia leguminoaselor, ce 
creşte prin păşunile montane (Geuista Oligosperma) - fără ca ele să 
deţină proprietăţile specifice conferite de alcaloizi şi să fie supuse 
controlului internaţional, precum drogurile propriu-zise. 

Definind drogul, trebuie să consemnăm şi sensul clasic al 
termenului. Potrivit definiţiei date de Organizația Mondială a 
Sănătăți, drogul este acea substanță care, odată absorbită de un 
organism viu, poate modifica una sau mai multe funcţii ale 
acestuia. Din punct de vedere farmacologic, drogul este substanţa 
utilizată de medicină, a cărei administrare abuzivă (consum) poate 
crea o dependenţă fizică şi psihică ori tulburări grave ale activităţii 
mentale, percepţiei, comportamentului etc. În ultimă accepțiune, 

termenul de drog nu se aplică anumitor substanțe ce pot fi 
desemnate prin termenul general de psihotrope (Convenţiile şi 
Protocoalele Internaţionale dau termenului de psihotrope un sens 
particular,  distingându-le de stupefiante, dar, în realitate, 
stupefiantele, conform Convenţiei Internaţionale din 1961, precum 
şi a instrumentelor juridice internaționale anterioare, sunt ele însele 
psihotrope, în sensul farmacologic al termenului). Potrivit 
documentelor internaționale, prin droguri trebuie să înțelegem o 
parte dintre stupefiantele supuse controlului internaţional prin 
Convenţia Unică din 1961 privind stupefiantele, în timp ce 
substanțele psihotrope sunt substanţe al căror control internaţional 
este prevăzut de Convenţia privind substanţele psihotrope, 
încheiată în anul 1971. 

Actualmente există mai multe clasificări ale drogurilor, fiecare din 
ele prezentând un interes particular. 

După originea lor, drogurile se clasifică în: 

Naturale - adică obţinute direct din plante ori arbuşti: opiul şi 
opiaceele, extrase din latexul macului opiaceu; cannabisul şi răşina, 
produse ce se pot realiza din planta Cannabis Sativa; khatul; frunzele 
de coca şi derivații lor; alte plante cu proprietăţi halucinogene. 

Semisintetice - realizate prin procedee chimice pornind de la o 
substanță naturală, extrasă dintr-un produs vegetal: heroina, L.S.D. 

Sintetice - elaborate în întregime prin sinteze chimice: 
hidromorfina, petidina, metadona, mescalina, psylogina. 

Louis Lewin, în lucrarea sa „Phantastica” publicată în 1924, care îşi 
menţine până în prezent importanţa, dă următoarea clasificare a drogurilor: 

Euphorica - cuprinzând calmante ale activităţii psihice ce 
diminuează şi suspendă emotivitatea şi percepțiile, conservă, reduce ori 
suprimă conştiinţa, acordând consumatorului o stare de bine, 
eliberându-l de afecte. Cercetătorul german include în această 
categorie opiul şi derivații săi opiacei ca: morfina, codeina, frunzele 
de coca şi cocaina. 

Phantastica - cuprinde în general substanţe diferite din punct 
de vedere chimic, dar care au în comun proprietăți halucinogene 
(agenţi de iluzii). Acestea sunt: peyotl, cannabis indica, plantele 
conținând tropaină. 

Inebrantica - substanţele îmbătătoare cum ar fi: alcoolul, 
cloroformul, eterul, benzina. Deşi Louis Lewin nu-l menţionează, în 
această categorie poate fi inclus fără riscul de a greşi şi protoxidul de 
azot. 

Hypnotica - agenții inductivi ai somnului: chloratul, veronalul 
(toate barbituricele), sulfonalul, kawa-kawa, bromura de potasiu. 

Excitantica - stimulentele psihice, care determină, fără a altera 
conştiinţa, o excitare a activității cerebrale. Din această categorie fac 
parte cafeinicele (cafeaua, ceaiul, cola, matiyage, khatul, guarana), 
cacaua, camforul, tutunul, betelul. 

O altă clasificare asemănătoare cu cea precedentă, dată de 
L.Lewin, este următoarea: 

a) toxicele sedative ale spiritului (euphorica): opiul şi 
alcaloizii săi, cocaina; 

b) toxicele îmbătătoare (inebrantica): alcoolul, eterul, 

c) toxicele ce iluzionează simțurile (phantastica): haşişul, 
mescalina. 

d) toxicele excitante (excitantica): cafeaua, tutunul. 

Această diferenţiere după efectele fiziologice pe care le produc 
toxicele nu este atât de riguroasă pe cât ar părea la prima vedere, 
iar anumite produse sunt, urmărind fazele acţiunii lor, pe rând 
excitante şi producătoare de ebrietate, apoi stupefiante (alcoolul, 
haşişul etc.). 

Pierre Deniker, în lucrarea „La psyhopharmacologie ”, împarte 
substanțele psihotrope clasice şi moderne în patru grupuri: 


I. Psiholeptice 

Hipnoticele - barbituricele şi nebarbituricele; 

Tranchilizantele şi sedativele clasice - benzodiazerpinele; 

Neurolepticele -  phenathiazine,  rezerpine,  butirofenone, 
benzamide; 

Regulatoarele umorului - sarea de litiu. 


II. Psihoanaleptice 

Stimulatoare ale veghii - amfetaminele; 

Antidepresivele stimulatoare ale umorului - ivipramia şi 
derivatele triciclice, hidrazinele, I.M A.;. 

Alte stimulente - fosforicele, acidul ascorbic etc. 

III. Psihodisleptice 

Halucinogenele şi onirogenele - mescalina, L.S.D, psylocina, 
psylocibina, canabinele; 

Stupefiantele - morfina, heroina, cocaina; 

Alcoolul şi alte substanţe alcoolice - eterul. 

Chimistul german Albert Hofmann propune o altă clasificare: 

1. Analgezice euforizante - opiaceele, petidina, metadona; 

2. Sedative neuroleptice - rezerpinele, fenotiazinele; 

3. Hipnoticele - meprobamatul, barbituricele,; 

4. Substanțe îmbătătoare - alcoolul, cloroformul, eterul; 

5. Stimulentele - stimulentele cerebrale,  amfetaminele, 
cafeina, cocaina; 

6. Psihodislepticele - halucinogenele, care, la rândul lor, se 
împart în naturale şi sintetice: 

e halucinogenele naturale - peyotl, ciupercile halucinogene, 

haşişul, parica, yage; 

e halucinogenele sintetice - L.S.D., D.O.M., S.T.P. 

Pot fi enumerate şi alte clasificări ale drogurilor. Cea mai 
curent folosită este însă clasificarea drogurilor adoptată de 
Organizaţia Naţiunilor Unite şi de către Organizaţia Internaţională 
a Poliţiei Criminale (Interpol): 

1. Produse depresive ale sistemului nervos central (opiul cu 
derivații săi: morfina şi heroina); 

2. Produse Stimulente ale sistemului nervos central (cocaina, 
crackul, khatul, amfetaminele); 

3. Produse  perturbatorii ale sistemului nervos central 
(cannabisul, L.S.D., mescalina, ciupercile halucinogene). 

Frecvent utilizată este, de asemenea, şi clasificarea simplă a 
drogurilor în: 

e droguri legale (tutunul, alcoolul, ceaiul, cafeaua); 

e droguri ilegale (cocaina, heroina, cannabisul). 

În concluzie menţionăm că după efectele scontate drogurile se 
împart în: 

- droguri care provoacă excitație psihică, veselie, sentimente de 
tensiune psihică şi, uneori, reacţii violente, numite stimulente; 

- droguri care provoacă calm psihologic, relaxare psihică sau 
somnolenţă, numite sedative; 

- droguri care modifică percepţia, senzațiile auditive, vizuale şi 
olfactive, numite halucinogene; 

- droguri care tulbură raţiunea, analiza pe care o facem plecând de 
la senzațiile proprii, numite delirogene. 


2. Dependenţa de droguri: tipuri şi caracteristici 


Potrivit definiţiei Organizaţiei Mondiale a Sănătăţii, folosirea 
excesivă, continuă sau sporadică a drogurilor, incompatibilă sau fără 
legătură cu practica medicală, este considerată drept consum ori abuz. 
Acestea pot fi folosite de indivizi în mod: 

- excepțional, constituind în sine operaţiunea propriu-zisă de a 
încerca o dată sau de mai multe ori un drog, fără a continua această 
practică; 

- ocazional, folosire a drogurilor în formă intermitentă, fără a se 
ajunge până la dependenţă fizică sau psihică; 

- episodic, folosirea drogurilor într-o anumită împrejurare; 

- simptomatic, folosirea drogurilor caracterizată de apariţia şi 
instalarea dependenţei. 

Comitetul de Experţi al Organizaţiei Mondiale a Sănătăţii a 
stabilit, în anul 1964, elementul comun - starea de dependenţă - care 
caracterizează abuzul de droguri, recomandând înlocuirea termenilor 
de „toxicomanie” şi „obişnuinţă” cu acela de „dependenţă”. 

Aşadar, dependența este o formă de consum voluntar, abuziv, 
periodic sau cronic de substanțe dependogene, dăunătoare atât 
individului, cât şi societăţii, fără a avea la bază o motivaţie medicală, 
spre deosebire de farmacodependenţele clasice, legitime, care sunt 
prin originea lor terapeutice ori paramedicale. 

Din punct de vedere farmacologic, conform definiţiei date de 
Organizaţia Mondială a Sănătăţii, prin dependență trebuie să 
înțelegem „starea psihică sau fizică ce rezultă din interacțiunea unui 
organism şi a unui medicament caracterizată prin modificări de 
comportament şi alte reacţii, însoțite totdeauna de nevoia de a lua 
substanţa în mod continuu sau periodic pentru a-i resimti efectele sale 
psihice şi uneori pentru a evita suferinţele.” 

Dependenţa psihică (sinonim fiind psihodependenţa) - constă 
dintr-o stare psihică, particulară, manifestată prin dorința 
imperioasă şi irezistibilă a subiectului de a continua utilizarea 
drogului şi de a înlătura disconfortul psihic. Dependenţa psihică se 
întâlneşte în toate cazurile de dependență, cu anumite 
particularităţi, pentru fiecare drog în parte, putând fi însoțită ori nu 
de dependenţă fizică şi toleranţă. 

Dependenţa fizică este rezultatul administrării îndelungate a 
unui drog. Ea se manifestă evident în cazurile când are loc 
reducerea marcată a dozelor, întreruperea completă a administrării 
sau amânarea acesteia peste limitele suportabile ale organismului, 
situaţii ce generează o serie de tulburări fizice. În ansamblul lor, 
acestea îmbracă aspectul sindromului specific toxicomanilor, 
cunoscut sub numele de sindrom de abstinență (servaj). Or, 
sindromul de abstinențţă nu ţine doar de simpla întrerupere a 
administrării drogului. Simptomologia abstinenței apare atunci 
când s-au epuizat rezervele trofice-energetice ale organismului, 
care se manifestă prin perturbări grave ale echilibrului şi ale 
capacității de reglare neuro-endocrino-umoral-metabolică- 
moleculară exercitată de sistemele neuromediatorilor. Simptomele 
de abstinenţă în toate toxicomaniile au caracterul unei hiperfuncții 
compensatorii  hipersimpaticotonice  (energotrope) care este 
exprimată clinic prin dilatarea pupilară, greţuri, anorexie, 
hiperglicemie, intensă stare de nelinişte psihomotorie. 

Servajul, în ceea ce priveşte anumite droguri, este nespus de greu 
de suportat de organism şi în această situaţie, pentru a-i înlătura 
efectele neplăcute, consumatorul recurge la o nouă administrare. 
Modul de manifestare a dependenţei fizice, respectiv a sindromului de 
servaj, diferă în funcție de drog, atât în ceea ce priveşte natura 
simptomelor, cât şi intensitatea acestora. Astfel, ea este mai accentuată 
la opiacee şi la barbiturice, dar este moderată sau poate să lipsească la 
formele de dependenţă create de celelalte droguri. 

Organizația Mondială a Sănătăţii precizează încă din 1973 că 
riscul instalării farmacodependenţei la un individ rezultă totdeauna din 
acțiunea conjugată a trei factori: 

a) particularitățile personale ale subiectului; 

b) natura mediului social-cultural general şi imediat; 

c) proprietăţile farmacologice ale substanţei în cauză, în corelaţie 
cu cantitatea consumată, frecvența utilizării şi modul de utilizare 
(ingerare, inhalare, fumare, injectare subcutanată sau intravenoasă). 

Dependenţa care nu este dobândită în mod accidental pe parcursul 
vieţii individului se numeşte dependență naturală. Această 
dependență survine o dată cu naşterea individului, în cazul în care 
mama sa este toxicomană. Este un trist adevăr, dar trebuie să ştim că 
cele mai recente victime ale abuzului de droguri sunt nou-născuții. Din 
această cauză, la ora actuală, unul din zece copii aduşi pe lume riscă să 
decedeze ori prezintă grave malformații, întrucât mama sa a consumat 
droguri în timpul sarcinii. 

Organizația Mondială a Sănătății a stabilit (la 1964) că există, 
din nefericire, atâtea tipuri de dependență câte droguri sunt, acestea 
fiind: dependența de tip morfinic, dependența de tip cannabis, 
dependența de tip cocainic, dependența de tip amfetamnic, 
dependenţa de tip solvent etc. 

= Dependența de tip morfinic. Prototipul acestui tip de 
dependență este morfina, caracteristică tuturor opiaceelor. 
Opiaceele se consumă prin diferite modalităţi: fumat, ingerat, 
injectat, în băuturi şi alte produse. Dependenţa de tip morfinic 
poate fi concomitent psihică şi fizică, însoţită şi de toleranţă. 
Opiaceele acţionează în mod deosebit asupra sistemului nervos 
central şi în anumite doze exercită asupra acestuia efecte 
euforizante, în timp ce dozele mai ridicate dau consumatorului o 
stare de somnolenţă, mai mult sau mai puțin profundă, însoțită de 
vise. Dependența psihică instalată în legătură cu efectele 
euforizante este puternică şi se manifestă nemijlocit prin dorința 
irezistibilă de a reutiliza drogul. Treptat, organismul devine 
tolerant, astfel încât efectele euforice sunt abia perceptibile la 
dozele obişnuite. 

Paralel cu dependenţa psihică şi toleranța se instalează şi 
dependența fizică. Aceasta se manifestă pregnant la întreruperea 
administrării drogului prin instalarea sindromului de abstinență. 
Servajul morfinic este greu de suportat, de aceea, alături de 
dependenţa psihică, dependenţa fizică devine cea de-a doua cauză 
majoră care va determina subiectul la reluarea consumării drogului. 

Sindromul de abstinenţă la opiacee apare după câteva ore de la 
ultima administrare, manifestându-se pe termen scurt, prin 
deprimare,  tremurături musculare, dureri, slăbiciune fizică, 
insomnie, agitație, greață, crampe musculare şi abdominale, 
creşterea tensiunii, accelerarea respirației, confuzie, apatie, slăbire, 
sterilitate, edem pulmonar, colaps. Tulburările cardiace sunt severe, 
putând fi însoţite de prăbuşirea tensiunii arteriale până la colaps. 
Manifestările neuropsihice sunt accentuate şi duc la instalarea unei 
psihoze grave. Gradele de intensitate ale dependenţei şi toleranței, 
precum şi timpul necesar instalării acestora sunt determinate de 
natura opiaceului, de dozele utilizate şi calea de administrare, fapt 
pentru care acest tip de toxicomanie se poate clasifica în: foarte 
severă, severă şi moderată. 

= Dependenţa de tip cannabis apare prin consumul produselor pe 
bază de cannabis, care se caracterizează prin dependenţă psihică şi 
toleranţă, fără a fi prezentă dependenţa fizică, aceasta survenind doar 
în cazurile de consum masiv. 

Persoanele dependente de substanţele produse pe bază de cannabis 
trec prin următoarele etape: 

Il) etapa de excitație euforică, atunci când individul percepe în 
organismul său o stare de biatitudine fizică şi psihică, însoţită de o 
stare de veselie (de aici şi denumirile date cannabisului de „iarbă 
nebună” şi „provoacă râsul”); 

2) etapa în care apar halucinaţiile, corpul este perceput anormal, 
parcă deformat; obiectele din jur îşi schimbă formele, mâinile şi 
picioarele par grele, capul umflat, memoria este tot mai slăbită, 
pupilele sunt dilatate, iar sensibilitatea la lumină devine din ce în ce 
mai accentuată; 

3)etapa, extrem de dificilă, dar în care are loc revenirea 
subiectului de pe tărâmul ireal pe cel real pe măsură ce efectele 
drogului dispar. Regăsirea este însoțită de somnolenţă, o apatie 
ternă în care individul meditează ofuscat asupra trăirilor avute sub 
imperiul drogului; 

4) etapa în care organismul manifestă o mare nevoie de somn; 
este agitat, însoţit de delir, coşmaruri, o stare de rău general, de 
dezorientare, ce poate persista zile sau chiar săptămâni de la 
utilizare. Consumul repetat duce la instalarea dependenței psihice 


- 323 - 


caracterizată prin tendința nestăpânită de a le reutiliza. Starea de 
obişnuință îl determină pe consumator să mărească dozele şi 
numărul administrării acestora. Consumul cronic este cunoscut şi 
sub numele de cannabinism, fiind dăunător pentru organism, 
întrucât afectează funcţiile creierului şi ale altor organe vitale cum 
ar fi plămânii, laringele, glandele endocrine, aparatul de 
reproducere. Scade, totodată, imunitatea organismului față de 
infecții şi unele boli. Cele menţionate constituie argumente 
convingătoare că este greşit a crede că preparatele de tip cannabis 
fac parte din categoria drogurilor uşoare şi inofensive pentru 
organism. Din contra, ele pot constitui, la un moment dat, o cale de 
acces de la drogurile slabe spre drogurile mai tari. 

= Dependenţa de tip cocainic (sinonim: cocainomanie) se 
caracterizează, la rândul său, prin dependenţa psihică puternică ce se 
instalează rapid, cât şi prin toleranță. În cazul consumului de cocaină, 
dependenţa fizică este mai puțin accentuată, iar uneori poate fi chiar 
absentă totalmente. 

Cocaina dă naştere la o serie de tulburări psihice. Astfel, în 
organismul toxicomanului îşi face loc euforia, un sentiment de 
putere fizică deosebită. Activitatea mentală se accentuează, apare o 
exaltare, logoree, agitaţie. Senzaţiile de foame, oboseală, de somn 
sunt înlăturate. Această fază, numită cocada, durează 1-2 zile, după 
care îşi face apariţia cea de-a doua etapă, caracterizată printr-o 
stare de depreciere generală. Îşi fac apariția depresia, suspiciunea, 
insomnia, halucinațiile vizuale, senzațiile tactile aberante, delirul, 
agresivitatea. Consumatorul face apel la o nouă doză de cocaină 
pentru a resimțţi starea euforică inițială. 

Consumul repetat induce dependență psihică şi instalează toleranţă, 
în special față de efectele sale euforice. Consumul repetat şi dozele 
crescânde accentuează intoxicația cronică a organismului, aceasta 
manifestîndu-se prin tulburări psihice grave, cu tendinţe de sinucidere 
sau de agresivitate față de cei din jur. Moartea poate surveni în urma 
complicațiilor cardiace şi pulmonare, a bolilor infecțioase, contactate în 
urma slăbiciunii avansate a organismului sau atunci când se folosesc la 
injectare seringi nesterilizate, ori din cauza suprainfecțiilor instalate în 
urma scăderii capacităţii de apărare a organismului. Cocainomanii pot fi 
identificaţi în societate cu uşurinţă după aspectul cartilagiului nazal care 

este inflamat, erodat sau perforat atunci când drogul este prizat, paloare 
accentuată a feţei, pupile dilatate, tremuratul de nestăpânit al 
extremităților, stare de slăbiciune avansată din cauza lipsei poftei de 
mâncare. 

= Dependenţa de tip amfetaminic se caracterizează prin 
dependenţă psihică care apare cu un grad de manifestare minor şi prin 
toleranţă accentuată. 

Amfetamina face parte din categoria stimulentelor cu efecte 
directe asupra sistemului nervos central. Impulsionarea activităţii 
mentale constă în inducerea unei stări generale de bună dispoziţie, 
în dispariția senzaţiilor de oboseală şi de foame, în stimularea 
activității motorii. Amfetaminele sunt consumate prin ingerare (sub 
formă de comprimate, capsule) sau prin injectare, singure sau 
asociate cu alte droguri. Dependenţa psihică este întreținută de 
dorința intensă de a se retrăi starea euforică. Toleranţa se instalează 
curând şi este accentuată. Consumul repetat conduce la intoxicarea 
progresivă a organismului ale cărei manifestări se caracterizează 
prin iritabilitate, agitaţie, stare de panică, tulburări de vorbire, 
accelerarea pulsului şi bătăilor inimii, dureri violente de cap. La 
numai câteva săptămâni de consum se dezvoltă o psihoză toxică cu 
manifestări asemănătoare cu cele de schizofrenie, însoţită de 
halucinaţii auditive, vizuale, tactile. Apare deseori o senzaţie de 
panică cu tentativă de sinucidere. Agresivitatea este crescută, 
determinând săvârşirea de acțiuni grave, fapte ce caracterizează 
adesea consumatorii de amfetamină. Pentru combaterea stării de 
rău general indusă de amfetamină aceasta este asociată de 
toxicomani cu heroina sau barbiturice, pentru a reduce agitația şi 
hiperexcitabilitatea, dar aceasta conduce la politoxicomanie plus 
dependenţă creată de ambele droguri, având astfel efecte mult mai 
dezastruoase asupra organismului individului ce recurge la acest 
melanj. 

= Dependenţa de tip solvent este creată de substanţe din categoria 
solvenţilor, care sunt produse chimice volatile la temperatura ambiantă 
şi ai căror vapori, odată inhalaţi, produc efecte asemănătoare 
alcoolului şi anestezicelor. 

Vaporii solvenţilor inhalaţi trec prin plămâni şi ajung cu rapiditate în 
creier, încetinind ritmul respirator. Inhalările repetate pot duce la 

pierderea simțului de orientare, a controlului sau chiar a cunoștinței. 
Efectele vaporilor de solvenți se manifestă imediat, dacă se renunță la 
inhalare, şi pot să dispară între câteva minute şi jumătate de oră; subiecţii 
însă vor resimți dureri de cap timp îndelungat, nu se pot concentra, sunt 
apatici, obosiţi. Un consum repetat de solvenţi pe o perioadă îndelungată 
de timp poate leza moderat funcţiile cerebrale, în principal controlul 
asupra mişcărilor. Se dezvoltă totodată şi o toleranță a organismului, însă 
de această dată dependenţa psihică nu constituie o problemă notabilă. 

Tipurile de dependenţă prezentate mai sus ne permit să cunoaştem 
urmările dezastruoase asupra organismului, să conştientizăm că 
utilizarea acestor substanţe nu poate fi tratată simplist, ca un joc sau 
curiozitate copilărească. Uneori chiar şi o singură încercare a unui 
drog creează dependenţă, ceea ce se soldează în majoritatea cazurilor 
cu distrugerea personalității. 


3. Dimensiuni sociale ale consumului de droguri 


Programul Naţiunilor Unite pentru HIV/SIDA estimează că un 
număr de peste 36 milioane de persoane suferă în prezent de 
HIV/SIDA. 89% din acestea trăiesc în Africa şi în ţările în curs de 
dezvoltare. 

Consumul ilicit de droguri, ca fenomen cu dimensiuni sociale, a 
apărut în anii '50-'60, în cursul dramaticelor mutații culturale ale 
lumii contemporane. În anul 2000, în Statele Unite au fost confiscați 
267 700 de funzi (un fund = 453 grame) de cocaină, 2,37 milioane de 
funzi de marijuană, 2 850 de funzi de heroină; Drug Enforcement 
Administration (DEA) a confiscat droguri în valoare de 850 milioane 
de dolari, F.B.I. - în valoare de 64 milioane de dolari, vama - în 
valoare de 752 milioane de dolari; DEA a dezmembrat 904 
laboratoare clandestine şi a arestat 25 975 persoane, iar F.B.I. - 3 913 
persoane. În Marea Britanie au fost confiscate droguri în valoare de 
262 milioane de lire sterline. În Franţa, actualmente, există 980 000 de 
toxicomani, dintre care 40 la sută având vârsta între 21 şi 25 de ani, iar 
circa 200 000 de toxicomani sunt irecuperabili. Se presupune că în 
mai puţin de 10 ani drogurile vor lichida statutul social - prin 
marginalizare, desocializare, incapacitate de integrare în viaţa socială - 

al unui număr de tineri egali cu toţi ostaşii căzuţi pe front în primul 
război mondial. 

Nici o ţară nu a fost cruţată de problemele devastatoare cauzate de 
acest fenomen. Cu părere de rău, nici Republica Moldova nu a scăpat de 
praful nociv al disperării. Narcomania este răspândită pe întreg teritoriul 
ei. Principalele focare de răspândire sunt oraşele mari şi centrele raionale 
din nordul republicii. Astfel, în municipiul Chişinău sunt la evidență 
1 380 de adolescenți, în Bălți — 1 620, în Tighina - 980, în Tiraspol — 
1005, în Edineţ - 996; 13% din numărul total sunt elevi ai şcolilor 
generale şi liceeni, 6% învaţă la colegii şi şcoli profesionale. În prezent 
este foarte greu a stabili o statistică exactă a consumatorilor de drog, dat 
fiind faptul că la estimarea lor sunt folosite diferite metode. De exemplu: 
dacă la evidenţa Centrului narcologic republican în 1999 se aflau = 4 500 
de persoane, apoi în 2001 - peste 8 300. După unele estimări, numărul de 
narcomani este însă mult mai mare, cifrându-se la 55-65 mii de persoane, 
majoritatea fiind tineri în vârstă de 14-25 de ani. 

Narcomania a pătruns în toate comunităţile, progresând extrem de 
rapid în special în rândurile tineretului aflat într-o căutare, prin esenţă 
destabilizantă, de identitate, în general, şi de identitate socială, în 
particular. În acest context, consumul de droguri este deseori asociat 
de către tinerii în dificultate cu o cultură alternativă, activă, opusă unei 
comunități în care nu se simt integrați. Implicarea crescândă a tinerilor 
din Republica Moldova în utilizarea drogurilor intravenoase este 
confirmată şi de cercetarea efectuată în aprilie 2001de Centrul de 
Analiză şi Investigaţii Sociologice, Politologice şi Psihologice CIVIS 
cu susținerea financiară a Programului Naţiunilor Unite pentru 
Dezvoltare şi de Fundaţia SOROS. Prin această cercetare s-a constatat 
că: 

e 16% dintre persoanele dependente de droguri în vârstă de 18- 
21 ani au început să administreze droguri în 1996. În 1998 numărul lor 
a crescut până la 31%; 

e 96% dintre persoanele de 18-21 ani, care se droghează, şi-au 
injectat mac, iar 100% dintre ei au administrat alcool; 

e 71% dintre adolescenţi preferă să-şi administreze intravenos 
macul (în cazul în care nu au la îndemână drogul preferat), iar 20% 
dintre ei administrează haşiş; 

e 24% dintre adolescenţi îşi injectează droguri de 11-20 de ori în 
decurs de o săptămână; 

e 43% dintre persoanele participante la sondaj cunosc în faţă 1- 
10 persoane până la 20 de ani care îşi injectează intravenos droguri; 

e 49% dintre adolescenţi îşi administrează droguri doar pentru 
distracţii; 

e 40% dintre adolescenţi îşi administrează, de obicei, drogul 
împreună cu alții; 

e 16% dintre adolescenţi au suferit cândva de sifilis, iar 11% - de 
gonoree; 

e 76% dintre tinerii de 18-21 ani au trecut testul HIV; 13% - au 
refuzat să treacă acest test; 

e 42% dintre persoanele în vârstă de 18-21 ani consideră că 
necesită tratament în privinţa dependenţei de droguri. 

Aşadar, datele cercetării relatează că majoritatea consumatorilor 
de droguri sunt tinerii în vârstă de 18-21, iar modul de utilizare cel 
mai des practicat este injectarea subcutanată sau intravenoasă a 
macului opiaceu. 

Între abuzul de droguri şi aşa-numitele „epidemii de seringă” există 
o legătură de tipul cauză-efect. Toxicomanii care îşi administrează 
drogul preferat prin injectarea pe cale intravenoasă se expun la 
contaminarea cu numeroase maladii, hepatită infecțioasă, intoxicații cu 
substanțe folosite pentru diluarea heroinei ori alte droguri impure care 
sunt vândute pe piaţa ilicită. Ei riscă să contamineze sindromul de 
imunodeficiență dobândit, teribila SIDA, împotriva căreia nu există 
remediu. Conform datelor statistice furnizate de Organizaţia Mondială a 
Sănătăţii, din 100 de victime ale bolii SIDA, 60-65 persoane sunt 
narcomani. Calea infectării este simplă: folosirea în comun a unei 
seringi nedezinfectate ce a fost inițial utilizată de un purtător al virusului 
SIDA. 

Motivele şi cauzele care duc la folosirea stupefiantelor sunt 
diverse. Identificarea lor constituie una dintre cele mai mari dificultăți 
în lupta împotriva abuzului de droguri. Printre cauzele, care 
influențează în mod direct abuzul de droguri, putem deosebi: 

a) cauze interne ale consumului de droguri: 

- curiozitatea, tentaţia, „fructul oprit”; 

- dorința de senzații puternice; 

- lipsa de maturitate / responsabilitate; 

- problemele personale, disperarea; 

- singurătatea; 

- plictiseala etc. 

b) cauze externe ale consumului de droguri: 

- anturajul; 

- climatul familial defavorabil; 

- nivelul educaţional şi cultural redus; 

- lipsa informaţiei cu privire la droguri etc. 

Este important a menţiona şi principalele situații / împrejurări 
favorabile în care tinerii „încearcă” un drog sau devin consumatori de 
droguri, printre care: 

- prietenia toxicomanilor; 

-  distracţiile (petreceri, discoteci, baruri); 

- locurile ascunse / secrete. 

Paralel cu aceste cauze ale consumului de droguri există şi un şir 
de factori inhibitori (atât interni, cât şi externi), care îi împiedică pe 
tineri să consume droguri şi care e necesar să fie identificaţi. Astfel, 
printre factorii inhibitori interni pot fi numiti: 

- tăria de caracter, voința, maturitatea; 

- teama de dependenţă, de a nu se putea lăsa; 

- nu simt nevoia / nu sunt influenţabili; 

- conştientizează pericolul pe care îl presupune consumul etc. 

Factorii inhibitori externi ai consumului de droguri includ: 

- gradul de cultură şi educaţie; 

- teama / respectul față de părinţi; 

- mediul în care trăiesc etc. 

Revenind la etiologia drogurilor, trebuie de reținut că toți 
consumatorii manifestă anumite tipuri de instabilității emoționale în urma 
consumului de droguri, iar, drept urmare, pe plan social ei sunt 
cvasineputincioşi în crearea relațiilor fireşti, fiind pur şi simplu fiinţe ce 
nu au puterea şi curajul necesar să înfrunte deschis evenimentele (nu toate 
fericite), pe care viața le aşează în calea lor. Influenţa mediului, 
curiozitatea, necunoaşterea pericolului în care pune drogul, lipsa unor 
capacități intelectuale, urbanizarea, şomajul sunt doar câțiva dintre 
factorii ce determină consumul de droguri. Cheia enigmei se află însă în 
structura personalității fiecărui drogat. Aceasta ne-o demonstrează şi 

faptul că anual milioane de indivizi sunt supuşi unor tratamente 
terapeutice cu substanţe şi produse stupefiante în unități medico-sanitare, 
însă nu toţi aceşti indivizi devin dependenţi de drogurile ce li s-au 
administrat. 

Prezenţa unui consumator de droguri în familie se transformă într-o 
adevărată tragedie, iar creşterea numărului acestora devine un pericol 
pentru societate. Conştientă de consecinţele nefaste ale consumului abuziv 
şi ale traficului ilicit de droguri, omenirea întreprinde o vastă campanie 
împotriva expansiunii acestui flagel. Un adagiu vechi spune că, pentru a 
putea să previi, trebuie mai întâi să cunoşti. În cele ce urmează vom expune 
câteva din efectele nocive ale drogurilor parțial elucidate în paginile 
anterioare atât pentru toxicoman, privit individual, cât şi pentru societate în 
general. 

A. Impactul consumului de droguri la nivel de individ 

Servajul la opiomani 

Efectele consumului ilicit de droguri depind de mărimea dozelor 
şi de ritmicitatea lor, de starea generală a sănătăţii narcomanului, de 
vârstă, temperament etc. Consumul de opiu, de exemplu, presupune o 
anumită toleranță a individului, în funcție de care se manifestă şi 
efectele drogului, ele variind de la o stare de calm aparent la extaz şi 
chiar la deces. O doză puternică poate paraliza centrul respirator al 
creierului şi, de aici, poate duce la comă profundă sau deces. 

În general, opiomania îl descompune fizic şi mental pe individ, îi 
deteriorează memoria, îi diminuează dorința de viaţă, voinţa şi 
capacitatea de decizie. Crizele de abstinenţă în cazul drogurilor pe 
bază de opiu sunt extrem de sever resimţite de toxicomani. 

B. Pericolul abuzului de droguri pentru societate 

Acest pericol se manifestă sub mai multe aspecte, dintre care vom 
menționa următoarele: 

1.Consecinţele nefaste în plan demografic 

Aspectul demografic este unul dintre cele mai importante ale 
vieţii sociale, ale unei societăți umane. „A avea urmaşi” este de 
cele mai multe ori unul din scopurile principale pentru care se 
căsătoresc două persoane de sex opus. Asigurarea „schimbului de 
mâine” este o activitate de primă importanță în cadrul politicii 
sociale a oricărui guvern. 

Consumul de droguri reprezintă un pericol demografic deosebit, 
atât în ceea ce priveşte natalitatea, cât şi mortalitatea. În primul 
rând, consumul de droguri provoacă o diminuare a fertilităţii. În al 
doilea rând, în cazul femeilor gravide, folosirea drogurilor este 
catastrofală pentru făt. Se ştie că drogurile provenite din categoria 
opiaceelor pătrund cu uşurinţă în placentă, determinând perturbări ale 
evoluţiei fătului, provocând o vasoconstricţie accentuată. Drogurile 
opioide fac să crească prin sinergie toate efectele depresive pe care le 
exercită asupra sistemului nervos central consumul de barbiturice, 
tranchilizante etc. Această sinergie poate antrena la făt o gravă 
depresiune respiratorie, hipotermie, comă şi chiar moartea. 

Drept urmare a consumului de droguri, 80% din nou-născuţi 
manifestă fenomene de asfixie, hemoragii intracraniene, hipoglicemie 
ori se nasc subdezvoltaţi şi subponderali. Mortalitatea la această 
categorie de copii este, de regulă, mai mare față de cea a copiilor 
născuți de mame netoxicomane. Consumul de droguri pe timpul 
gravidității de asemenea provoacă mutații genetice, dând naştere la 
adevărați monştri - atât fizici, cât şi psihici. 

În ceea ce priveşte o altă variabilă demografică - mortalitatea, 
aceasta are dimensiuni mult mai mari în cazul toxicomanilor, fie 
ca urmare a supradozelor sau a efectelor nefaste ale acestor 
substanţe în timp, fie ca urmare a îmbolnăvirii de SIDA, ca urmare 
a folosirii unor ace de seringă infectate. Astfel, ca urmare a 
supradozelor, în Franţa au murit în 1999 peste 860 de persoane, în 
Polonia - 982, în Bulgaria - 29 de persoane, în România - 535 de 
persoane, în Moldova - 183 de persoane. Acest fenomen este 
deosebit de îngrijorător din perspectiva viitorilor ani, căci 
actualmente nu i se cunosc adevăratele dimensiuni, nu există o 
statistică clară şi precisă ce ar scoate în vileag numărul celor 
decedați din cauza drogurilor. Efectele nefaste ale drogurilor sunt 
multiple, iar modul în care ele produc moartea pare a fi, de cele 
mai multe ori, unul natural. Astfel, foarte mulţi medici se 
mărginesc a constata doar simplul fapt că pacientul ar fi decedat în 
urma unui stop cardiac sau respirator, neinvestigând dacă acestea 
nu sunt cumva urmare a unei supradoze de drog. De asemenea, 
sunt înregistrate multe sinucideri în baza consumului de droguri. 

În ceea ce priveşte infectarea cu virusul SIDA ca urmare a 
administrării drogurilor pe cale intravenoasă, este alarmantă 
frecvenţa crescândă a îmbolnăvirii copiilor născuți de mamele 
infectate. De cele mai multe ori, aceste cazuri se întâlnesc în 
Africa. Circa 80% din cazuri au la bază aplicarea directă sau 
indirectă a drogurilor. În Republica Moldova în ultimii doi ani s- 
au născut 34 de copii infectați de acest virus. 

Este cert că acum, când bolnavii de SIDA se numără cu 
milioanele, fără intervenţia activă a statului va fi cu neputinţă 
combaterea acestei suferințe groaznice. Numărul persoanelor 
infectate de SIDA poate fi redus concomitent cu diminuarea 
fenomenului dependenţei de drog. Dar pentru aceasta este necesar 
să se influenţeze asupra cauzelor care îl generează, nu însă numai 
asupra simptomelor maladiei. 

2. Copiii - victimele inocente 

Un aspect important al pericolului demografic îl constituie 
consumul de droguri de către copii. În unele țări de pe glob opiomania 
este un fenomen curent nu numai la persoanele adulte, ci şi la copii. 
Astfel, în Pakistan, unii părinţi dau copiilor o soluţie obținută în urma 
fierberii capsulelor de mac, de asemenea li se administrarează doze de 
opium pentru a-i calma, dar, de fapt, are loc o anesteziere totală a 
acestor copii pe perioade lungi. Aceste practici sunt foarte dăunătoare, 
deoarece copiii respectivi sunt viitorii toxicomani; totodată, 
consumând droguri de la o vârstă fragedă, ei pot muri de tineri, ceea 
ce va spori fenomenul de îmbătrânire a populației. 

Una din cauzele principale ale consumului de droguri la copii o 
constituie dezorganizarea familială. Astfel, copiii rămaşi pe drumuri 
datorită destrămării familiilor din care fac parte sau „educaţiei” 
proaste pe care o primesc cad uşor pradă traficanţilor de droguri, 
devenind nu doar simple marionete în mâinile traficanților, dar şi 
potențiali toxicomani. 

3. Consumul de droguri şi tentaculele criminalităţii organizate 

Criminalitatea legată de consumul de droguri a cunoscut în ultimii 
ani o dezvoltare aberantă. Motivele, care îi determină pe toxicomani 
să comită infracțiuni, pot fi grupate în două categorii principale: 

- starea de irealitate în care se află cel care a luat o doză de drog; 

- nevoia de bani pentru a-şi procura drogurile. 

Delincvenţa legată de toxicomanie este extrem de complexă şi 
dificil de a fi măsurată. Ea nu constituie, în nici un caz, o legătură 
directă de la cauză la efect. 

Delictele toxicomanului se comit mai întâi împotriva familiei 
(mici furturi), împotriva vecinilor, apoi tinde să ia proporții din ce în 
ce mai mari cu efecte negative asupra întregii societăți. 

Societăţile europene disting, conform legislaţiilor penale, 3 forme 
de delincvenţă legată de toxicomanie: 

- simplul consum de droguri considerat drept delict; 

- delincvenţa legată de necesitatea de a dobândi banii necesari 
pentru a cumpăra droguri; 

- delincvenţa organizată, legată de trafic şi practicată, în principal, 
de neconsumatorii de droguri, dar care exploatează toxicodependența. 

Criminalitatea legată de droguri este cea mai frecventă dat fiind 
faptul că nevoia de drog este mai puternică decât orice. O bună 
parte din consumatorii de droguri sunt persoane sărace care nu au 
posibilitatea materială de a-şi asigura doza zilnică. În această 
situaţie, ei recurg la atacarea altor persoane sau la furtul din 
magazine pentru a-şi cumpăra dozele necesare. Aceste doze de 
multe ori le sunt oferite şi de traficanţi în schimbul diferitelor 
servicii: de la transportul unor anumite cantități de drog până la 
lipsirea de viață a celora ce le stau în cale. 


4. Măsuri de prevenire a consumului de droguri şi de 
acordare a asistenţei sociale persoanelor dependente de 
drog 


Actualmente, în majoritatea țărilor dezvoltate există un sistem de 
măsuri legislative, sociale şi medicale care asigură reabilitarea 
narcomanilor şi care se includ într-o puternică campanie antidrog. În 
Republica Moldova acţiunile educative, de prevenire şi informare se 
realizează la un nivel suficient, pe când cele terapeutice, de 
dezintoxicare se desfăşoară cu dificultate, din lipsa resurselor 
financiare. 

În temeiul actelor legislative şi normative, în Republica Moldova 
funcţionează următoarea structură a serviciului narcologic: 

Schema 1 


MINISTERUL SĂNĂTĂŢII AL REPUBLICII MOLDOVA 


y 


Dispensarul Republican de Narcologie 


Yy 


Dispensarele Municipale de Narcologie 


CHIŞINĂU TIGHINA BĂLȚI TIRASPOL 


~ Cabinetele de narcologie din cadrul policlinicilor a— 


> Punctele de narcologie din cadrul spitalelor de circumscripție a— 


L~~ p Posturile de narcologie din cadrul întreprinderilor  a—— 


Unitatea structurală de bază a serviciului narcologic în sistemul de 
ocrotire a sănătăţii din Republica Moldova o constituie Dispensarul 
Republican de Narcologie, care reprezintă un centru metodico- 
organizatoric şi consultativ al serviciului narcologic, compus din 
următoarele subdiviziuni: 

- secția  consultativ-metodică, care acordă asistență 
consultativă, metodică şi de caracter organizatoric întregului 
serviciu narcologic din ţară. Această secție dispune de cabinete 
consultative pentru adolescenţi şi maturi, cabinet de consultație şi 
tratament anonim, cabinet de organizare a asistenţei medicale 
pentru narcomani, cabinet de educaţie antialcoolică şi antinarcotică 
a populaţiei; funcţionează, de asemenea, cabinetul de expertiză 
narcologică, comisia medico-legală narcologică. Secţia acordă 
anual asistenţă la = 8-10 mii de pacienţi. Cabinetul de consultaţie şi 
tratament anonim oferă asistenţa de profil la = 500 de pacienți. 

- staționarul narcologic; 

- subdiviziuni auxiliare de diagnosticare şi tratament. 

Menţionăm că spitalele de narcologie se ocupă doar cu 
dezintoxicarea fizică a narcomanilor. Este ştiut că în afara dependenţei 
fizice există şi o dependenţă psihică faţă de droguri, care este mult mai 
complicată. Din acest punct de vedere, constatăm că nu există unităţi 
specializate pentru scoaterea din dependenţa psihică: centre de zi, 
comunităţi terapeutice etc. Dependenţa fizică tratată în spitalele de 
narcologie rămâne a fi în ultimă instanță neeficientă, întrucât 
programul de dezintoxicare nu este complet. Drept urmare, foştii 
narcomani redevin dependenţi de droguri. 

Înainte ca un fenomen grav să impună adoptarea unor măsuri 
specifice, se dovedeşte a fi necesară demararea unei politici care să 
urmărească evitarea unor astfel de riscuri şi care să facă din rețeaua 
instituţiilor de tratament şi reabilitare un loc unde toţi, tineri şi adulți, 
să lucreze cu plăcere şi să se simtă în siguranță. În acest context este 
importantă prezența a trei verigi complementare, şi anume: 
dezvoltarea aptitudinilor individuale; ajutorul şi alternativele oferite de 
prieteni; proiectul comunitar (vezi Schema 2). 

Pentru eradicarea flagelului toxicomaniei, este necesar să fie 
întreprinse măsuri de prevenire, dezintoxicare şi reinserție socială a 
consumatorilor de drog. 

Măsurile de prevenire sunt cele mai importante şi includ 
următoarele niveluri: 

- prevenţia primară, bazată pe precontemplare (strategii de 
schimbare) şi contemplare, având drept scop - neutilizarea drogurilor; 

- prevenţia secundară, bazată pe precontemplare, contemplare şi 
pregătire, scopul fiind - stoparea consumului; 

- prevenţia terțială bazată pe pregătire de acţiune, menţinere, 
scopul fiind - tratamentul. 

Prevenţia primară are drept scop evitarea consumului de drog de 
către persoanele care nu au utilizat droguri până acum, încercându-se 
protejarea acestora, prin inducerea în setul lor de abilităţi a altora noi, 
necesare pentru a face faţă acestei probleme atât de acută astăzi. 
Avantajul acestei măsuri este că derulează în şcoli şi oferă accesul la 
un număr mare de elevi. Ea ar trebui începută încă din grădiniță şi 
continuată pe toată perioada şcolară, pentru a putea clădi o atitudine şi 
o convingere fermă despre consecinţele nefaste ale drogurilor. 

Schema 2 


Încredere şi Valorizarea 
stimă de sine ip] potenţialităților 
assaia DEZVOLTAREA 
APTITUDINILOR 
7 INDIVIDUALE 
Autonomie ERE aid dania SR i 
şi capacitate Repere clare şi 
de inițiativă structurante 
Activităţi diversificate: Comunicare, 


cluburi sportive, ateliere, 
cămin sociocultural 


ascultare, funcție 
de tutore 
Grupuri po 
de semeni 
AJUTOR ȘI Locuri şi momente de 
ALTERNATIVE „decompresie” , ore 
Lideri | cz OFERITE DE | 4 banalizate, petreceri, 
pozitivi PRIETENI călătorii... 
Coerenţa internă în Colaborarea cu 
instituţie: regulament PROIECT partenerii externi: 
interior, proiect de viață > COMUNITAR | %————— rolul CES, 
implicarea familiilor 


Prevenţia secundară include activități de minimalizare a 
pagubelelor, pe care le provoacă drogurile, şi de identificare a 
persoanelor care prezintă un comportament de risc aditiv. De cele mai 
multe ori prevenția secundară este cunoscută şi ca o primă formă de 
intervenţie, care constă în identificarea precoce a tinerilor care 
consumă alcool şi care prezintă un risc crescut de a deveni dependenți 
de drog. Aceste acţiuni urmăresc reducerea consumului de alcool şi se 
realizează prin consilierea motivaţională sau prin consilierea de grup. 

Prevenţia terțială este focalizată pe persoanele care deja au 
devenit dependente. Acest tip de prevenție implică tratament medical, 
facilităţi de reintegrare şi de reabilitare a persoanelor dependente de 
drog. Scopul principal este obținerea abstinenței din partea celui 
dependent. 

În tratamentul şi terapia narcomaniei actualmente s-au stabilit mai 
multe modele: 

e modelul medical de reabilitare - acest model se bazează pe teza 
generală că narcomania este o boală şi cel mai normal este ca ea să fie 
tratată de medic, idee respinsă de adepţii modelului social; 

e modelul de modificare a comportamentului - acest model este 
centrat în special asupra dinamicii de condiționare implicate în 
dezvoltarea dependenței, tehnica de tratament fiind de fapt o terapie de 
modificare a comportamentului. Ea include vechile metode de 
condiționare a abstinenţei faţă de drog şi noile metode de menţinere a 
comportamentului modificat. Menţinerea şi consolidarea 
comportamentului modificat se bazează pe concepția că un reflex 
condiționat poate fi prelungit mai uşor prin recompensare decât prin 
pedepsire; spre exemplu, menţinerea abstinenței poate fi prelungită dacă 
pacientul este lăudat pentru comportamentul său matur şi conştient, 
metodă care îşi găseşte utilitatea atât în cadrul modelului fiziologic, cât 
şi în cadrul celui social; 

e modelul psihologic - se bazează parţial pe conceptul psihanalitic 
al personalităţii narcomanului. Nucleul modelului psihologic îl 
constituie reabilitarea narcomanului, reinserția lui socială sau, cel 
puţin, dacă nu este capabil să înveţe a convieţui activ, să obţină 
capacitatea de a se adapta la viaţă civilizată; 

e modelul social - contribuţiile psihiatriei sociale şi, în special, 
terapia de grup şi reabilitarea prin reeducare, constituie bazele 
abordării psihologice în modelul social. Acest model înaintează în 
prim-plan rolul determinant al factorilor sociali în dezvoltarea 
şi înlăturarea acelor factori ce au determinat abuzul. În al doilea rând, 
acest model consideră dependenţa psihică ca având un mecanism de 
imitare. Sunt acceptate atât metodele de recompensare pentru 
abstinenţă, cât şi cele de pedepsire în caz de consum de drog, aplicate 
individului sau în grup; 

e modelul complex - prevede tehnici şi metode proprii fiecăruia 
din modelele anterioare, adaptate însă fiecărui narcoman în parte, dat 
fiind faptul că în dezvoltarea narcomaniei persistă atât factorii psihici, 
biologici, cât şi cei sociali. 

Paralel cu aceste modele de tratament există şi alte modalităţi de 
clasificare a formelor de reintegrare şi reinserție a persoanelor 
dependente de drog. Astfel, unii autori evidenţiază: psihoterapia, 
terapia de familie, terapia de grup etc. 

Psihoterapia 

Psihoterapia ar putea fi definită ca o experiență emoţională 
specifică care apare în relaţiile dintre două persoane, dintre care una 
ajută pe cealaltă să se autoînțeleagă mai bine, cu obiectivitate prin 
prisma experienţelor sale de viaţă. Metoda poate fi şi este aplicată atât 
de psihologi, asistenţi sociali, cât şi de sociologi. Psihoterapia 
individuală este una dintre numeroasele forme de reintegrare a 
narcomanilor, aplicându-se izolat sau în combinație cu alte forme de 
tratament. 

În dependență de stadiul de intoxicație al narcomanului, 
psihoterapia poate fi aplicată pe parcursul a mai multor faze. 

În prima fază se acceptă că psihoterapeutul trebuie să-şi asume un 
rol activ în construirea relaţiilor cu persoana dependentă de drog; el 
trebuie să-i fie apropiat acesteia, fără idei preconcepute, onest, dar în 
acelaşi timp ferm şi abil, să nu accepte compromisul. Posedând aceste 
calități va câştiga încrederea bolnavului. Relațiile dintre el şi pacient 
trebuie să fie cât mai fireşti, de ajutorare. Principalul scop al 
psihoterapiei este de a-l face pe bolnav să înţeleagă necesitatea unei 
vieți civilizate, să-şi înțeleagă temerile, să diferențieze dorințele de 
realitate, impulsurile de gândire şi acțiune. Un alt scop este acela de a- 
l obişnui pe pacient cu abstinenţa. Una dintre metodele utilizate în 
acest context este aceea a contractului terapeutic. Natura contractelor 
este diferită: ele privesc timpul de abstinenţă, perioada de tratament şi 
se bazează pe încredere mutuală, efort din partea ambelor de a realiza 
clauzele prevăzute, clauze care nu trebuie să fie în contradicție cu 
legea sau normele de convieţuire. Metoda dată are calitatea de a oferi 
pacientului un scop precis în cadrul efortului terapeutic, de a cultiva 
responsabilitatea. Fără îndoială, această metodă nu poate fi aplicată 
oricărui narcoman şi e necesar să se ţină seama de stadiul intoxicației. 

Cea de-a doua faza în psihoterapie începe când persoana 
dependentă de drog este abstinentă, iar între ea şi terapeut sunt stabilite 
relaţii corespunzătoare scopului propus, cu alte cuvinte - când scopul 
principal al tratamentului este atins. În această etapă, psihoterapia 

constă în încurajarea bolnavului de a-şi menţine decizia şi de a relua 
contactul cu realitatea într-o manieră matură. În faza a doua importanță 
mare are faptul dacă narcomanul este de tip reactiv sau este un 
narcoman învederat. În primul caz, psihoterapeutul îl va ajuta să 
înțeleagă impactele emoţionale şi influențele lor asupra bolii, cu atât 
mai mult dacă această influenţă nu este sesizată nici de bolnav şi nici de 
familie sau anturaj, abuzul de drog fiind pus pe seama altor factori. În al 
doilea caz, atenţia va fi îndreptată mai ales asupra obişnuinței de a 
consuma droguri, încercându-se crearea unor alte preocupări, reflexe 
sau obişnuinţe. 

Pe parcursul acestei faze se va încerca înlăturarea stării de 
resemnare şi izolare de care toxicomanul este adesea stăpânit, 
arătându-i-se influențele negative pe care aceste stări (care sunt, în 
fond, mijloacele lui de apărare) le poate avea asupra sa. Se va încerca 
înlăturarea stărilor de blocaj psihic, de a-i stabili facultatea de a gândi 
şi capacitatea de a raţiona, tendințele de a renunța la mascarea 
adevăratelor cauze ale consumului de droguri. Relaţiile trebuie să fie 
de încredere reciprocă, terapeutul să nu apară într-o postură de 
“persecutor” sau “salvator”. 

Ultima fază în psihoterapie presupune consolidarea realizărilor 
stabilite în fazele anterioare. La această fază fostul narcoman 
reacţionează spontan asupra activităţilor sale; are potențialul de a 
rezolva într-o manieră matură stările conflictuale, acceptă reluarea 
tratamentului când devine anxios sau depresiv, încearcă să-şi rezolve 
problemele fără ajutorul psihoterapeutului. Acesta din urmă trebuie să 
fie atent o lungă perioadă de timp la orice semn ce indică o recădere, 
iar dacă ele apar, nu trebuie dramatizate, ca să nu se dăuneze 
rezultatelor obţinute, mai ales legăturilor ce s-au stabilit între bolnav şi 
terapeut. 

Terapia de familie 

Includerea familiei în reinserția narcomanului este justificată în 
primul rând de faptul că fiecare membru al familiei serveşte ca model 
pentru ceilalți. Terapia “de familie” a început să fie discutată în anul 
1950 şi recunoscută ca mijloc de combatere şi terapie în narcomanie 
începând cu anul 1960. Au fost propuse şi utilizate mai multe tehnici 
în aşa - zisa terapie “de familie”, bazate pe unele teorii, cum sunt cea a 
rolului jucat de mamă sau de tată în viaţa familiei şi educaţia copiilor, 

căsătoria cu un narcoman şi rolul soției în perpetuarea acestui obicei la 
soț. Tratamentul are ca scop să înlăture acel mod de comportare al 
membrilor de familie care reprezintă substratul etiologic al 
consumului de droguri al unuia dintre membri. 

Terapia de grup 

O serie de metode utilizate în terapia individuală au fost aplicate 
la grupuri de narcomani, după modelul psihoterapiei de grup care a 
demonstrat avantajele unei terapii în comun a unor persoane având 
probleme similare. Metodele acestei terapii variază în funcţie de 
orientarea teoretică a celui ce le aplică. Psihoterapia de grup are la 
bază concepţia că anomaliile comportamentului social rezultă din 
dificultățile reacțiilor interpersonale şi, ca o consecinţă, se încearcă 
ameliorarea acestor dezordini printr-o terapie de grup. Un membru al 
acestui grup poate descoperi felul în care propria sa imagine se abate 
de la normal, prin observarea comportamentului celorlalți membri ai 
grupului în situații similare. Un alt avantaj al acestei terapii — 
narcomanul este în stare să depăşească izolarea, el este reintegrat în 
viața de familie şi cea socială, percepe favorurile cooperării şi ale 
experienţelor comune de viață. Psihoterapia de grup reprezintă un 
procedeu relativ recent, bazat în mare parte pe înţelegerea 
psihanalitică a structurilor caracteriale ale narcomanului, considerat 
în general persoană nevrotică, imatură, cu mică toleranţă la frustare. 

Una dintre cele mai reprezentative lucrări privind psihoterapia de 
grup a fost elaborată de Mullan şi Sangiuliano în 1966. În ea autorii 
descriu în amănunt principalele etape de lucru: 

e selecționarea pacientului, la care se ţine cont de o serie de 
criterii (vârsta, capacitatea mintală), bolnavul recunoaşte că este 
narcoman, acceptă o terapie adecvată, inclusiv necesitatea abstinenței; 

e stabilirea unor relaţii corespunzătoare între narcoman şi 
terapeut, bazate pe încredere şi informare reciprocă; 

e descrierea eforturilor pentru obținerea coeziunii în cadrul grupului; 

e reducerea la minimum a stărilor de anxietate şi a tendinţelor 
egocentriste ale narcomanului; 

e discutarea şi elucidarea unor probleme de viaţă ale toxicomanului. 

Una dintre variantele propuse în cadrul psihoterapiei de grup este 
formarea unor grupuri din 3-6 narcomani şi soțiile lor, condiţia fiind 
justificată de rolul pe care ele îl joacă în viața narcomanilor. 

Terapia de grup este o formă de tratament care merită a fi luată în 
considerare, având o serie de avantaje ca: 

- obținerea unei afecțiuni şi coeziuni între membrii grupului, 
asemănătoare solidarității de familie; 

- în cadrul grupului, membrii sunt pregătiți pentru reinserție socială, 
pentru experimentarea unor forme variate de readaptare (ca dragostea, 
cooperarea), forme care mai târziu pot fi utilizate în afara grupului; 

- în cadrul grupului, indivizii sunt mai receptivi la măsurile 
educative şi la asimilarea experiențelor. 

În cadrul activităţilor de grup, sportul, pescuitul, dansul, arta sau 
alte activități distractive sunt privite ca mijloace adecvate de readaptre. 

Terapia de grup are astfel misiunea de a face sa înțeleagă fiecare 
membru că în viață nu predomină frustrarea, negarea şi reprimările, cu 
alte cuvinte - de a sublinia bucuria unei vieți normale adaptate la 
nevoile societăţii; în al doilea rând, această formă de tratament se 
caracterizează printr-o coordonare colectivă, subiectul fiind mai mult 
sub controlul colectivului decât sub controlul individual al 
terapeutului. În fine, putem menţiona că din punctul de vedere al 
terapeutului, recâştigarea independenței față de droguri este un 
obiectiv foarte greu de realizat şi presupune aplicarea unor proceduri 
de „reabilitare” ce valorifică voința şi simţul responsabilității. 

În concluzie putem menţiona că pentru eradicarea flagelului 
toxicomaniei este necesar să fie întreprinse măsuri de prevenire, 
dezintoxicare şi reinserție socială. Pentru a câştiga în eficienţă, este 
necesară mobilizarea şi implicarea tuturor actorilor sociali, fie că e 
vorba de părinţi sau prieteni, de cadre didactice, de formatori sau de 
centrele de psihoterapie, de echipe spitaliceşti sau servicii de asistență 
socială, de instanţe polițienești sau judiciare. Efortul care se cuvine 
făcut trebuie să răspundă unor principii de bază: 

- instaurarea unei relaţii de încredere; 

- eşalonarea în timp a măsurilor luate; 

- crearea unor spaţii de dialog susceptibile de a spori resursele şi 
potențialitățile grupurilor de apartenenţă; 

- acţionarea în sensul unei ameliorării globale a drepturilor 
fundamentale: locuință, educaţie, loc de muncă, sănătate; 

- colaborarea cu instituţiile sau organismele preocupate de acest 
domeniu. 

Întrebări recapitulative: 

1. De ce narcomania este considerată o formă a conduitei deviante? 

2. Nominalizaţi cauzele interne şi externe ale consumului de droguri. 
3. Care este impactul consumului de droguri asupra individului? 

4. Identificați dimensiunile sociale ale consumului de droguri. 

5. Menţionaţi măsurile de stopare / prevenire a consumului de droguri. 
6. Specificaţi metodele de tratament al toxicomanilor. 

